
Tema nr. 1 
CLASIFICAREA ȘI MORFOLOGIA PLANTELOR POMICOLE 


Unităţi de învăţare : 

° Clasificarea sistematică, clasificarea după habitus şi clasificarea 
pomicolă; 

e Particularităţile organelor hipogee ale pomilor fructiferi şi 
funcţiile lor; 

e Particularităţile organelor epigee ale pomilor fructiferi. 


Obiectivele temei : 

- cunoaşterea speciilor pomicole după familii şi subfamilii; 

- cunoaşterea speciilor pomicole după aspectul general al plantelor; 

- cunoaşterea speciilor pomicole după particularităţile biologice şi 
tehnologice ale speciilor fructifere; 

- recunoaşterea organelor componente, specifice unei plante 
pomicole. 


Timpul alocat temei : 6 ore 


Bibliografie recomandată : 

1. Andrei M., 1997 — Morfologia generală a plantelor. Editura 
Encicloped. Bucureşti 

2. Baciu A., 2005 — Pomicultură generală. Editura Universitaria, 
Craiova. 

3.  Cichi M., 2001 — Pomicultură (Parte generală). Lucrări practice 
pentru uzul studenţilor. Reprografia Universităţii din Craiova 

4. Cichi M., 2010 — Pomicultura. Manual universitar pentru 
învățământul la distanță. Editura Universitaria, Craiova 

5. Costache I., 2009 — Botanica Vol. 1 (Morfologia şi anatomia 
plantelor). Editura Scrisul Românesc-Fundaţia. 


1.1. Clasificarea sistematică, clasificarea după habitus 
şi clasificarea pomicolă 


Clasificarea _sistematică - Speciile fructifere de climat temperat 
aparțin încrengăturii Angiospermae. Principalele specii pomicole cultivate în 
țara noastră aparțin familiei Rosaceae, care cuprinde 40 de specii spontane 
importante la formarea unora dintre soiurile actuale, a unora dintre portaltoii 
utilizați în prezent, cât şi pentru utilizarea lor în lucrările de ameliorare în 
vederea creării de noi soiuri. Trei dintre cele patru subfamilii existente şi 
anume: Pomoideae, Prunoideae şi Rosoideae furnizează 2/3 dintre 
principalele specii fructifere. 


Clasificarea după habitus - Ținând seama de aspectul general al 
plantelor, adică după habitusul lor, speciile pomicole pot fi grupate în: 
1. Pomi propriu-ziși 
Sunt plante lemnoase de vigoare variabilă în general mare, cu un 
singur trunchi şi o coroană omogenă. Înălțimea pomilor oscilează între 5-20 
m şi au longevitate mare (de la 15 ani până la 100 de ani). Se înmulţesc prin 
seminţe, altoire şi prin drajoni la unele specii. Din această grupă fac parte: 
mărul, părul, cireşul, nucul, prunul, piersicul, caisul, vişinul şi castanul dulce. 
2. Arbustoizii 
Sunt plante lemnoase de vigoare redusă cu forma de tufă, constituită 
di 2-4 tulpini care iau naştere din zona coletului. Durata vieţii este de cca. 20- 
30 de ani iar înălțimea arbustoizilor ajunge până la 3-7 m. Se înmulţesc prin 
seminţe şi pe cale vegetativă prin drajoni, butaşi şi marcote. Din această grupă 
fac parte: gutuiul, alunul, vişinul arbustoid, mărul paradis, scoruşul, cătina 
albă. 
3. Arbuştii 

Sunt plante lemnoase de vigoare redusă cu înălțimea de 1-2 m, care 
prezintă numeroase tulpini de grosimi mici, slab ramificate ce apar din zona 
coletului, formând tufe compacte. Arbuştii emit rădăcini adventive şi se 
înmulţesc vegetativ prin drajoni, butaşi şi marcote, dar se pot înmulţi şi prin 
seminţe. Din această grupă fac parte: coacăzul, agrişul, socul, etc. 

4. Semiarbuştii 

Sunt plante semilemnoase cu tulpini ce trăiesc numai doi ani. În primul 
an apar tulpini simple înalte de 1-3 m, iar în cel de-al doilea an formează 
ramificații şi apoi fructifică. După recoltarea fructelor tulpinile se usucă, însă 
plantele se regenerează prin drajoni. Din această grupă fac parte: zmeurul şi 
murul. 

5. Plantele fructifere semierboase 

Acestea fac trecerea dintre plantele arborescente şi cele ierboase, fiind 
reprezentate de căpşun şi frag şi formează tufe mici de 25 - 30 cm. 

Clasificarea pomicolă - După particularităţile biologice şi tehnologice 
ale speciilor fructifere de climat temperat, au fost alcătuite 5 grupe: 

1. Pomacee 

Cuprind speciile din familia Rosaceae, subfamilia Pomoideae şi 
anume: măr, păr, gutui, moşmon, sorb etc. 

Speciile de Pomoideae sunt foarte rezistente la ger, iar repausul de 
iarnă al mugurilor fiind lung, înflorirea scapă de brumele târzii de primăvară. 
Durata de viaţă în cultură a speciilor de pomaceae este mare iar intrarea pe rod 
relativ târzie. Acestea depind mult de sistemul de cultură: în livezile clasice 
pomii trăiesc 6 - 70 de ani şi încep să producă economic la 5 - 7 ani; în livezile 
intensive şi superintensive trăiesc 15 - 25 de ani şi dau recolte economice 
începând din al doilea şi al treilea an. 

Aceste specii formează fructe false, rezultate din concreşterea ovarului 
cu receptacolul florii. Fructul poartă denumirea de poamă. Mugurii florali sunt 
micşti. Ramurile de rod ale pomaceaelor au mugurii floriferi situaţi terminal, 


iar spre baza lor există rezerve de muguri vegetativi. Majoritatea soiurilor sunt 
autosterile şi se altoiesc pe numeroşi portaltoi. 

2. Drupacee 

Cuprind speciile din familia Rosaceae, subfamilia Prunoideae şi 
anume: prunul, caisul piersicul, cireşul, vişinul, migdalul. 

Reţinem: Drupaceele sunt ceva mai puţin rezistente la ger decât 
Pomaceele, iar repausul hibernal al mugurilor este mai scurt. Ca urmare 
speciile din această grupă înfloresc primăvara mai devreme. Cultura 
drupaceelor este cantonată în zone mai calde ale ţării, pe coline şi la câmpie, 
cu excepţia unor grupe de soiuri din unele specii (prun, cireş, vişin) care urcă 
la altitudini mai mari. 

Drupaceele sunt mai pretenţioase faţă de căldură, au cerinţe mai reduse 
faţă de umiditate fiind relativ rezistente la secetă (cais, migdal). Durata de 
viaţă a pomilor este mai scurtă. În livezile clasice ele trăiesc 40 - 50 ani 
precum cireşul iar celelalte 15 - 20 de ani (cais, piersic). 

În livezile intensive şi superintensive durata lor de viaţă este şi mai 
scurtă. Soiurile de drupaceae sunt autofertile, iar numărul portaltoilor este mai 
redus decât la pomaceae. 

3. Nuciferele 

Cuprind: nucul care face parte din familia Juglandaceae, iar castanul şi 
alunul fac parte din familia Fagaceae. Aceste specii formează fructe uscate. 
Ele sunt puţin rezistente la geruri mari şi pretenţioase faţă de căldură mai ales 
nucul, castanul şi alunul turcesc. Alunul comun este mai puţin pretenţios. 
Speciile de nucifere sunt reprezentate în cultură de un număr mai restrâns de 
soiuri. 

4. Baciferele 

Cuprind: coacăzul roşu şi agrişul din familia Saxifragaceae, zmeurul, 
murul şi căpşunul din familia Rosaceae. Din punct de vedere morfologic 
fructele acestor specii sunt: bace false la coacăz şi agriş; polidrupe la zmeur şi 
mur; receptacul îngroşat la căpşun. 

Coacăzul şi agrişul sunt specii lemnoase, zmeurul şi murul sunt 
semiarbuşti, iar căpşunul face trecerea între plantele lemnoase şi ierboase. 

Baciferele au talie mică, formează tufe cu mai multe tulpini, ele trăiesc 
10-15 ani şi încep să rodească din al doilea an după plantare. Speciile cuprinse 
în această grupă emit cu uşurinţă rădăcini, drajoni, stoloni. Se înmulţesc uşor 
prin drajoni, stoloni şi marcote. 

5. Grupa speciilor subtropicale 

Cuprinde smochinul şi citricele, specii cu însuşiri diferite ale plantelor 
din climatul temperat puţin răspândite în cultura ţării noastre. Mai fac parte şi 
kiwi, kaki care se cultivă în câmp, iar citricele în apartament (lămâiul, 
portocalul, etc.). 

Observaţie: Trebuie subliniat faptul că în pomicultură, alături de 
speciile cultivate (alcătuite din totalitatea soiurilor), mai sunt utilizate şi specii 
spontane fie ca portaltoi, fie ca genitori în activitatea de creare a unor soiuri. 


TEST DE EVALUARE 


1. Ce sunt semiarbuştii şi cine face parte din această grupă. 
Răspuns: 
Sunt plante semilemnoase cu tulpini ce trăiesc numai doi ani. Din această 
grupă fac parte: zmeurul şi murul. 


2. Ce sunt plantele fructifere semierboase şi de cine sunt 
reprezentate. 
Răspuns: 


Exerciţii. 

Exemplu rezolvat: 

1. Care sunt speciile care fac parte din grupa nuciferelor: 
a) Nucul 

b) Prunul 

c) Castanul 

d) Alunul 

e) Mărul 

Rezolvare : a, c şi d 


De rezolvat: 
2. Uniţi cu o linie denumirile fructelor următoarelor specii: 


a) Coacăz Poamă 

b) Agriş Bacă falsă 

c) Zmeur Fruct fals 

d) Căpşun Polidrupă 

e) Mur Receptacul îngroşat 
Rezolvare: 


1.2. Particularităţile organelor hipogee ale pomilor fructiferi 


Plantele pomicole sunt sisteme biologice foarte complexe şi pentru a le 
folosi în interesul omului, este necesară cunoaşterea lor. Pentru a stabili o 
tehnologie de cultură corespunzătoare, necesară obţinerii producţiilor maxime, 
pentru fiecare specie în parte, este necesar cunoaşterea organografiei şi a 
cerinţelor fiecărei specii pomicole. 
Pomii şi arbuştii fructiferi sunt compuşi din două categorii de organe: 
- aeriene (tulpina, situate deasupra nivelului solului); 
- subterane ( rădăcina, situate în sol). 


Şi unele şi altele au o anumită structură şi îndeplinesc anumite funcţii, 
dar împreună formează un tot unitar, un organism viu, de sine stătător, capabil 
să îşi asigure prin mijloace proprii viaţa şi să dea producţii, (fig. 1.2.1.). 

Fig. 1.2.1. Principalele organe ale pomilor (după Bălan şi colab. 2001) 
1-rădăcini cu direcţie verticală; 2-rădăcini cu direcţie oblică; 3-rădăcini 
cu direcţie orizontală; 4-pivotul; 5-coletul ; 6-lăstar de rădăcina; 7- 
trunchiul; 8-axul coroanei; 9-şarpante; 10-subşarpante; 11-ramuri de 
gamisire; 12-săgeata. 


Organele plantelor pomicole pot fi împărțite în: 

- organe vegetative din care fac parte: rădăcina (organ hipogeu), 
tulpina, mugurii, lăstarii şi frunza. 

- organe de reproducere din care fac parte: florile, fructele, seminţele. 

După durata de viaţă, organele pomilor sunt anuale şi multianuale. 
Organele anuale trăiesc numai câteva zile sau luni şi apoi se transformă în alte 
organe sau mor. Organele multianuale au o durată de viaţă de câţiva ani sau 
egală cu a pomului şi asigură formarea pe ele a organelor anuale. 

Organele vegetative situate sub nivelul solului alcătuiesc rădăcina 
individului cultivat. În majoritatea cazurilor la pomi, organele hipogee 
(rădăcinile) sunt formate de portaltoi bine adaptaţi la mediul local şi rezistenți 
la condiţiile nefavorabile, dar sunt şi cazuri când soiurile sunt cultivate pe 
rădăcini proprii. 

Rădăcina ___(hepibiontul) - Este partea subterană a unei plante 
pomicole, cu numeroase funcţii dar în principal de fixare a unei plante, de 
absorbție a substanţelor nutritive şi a apei, de primă sinteză a substanţelor 
organice, de depozitare ş. a. 

Totalitatea rădăcinilor formează sistemul radicular. Rădăcinile pot fi 
clasificate după mai multe criterii: 

A - După origine, rădăcinile se încadrează în: 

- rădăcini embrionare ce îşi au originea în radicula embrionului. Aceste 
rădăcini se întâlnesc la pomii obţinuţi din seminţe şi la cei altoiţi pe portaltoi 
generativi; 


- rădăcini adventive ce îşi au originea în periciclul tulpinii. Vom întâlni 
astefel de rădăcini la pomii înmulţiţi pe cale vegetativă (marcotaj, butăşire, 
microînmulţire). 

B - După poziţia de creştere în sol pot fi: 

- rădăcini orizontale - acelea ce cresc aproape paralel cu suprafaţa 
solului sau formează un unghi de 60 - 90° cu verticala. 

- rădăcini oblice - sunt cele care formează un unghi cuprins între 30 - 
60° cu verticala imaginară. 

- rădăcini verticale - cele care realizează un unghi de până la 30° cu 
verticala. 

C - După dimensiuni se împart în: 

- rădăcini de schelet, încadrându-se în această grupă, rădăcinile de 
peste 30 cm lungime şi o grosime ce depăşeşte 3 mm ajungând la peste 10 - 15 
cm în diametru. Prima rădăcină schelet este pivotul (sau rădăcina embrionară). 
Pe pivot se inseră, rădăcini de ordinul I, II, III. Aceste rădăcini trăiesc mult, 
unele dintre ele tot atât cât trăieşte şi pomul. Din această cauză, sunt 
considerate elemente permanente ale organelor hipogee. La portaltoii înmulţiţi 
pe cale vegetativă, pivotul lipseşte. 

- rădăcini de garnisire (fibroase sau de tranziţie) - ele garnisesc 
rădăcinile de schelet şi au dimensiuni de 0,5 - 30 cm lungime, iar grosimea de 
1 -5mm. 

- rădăcini absorbante cu lungimea de 0,1 - 0,4 cm, iar grosimea de 0,1 - 
1 mm cu o culoare albă şi o durată scurtă de viaţă 15 - 25 zile. Aceste rădăcini 
sunt acoperite la rândul lor cu un însemnat număr de perişori absorbanţi sau 
înlocuiţi la unele specii (nuc, alun, coacăz) de micoriză, ce realizează 
absorbția. 

D - După funcţiile ce le îndeplinesc, pot fi: 

- rădăcini axiale, sunt rădăcinile aflate în vârful rădăcinilor de schelet 
cu funcţii de pătrundere în sol. Aceste rădăcini sunt albe, iar viteza şi direcția 
de creştere a rădăcinilor axiale este influenţată de textura şi structura solului, 
de prezenţa oxigenului şi a substanţelor hrănitoare. 

- rădăcini absorbante, sunt rădăcini cu funcţii de absorbţie şi prima 
sinteză a substanţelor. Sunt de dimensiuni mai reduse (până la 4mm lungime şi 
1 mm diametru), dar sunt foarte numeroase, îmbrăcând cele mai tinere 
segmente ale organelor hipogee. 

Reţinem : Din cele mai înainte rezultă că, pentru a fi bine utilizate, 
îngrăşămintele trebuie administrate în această zonă în care se găsesc cele mai 
multe rădăcini absorbante. 

- rădăcini intermediare, sunt cele ce provin din rădăcini absorbante şi 
au o durată de 10 - 15 zile cu rol de transport de la rădăcinile absorbante la 
conducătoare a substanţelor; 

- rădăcini conducătoare, sunt rădăcini a substanţelor absorbite şi a 
substanţelor elaborate de frunze spre rădăcini. Sunt de culoare brun închis, iar 
după o perioadă scurtă, în aceste rădăcini apar îngroşări secundare şi ele devin 
rădăcini de schelet. 


Reţinem : Întrucât creşterea tuturor organelor este influenţată de buna 
funcţionare a rădăcinilor, iar numeroasele lucrări agrotehnice între care: 
arături, praşile, îngrăşare, irigare sunt dependente de arhitectonica sistemului 
radicular, este necesar a cunoaşte modul de instalare în sol, modul de creştere 
al acestuia. Modul de repartizare şi spaţiu al rădăcinilor poartă denumirea de 
arhitectonica sistemului radicular. Această arhitectonică este influenţată în 
primul rând de însuşirile biologice ale portaltoiului şi altoiului, iar în secundar 
de particularitățile mediului edafic şi de umiditate. Studiul şi cunoaşterea 
arhitectonicii sistemului radicular prezintă o deosebită importanţă pentru 
alegerea terenului, pentru înfiinţarea plantațiilor, pentru stabilirea sistemului 
de folosire şi lucrare a solului, pentru irigare, pentru fertilizare etc. 

Cunoaşterea caracteristicilor şi respectiv arhitectonica sistemului 
radicular se poate realiza prin numeroase metode: metoda profilului, metoda 
staționară, dar principala rămâne metoda scheletului. 

Funcţiile organelor_hipogee — Rădăcinile exercită numeroase funcţii 
necesare pentru buna desfăşurare a activităţii sistemului plantă-individ, căruia 
îi aparțin: ancorarea în sol, absorbţia şi transportul apei şi a substanţelor 
hrănitoare, respiraţia, depozitarea, sinteza primară a unor compuşi organici, 
excreţia, sinteza sau conversia substanţelor biostimulatoare etc. 

a) Ancorarea în sol (sau fixarea pomului). Această funcţie de ancorare 
este în legătură directă cu textura şi adâncimea solului livezii, dar depinde în 
primul rând de particularităţile genetice ale portaltoiului în privinţa distribuţiei 
spaţiale, densităţii, rezistenţei şi adâncimii rădăcinilor. Factorii care 
influenţează creşterea totală a individului au efect direct şi asupra ancorării. 
Portaltoii viguroşi au o mai bună ancorare în sol decât cei de vigoare redusă, 
care necesită chiar şpalier sau alt mijloc de susţinere. 

b) Absorbția apei şi a substanțelor hrănitoare. Este o funcţie principală 
şi are rolul de a satisface nevoile de transpiraţie şi de hrană ale pomului. 
Absorbţia se efectuează, în principal prin intermediul perilor radiculari, dar s-a 
constatat că apa poate pătrunde în rădăcini şi prin intermediul scoarței, care 
este mult mai permeabilă pentru apă decât coaja tulpinii. Această 
particularitate devine foarte importantă în cazul transplantărilor, când 
rădăcinile se pot usca definitiv prin pierderea foarte rapidă a apei. 

c) Transportul (sau conducerea) substanţelor absorbite către frunze este 
continuu de la vârful rădăcinii până la frunze. Paralel cu acest transport se 
desfăşoară şi deplasarea substanţelor elaborate de frunze către vârfurile de 
creştere ale rădăcinilor sau către locurile de depozitare. 

d) Respirația. Majoritatea speciilor fructifere, manifestă mari nevoi 
faţă de oxigenul din sol. Dintre rădăcini , cele nou formate sunt mai 
pretenţioase față de oxigen decât cele mai în vârstă. Rădăcinile absorbante sunt 
foarte sensibile la lipsa de oxigen. De asemenea , situaţii de stres în privința 
respirației pot apărea în solurile bătătorite cu textura fină sau în cele inundate. 

e) Depozitarea. Această funcţie este mai puţin accentuată în perioada 
de creştere activă, când substanţele elaborate de frunze sunt aproape în 
totalitate consumate, dar se accentuează în perioadele cînd creşterile scad, iar 

frunzişul atinge suprafaţa maximă. Depozitele de substanță de rezervă 
existente în rădăcini conferă pomilor o mare vitalitate, ele putând fi mobilizate 
în diferite momente ale ciclului anual de viață sau în cazuri de accidente: 
creşterile de primăvară ale rădăcinilor, care se manifestă mult înainte de 
intrarea în vegetaţie a organelor epigee, etc. 

f) Sinteza primară a unor compuşi organici. În cadrul rădăcinilor mai 
ales a celor absorbante, s-a constatat transformarea azotului anorganic absorbit 
din sol în substanţe organice, folosind energia rezultată din descompunerea 
hidraţilor de carbon. 

g) Conversia sau sinteza substanțelor bioactive. O importantă funcţie a 
rădăcinilor este biosinteza şi transportul hormonilor vegetali: auxine, 
gibereline, citokinine, acidul abscizic şi etilenul. 

h) Secreţia (denumită excreţie) constă în eliminarea din rădăcini în 
mediul exterior a unor substanţe dintre care unele au acţiune solubilizantă 
asupra sărurilor complexe din sol, altele contribuie la dezvoltarea rizosferei, 
iar o altă categorie o constituie substanţele toxice care conduc la aleopatie. 

În codiţii optime de umiditate, rădăcinile absorbante formează relaţii de 
micoriză cu anumite ciuperci. Această micoriză modifică structura rădăcinii, 
stimulând hipertrofia şi ramificarea. Hifele ciupercii se găsesc pe suprafaţa 
rădăcinii şi creează pentru rădăcinile care cresc în condiţii moderate şi cu 
deficienţe minerale un mediu care intensifică acumularea hidraţilor de carbon. 

Prezenţa micorizei sporeşte absorbţia substanţelor hrănitoare în 
general, dar în mod deosebit în solurile sărace în fosfor. De asemenea 
facilitează pătrunderea apei în rădăcini şi sporeşte rezistenţa rădăcinilor la 
atacul microorganismelor dăunătoare. 

i) Înmulțire vegetativă. Pentru unele specii pomicole, cum ar fi: prunul, 
vişinul, zmeurul, murul, rădăcinile mai au şi funcţia de înmulțire vegetativă. 
Aceasta se datorează faptului că, pe rădăcinile acestor specii, se formează 
muguri adventivi care apoi evoluează în drajoni. Aceşti drajoni dacă sunt 
detaşaţi şi replantaţi , vor da naştere la noi indivizi. 

j) Substanțe aleopatice. Prin aleopatie se înţelege interacţiunea 
negativă dintre anumite substanţe lăsate de plantă în sol şi creşterea rădăcinilor 
unei plante învecinate din aceeaşi specie sau din specii diferite. În grupa 
substanţelor aleopatice sunt cuprinse exsudate ale rădăcinilor sau produse 
rezultate din descompunerea unor ţesuturi sau a unor rădăcini întregi. 

Prezenţa în sol a substanţelor aleopatice contribuie la apariția 
fenomenului de oboseală a solului, care se înregistrează în cazul replantării cu 
pomi a unor suprafeţe recent defrişate. 

Observaţie: Creşterea rapidă a rădăcinilor favorizează atât capacitatea 
de absorbţie, cât şi de secreție a rădăcinilor, dacă îmbunătăţirea condiţiilor de 
nutriţie a pomilor, în timp de deficienţele de nutriţie cu azot, cu fosfor precum 
şi anumite erbicide reduc secreția rădăcinilor. 

TEST DE EVALUARE 


1. Ce reprezintă rădăcina? 
Răspuns: 
Este partea subterană a unei plante pomicole, cu numeroase funcţii dar în 


principal de fixare a unei plante, de absorbție a substanțelor nutritive şi a 
apei. 


2. După poziţia de creştere în sol a rădăcinilor, care sunt tipurile 
de rădăcini existente. 
Răspuns: 


Exerciţii. 
Exemplu rezolvat: 
1. Care tipuri de rădăcini sunt considerate organe permanente ale 
organelor hipogee. 
a) Rădăcinile de semischelet; 
b) Rădăcinile de schelet; 
c) Rădăcinile adventive; 
d) Rădăcinile axiale; 
e) Rădăcinile conducătoare. 
Rezolvare : b. 


De rezolvat: 
2. Care dintre următoarele funcții este în legătură directă cu 

textura şi adâncimea solului livezii şi are rol de fixare: 
a) Înmulțirea vegetativă; 
b) Sinteza primară a unor compuşi organici; 
c) Respirația; 
d) Ancorarea în sol; 
e) Înmulțirea generativă. 

Rezolvare: 


1.3. Particularităţile organelor epigee ale pomilor fructiferi 


Partea supraterană a pomului ce începe de la colet şi până la ultima 
creştere anuală poartă denumirea de tulpină. Locul de trecere de la rădăcină la 
tulpină poartă numele de colet. 

Tulpina îndeplineşte ca şi rădăcina numeroase funcţii : 

- de susţinere a frunzelor, fructelor, de transport a sevei, de creştere 
şi altele. 


Morfologic tulpina este compusă din două părți: trunchi şi coroană. 

Trunchiul este porţiunea cuprinsă între colet şi prima ramură a 
coroanei, fiind partea de tulpină neramificată. 

Proiectarea lungimii trunchiului se poate face în livadă, în primăvara 
anului I de la plantare când pomii se livrează din pepinieră sub formă de vergi 
de un an, sau proiectarea se face în câmpul II al pepinierei pentru pomii ce se 
livrează cu coroană. Înălțimea trunchiului este dependentă de tipul de livadă şi 
poate fi: 

- scurt de 40 - 60 cm; 

- mijlociu de 60 - 100 cm; 

- înalt de 100 - 120 cm. 

La pomii tineri trunchiul are scoarța netedă, iar la la pomii maturi 
scoarţa devine aspră, se exfoliază şi poartă numele de ritidom. Culoarea şi 
modul de exfoliere a ritidomului este diferită de la specie la specie şi de la soi 
la soi şi constituie caractere de identificare. 

Coroana este formată din axul pomului şi totalitatea celorlalte ramuri 
cu vârste diferite. În perioada de repaus toate ramificaţiile tulpinii poartă 
numele de ramuri. În perioada de vegetaţie ramificaţiile în creştere ale tulpinii 
cu frunze pe ele şi care se formează din muguri vegetativi sau micşti poartă 
numele de lăstari. După căderea frunzelor lăstarii se transformă în ramuri 
anuale. 

Axul pomului este prelungirea trunchiului în interiorul coroanei şi se 
încheie cu ultima creştere anuală numită săgeată. 

Ramurile din coroană pot fi grupate după morfologia şi biologia lor în: 

a) Ramuri de schelet — sunt cele care formează scheletul pomului de 
ordinul I, II şi au durată cât durata pomului. Ele sunt groase, conice, cu 
descreşterea grosimii de la inserţie spre periferie. 

Modul de grupare natural al ramurilor schelet, prezența sau absenţa 
axului, definesc forma de coroană a pomului. În funcţie de prezenţa axului 
putem avea coroane cu ax şi fără ax. 

Coroanele cu ax pot fi: piramidale, îngust piramidale, fusiforme ş.a., 
iar cele lipsite de ax sunt globuloase, plângătoare. 

Ramurile de schelet ce pornesc direct din ax se numesc şi de ordinul I 
sau şarpante (braţe). 

Ramificaţiile formate pe cele de ordinul I se numesc ramuri de ordinul 
II sau subşarpante. 

Ramurile de ordinul II pot fi groase şi menținute tot pentru scheletul 
pomului. 

Indiferent de ordin ramura care generează prin ramificare altă ramură, 
poartă numele de ramură mamă, iar ramurile rezultate se numesc ramuri fiice. 
Ramurile fiice care provin din lăstari crescuţi pe ramuri mame formate în anul 
precedent, poartă numele ramuri normale. Ramurile care apar din lăstari 
crescuţi pe ramuri formate în anul respectiv, se numesc ramuri anticipate. 

Astfel, în funcție de poziţia lor pe ramură, ramurile fiice pot fi: 
terminale sau de prelungire, laterale, concurente şi ramuri lacome. 

- Ramurile de prelungire se formează din mugurii terminali, dar 
datorită polarităţii sunt cele mai viguroase şi ele asigură creşterea în volum a 
coroanei. 

- Ramurile laterale se formează din mugurii laterali. Vigoarea lor 
depinde de vârsta pomului, poziţia în coroană a ramurei mamă, de unghiul ei 
faţă de verticală etc. 

De obicei, între ramurile de prelungire şi cele laterale trebuie să fie o 
distanță minimă de 10 cm pentru a nu se concura. 

- Ramurile concurente sunt acelea care se formează din muguri 
subterminali. 

Prin poziţia lor concurează ramura de prelungire, de aceea la formarea 
scheletului asemenea ramuri se înlătură. 

- Ramurile lacome se formează în faza de bătrâneţe a pomilor din 
mugurii adventivi situaţi la partea superioară şi la locurile de curbură a 
ramurilor de schelet. Se numesc lacomi datorită ritmului rapid de creştere. 
Aceste ramuri lacome dacă sunt bine plasate în coroana pomului, ele pot fi 
corect dirijate şi pot fi folosite la reîntinerirea pomului. 

Unghiul format de ramurile de ordinul II cu cele de ordinul I sau cele 
de ordinul I cu axul pomului, se numeşte unghi de insertie. Unghiul format în 
plan orizontal, între două ramuri ce se succed pe ax, se numeşte unghi de 
divergență. Aceste unghiuri participă la formarea coroanei. Înlăturarea 
ramurilor schelet din coroană, schimbă forma de coroană. 

Distanţa dintre punctele de inserţie a două ramuri de acelaşi ordin sau 
de ordine succesive poartă numele de distanţă de ramificare. 

b) Ramuri de semischelet — Ele se mai numesc ramuri de legătură şi fac 
legătura între ramurile de schelet şi ramurile de rod. Sunt ramuri ce garnisesc 
scheletul pomului şi au lungimea de la câţiva cm la peste 1 m. Durata lor de 
viaţă în medie 2 - 10 ani în funcţie de specie. Aceste ramuri pot fi menținute în 
pom atât timp cât asigură creşterea pe ele a unor ramuri de rod viguroase cu 
potenţial ridicat de producție. Ramurile de semischelet se întineresc periodic 
prin tăierile de rodire şi reîntinerire. 

Nu sunt elemente stabile ale coroanei pomilor încât pot fi scurtate sau 
pot fi suprimate fără a schimba forma de coroană a pomilor. Sunt soiuri ce 
formează un număr însemnat de ramuri semischelet, formând coroane dese dar 
şi soiuri ce formează un număr mic de ramuri semischelet realizând coroane 
rare. 


c) Ramurile anuale — În funcţie de dimensiunile şi poziţia lor ramurile 
anuale sunt de două categorii : 

- ramuri anuale de schelet — care se formează de obicei din mugurii 
situaţi în prima treime a ramurilor de schelet. Din aceste ramuri se aleg cele de 
prelungire a scheletului existent şi noi ramuri de schelet pentru definitivarea 
formei. 

- ramuri anuale de garnisire — sunt ramurile care se formează din 
mugurii vegetativi şi micşti. Aceste ramuri sunt de regulă mai scurte şi mai 
subțiri. Durata de viaţă a acestor ramuri este de un an, deoarece prin evoluţia 

mugurilor vegetativi sau micşti, pe ele se formează alte formaţiuni şi se 
transformă în ramuri purtătoare de ramuri de garnisire adică în ramuri de 
semischelet. 

În funcţie de felul mugurilor de pe ele ramurile de garnisire se împart 
în două: 

- ramuri de garnisire vegetative — care au numai muguri vegetativi; 

- ramuri de garnisire florifere sau de rod — care alături de mugurii 
vegetativi au şi muguri de rod (floriferi sau micşti). 

d) Ramurile de rod garnisesc şi ele ramurile de semischelet sau schelet. 
Sunt formaţiuni cu lungimea de 1 cm la 60 - 120 cm cu un ţesut spongios, 
bogat în hidraţi de carbon cu durată de viaţă variabilă 1 - 18 ani. Cunoaşterea 
lor prezintă o deosebită importanţă în aplicarea tăierilor. Pot fi în devenire sau 
ramuri de rod tipice. 

Ramurile de rod în devenire poartă numai muguri vegetativi şi pot 
evolua în 1 - 2 - 4 ani în ramuri de rod propriu-zise. 

Ramurile de rod propriu-zise poartă muguri floriferi sau micşti sau şi 
muguri vegetativi şi floriferi. Ramurile de rod propriu-zise şi în devenire 
roditoare sunt caracteristice pentru fiecare specie pomicolă. 

Mugurii - sunt organe cu rol de reluare anuală a procesului de creştere 
şi fructificare. 

După poziţia lor pe ramuri se clasifică în: 

- muguri terminali - aşezaţi întotdeauna la vârful ramurilor cu 
evoluţie în lăstari când sunt vegetativi sau în flori şi frunze când sunt micşti 
(măr, păr, gutui); 

- muguri laterali (sau axiali) - aşezaţi de-a lungul ramurilor. Se 
dezvoltă în lăstari laterali când sunt vegetativi sau în flori când sunt floriferi. 
La rândul lor pot fi: principali şi stipelari. 

Mugurii laterali principali se dezvoltă la subțioara frunzelor şi sunt 
bine evidenţiaţi. Evoluează în lăstari sau flori în funcţie de morfologia lor. 

Mugurii stipelari (suplimentari) sunt alături de cei principali. Ei pot fi 
aşezaţi de o parte şi alta a celui principal în care caz se numesc colaterali, sau 
sub acesta când se numesc seriali. La cireş, vişin, măr, păr, gutui, mugurii 
stipelari nu se dezvoltă decât în cazuri accidentale. La piersic, prun, cais, 
mugurii amplasați colateral sunt dezvoltați în muguri floriferi. 

- mugurii dorminzi provin din mugurii axilari nedezvoltaţi, situaţi la 
baza ramurilor. Se găsesc pe ramuri de peste un an şi se dezvoltă numai în 
cazul unor tăieri puternice sau când o parte din ramură a fost accidentată. 

- mugurii adventivi se formează din cambiu şi felogen pe orice 
porțiune din tulpină sau rădăcină. Ei rămân sub scoarță neevidenţiaţi, dar pot 
reface organele înlăturate. Mugurii adventivi de pe rădăcini evoluează în 
lăstari numiţi drajoni. 

După organele pe care le generează mugurii se clasifică în: 

a) Muguri vegetativi, caracterizați printr-o formă conică, diametru mare 
la bază şi mic spre mijloc şi vârf. Generează întotdeauna lăstari de dimensiuni 

variabile (1-200 cm). Pe lăstari mugurii în formare se numesc ochi. În funcţie 
de condiţiile interne şi externe ei pot evolua în muguri vegetativi sau floriferi. 

b) Muguri floriferi care sunt de obicei mai mari decât cei vegetativi. 
Prezintă diametrul mare la mijloc şi vârful rotunjit. Evoluează într-o floare la 
piersic, cais sau 2-3 la prun, migdal sau mai multe flori la cireş, vişin. 

c) Muguri micşti, sunt cei care generează o rozetă de frunze şi o 
inflorescenţă (la măr, păr) sau un lăstar cu o floare în vârf (la gutui) sau lăstar 
cu două flori în vârf (nuc, alun) sau lăstar cu inflorescențe (zmeur, coacăz). 

Lăstarii - în fiecare primăvară din mugurii vegetativi cresc noi 
formaţiuni numite lăstari. Acestea poartă până toamna frunze. Lăstarii pot 
avea grosimi, lungimi, culori şi chiar mod de creştere diferit (drepţi, sinuoşi, 
geniculaţi) funcţie de specie şi soi. 

Suprafaţa lor poate fi pubescentă sau glabră, cu număr şi forme diferite 
ale lenticelelor glandelor, toate fiind în funcție de specie şi soi, contribuind la 
identificarea lor. 

După poziţia lor pe ramură din care au evoluat şi după timpul de 
evoluţie se clasifică în: 

- lăstari de prelungire sau terminali, cei ce se formează din mugurele 
terminal al unei ramuri sau al axului continuînd prelungirea lor; 

- lăstarii laterali sunt cei generaţi din mugurii axiali (laterali) ai 
ramurilor sau axului. După căderea frunzelor devin ramuri laterale iar în timp, 
ramuri schelet sau de rod; 

- lăstarii concurenţi sunt de fapt tot lăstari laterali situați imediat sub 
primul lăstar de prelungire, de obicei pe partea superioară a ramurilor din care 
se formează. Fiind avantajaţi ca poziţie , ei concurează lăstarul de prelungire; 

- lăstarii anticipaţi se formează pe lăstarii în creştere ai aceluiaşi an 
din ochii de la subţioara frunzelor. Apar la piersic, cais, migdal; 

- lăstarii lacomi se dezvoltă pe lemn vechi din muguri dorminzi sau 
adventivi situaţi pe ramuri schelet sau ax. Prezintă o creştere verticală intensă, 
realizând 1,5 - 2 cm într-o singură perioadă de vegetaţie. 

Toţi lăstarii apăruţi într-un an după căderea frunzelor se numesc ramuri 
anuale, păstrând denumirea din clasificarea prezentă şi anume: ramuri anuale, 
terminale, laterale, concurente, anticipate, lacome. Ele formează în totalitate 
creşterile anuale ale pomului. 

Frunza este organul vegetativ ce se formează pe lăstar. Speciile 
pomicole prezintă în general frunze simple, excepţie făcând zmeurul, murul, 
căpşunul, nucul ce prezintă frunze compuse. Frunzele simple pot avea 
marginea limbului ca la gutui, sau dinţată ca la majoritatea speciilor. Frunzele 
compuse pot fi formate din 3 - 5 foliole ca la căpşun, frag sau penate ca la nuc, 
zmeur. 

Limbul poate avea diferite forme: rotund, ovat, oblong, lanceolat, 
eliptic ş.a. constituind împreună cu marginea, vârful, baza şi modul de 
pubescenţă element de identificare a soiurilor. 

Peţiolul frunzei poate fi lung sau scurt, iar în secţiune transversală 
poate fi cilindric sau canaliculat, cu glande nectarifere la baza lor sau fără 
acestea, contribuind şi ele la identificarea soiurilor. 


TEST DE EVALUARE 


1. Ce reprezintă coroana pomului şi din ce este formată? 
Răspuns: 


Coroana reprezintă un element din tulpina pomului şi este formată din axul 
pomului şi totalitatea celorlalte ramuri cu vârste diferite. 


2. Din cine se formează ramurile lacome şi când se formează. 
Răspuns: 


Exerciţii. 
Exemplu rezolvat: 
1. De câte feluri sunt ramurile de rod. 
a) Ramuri de rod în devenire; 
b) Ramuri de rod propriu-zise; 
c) Ramuri de rod terminale; 
d) Ramuri de rod laterale ; 
e) Ramuri de semischelet. 
Rezolvare : a şi b. 


De rezolvat: 

2. Clasificaţi mugurii după organele pe care le generează. 
a) Muguri activi; 

b) Muguri vegetativi; 

c) Muguri laterali; 

d) Muguri floriferi; 

e) Muguri micşti. 

Rezolvare: 

REZUMATUL TEMEI 


În cadrul temei respective s-a realizat o scurtă prezentare pe familii a 
speciilor pomicole, dar şi o prezentare mai succintă a speciilor pomicole după 
habitus adică după aspectul general al pomilor. Clasificarea este întregită de 
ultima clasificare şi anume de cea pomicolă, unde sunt scoase în evidenţă cele 
5 grupe după particularitățile biologice şi tehnologice. 

Pentru o înţelegere mai clară a structurii pomului s-a trecut la 
prezentarea foarte complexă a elementelor de bază ale unui pom, adică a celor 
două părţi şi anume partea subterană şi cea supraterană. Întrucât creşterea 
tuturor organelor este influenţată de buna funcţionare a rădăcinilor, iar 
numeroasele lucrări agrotehnice sunt dependente de arhitectonica sistemului 
radicular, este necesar a cunoaşte modul de instalare în sol, modul de creştere 
al acestuia. 

Rădăcinile exercită numeroase funcţii necesare pentru buna desfăşurare 
a activităţii sistemului plantă-individ şi astfel am trecut la prezentarea lor 
succintă. 

Studiul sistemului radicular al pomilor aduce un mare sprijin în 
rezolvarea unor probleme teoretice şi practice. Acest studiu uşurează 
înțelegerea interdependenţei complexe între sistemul radicular şi partea 
aeriană, între plantă şi sol, stabilind raportul ce există între sistemul radicular, 
trunchi şi coroană. 

În condiţii identice de climă şi tehnologie, dimensiunile pe care le ating 
organele epigee sunt determinate de particularităţile interacțiunii soi-portaltoi. 
Pentru a înţelege mai bine această interacţiune am trecut la prezentarea tuturor 
componentelor care alcătuiesc tulpina, adică organul epigeu partea 
supraterană. 

Tema nr. 2 


CICLUL ONTOGENETIC AL PLANTELOR POMICOLE ŞI 
METODE DE CERCETARE UTILIZATE ÎN POMICULTURĂ 
PENTRU INVESTIGAREA SISTEMULUI RADICULAR ŞI AERIAN 


Unităţi de învăţare : 
° Perioadele de vârstă ale pomilor şi arbuștilor fructiferi; 
° Metode de cercetare pentru investigarea sistemului radicular; 
° Metode de cercetare pentru investigarea sistemului aerian. 


Obiectivele temei : 

- cunoaşterea tuturor schimbărilor morfologice şi fiziologice 
parcurse de pomii şi arbuştii fructiferi, adică ciclul individual de 
viaţă. 

- investigarea sistemului radicular la speciile pomicole pentru a 
stabili posibilitatea înființării unei plantaţii. 

- stabilirea cauzelor ce determină o serie de fenomene negative în 
viaţa pomului. 

- efectele negative şi pozitive pe care le înregistrează partea 
aeriană. 


Timpul alocat temei : 6 ore 


Bibliografie recomandată : 
1. Baciu A., 2005 — Pomicultură generală. Editura Universitaria, 


Craiova. 

2. Botu I., 2003 - Pomicultură modernă şi durabilă. Editura Conphys, 
Rm. Vâlcea. 

3.  Cichi M., 2009 — Pomicultură practică. Editura Arves, Craiova. 

4. Cichi M., 2010 — Pomicultura. Manual universitar pentru 


învățământul la distanţă. Editura Universitaria, Craiova 
5. Sina Cosmulescu 2005 — Protecţia mediului în ecosistemele 
pomicole. Editura Sitech, Craiova. 


2.1. Perioadele de vârstă ale pomilor şi arbuștilor fructiferi 


A. PERIOADA EMBRIONARĂ 

Durează de la fecundarea ovulului până la germinația seminţei, 
exteriorizată prin alungirea radicelei. Fecundarea ovulului şi formarea 
embrionului marchează începutul ciclului ontogenetic, începutul vieţii unui 
nou individ care are toate particularitățile unui organism tânăr: caracterele şi 
însuşirile insuficient consolidate, mare plasticitate şi capacitate de a asimila 
condiţii noi. 

După fecundare are loc formarea elementelor constitutive ale 
seminţelor noului individ: embrionul şi cotiledoanele. Completa formare a 
acestora marchează maturitatea morfologică a seminţei care are loc pe planta 
mamă. Semințele pomilor mature morfologic, nu pot germina chiar dacă le 
punem în condiţii de umiditate şi temperaturi favorabile. Aceasta se datorează 
faptului că nu au ajuns la maturitatea fiziologică, fiind în repaus. Fiindcă 
această maturitate fiziologică este denumită frecvent postmaturare. 

În vederea parcurgerii postmaturării, seminţele pomilor au nevoie de 
temperaturi cuprinse între 1 şi 4° C, de umiditate în jur de 30 % şi de aerisire. 
În tehnologia pomicolă condiţiile necesare postmaturării seminţelor se 
realizează printr-o lucrare specifică numită stratificare. Perioada embrionară 
din ciclul ontogenetic se încheie cu procesul complex al germinaţiei 
seminţelor. Perioada embrionară în tehnologia pomicolă este întâlnită numai în 
activitatea de producere a portaltoilor generativi şi în cea de producere a noilor 
soiuri. Datorită faptului că soiurile valoroase se înmulţesc prin altoire, în 
tehnica de obținere a lor nu este întâlnită perioada embrionară. 

B. PERIOADA JUVENILĂ 

Această perioadă mai este denumită şi perioada de tinereţe sau de 
creştere. Perioada începe cu germinaţia seminţelor (alungirea rădăcinii) sau cu 
pornirea în creştere a altoiului (în cazul pomilor înmulțiţi prin altoire) şi se 
încheie cu apariţia primelor flori şi fructe. În decursul acestei perioade pomii 
sunt inapți pentru a forma fructe. Plantele juvenile obţinute din seminţe au în 
plus particularitățile plantelor tinere: plasticitate accentuată a caracterelor şi 
însuşirilor încă neformate; au posibilităţi mari de adaptare la condiţii noi; 
manifestă compatibilitate mai bună la altoire şi emit mai uşor rădăcini în cazul 
butăşirii şi a marcotajului; în primele faze au caracter de sălbatec; formează 
frecvent variaţii mugurale. 

În tinereţea pomilor creşterea se manifestă puternic atât la organele 
epigee cât şi la organele hipogee ale pomului. An de an se formează noi 
organe care se adaugă celor precedente, fenomen numit înnoire progresivă. În 
această perioadă se formează cea mai mare parte a scheletului coroanei 
(ramurile de ordinul I şi II). Polaritatea se manifestă puternic, apare frecvent 
etajarea naturală, lăstarii manifestă tendința de creştere spre verticală, 
coroanele se formează convergente, strânse. Rădăcinile se întind mult lateral şi 
pătrund mult în adâncime. La începutul perioadei juvenile ramurile de rod 
lipsesc, iar către sfârşitul ei se formează ramuri de rod neflorifere care 
garnisesc creşterile anterioare. Vegetaţia pomilor tineri se prelungeşte până 
târziu toamna, astfel că rezistenţa ramurilor la geruri mari de iarnă este redusă. 

Intervenţiile din perioada de tinereţe trebuie să asigure formarea 
scheletului, încetarea la timp a vegetației toamna pentru a spori rezistenţa la 
ger, să grăbească intrarea pomilor pe rod şi să li se asigure hrană din 
abundență. 

Pentru formarea scheletului se utilizează dirijarea prin schimbarea 
poziției şi tăierea ramurilor, iar pomii trebuie bine aprovizionați cu hrană şi 
apă. Trebuie asigurat un frunziş sănătos care să poată sintetiza această hrană, 

prin aplicarea tratamentelor împotriva bolilor şi dăunătorilor. De asemenea 
trebuie evitat excesul de azot şi de apă în a doua jumătate a verii pentru 
asigurarea coacerii lemnului şi încetarea la timp a vegetației toamna. Scurtarea 
perioadei de tinereţe şi grăbirea intrării pe rod se poate obține prin utilizarea 
înclinării şi a arcuirii ramurilor. 

C. ÎNCEPUTUL RODIRII 

Începutul rodirii este marcat de apariţia primelor fructe şi durează până 
la obţinerea recoltelor maxime, susţinute an de an. În livezile clasice această 
perioadă se extinde pe 7-10 ani, iar în cele intensive şi superintensive pe mai 
puţini ani, în funcţie de particularităţile speciilor. În perioada de început a 
rodirii , creşterile pomilor sunt încă puternice, lăstarii indicatori putând ajunge 
la 80 cm. Creşterile scad în fiecare an pe măsura înaintării în vârstă. Înnoirea 
progresivă este din ce în ce mai redusă. Coroana pomilor se îndeseşte, 
completându-se cu ramurile de schelet de ordinul IV şi V, dar şi de 
semischelet, ajungându-se la definitivarea coroanei. Numărul ramurilor de rod 
sporeşte într-un ritm rapid. 

În această etapă apare o funcţie nouă în viaţa pomilor şi anume rodirea. 
Raportul acestei noi funcții cu creşterea , permite împărțirea perioadei în două. 
În prima parte, denumită creştere şi rodire, fenomenul dominant rămâne 
creşterea, rodul fiind reprezentat de fructe puţine şi mari, dar al căror număr 
sporeşte an de an. 

În cea de-a doua etapă fructificarea ajunge predominantă, astfel că este 
denumită rodire şi creştere. Recoltele continuă să crească în fiecare an, fiind 
mai mari decât în anul precedent, iar fructele sunt de dimensiuni normale, 
specifice soiului. De fapt, volumul recoltelor este în directă dependenţă de 
numărul ramurilor de rod care, la rândul lor depind de creşterile anterioare. 
Succesiunea acestor fenomene este următoarea: creşterile mari şi numeroase 
dintr-un an sunt urmate de sporirea numărului de ramuri de rod şi apoi de o 
recoltă abundentă. 

În perioada de început a rodirii se fac anumite intervenţii şi anume: se 
continuă formarea scheletului, completarea coroanelor şi se urmăreşte 
stimularea formării ramurilor de rod într-un număr cât mai mare, se fac tăieri 
de rărire a coroanei, se urmăreşte asigurarea hranei şi a apei în cantităţi mai 
mari decât în perioada de tinereţe precum şi combaterea bolilor şi dăunătorilor 
De asemenea, intervin lucrările de îngrijire a rodului împotriva accidentelor 
climatice, în special împotriva brumelor şi îngheţurilor târzii de primăvară, 
împiedicarea căderii premature. 

D. PERIOADA DE MARE PRODUCȚIE 

Este cea mai importantă din punct de vedere economic. Această 
perioadă începe o dată cu apariţia recoltelor mari, care se menţin aproximativ 
la acelaşi nivel timp îndelungat. Astfel: în livezile clasice la pomacee 20-25 de 
ani, iar la drupacee 10-15 ani; în cele intensive şi superintensive 8-10 ani. 
Încheierea perioadei este marcată de scăderea recoltelor an de an, fără a mai 
reveni la nivelul anterior. Ajunşi în perioada de mare producție pomii 
manifestă lipsă de plasticitate, au caracterele şi însuşirile consolidate. În 


21 


perioada de mare producţie, în fiecare an creşterile sunt mai mici. Înnoirea 
progresivă este foarte slabă, lungimea lăstarilor indicatori este doar de 1015 
cm. În decursul acestei perioade fructificarea domină toate celelalte fenomene, 
ceea ce permite să mai fie denumită rodire. Ramurile de schelet se arcuiesc 
sub greutatea rodului şi formează arcadele de rodire, iar coroanele pomilor 
sunt răsfirate cu ramuri atârnând şi arcade suprapuse. 

Uscarea ramurilor de rod îmbătrânite, care apare tot ca un fenomen nou 
în viaţa pomilor, avansează an de an spre exteriorul coroanei. Din această 
cauză fenomenul este denumit uscarea centrifugă a ramurilor de rod. Numărul 
ramurilor de rod din coroana pomilor se menţine foarte mare şi aproximativ 
constant de un an la altul şi explică recoltele mari şi relativ constante pe 
întreaga perioadă. 

Fructificarea se deplasează an de an spre exteriorul coroanei o dată cu 
ramurile de rod iar fructele sunt de dimensiuni normale, specifice soiului. 
Vegetaţia pomilor în perioada de mare producție începe mai devreme 
primăvara şi se termină timpuriu toamna. În legătură cu rodirea, în această 
perioadă de vârstă, la unele specii (măr, păr, prun) mai apare un fenomen nou 
şi anume rodirea neregulată a pomilor sau alternanţa de rodire. Această 
denumire indică faptul că se înregistrează unii ani cu fructificare abundentă 
urmaţi de alţi ani complet lipsiţi de recoltă sau cu recoltă mică. 

Lucrările aplicate în perioada de mare producţie urmăresc asigurarea 
fructificării regulate, care se obţine prin aplicarea îngrăşămintelor, asigurarea 
pomilor cu hrană şi apă şi prin stabilirea unei încărcături normale a pomilor cu 
muguri de rod. Către sfârşitul perioadei, când creşterile lăstarilor indicatori 
sunt mici, apare necesitatea tăierilor ceva mai severe decât în etapele 
anterioare. 

E. DIMINUAREA RODIRII 

Această perioadă de vârstă se instalează în viaţa pomilor o dată cu 
micşorarea an de an a recoltelor de fructe şi se încheie cu încetarea completă a 
rodirii. Practic procesul de înnoire progresivă nu mai are loc. În această 
perioadă apar uscături în porțiunile terminale descendente ale ramurilor arcuite 
sub greutatea fructelor. Apare un fenomen nou în viața pomilor denumit 
uscare centrifugă a ramurilor de schelet. 

Prezenţa rodului şi apariția uscării permit caracterizarea începutului 
perioadei ca fiind, etapa de rodire-uscare. În această etapă alternanţa de rodire 
se accentuează. Noua recoltă este mai mică decât cea înregistrată cu doi, trei 
ani înainte. Uscarea centripetă în a doua parte a perioadei, se accentuează, 
rodirea scade şi apare un fenomen nou şi anume reintinerirea naturală prin 
formarea unor lăstari lacomi plasați pe locurile cele mai înalte ale ramurilor de 
schelet curbate. 

Apariţia acestor lăstari lacomi către interiorul coroanei înseamnă o 
înnoire regresivă, deoarece volumul coroanei scade. Situaţia pomilor poate fi 
caracterizată prin enumerarea celor trei fenomene în ordinea importanţei lor şi 
anume: uscare - rodire - creştere. 

Accentuarea uscării centrifuge a ramurilor de rod şi lipsa creşterilor 
ramurilor de schelet provoacă scăderea continuă a numărului de ramuri de rod 
din coroana pomului. Rodirea este în fiecare an mai mică decât în anul 
precedent, şi se deplasează tot mai accentuat către periferia coroanei. Chiar 
dacă recoltele scad prin lucrările aplicate se urmăreşte asigurarea pomilor cu 
hrană şi apă din abundență, ca şi în perioada de rodire maximă. Se aplică tăieri 
mai severe decât în perioada anterioară şi se fac scurtări în lemn de 4 până la 
şase ani cu scopul de a stimula creşterile. 

Se întineresc ramurile de rod şi de semischelet prin tăieri de rodire, iar 
lăstarii lacomi sunt utilizaţi pentru completarea golurilor apărute în coroană. În 
această perioadă trebuie tratate rănile de pe trunchiul şi ramurilor pomilor, 
deoarece ele se vindecă mai greu. De asemenea se combat bolile şi dăunătorii 
ŞI se iau măsuri pentru prevenirea accidentelor climatice. 

F. PERIOADA DE DECLIN 

Această perioadă se mai numeşte şi perioadă de bătrâneţe, şi se 
caracterizează prin lipsa rodului şi prin uscarea accentuată şi progresivă a 
ramurilor de schelet. Uscarea se continuă de la vârfuri către bază şi cuprinde 
aproape toate ramurile din coroană. Volumul coroanei se micşorează accentuat 
şi continuu. 

Caracterizarea succintă a situaţiei în care se găsesc pomii este uscare şi 
creştere. Pomii la care rodirea a încetat şi uscarea este accentuată au energia 
de creştere atât de redusă, încât nu mai pot fi reîntineriți. Dacă fenomenul este 
sesizat din timp la începutul perioadei de declin, există posibilitatea să li se 
prelungească durata de viață economică. Aceasta se poate realiza prin tăieri de 
regenerare, prin intermediul cărora se reduce mult volumul coroanei. În urma 
acestor tăieri apar creşteri noi, care refac coroana şi după doi-trei ani, se obțin 
recolte destul de bune încă aproximativ patru-cinci ani. În acest timp trebuie 
aplicate lucrările de îngrijire ca şi în perioada de rodire maximă. 


TEST DE EVALUARE 


1. Când începe şi când se încheie perioada juvenilă? 

Răspuns: 
Perioada începe cu germinaţia seminţelor sau cu pornirea în creştere a 
altoiului (în cazul pomilor înmulţiţi prin altoire) şi se încheie cu apariția 
primelor flori şi fructe. 


2. Care sunt intervenţiile din perioada de tinereţe? 
Răspuns: 


Exerciţii. 

Exemplu rezolvat: 

1. Cum se poate realiza scurtarea perioadei de tinereţe şi grăbirea 
intrării pe rod? 

a) Înclinarea ramurilor; 

b) Tăierea ramurilor; 

c) Arcuirea ramurilor; 

d) Ridicarea ramurilor pe verticală; 

e) Fără ridicarea ramurilor pe verticală. 
Rezolvare : a şi c. 


De rezolvat: 

2. Care sunt fenomenele care apar în perioada de mare producţie, 
asupra ramurilor de rod? 

a) Alternanţa de rodire; 

b) Întinerirea ramurilor de rod; 

c) Uscarea centrifugă a ramurilor de rod; 

d) Reîntinerirea naturală; 

e) Îmbătrânirea ramurilor de rod. 

Rezolvare 


2.2. Metode de cercetare pentru investigarea sistemului radicular 


Obiectivele urmărite prin studiul sistemului radicular pot fi rezumate 
astfel: 

- stabilirea zonei şi momentului de aplicare a îngrăşămintelor; 

- stabilirea zonei şi momentului de aplicare a lucrărilor solului; 

- stabilirea cauzelor ce determină o serie de fenomene negative în viaţa 
pomului; 

- uscarea unor ramuri, apariţia de pete necrotice pe frunze, căderea 
timpurie a frunzelor; 

- investigarea sistemului radicular la speciile studiate pentru a stabili 
posibilitatea înfiinţării unei plantaţii. 

Prin studiul sistemului radicular se urmăreşte: 

- stabilirea cantitativă a sistemului radicular; 

- arhitectonica sistemului radicular şi volumul de sol explorat; 

- stabilirea adâncimii de instalare a rădăcinilor orizontale şi verticale; 

- stabilirea zonei cu cele mai multe rădăcini active; 

- stabilirea dinamicii de creştere, în funcţie de specie, portaltoi, soi, 
condiţii agrofitotehnice şi pedoclimatice; 

- studiul dinamicii de creştere în ciclul anual şi ontogenetic. 

Metodele de cercetare pentru studierea sistemului radicular la plantele 
pomicole, sunt: 

1. metoda scheletului; 

2. metoda profilului; 

3. metoda probelor sau monolitului liber; 

4. metoda staţionară. 

Metoda scheletului este cea mai utilizată şi constă în dezgroparea 
rădăcinilor după direcţia de creştere în sol, prin eliberarea treptată de pământ şi 

schițarea acestora pe hârtie milimetrică, cu păstrarea scării de profil (figura 
pie N 

Metoda permite determinarea modului de răspândire a rădăcinilor 
orizontale şi adâncimea rădăcinilor orizontale şi verticale, dă o imagine clară 
asupra elementelor cantitative şi calitative, determină zona rădăcinilor 
absorbante şi se explică unele caracteristici de creştere în funcţie de sol, 
specie, portaltoi. 


Cu toate acestea metoda este greu de executat, iar procesul de creştere 
şi fructificare la exemplarele studiate este deranjat. 

Primele etape în desfăşurarea acestei metode sunt: se aleg pomii cei 
mai tipici în funcție de obiectivul cercetării, se efectuează măsurătorile 
biometrice la partea aeriană (diametrul şi înălţimea coroanei şi trunchiului), 
stabilirea volumului de dezgropare (în întregime, jumătate sau un sfert) şi 
instalarea unor picheţi gradaţi (lungi de 60-75 la distanţe de 5-10 cm pe 
întreaga zona ce va fi dezgropată; picheţii vor fi marcați pe lungimea lor la 
distanţe de 5 cm). Dezgroparea se face pe sectoare circulare late de 1 m, 
începând de la pom, înlăturându-se straturi de sol de 10-20 cm. 

Dezgropatul în adâncime continuă până când nu se mai întâlneşte nici 
o rădăcină, indiferent de dimensiunile lor. Pe măsură ce sunt descoperite, se 
măsoară cele mai groase de 3 mm şi mai lungi de 4-5 cm. Rădăcinile rupte se 
leagă cu grijă, păstrându-se distribuția lor normală. Pe hârtie milimetrică se 
face notarea lor, notând sub forma de fracţie (la numărător grosimea exprimată 
în mm, iar la numitor adâncimea exprimată în cm) în orice punct de schimbare 
a direcţiei de creştere a rădăcinii. Locul rădăcinilor cu direcţie verticală este 
notat pe schiţă prin cerc în mijlocul căruia se află un număr de ordine. Fiecărei 
rădăcini verticale, după desprinderea de cele orizontale, i se leagă câte o 
etichetă ce poartă acelaşi număr ca şi pe schiţă. 

După dezgroparea în întregime a unui orizont cu adâncimea de 20 cm, 
se fotografiază aspectul general al rădăcinilor cu direcţie orizontală, se ridică 
probe de sol necesare pentru stabilirea compoziţiei chimice şi fizice a solului, 
a umidității. După efectuarea acestor observaţii, sistemul radicular se 

reîngroapă, odată cu aplicarea îngrăşămintelor şi a irigării. Urmează 
prelucrarea datelor obţinute şi întocmirea tabelelor şi a graficelor. 

Metoda_ profilului (metoda Oscamp - Dragavtev) constă din 
executarea de tranşee cu direcţie perpendiculară pe rădăcinile orizontale, 
tranşee cu dimensiunile de 100/100 cm, iar adâncimea de săpare este până în 
momentul când în peretele şanţului nu mai apar rădăcini (figura 2.2.2.). 


Fig. 2.2.2. Arhitectonica sistemului radicular la soiul de măr Starkrimson 
altoit pe portaltoiul M 9 (Cichi M., 2004) 


Urmează apoi netezirea peretelui vertical, eliberarea capetelor 

rădăcinilor şi schiţarea lor pe hârtie milimetrică, folosind următorul cod: 
e (punct) — rădăcinile de 1-3 mm, 
O (cerc) — rădăcinile de 4-8 mm, 
© (cerc cu punct) — rădăcinile de peste 8 mm. 

Probele de sol se ridică pe fiecare orizont, iar datele obţinute se 
consemnează în tabele, grafice. 

Principalele avantaje ale acestei metode sunt: diagnosticarea rapidă a 
unor aspecte negative, permite determinarea modului de răspândire a 
rădăcinilor orizontale pe stratul de sol şi subsol, este o metodă simplă, rapidă 
şi uşor de executat. Prin aceasta metodă, însă, nu sunt puse în evidenţă 
rădăcinile de direcţie verticală şi anumite aspecte cantitative. 

Metoda _ probelor _sau_a_monolitului liber este utilizată pentru 
studierea dinamicii de creştere a rădăcinilor şi pentru diagnosticarea rapidă a 
anumitor fenomene negative. Metoda este expeditivă, practică, se poate 
executa tot timpul anului şi stânjeneşte în mică măsură procesul de creştere al 
pomilor. 

După stabilirea adâncimii de situare a masei rădăcinilor de garnisire 
prin metoda scheletului şi a pomilor pentru studiu, se ridică probe în tot cursul 
perioadei de vegetaţie, în sens circular, la periferia coroanei. Probele sau 
monoliţii sunt blocuri mici de sol, se încorporează rădăcinile care pot avea 
dimensiuni de 20-25 cm?; se ridică de la trei adâncimi 0-35 cm, 35-55 cm, 55- 
75 cm. Probele ridicate sunt supuse unui curent de apă pentru separarea 
rădăcinilor, iar pentru efectuarea analizelor ele se păstrează în vase cu apă. 

Urmează apoi separarea lor pe categorii: rădăcini absorbante (culoare 
alb-transparentă şi mai groase), rădăcini de trecere (culoare cenuşie, uneori 


26 


portocalie) şi rădăcini de conducere (culoare brun închis). Datele obţinute se 
reprezintă grafic, notându-se concomitent date privind temperatura solului, 
caracteristicile fizico-chimice ale solului, etc. 

Metoda staționară permite observarea permanentă a procesului de 
creştere până la detalii privind activitatea perişorilor absorbanţi. Prin această 
metodă se efectuează o observare sistematică a creşterii rădăcinilor în condiţii 
naturale, prin intermediul unui geam fixat în sol, în poziţie orizontală, verticală 
sau oblică, folosind o ramă cu geam. 

Dimensiunile peretelui transparent pot fi de 1,5/1m, distanţa de trunchi 
fiind de 75 cm. Întreaga suprafaţă a geamului este împărţită în pătrate cu latura 
de 3 mm. Observațiile se pot efectua cu ochiul liber sau cu lupa, citirea 
efectuându-se la intervale scurte în funcţie de scopul cercetării. 

Datele obţinute cu privire la lungimea şi grosimea rădăcinilor, la viteza 
de creştere, dinamică şi direcţie, se consemnează pe hârtie milimetrică. 


TEST DE EVALUARE 
1. Care sunt metodele de cercetare pentru studierea sistemului 


radicular? 
Răspuns: 


1. metoda scheletului; 

2. metoda profilului; 

3. metoda probelor sau monolitului liber; 
4. metoda staționară. 


2. Ce se urmăreşte prin studiul sistemului radicular? 
Răspuns: 


Exerciţii. 

Exemplu rezolvat: 

1. Care sunt avantajele metodei profilului? 
a) Diagnosticarea elementelor negative; 

b) Evidenţierea rădăcinilor cu direcţie verticală; 
c) Evidenţierea rădăcinilor cu direcţie oblică; 
d) Modul de răspândire a rădăcinilor orizontale; 
e) Nu prezintă avantaje. 

Rezolvare : a şi d. 


De rezolvat: 

2. Cât se sapă groapa sau tranşeea în adâncime, în cazul metodei 
profilului? 

a) Se sapă 1,0 m; 

b) Adâncimea gropii să fie de 2,5 m; 

c) Până în momentul când în peretele şanţului nu mai apar rădăcini; 

d) Până în momentul când în peretele şanţului nu mai apar rădăcini 
verticale; 

e) Până în momentul când pe peretele şanțului apar foarte multe 
rădăcini. 
Rezolvare 


2.3. Metode de cercetare pentru investigarea sistemului aerian 


Principalele metode utilizate pentru investigarea sistemului aerian sunt: 

- descriptivă 

- stațională 

- biologică 

- anchetei 

- de încercare a soiurilor în condiţii de producţie 

- de apreciere a calităţii soiurilor 

Metoda descriptivă. Este metoda care a fost cel mai mult utilizată 
pentru studierea speciilor şi soiurilor de pomi şi arbuşti fructiferi. Metoda 
constă din cercetarea speciilor şi soiurilor din punct de vedere biologic, luând 
în considerare caracterele morfologice ale trunchiului, ramurilor, lăstarilor, 
frunzelor, florilor şi fructelor, precum şi elementele privind vigoarea şi 
habitusul plantelor. 

Aceasta metodă nu reflectă particularităţile agrobiologice ale soiurilor, 
dinamica proceselor de creştere şi fructificare, precocitatea, productivitatea, 
rezistenţa la boli şi dăunători, la factorii climatici, etc. 

Metoda descriptivă poate fi utilizată în continuare în pomologie pentru 
identificarea diferitelor specii şi soiuri, în funcție de caracterele morfologice 
esenţiale ale pomilor şi fructelor. Metoda aplicată singură nu mai poate fi 
considerată suficientă pentru caracterizarea diferitelor specii şi soiuri 
pomicole. 

Datele obținute prin această metodă trebuie întregite prin date privind 
particularitățile de creştere şi rodire, comportarea faţă de factorii naturali, faţă 
de boli şi dăunători. 

Metoda _stațională. Metoda constă în studierea prin intermediul 
observaţiilor fenologice a dinamicii proceselor de creştere şi fructificare 
înregistrat într-o perioadă lungă de timp în condiţiile unei zone. 

Aceste observaţii se desfăşoară uneori de la plantare până la defrişarea 
plantaţiei. Aceste plantaţii trebuie să cuprindă, din fiecare soi altoit pe un 
anumit portaltoi un număr de 10-20 exemplare, să fie amplasate în principalele 
zone climatice şi să cuprindă diferite forme de relief, expoziţii, tipuri de sol. 

În cadrul plantaţiei experimentale se aleg pentru studiu pomii tipici (în 
funcţie de obiectivele cercetării) având în vedere vârsta, vigoarea, soiul, 
portaltoiul. Se aleg şi se marchează ramurile tipice asupra cărora urmează a fi 
efectuate măsurătorile. 

Datele înregistrate se vor referi la întregul proces de dezvoltare 
ontogenetică, iar în cadrul ciclului anual de creştere şi fructificare să pună în 
evidenţă principalele fenofazele de creştere şi rodire din cadrul ciclului anual. 

Din prima categorie fac parte: dezmuguritul, începutul creşterii 
lăstarilor, creşterea intensivă, încetinirea şi încetarea creşterii lăstarilor, 
căderea frunzelor. 

Fenofazele de rodire se referă la dezmugurit, înflorit, legatul fructelor, 
căderea fiziologică, intrarea în pârgă, maturitatea de recoltare. 

După încheierea vegetației se efectuează măsurători privind creşterile 
totale sau după 3-4 ani de la plantare pe ramuri de control. Observațiile se fac 
zilnic în timpul înfloritului, la 2-3 zile înainte şi după înflorit, apoi decadal. 

În afară de observaţiile fenologice se mai înregistrează vârsta la care 
exemplarele din fiecare soi produc primele fructe; raportul dintre anii cu rod şi 
cei fără rod, menţionând cauzele care au determinat pierderea recoltei; 
producția evaluată individual şi ca medie, calitatea producţiei de fructe 
apreciată sub raport fizic, chimic şi organoleptic; comportarea pomilor faţă de 
temperaturile scăzute din timpul iernii; rezistenţa sau sensibilitatea la bolile şi 
dăunătorii specifici. 

Concomitent cu înregistrarea datelor menţionate este necesar să fie 
înregistrate principalele date meteorologice şi pedologice. Aceste date nu se 
vor rezuma la informaţiile primite prin staţiile meteorologice obişnuite, ci se 
vor referi la elementele de microclimat, cum sunt: umiditatea şi temperatura 
aerului şi solului la diferite înălțimi şi adâncimi. 

Această metodă are avantajul că furnizează informaţii complete 
necesare pentru caracterizarea diferitelor specii şi soiuri de pomi şi arbuşti 
fructiferi, ceea ce permite să apreciem posibilitatea cultivării unui anumit 
sortiment într-o anumită zonă naturală, formă de relief, expoziţie. 

Dintre dezavantajele acestei metode menţionăm faptul că pentru 
observaţii este necesară o perioadă mare de timp, investiţiile sunt mari şi este 
necesară amenajarea unor staţii meteorologice în plantație. 

Metoda biologică. Metoda se bazează pe principiul că plantele 
pomicole pot fi considerate autoînregistratori. Metoda presupune efectuarea 
unor observaţii într-o perioadă mult mai scurtă decât metoda staţionară. În 
cadrul acestei metode se alege bazinul pomicol, centrul pomicol sau plantaţia, 
speciile, soiurile şi exemplarele asupra cărora se vor face observaţii. 

Plantaţiile pomicole luate în studiu trebuie să fie studiate şi descrise în 
mod amănunţit, sub aspectul amplasării, relief, expoziţie, suprafață. Specii 
soiuri şi raportul de cultivare, portaltoi, vârstă, distanţă de plantare, densitate, 
agrotehnică aplicată. 

După stabilirea plantaţiei şi exemplarelor ce urmează a fi luate în 
studiu se procedează la marcarea materialului destinat cercetărilor, în prealabil 
efectuându-se o riguroasă verificare a autenticităţii soiurilor. 

Cercetarea durează 4 - 5 ani, însă obligatoriu, 3 ani cu fructificare 
normală. Este necesar să se procedeze la o informare precisă privind factorii 
naturali: clima, relieful, expoziţia, natura solului, nivelul apei freatice, etc. Se 

fac observaţii asupra vegetației lemnoase spontane, precum şi a speciilor 
pomicole sălbatice. Vegetaţia lemnoasă spontană constituie un indicator 
important al factorilor edafici şi climatici din zonă. Studiul trebuie să vizeze 
asociaţiile vegetale, raportul dintre specii, forma de relief şi tipul de sol, vârsta 
şi gradul de sănătate. 

Prezenţa speciilor pomicole sălbatice reflectă gradul de favorabilitate al 
zonei naturale respective pentru dezvoltarea pomiculturii în ansamblu, a unei 
anumite specii sau a unor soiuri. 

Observațiile privind exemplarele luate în studiu se referă la vârsta 
calendaristică, perioada de vârsta, dimensiunile trunchiului şi coroanei, forma 
coroanei, numărul de ramuri în etaje, creşterile anuale, procesul de degarnisire 
şi procesul de uscare a unor ramuri, caracterul şi forma de regenerare a părții 
aeriene potenţialul diferenţierii mugurilor de rod, frecvenţa rodirii, cantitatea şi 
calitatea producţiei, comportarea faţa de boli si dăunători, faţă de ger şi secetă. 
Principalele avantaje ale acestei metode de cercetare se referă la caracterul 
expeditiv şi la faptul că nu necesită investiţii suplimentare. 

Dezavantajele vizează faptul că metoda biologică aplicată izolat nu 
permite stabilirea dinamicii procesului de creştere şi fructificare. 

Metoda anchetei pomicole. Se apelează la această metoda în cazul 
necesităţii elaborării soluţiilor urgente privind dezvoltarea sectorului pomicol 
într-o zonă în care studiile anterioare sunt insuficiente. 

Aceasta metodă constă în următoarele: 

- se extrag din evidente date privind suprafeţele de teren, repartizarea 
pe zone de relief, expoziţii, tipuri de sol, categorii de folosinţă. 

- se culeg informaţii statistice privind situaţia culturii pomilor în zona 
respectivă privind speciile, soiurile, raportul dintre ele, productivitatea, 
eficienţa etc. 

- se elaborează formulare — fişe, cuprinzând întrebări clare asupra 
sortimentului şi rezultatele obţinute de sectorul pomicol din zonă. 

Ancheta trebuie să fie completată prin deplasări în teren, prin operaţii 
de sondaj făcute în diferite plantaţii pomicole din zona considerată. După 
prelucrarea tuturor datelor, ancheta trebuie completată cu înregistrarea 
condiţiilor naturale specifice de climă, sol, relief, inclusiv elementele de 
microclimat în care se situează plantațiile (panta, terase, expoziţii variate). 

Corelând factorii naturali cu informaţiile statistice se stabilesc 
concluzii privind posibilitatea de dezvoltare a sectorului pomicol într-o 
anumită zonă şi aceea de promovare a unui sortiment de specii şi soiuri. 

Pentru rezultate elocvente, metoda trebuie combinată cu elemente din 
metoda biologică de cercetare. 

Metoda de încercare a soiurilor în condiţii de producţie. 

Este utilizată în staţiunile experimentale, staţiunile didactice sau în 
plantațiile de producţie. 

Principalele obiective urmărite: 

- îmbunătăţirea permanentă a sortimentului de specii şi soiuri de pomi 
şi arbuşti fructiferi; 

- precizarea oportunității, promovării, menţinerii sau eliminării din 
sortiment a unui soi sau a unui grup de soiuri; 

- stabilirea unor tehnologii diferențiate pe soiuri sau grupe de soiuri; 

- verificarea unor hibrizi, clone, tipuri, în vederea omologării. 

În acest scop cercetările vizează: determinarea cantitativă şi calitativă a 
producţiei de fructe, regularitatea recoltelor de fructe în anumite condiţii de 
climă şi sol, dinamica acumulării de substanţe organice pe faze de creştere şi 
maturare, stabilirea gradului de rezistenţă a soiurilor respective la ger, secetă, 
boli şi dăunători, precizarea cerinţelor agrotehnice diferenţiate pe soiuri. 

Plantaţiile experimentale trebuie să fie amplasate în condiţii cât mai 
variate de climă, sol, relief, expoziţie, să cuprindă un număr cât mai mare de 
soiuri altoite pe cât mai mulţi portaltoi. Numărul minim de exemplare dintr-o 
anumită variantă în colecțiile de concurs, trebuie să fie cel puţin 50 de pomi 
sau 100 arbuşti fructiferi. 

Perioada de timp necesară pentru efectuarea cercetărilor este de cel 
puţin 5-7 ani, trebuind să cuprindă obligatoriu un ciclu de 3 ani de rodire 
normală. 

Rezultatele obţinute prin această metodă, coroborate cu informaţiile 
privind condiţiile pedoclimatice, conduc la recomandări privind îmbunătăţirea 
sortimentului din zona respectivă. 

Metoda de apreciere a calităţii fructelor. Este o metodă expeditivă 
prin care poate fi apreciată eficienţa cultivării unui soi într-o zonă pedo- 
climatică. 

Aprecierea calităţii fructelor se referă la: caracteristicile fizice 
(dimensiuni, forma, volumul, greutate, greutate specifică, parți componente ale 
fructelor (sâmburi, loji seminale, pielita), pigmentația pieliței şi pulpei, 
fermitatea structo-texturală. Caracteristicile chimice se referă la: acumularea 
componentelor chimice (apă, substanță uscată, zahar total, aciditate totală, 
substanțe tanoide, substanțe pectice, proteice, acid ascorbic, vitamine, 
celuloza, raportul zahăr-aciditate etc. 

Analizele organoleptice se referă la degustări efectuate de către 
specialişti, respectând normele pentru acest gen de analize. 

În cadrul acestei metode este necesar să se efectueze şi unele 
investigaţii privind: 

- determinarea dinamicii de acumulare a substanţelor organice pe faze 
de creştere şi maturare; 

- determinarea momentului optim de recoltare în funcție de zonă, 
condiţii naturale şi direcţii de valorificare sau prelucrare etc. 

- se vor stabili corelaţii cu factorii climatici şi edafici generali, 
condiţiile de microclimat şi elementele meteorologice din anii de 
experimentare. 


TEST DE EVALUARE 


1. În ce constă metoda descriptivă? 

Răspuns: 


Metoda constă din cercetarea speciilor şi soiurilor din punct de 
vedere biologic, luând în considerare caracterele morfologice ale 
trunchiului, ramurilor, lăstarilor, frunzelor, florilor şi fructelor, precum şi 
elementele privind vigoarea şi habitusul plantelor. 


2. Care sunt avantajele metodei staţionale? 
Răspuns: 


Exerciţii. 

Exemplu rezolvat: 

1. Când se desfăşoară observaţiile în cadrul metodei staţionale? 
a) La începutul plantării; 

b) La defrişarea plantaţiei; 

c) De la plantare la defrişarea plantaţiei,; 

d) Când pomii s-au uscat complet; 

e) În timpul vegetației. 

Rezolvare: c. 


De rezolvat: 
2. Ce metodă aplicată izolat nu permite stabilirea dinamicii 
procesului de creştere şi fructificare? 
a) Metoda anchetei pomicole; 
b) Metoda biologică; 
c) Metoda de încercare a soiurilor în condiţii de producţie; 
d) Metoda de apreciere a calităţii fructelor; 
e) Metoda stabilităţii. 
Rezolvare: 

REZUMATUL TEMEI 


În cadrul temei numărul doi, s-a analizat ciclul ontogenetic al plantelor 
pomicole dar şi studiul şi cunoaşterea arhitectonicii sistemului radicular care 
prezintă o deosebită importanţă pentru alegerea terenului, pentru înființarea 
plantațiilor, pentru stabilirea sistemului de folosire şi lucrare a solului, pentru 
irigare, pentru fertilizare. Speciile pomicole de climat temperat îşi desfăşoară 
procesele biologice cu intensităţi diferite în diversele anotimpuri ale anului, 
după un ritm caracteristic rezultat din adaptarea lor la periodicitatea condiţiilor 
climatice. 

Cunoaşterea schimbărilor fiziologice prin care trec pomii este de mare 
importanţă pentru intervenţiile tehnologice. Cunoaşterea corelaţiilor care se 
stabilesc între fenofazele recoltelor succesive, precum şi a celor existente între 
organele de rod şi cele vegetative, permit intervenţia tehnicienilor pentru 
dirijarea fenomenelor de creştere şi de rodire, ca atare ciclul ontogenetic 
prezintă o deosebită importanţă. 

Pentru stabilirea concluziilor şi a unor eventuale soluţii tehnologice, 
este necesară şi cunoaşterea unor metode de cercetare privind sistemul aerian, 
date care pot fi corelate cu cele de la sistemul radicular. 

Asocierea diferitelor soiuri cu unul din numeroșii portaltoi conduce la 
obținerea de pomi ale căror particularităţi biologice constituie rezultatul 
interacțiunii celor doi parteneri şi sunt diferite de ale fiecăruia luat separat. 
Aceasta sporeşte diversitatea speciei şi îi conferă o mare amplitudine 
ecologică, precum şi posibilitatea de cultivare în forme şi sisteme variate. 
Vigoarea pomilor este determinată de asociaţia soi-portaltoi, de factorii de 
mediu şi tehnologia de cultură. 

Tema nr. 3 


CICLUL ANUAL AL SPECIILOR POMICOLE 


Unităţi de învăţare : 

Fenofazele iniţiale ale organelor vegetative, ale organelor de rod 
şi starea de repaus; 

Fenofazele finale ale organelor vegetative; 

Fenofazele finale ale organelor de rod. 


Obiectivele temei : 

- cunoaşterea diferitelor fenofaze ale evoluţiei anuale ale pomilor 
fructiferi, fenofaze ce sunt influențate de specie, soi, condiţiile 
ecologice şi agrotehnica aplicată; 

- cunoaşterea modului de desfăşurare a acestor fenofaze; 

- cunoaşterea schimbărilor morfofiziologice prin care trec pomii în 
cursul ciclului anual. 


Timpul alocat temei : 6 ore 


Bibliografie recomandată : 
Baciu A., 2005 — Pomicultură generală. Editura Universitaria, 
Craiova. 
Botu I., 2003 - Pomicultură modernă şi durabilă. Editura Conphys, 
Rm. Vâlcea. 
Cepoiu N., 2001 — Pomicultură aplicată. Editura ştiinţelor Agricole, 
Bucureşti. 
Cichi M., 2009 — Pomicultură practică. Editura Arves, Craiova. 
Cichi M., 2010 — Pomicultura. Manual universitar pentru 
învățământul la distanţă. Editura Universitaria, Craiova. 


3.1. Fenofazele iniţiale ale organelor vegetative, 
ale organelor de rod şi starea de repaus 


Fenofazele speciilor pomicole se extind pe două perioade de vegetaţie 


activă, separate de o perioadă de repaus. În prima perioadă de vegetaţie are loc 
formarea mugurilor vegetativi şi floriferi ce rămân în repaus pe durata iernii, 
după care, în sezonul activ ce urmează, pornesc în creştere şi înfloresc, apoi 
leagă fructe ce ajung la maturitate şi se recoltează. 

Se numesc inițiale deoarece se desfăşoară în perioada de vegetaţie 
premergătoare repausului de iarnă. Organele vegetative au o singură fenofază 

inițială (formarea mugurilor vegetativi), iar cele de rod au două fenofaze 
iniţiale (inducția antogenă, diferenţierea mugurilor de rod). 


Formarea mugurilor vegetativi. 


Aceşti muguri vegetativi sunt nişte lăstari în faşă protejaţi de catafile. 
Mugurii vegetativi se formează în timpul primăverii şi vara, la subsuoara 
frunzelor de pe lăstarii de creştere. Fiecare mugure vegetativ cuprinde conul de 
creştere, alcătuit din celule iniţiale şi meristemul primordial, apoi primordii de 
frunze, iar la subsuoara acestora primordii de muguri. La această alcătuire se 
ajunge la baza diviziunii celulelor (etapa embrionară a creşterii). Mugurii nu 
trec în etapa de alungire a celulelor (nu pornesc în vegetaţie) datorită inhibiţiei 
corelative exercitate de mugurele terminal şi de frunze, cunoscută şi sub 
denumirea de dominanţă apicală. 

Suprimarea vârfului de creştere în prima jumătate a perioadei de 
vegetaţie (tăieri în verde) are ca efect pornirea în creştere a mugurilor laterali. 

Ei intră în etapa de alungire a celulelor, iar conul de creştere reîncepe 
diviziunea, formând lateral noi primordii de frunze şi muguri. Ca urmare din 
mugurii situaţi imediat sub locul de tăiere se formează lăstari anticipaţi, care 
îndesesc coroana. Efectuată către sfârşitul verii, suprimarea vârfului lăstarului 
nu mai este urmată de pornirea în vegetaţie a mugurilor laterali, ceea ce 
demonstrează trecerea mugurilor respectivi în starea de repaus, chiar dacă 
frunzele nu au căzut. 

În această etapă se pot face tăieri în verde, pentru o mai bună luminare 
şi colorare a fructelor sau chiar se pot începe tăierile anuale (care de obicei se 
fac iarna), deoarece nu mai există pericolul pornirii în creştere a mugurilor. 

Inducţia antogenă - este perioada de început a formării mugurilor de 
rod, o perioadă de pregătire fiziologică în urma căreia devine posibilă 
transformarea mugurilor vegetativi în muguri de rod. 

Spre partea finală a inducției antogene se observă la microscop o 
aplatizare a conului de creştere, sfârşitul perioadei fiind marcat de apariţia 
primordiilor florale sub forma unor protuberanţe. Inducţia antogenă are loc în 
perioada iunie — septembrie la pomacee (măr, păr) şi în luna august la piersic. 

Despre inducția antogenă s-a mai stabilit că are două etape distincte: 
prima reversibilă şi următoarea ireversibilă. 

Diferenţierea_ mugurilor de rod. Începutul acestei etape este marcat 
de apariţia primordiilor florale sub forma unor protuberanţe pe conul de 
creştere. În general aceasta are loc în luna iulie, astfel că diferenţierea se 
desfăşoară în a doua jumătate a verii, toamna şi iarna extinzându-se până în 
primăvara următoare. Sub solzii mugurilor, pe parcursul diferenţierii, se 
formează organele florale, astfel: 

- protuberanţe al căror număr corespunde cu numărul de flori din 
mugure (sub formă de cilindri); 

- diferenţierea caliciului, 5 lobi pe marginea superioară a cilindrului 
sub forma unui val circular; 

- diferenţierea corolei, în interiorul cercului sepalelor apar 5 lobi ce 
corespund petalelor; 

- diferenţierea staminelor, în interiorul corolei apar 20-40 protuberanţe 
în cercuri concentrice; 

- diferenţierea pistilului, în interiorul florii apar 5 mameloane la 
pomacee şi un mamelon la drupacee (figura 3.1.). 


A (EI ERA 


Figura 3.1: Diferențierea mugurilor de rod (Constantinescu şi colab., 1967) 
a- boltirea conului de creştere; b- formarea cilindrilor; c- diferențierea 
sepalelor; d- diferențierea petalelor; e- diferențierea sacilor polinici; f, g- 
diferențierea pistilului 


Toate aceste modificări au loc în a doua jumătate a verii şi toamna, 
astfel că la sosirea iernii organele florale sunt formate, cu excepția celulelor 
sexuale (ovule şi polen). Pe parcursul iernii şi primăverii are loc desăvârşirea 
formării organelor sexuale (a staminelor şi pistilului) şi formarea gameților 
(polenul şi ovule), prin diviziune reducțională (meioză). 

Mugurii florali se formează la date diferite în diverse părţi ale coroanei 
aceluiaşi pom, între ei existând o serie de diferenţe de evoluţie care conduc la 
o eşalonare chiar a înfloririi în primăvara următoare. 

Starea de repaus. După formarea mugurilor vegetativi şi de rod ei 
rămân în repaus, ca urmare a adaptării speciilor pomicole la condiţiile 
nefavorabile din iarnă. Această adaptare se manifestă prin lipsa creşterilor 
epigee şi a fotosintezei şi prin sporirea rezistenţei la ger. 

Celelalte funcții: transpiraţia, respiraţia, creşterea rădăcinilor se 
continuă în perioada de repaus, dar cu un ritm mult încetinit. Alături de 
acestea, în timpul iernii se mai petrec o serie de procese legate de dezvoltarea 
lor, o serie de schimbări calitative, care necesită temperaturi scăzute şi care 
conduc la desăvârşirea organelor sexuale şi la formarea gameţilor (polenul şi 
ovulele). 

Toate acestea scot în evidenţă că iarna pomii nu se găsesc într-un 
repaus absolut ci în repaus relativ. În mod convenţional, se consideră că starea 
de repaus se instalează în momentul căderii frunzelor. Acest fenomen are loc 
în luna octombrie, când zilele sunt mai scurte de 12 ore, iar temperatura 
aerului scade noaptea sub 5°C. Sfârşitul stării de repaus este indicat de primele 

simptome de reîncepere a vegetației active (umflarea mugurilor), care apar la 
majoritatea speciilor în luna martie. 

În prima jumătate a iernii, sporesc compuşii organici solubili în plante, 
fenomene ce duc la o mărire a rezistenţei lor la ger. În timpul iernii, în paralel 
cu fenomenele biochimice se mai petrec şi fenomene fiziologice. În procesul 
respirației încetinite se consumă o parte dintre substanţele de rezervă. 

În timpul repausului, rădăcinile continuă să crească într-un ritm 
încetinit, atâta timp cât în sol se menţine temperatura deasupra lui +2*C. 
Aceasta înseamnă că rădăcinile, care au fost rănite din toamnă prin arătură sau 
la plantarea pomilor, formează calus (îşi vindecă rănile) şi chiar emit noi 
rădăcini. Creşterea rădăcinilor şi vindecarea rănilor se face pe baza 
substanţelor de rezervă acumulate în țesuturile plantei. 

În coroana pomilor în timpul repausului se continuă desăvârşirea 
formării mugurilor floriferi, în perioada decembrie - martie desfăşurându-se 
meioza şi formarea gameţilor masculi şi femeli. Pentru desfăşurarea normală a 
acestor fenomene, precum şi a celor care urmează după intrarea în vegetaţie, 
pomii din climatul nostru au nevoie ca în timpul repausului să treacă prin 
temperaturi scăzute, adică au nevoie de frig. 

În absenţa temperaturilor scăzute sau când nevoile de frig nu sunt 
satisfăcute, apar anumite perturbații în evoluţia ulterioară. O uşoară lipsă de 
frig provoacă o întârziere şi o mare eşalonare în timp a înfloririi. Lipsa mai 
accentuată a frigului conduce la o înflorire şi legare slabe, absenţa totală a 
înfloririi sau chiar căderea în masă a mugurilor de rod. Nevoile de frig 
constituie o caracteristică de specie şi soi. 

Studierea amănunţită a stării de repaus a mai permis constatarea că 
într-o anumită etapă, chiar dacă pomii sunt puşi în condiţii favorabile de 
vegetaţie (temperatură şi umiditate) ei nu pornesc în vegetaţie. Această etapă 
mai este denumită repaus profund este specifică, ereditară, legată de procesul 
formării speciilor. Mărul şi părul au repausul profund lung, în schimb caisul şi 
piersicul au repausul profund scurt, care se încheie în jur de 1 decembrie. 

După parcurgerea repausului profund speciile pomicole pot porni în 
vegetaţie dacă apar condiţiile necesare de temperatură şi umiditate. Datorită 
faptului că în climatul nostru condițiile de vegetaţie apar ceva mai târziu, 
speciile pomicole rămân în stare de repaus până când temperatura se ridică 
peste pragul lor biologic. Durata de timp de la încheierea repausului profund şi 
până în momentul când speciile pornesc în vegetaţie în condiţii naturale este 
numită repaus facultativ. El este provocat numai de absenţa condiţiilor de 
vegetaţie. În decursul repausului facultativ şi mai ales spre sfârşitul lui se 
micşorează cantitatea de compuşi organici solubili şi creşte cantitatea de 
compuşi organici insolubili. 

Astfel scad monozaharidele şi sporeşte amidonul, care în lunile 
februarie — martie, înainte de pornirea vegetației atinge un maximum de 
primăvară. Acesta este mai mic cu 30% decât maximul de toamnă, datorită 
consumului din timpul iernii pentru respiraţia încetinită, creşterea rădăcinilor, 
vindecarea rănilor de pe rădăcini. 

Odată cu scăderea compuşilor organici solubili în timpul repausului 
facultativ scade rezistenţa la ger a pomilor. Din această cauză gerurile de la 
sfârşitul iernii, numite geruri de revenire, mult mai puţin aspre decât cele din 
timpul repausului profund, pot provoca daune mari. 


TEST DE EVALUARE 


1. Ce reprezintă inducția antogenă? 
Răspuns: 


Este perioada de început a formării mugurilor de rod, o perioadă de 
pregătire fiziologică în urma căreia devine posibilă transformarea mugurilor 
vegetativi în muguri de rod. 


2. Ce lucrări se pot aplica în fenofaza formarea mugurilor 
vegetativi? 
Răspuns: 


Exerciţii. 
Exemplu rezolvat: 
1. Ce funcţii continuă într-un ritm mai încetinit în perioada de 
repaus? 
a) Respirația; 
b) Transpiraţia; 
c) Compuşii organici solubili; 
d) Creşterea rădăcinilor; 
e) Diferenţierea mugurilor. 
Rezolvare: a, b şi d. 


De rezolvat: 

2. Cum se numesc fenofazele care se desfăşoară în perioada de 
vegetaţie premergătoare repausului de iarnă? 

a) Fenofaze finale; 

b) Fenofaze iniţiale; 

c) Fenofaze complementare; 

d) Fenofaze ale mugurilor de rod; 

e) Fenofaze suplimentare. 

Rezolvare: 


3.2. Fenofazele finale ale organelor vegetative 
Fenofazele organelor vegetative se referă la fazele fenologice prin care 


trec în fiecare an lăstarii noi. 
Pentru organele vegetative au fost stabilite patru fenofaze şi anume: 

1. Dezmugurirea şi începutul creşterii; 

2. Creşterea intensă a lăstarilor; 

3. Încetinirea şi încetarea creşterii lăstarilor; 

4. Maturarea ţesuturilor şi pregătirea pomilor pentru iernare. 

Aceste fenomene se repetă an de an pe toata durata vieţii pomului, 
începând din tinereţe (de la încolţirea sau de la pornirea în vegetaţie a 
altoiului) până la perioada de declin. Cele patru fenofaze se desfăşoară într-o 
succesiune clară de primăvară până toamna. Durata fiecarei fenofaze este 
influenţată de specie, condiţii climatice, zona de cultură, agrotehnica aplicată. 


A 


Dezmugurirea şi începutul creşterii începe cu umflarea mugurilor şi 
durează până la apariția primei frunze tipice, adică a 5-a, a 6-a de la baza 
lăstarului. 

Această fenofază se desfăşoară în lunile martie — aprilie. Temperatura 
aerului şi substanţele de rezervă din plantă influenţează în mare măsură 
desfăşurarea acestei fenofaze. Formarea organelor noi în această fenofază se 
desfăşoară pe baza substanţelor de rezervă acumulate de plantă în anul 
anterior, fiind dependentă în mare măsură de modul cum au vegetat pomii în 
anul anterior. 

Fenofaza este rezultatul etapelor de alungire şi diferențiere a lăstarilor 
existenți în mugure, încă din anul anterior: celulele preformate se întind, 
ajungând la dimensiuni de 10 ori mai mari decât celulele meristematice, 
internodurile şi frunzele preformate se alungesc şi ele, apoi se diferenţiază 
țesuturile lăstarului. Mecanismul declanşării şi al desfăşurării creşterii este de 
natură hormonală, cu participarea citochininelor, auxinelor, giberelinelor şi 
acidului abscizic. 

La această fenofază ritmul de creştere al lăstarului este lent (noaptea 
din cauza temperaturilor scăzute stagnează) dar în accelerare. 

Frunzele care apar în această fenofază sunt mici, anormale, subțiri şi nu 
reuşesc să sintetizeze decât o mică parte din substanţele consumate în 
procesele de creştere proprie. Pomii au nevoie în această fenofază de N şi K în 
lipsa cărora mulți muguri nu pornesc sau vegetează slab, încetează repede 
creşterea. Pentru practică se desprinde necesitatea unei agrotehnici superioare 
în anul anterior, pentru acumularea unei mari cantităţi de substanţe de rezervă 
în țesuturile pomilor. Întrucât dezmugurirea şi începutul creşterii se desfăşoară 
în principal pe baza substanţelor de rezervă sintetizate în anul anterior, ea este 
în mare măsură dependentă de modul cum au vegetat pomii în sezonul 
precedent. 

Fenofaza se desfăşoară aproape concomitent cu înflorirea şi legatul 
fructelor cu care concurează pentru hrană şi apă. 

Creşterea intensă a lăstarilor începe după apariţia celei de a S-a, a 6- 
a frunze pe lăstar şi coincide cu intrarea meristemului apexului mugurelui 
terminal într-o activitate de mitoză. Creşterea se datorează producerii şi 
întinderii internodurilor, activitate ce se desfăşoară din ce în ce mai rapid. 

Ca urmare a acestei activităţi intense, lăstarii cresc în lungime, numărul 
de frunze şi suprafața folară se măresc foarte mult, frunzele sunt de 

dimensiuni normale, internodurile din ce în ce mai lungi, nodurile mai 
proeminente, mugurii ce se formează atingând dimensiuni normale. 

Fenofaza se încheie când se constată tendinţa de micşorare a vitezei de 
creştere. 

Calendaristic, această fenofază se desfăşoară la sfârşitul primăverii şi 
începutul verii, în lunile mai - iunie şi durează 3 - 4 săptămâni la pomii maturi 
şi ceva mai mult 5-7 săptămâni la pomii tineri. Pentru creştere se utilizează 
substanţele sintetizate de frunzele noi, substanţe ce se consumă aproape în 
întregime în procesul de creştere intensă, acumulările fiind slab reprezentate. 

Se înregistrează o insuficienţă a zaharurilor solubile, iar conţinutul de 
amidon atinge în luna iunie minimul de vară. 

În fenofaza creşterii intense pomii au nevoi foarte mari de azot şi apă 
în vederea formării noilor ţesuturi, pentru sporirea volumului şi dimensiunilor 
coroanelor, lunile mai — iunie fiind considerate perioade critice pentru azot şi 
apă. Ca urmare, în această fenofază sunt necesare aplicarea îngrăşămintelor 
suplimentară şi udarea. 

Încetinirea_şi_încetarea_creşterii_lăstarilor începe cu scăderea 
creşterilor şi durează până la încetarea creşterii, marcată de formarea 
mugurelui terminal. Calendaristic, această fenofază se desfăşoară în ultima 
parte a lunii iunie şi începutul lunii iulie. Continuă în această fenofază 
formarea de noi frunze, ce ating dimensiuni normale pe lăstar, ca urmare 
suprafaţa totală de asimilaţie se măreşte continuu, atingând valori maxime. 

Intensitatea fotosintezei este mare, mugurii au dimensiuni normale şi 
sunt bine dezvoltați. Mugurii care se formează sunt de dimensiuni normale şi 
mai bine evoluaţi (dezvoltați) decât cei din fenofaza creşterii intense. În 
această etapă, sinteza substanţelor proteice şi a hidraţilor de carbon este 
intensă, apar cantități mari de amidon, hemiceluloze şi alte substanţe de 
rezervă, substanţe ce sunt depozitate ca substanţe de rezervă. Datorită faptului 
că acestea nu mai sunt consumate în creştere, ele sunt depozitate ca substanţe 
de rezervă sau pentru utilizarea lor în alte procese. 

În aceasta fenofază pomii au nevoie accentuată de fosfor şi potasiu, 
excesul de azot împiedică, însă, pregătirea pentru iarnă, prelungind vegetaţia. 

S-a constatat că 70 % din totalul anual pentru principalele elemente 
hrănitoare este absorbit de pomi în prima jumătate a perioadei de vegetaţie. 

Maturarea_ ţesuturilor şi pregătirea pomilor pentru _ iernare - are 
loc la sfârşitul verii şi începutul toamnei. Începe cu formarea mugurelui 
terminal şi se încheie prin căderea frunzelor. Intensitatea fotosintetică a 
frunzelor scade mult, substanţele rezultate din asimilarea clorofiliană sunt 
folosite pentru dezvoltarea mugurilor, pentru îngroşarea lăstarilor, pentru 
îngroşarea membranelor celulare. 

Cerinţele pomilor față de azot scad mult, substanţele proteice se 
sintetizează într-un ritm încetinit, deoarece frunzele au îmbătrânit. Potasiul ca 
element de hrană, asigură încetarea la timp a creşterilor, contribuie la coacerea 
deplină a lemnului şi sporeşte rezistenţa la ger a pomilor. Sporeşte cantitatea 
de acid abscizic care în general grăbeşte îmbătrânirea ţesuturilor, provoacă 

degradarea clorofilei, pierderea turgescenţei şi prin acumularea lui în stratul de 
suber de la baza peţiolului, stimulează căderea frunzelor. Înainte de căderea 
frunzelor se petrece un fenomen de migrare a unora din substanţele din frunze 
(substanţe hidrocarbonate, săruri minerale de azot, fosfor, potasiu) în ramurile 
pomului. 

Aceste substanţe contribuie la sporirea concentraţiei sucului celular, 
ceea ce dă ramurilor o mai mare rezistenţă la ger. 

Căderea prematură a frunzelor care poate fi provocată de secetă sau 
dăunători este un fenomen dăunător pentru pomi. În absenţa frunzișului, 
pomul nu poate să acumuleze suficiente substanţe de rezervă, nu-şi maturează 
lemnul şi nu formează suficienți muguri de rod. Dacă pierderea frunzişului are 
loc în timpul verii, poate fi urmată de apariţia unor noi frunze, care nu ajung să 
sintetizeze mai mult decât consumă pentru creşterea proprie. 

Noul frunziş creşte pe baza substanţelor de rezervă depuse din timpul 
verii şi prin aceasta contribuie la micşorarea rezistenţei pomului față de 
temperaturile scăzute. 

Rămânerea frunzelor în coroana pomului timp mai îndelungat — 
fenomen care se înregistrează uneori în toamnele lungi şi ploioase este 
dăunător. 

În absenţa fenomenului de migrare a substanţelor de rezervă, precum şi 
datorită consumului de substanţe prin respiraţia frunzelor, este prejudiciată 
maturarea lemnului, sunt împiedicate fenomenele de călire a pomului. 

Din această cauză, atunci când frunzele rămân în pom timp mai 
îndelungat, se iau măsuri de încetare la timp a vegetației. O astfel de măsură 
este însămânţarea plantelor folosite ca îngrăşământ verde printre rândurile de 
pomi. Acestea sunt plante care se cultivă la sfârşitul perioadei de vegetaţie, 
când consumă apă şi hrană din sol. Nemaiavând la dispoziţie suficientă apă şi 
hrană pomii încetează creşterea la timp. 

Modul de comportare a organelor hipogee. În ritmul de creştere a 
rădăcinilor apar, două perioade distincte, determinate de temperatura solului şi 
de umiditate. În marea majoritate a cazurilor rădăcinile încep să crească 
primăvara înaintea apariţiei frunzelor, când solul atinge temperatura de 2° C. 

Ritmul de creştere se accentuează treptat, odată cu ridicarea 
temperaturii solului până la 16 — 18 * C, când atinge maximum de intensitate. 

La temperaturi mai ridicate creşterea rădăcinilor încetineşte şi 
încetează complet, dacă se depăşeşte pragul superior de 30 - 35 ° C. În 
toamnă, odată cu revenirea temperaturilor favorabile se înregistrează un al 
doilea val de creştere al rădăcinilor, care se continuă toamna, după căderea 
frunzelor, dacă există umiditatea suficientă şi temperatura nu scade sub 2 ° C. 


TEST DE EVALUARE 


1. Când începe dezmugurirea şi începutul creşterii ? 
Răspuns: 

Începe cu umflarea mugurilor şi durează pâna la apariţia primei 
frunze tipice, adică a 5-a, a 6-a de la baza lăstarului. 


2. Când se desfăşoară creşterea intensă a lăstarilor? 
Răspuns: 


Exerciţii. 

Exemplu rezolvat: 

1. Când atinge conţinutul de amidon minimul de vară la fenofaza 
creşterii intense a lăstarilor? 

a) Tomna; 

b) Iunie; 

c) Luna august; 

d) La creşterea rădăcinilor; 

e) La apariția fructelor. 

Rezolvare :b. 


De rezolvat: 

2. Ce fenomen prezintă la încetinirea şi încetarea creşterii 
lăstarilor o intensitate maximă? 

a) Creşterile; 

b) Formațiunile de rod; 

c) Rădăcinile; 

d) Fotosinteza; 

e) Creşterea lăstarilor lacomi. 

Rezolvare 


3.3. Fenofazele finale ale organelor de rod 


Fenofazele finale prin care trec succesiv organele fructifere ale pomilor 
sunt: 
1. Înfloritul şi legarea fructelor; 
2. Creşterea fructelor; 
3. Maturarea fructelor. 


Înfloritul şi legarea fructelor începe în luna martie odată cu umflarea 
mugurilor de rod şi se încheie în momentul în care ovarul atinge dublul 
dimensiunilor iniţiale la mijlocul sau sfârşitul lunii aprilie. 

Aceasta fenofază cuprinde: 

e Dezmugurirea, 

e Apariţia butonilor florali, 

e Apariţia petalelor, 

e Deschiderea florilor, 

e Polenizarea şi fecundarea, 

e Căderea petalelor şi a florilor nefecundate, 

e Legarea fructelor. 

Rolul primordial în declanşarea fenofazei îl are temperatura. Această 
fenofază este influenţată mult de temperatura aerului şi este dependentă de 
satisfacerea nevoii de frig (suma de temperaturi scăzute necesare înlăturării 
stării de dormans), iar pe de altă parte de temperatura necesară pornirii în 
vegetaţie ( zero biologic). 

La unele specii pomicole fenofaza de înflorire se desfăşoară înaintea 
apariţiei frunzelor (migdal, cais, piersic), la altele concomitent cu aceasta (măr, 
păr, cireş). Acest lucru pune în evidenţă faptul că fenofaza de înflorire se 
desfăşoară pe baza substanţelor de rezervă acumulate în anul precedent. 
Existenţa acestora în țesuturile plantei constituie cel de-al doilea factor 
important de care depinde desfăşurarea în bune condiţii a acestei feno faze. 

Din punct de vedere biochimic, fenofaza se caracterizează prin 
hidroliza amidonului şi a celorlalte substanţe complexe, întocmai ca şi 
creşterea iniţială a lăstarilor cu care se desfăşoară aproape concomitent. 

În aceasta fenofază se desfăşoară şi unele procese importante de care 
depinde producţia pomilor şi anume: microsporogeneza, polenizarea şi 
fecundarea. Polenizarea şi fecundarea urmează imediat după deschiderea 
florilor. Polenizarea este procesul de transport a polenului din antere pe 
stigmat. Unele specii pomicole se autopolenizează (cais, piersic), altele 
necesită polen străin (prun, măr, păr). După modul cum se execută transportul 
polenului de la un pom la altul, speciile pomicole pot fi cu polenizarea 
entomofilă şi cu polenizare anemofilă. 

La speciile anemofile (nuc, alun, castan) polenul este transportat cu 
ajutorul vântului la distanţe foarte mari; ca o adaptare la acest tip de 
polenizare, este faptul că produc foarte mult polen, iar florile femele au un 
stigmat puternic dezvoltat pentru a favoriza polenizarea. 

La speciile cu polenizare entomofilă cantitatea de polen este mai mică, 
iar transportul polenului se face cu ajutorul insectelor (albine, specii de 
Bombus, Eristalis, etc.). 

Fecundarea este procesul de germinare a grăunciorului de polen pe 
stigmat şi de pătrundere a tubului polinic prin țesuturile stilului până la ovar şi 
ovul. Fecundarea este urmată de o reluare a creşterii ovarului (la fructele 
adevărate) sau a ovarului şi receptaculului (la fructele false). 

Nelegarea fructelor se datorează unor factori nutriţionali care pot 
influența germinarea polenului, sau pot determina avortarea ovarului sau 
căderea precoce a florilor abia legate. O legare slabă a florilor poate fi cauzată 
şi de nesatisfacerea nevoilor de frig, de tulburări în morfogeneza organelor 
florale, de unele tratamente antiparazitare în timpul înfloritului sau când florile 
sunt încă în boboc şi de factorii de mediu nefavorabili (ploi, vânt puternic). 

Dintre cauzele de mediu, ploaia în timpul înfloritului poate nu numai 
să împiedice polenizarea dar să şi provoace plasmoliza grăunciorilor de polen 
şi spălarea stigmatului, influențând negativ fecundarea. 

Vântul excesiv, uscând stigmatul şi împiedicând zborul insectelor 
polenizatoare poate fi cauza indirectă a sterilităţii. 

Creşterea fructelor începe cu legarea fructelor şi se încheie la 
începutul maturării (intrarea în pârgă a fructelor). Se consideră că fructele au 
intrat în pârgă când au 95% din dimensiunile normale, 85% din cantitatea 
totală de substanță uscată şi 75-80% din pigmentaţia normală (I.F.Radu, 
1957). 

La pomacee, creşterea fructelor este reprezentată de o curbă 
sigmoidală, iar la drupacee de o dublă sigmoidă. Creşterea este mai întâi lentă 
în cadrul pomaceelor, apoi se accelerează devenind uniformă până în preajma 
maturării când este din nou lentă. 

La drupacee, creşterea intensă este întreruptă de o încetinire a ritmului, 
ce coincide cu întărirea sâmburelui, după care ritmul de creştere devine din 
nou intens, până la maturare. Creşterea fructelor are loc în toate direcțiile, dar 
cu intensității diferite în funcţie de specie. Durata creşterii intense a fructelor 
variază de la o specie la alta, iar în cadrul speciei cu soiul. Creşterea este 
influenţată de factori nutriţionali, climatici şi biologici. 

În decursul fenofazei creşterii fructelor, fenomenele mai importante 
sun: creşterea propriu-zisă, căderea fiziologică şi căderea prematură. 

Căderea fiziologică se manifestă prin desprinderea unor fructe de pe 
ramuri. Căderea începe imediat după fecundare şi se accentuează, ajungând la 
o cădere în masă la începutul lunii iunie. Se desprind şi cad fructele rezultate 
din flori întârziate, cele rămase în urmă ca dezvoltare şi cele cu puţine seminţe. 

Căderea fiziologică este o particularitate biologică a speciilor 
pomicole, prin intermediul căreia se tinde la stabilirea unui echilibru între 
încărcătura cu rod şi posibilităţile de nutriție ale pomului (autoreglarea sau 
autorărire). 

Căderea prematură a fructelor se manifestă începând din lunile iulie- 
august şi până în momentul recoltării, fiind mai intensă pe măsura apropierii 
fructelor de maturitate. Căderea prematură poate fi accentuată de secetă, atac 
de boli şi dăunători, udare exagerată după o secetă prelungită, lipsa de hrană. 

Pentru reducerea căderii premature a fructelor se aplică lucrări 
culturale care converg către realizarea unei hrăniri abundente (combaterea 
bolilor şi dăunătorilor, îngrăşarea, udarea la timp) şi ca măsură directă — 
pulverizarea fructelor cu substanțe biostimulatoare, care sporesc legătura 
fructului de ramură. 

Condiţii care influenţează creşterea fructelor. 

Aceste condiţii sunt foarte numeroase, astfel că necesită gruparea în 
factori: nutriţionali, climatic, biologic şi tehnologici. 

Factorii nutriţionali au rol deosebit atât în privinţa dimensiunilor cât şi 
a calităţii fructelor, influențând atât creşterea cât şi maturarea fructelor. 

Factorii climatici — prezenţa apei în exces conduce la obţinerea de 
fructe de calibru mare. Absența sau insuficienţa apei accentuează căderea 
fiziologică, reduce ritmul de creştere al fructelor, care rămân mici. 

Factorii biologici. Dintre factorii biologici seminţelor le revine rolul 
primordial. Rolul seminţelor este determinant numai până la căderea 
fiziologică, absenţa seminţelor după această etapă nu împiedică continuarea 
creşterii fructelor. 

Alţi factori: Dacă în primele 4 — 5 săptămâni după înflorire creşterea 
vegetativă este foarte intensă, fructele rămân mici sau chiar se desprind şi cad. 

Ciupirea lăstarilor favorizează creşterea fructelor, mai ales a celor care 
însoțesc fructele. 

Rărirea chimică a florilor folosind substanţe stimulatoare, conduce la 
obţinerea de fructe mai mari decât rărirea manuală. 

Aplicarea tăierilor de întreţinere şi fructificare, în vederea reînnoirii 
lemnului corespunzător tipului de fructificare, favorizează creşterea fructelor. 

Maturarea fructelor începe cu intrarea fructelor în pârgă şi se încheie 
atunci când fructele realizează calităţile gustative maxime, ceea ce coincide cu 
maturitatea de consum. 

Aprecierea maturității fructelor se face după anumite însuşiri, dintre 
care mai importante sunt culoarea, gustul, aroma, intensitatea culorii. 

Se cunosc mai multe tipuri de maturitate şi anume: 

- maturitate fiziologică când seminţele fructelor devin apte de a încolţi după ce 
au fost supuse procesului de postmaturaţie; 

- maturitate de recoltare ce corespunde gradului de coacere, ce permite 
fructelor culese să îşi desăvârşească procesul de coacere şi face posibil 
transportul lor la distanţe mari; 

- maturitate de consum, adică starea de dezvoltare maximă a gustului şi 
aromei, când fructele sunt bune pentru consum în stare proaspătă. 

Calitățile gustative şi de păstrare ale fructelor depind foarte mult de 
condiţiile de hrană pe care le au fructele atât în fenofaza de creştere cât şi în 
cea de maturare. 

Azotul în exces, favorizează atingerea de către fructe a unor 
dimensiuni mari. 

Fosforul dacă este absorbit în cantități limitate, merge în mod 
preferenţial spre fruct şi mai ales către seminţe. 


TEST DE EVALUARE 


1. Care sunt fenofazele finale prin care trec succesiv organele 
fructifere ale pomilor? 


1. Înfloritul şi legarea fructelor; 
2. Creşterea fructelor; 
3. Maturarea fructelor. 


2. Ce reprezintă polenizarea? 


Exerciţii. 

Exemplu rezolvat: 
1. Cine are un rol important în declanşarea înfloritului şi legării 

fructelor? 

a) Substanțele de rezervă; 

b) Temperatura; 

c) Tipul de tăiere; 

d) Aplicarea tratamentelor; 

e) Irigarea. 

Rezolvare: b. 


De rezolvat: 
2. Când începe să se manifeste căderea fiziologică? 

a) Imediat după fecundare; 
b) Înainte de fecundare; 
c) În luna iulie; 
d) În perioada de repaus; 
e) Iarna. 

Rezolvare: 

REZUMATUL TEMEI 


Speciile pomicole de climat temperat îşi desfăşoară procesele biologice 
cu intensitate diferită în diversele anotimpuri ale anului, după un ritm 
caracteristic rezultat din adaptarea lor la condițiile climatice. Schimbările 
morfologice şi fiziologice ce se succed în fiecare an în strânsă corelaţie cu 
condițiile climatice ale anului respectiv, formează ciclul anual al speciilor 
pomicole. 

Cunoaşterea diferitelor fenofaze ale evoluţiei anuale ale pomilor 
fructiferi, fenofaze ce sunt influențate de specie, soi, condiţiile ecologice şi 
agrotehnica aplicată, cunoaşterea modului de desfăşurare a acestor fenofaze 
este importantă pentru stabilirea celor mai corespunzătoare zone de cultură şi 
pentru anumite intervenţii tehnologice, astfel încât să se obţină producţii mari 
şi constante an de an. 

Analiza fenofazelor, de la formarea mugurilor până la lăstarii şi 
fructele mature, scoate în evidenţă faptul că ele se extind pe două perioade de 
vegetaţie activă, separate de o perioadă de repaus. Fenofazele terminale ale 
unei recolte se desfăşoară concomitent cu fenofazele iniţiale ale recoltei 
ulterioare. 

Cunoaşterea corelaţiilor care se stabilesc între fenofazele recoltelor 
succesive, precum şi a celor existente între organele de rod şi cele vegetative 
permite intervenţia tehnicienilor pentru dirijarea fenomenelor de creştere şi de 
rodire. 

Tema nr. 4 


PARTICULARITĂȚILE AGROECOSISTEMULUI POMICOL ŞI 
FACTORII PERTURBATORI Al FUNCȚIONARI 
AGROECOSISTEMELOR POMICOLE 


Unităţi de învăţare : 

° Particularitățile agroecosistemului pomicol; 

° Factorii perturbatori ai funcționării agroecosistemului pomicol şi 
măsuri de ameliorare a mediului; 

. Degradarea mediului în agroecosistemele pomicole. 


Obiectivele temei : 
- cunoaşterea particularităților agroecosistemului pomicol; 
- cunoaşterea pagubelor cauzate de managementul intensiv şi căile 
folosite pentru intensivizarea pomiculturii; 
- cunoaşterea principalelor probleme care cresc riscul degradării 
mediului în agroecosistemele pomicole şi măsurile de ameliorare a mediului. 


Timpul alocat temei : 5 ore 


Bibliografie recomandată : 

6. Alexandru Ionescu şi colab., 1994 - Ecologie şi protecţia mediului. 
Editura Federaţia Ecologistă din România, Constanţa. 

7.  Cichi M., 2010 — Pomicultura. Manual universitar pentru 
învățământul la distanţă. Editura Universitaria, Craiova. 

3. Popescu M., 1982 — Pomicultură generală şi specială. Editura 
didactică şi pedagogică, Bucureşti. 

4. Sina Cosmulescu, 2005 — Protecţia mediului în ecosistemele 
pomicole. Editura Sitech, Craiova. 

5. Sina Cosmulescu 2008 — Ecologia sistemelor antropice pomicole. 
Editura Sitech, Craiova. 


4.1. Particularităţile agroecosistemului pomicol 


Orice cultură fructiferă constituie din punct de vedere ecologic un 
agroecosistem, adică o unitate funcţională a biosferei de transformare a 
energiei şi substanţei, subordonată activităţii economice a omului. 
Agroecosistemul pomicol, este alcătuit din biocenoză şi biotop. 

Biocenoza (comunitatea de viaţă) este componentul organic al 
ecosistemului şi cuprinde populaţiile tuturor speciilor vegetale şi animale 
existente pe un biotop într-o epocă determinată, populaţii care trăiesc în 
corelaţii trofice şi chorologice stabile. După originea lor biocenozele sunt: 
naturale, artificiale şi semiartificiale. Biocenoza pomicolă cuprinde plantaţia 
pomicolă împreună cu toate organismele vii care populează spaţiul de cultură 
(buruieni dăunători, organisme din sol, boli etc.). Elementul de bază al 
biocenozei îl reprezintă biosistemul soi/portaltoi, în vederea obţinerii unor 
producţii ridicate de fructe şi de calitate superioară, în condiţii economice şi 
sociale cât mai avantajoase. 

Populaţia este alcătuită din toți indivizii aparţinând unei specii care 
ocupă un teritoriu dat. 

Într-o biocenoză, dinamica populațiilor are o importanţă deosebită care 
poate fi înțeleasă în cadrul ecosistemului prin interacţiunea acesteia cu factorii 
de mediu abiotici şi biotici. 

Caracteristicile populațiilor sun: repartiția spațială a indivizilor, 
densitatea, procentul intrinsec al creşterii naturale, piramida vârstelor, 
raporturile între sexe, polimorfismul genetic, fluctuațiile populațiilor şi 
cauzele acestora. 

În agroecosisteme omul modifică şi simplifică relaţiile trofice dintre 
populaţii, favorizând o parte din producătorii autotrofi (planta cultivată), şi 
limitând consumatorii şi producătorii autotrofi inutili omului (buruienile). 

Omul intervine şi în privinţa legăturilor chorologice, căutând să asigure 
fiecărui individ spaţiul necesar în mod cât mai uniform (distanţe de plantare). 
Ca urmare, competiţia între populaţiile care formează comunitatea şi chiar 
dintre indivizii care alcătuiesc populaţia este dirijată de om. Din această cauză 
conexiunile care se instalează între componenţii agrobiocenozei se 
caracterizează printr-o complexitate redusă şi sunt numai relativ stabile. 

Ca urmare, agroecosistemul este mai puţin stabil decât cel natural, mai 
sensibil la acţiunea unor factori negativi (atacuri masive de insecte, boli). 

Agroecositemul poate fi menţinut numai prin lucrările culturale 
datorate intervențiilor omului: lipsit de acestea, el este curând invadat de 
vegetaţia naturală, ecosistemul se reinstalează. 

În interiorul populaţiei plantei cultivate omul intervine în sensul 
uniformizării culturii, atât ca vârstă cât şi în privința particularităţilor 
indivizilor care o compun. 

Ca urmare, competiţia intraspecifică pentru factorii de vegetaţie nu se 
mai manifestă sub formă din ecosistemele naturale, ci prin reducerea simultană 
a producţiei individuale. În manifestarea acestei concurenţe, care creşte pe 
măsura sporirii (desimii) populaţiei, se disting două etape: 

a) diminuarea producției individuale fără reducerea producţiei la ha. 
Aceasta se datorează faptului că scăderea indiciului foliar individual are ritm 
mai lent decât mărirea indicelui foliar al culturii datorat sporirii numărului de 
indivizi la ha; 

b) dacă populaţia creşte numeric în continuare, concurenţa devine mai 
acerbă, resursele biotopului devin insuficiente pentru numărul prea mare de 
indivizi. Ca urmare producţia individuală utilă tinde spre zero şi antrenează şi 
scăderea producţiei la ha. 

Biotopul este componentul anorganic, mediul abiotic al ecosistemului 
şi cuprinde: solul, lumina, căldura, apa, alternanţa dintre zi şi noapte etc. 
Biotopul cuprinde toți factorii climatici şi edafici. Biotopul are rol de factor 
eliminator asupra biocenozei. 

Toate elementele mediului abiotic exercită influențe asupra 
organismelor din natură, dar aceste influențe sunt după caracterul lor dar şi 
după complexul conjunctural de diferite valori şi importanțe. 

Factorii climatici influenţează asupra culturii în complex, între ei 
existând o interdependenţă strânsă: intensitatea unuia poate mări exigenţele 
faţă de alt factor. De exemplu: în condiţii de temperatură crescută exigenţele 
plantelor faţă de apă sunt mai mari. Din această cauză, noţiunea de optimum 
pentru un anumit factor este o valoare relativă, care depinde de intensitatea 
tuturor celorlalţi factori. 

Optimum pentru un factor depinde de conjunctura factorilor de la un 
moment dat, fiind o noţiune dinamică şi variază chiar în decursul ciclului 
anual. În funcţie de această variaţie se pot determina anumite perioade critice. 

Aceste perioade se caracterizează prin exigenţele mari faţă de unul sau 
mai mulți factori într-o anumită perioadă. Insuficienţa factorilor în perioada 
respectivă nu poate fi suplinită de existenţa lor într-o altă perioadă din viaţa 
plantei. 

Recolte nari de fructe de calitate superioară se obţin acolo unde 
conjunctura factorilor se înscrie în zona optimală corespunzătoare exigențelor 
soiurilor. Acest deziderat se realizează mai ales dacă planta este cultivată în 
locul de origine, unde cultura necesită cele mai mici cheltuieli. În realitate 
chiar şi în zona de origine a unui soi factorii diferă de la un an la altul, uneori 
în limite foarte largi. Astfel, intervenţia pentru realizarea condiţiilor optime de 
cultură este sarcina principală a cultivatorului. 

Biotopul provoacă şi o serie de modificări. Climatul continental, de 
exemplu favorizează elaborarea de uleiuri esenţiale de alcaloizi şi substanţe 
proteice. 

Climatul maritim favorizează acumularea de amidon şi alte zaharuri. 
La temperaturi scăzute plantele formează ramificații secundare mai 
numeroase, iar la temperaturi scăzute asociate cu umiditate, înălțimea plantei 

este mai redusă, ramificaţiile mai numeroase, frunzele mai mici, iar raportul 
rădăcină/organe epigee mai mare. Practic se favorizează dezvoltarea rădăcinii 
şi nu a părţii care ne oferă fructe. 

Altitudinea conduce la apariţia unei coloraţii mai bune a fructelor. În 
aceeaşi regiune, climatul variază de la un an la altul. În anii ploioşi fructele 
sunt mai puţin aromate, se constată formarea de uleiuri esenţiale în cantitate 
mică. 

În general se poate spune că factorii abiotici pot avea asupra 
vieţuitoarelor cinci impacte principale: 

- neadmiterea sau eliminarea unor specii din teritoriile ale căror 
caracteristici climatice şi fizico-chimice nu le sunt favorabile; 

- influențarea repartiţiei lor geografice; 

- provocarea de migrații; 

- modificarea densităţii speciei prin influențarea procentului de 
fecunditate şi de mortalitate; 

- favorizarea apariţiei de modificări adaptive. 


TEST DE EVALUARE 


1. Ce este agroecosistemul? 
Răspuns: 


Adică o unitate funcţională a biosferei de transformare a energiei şi 
substanței, subordonată activităţii economice a omului. 


2. Din ce este alcătuit un agroecosistem pomicol? 
Răspuns: 


Exerciţii. 

Exemplu rezolvat: 

1. Ce este biocenoza? 

a) Componentul anorganic al ecosistemului; 
b) Componentul organic al ecosistemului; 
c) Factor eliminator al biotopului; 

d) Comunitatea de viaţă; 

e) Dispensabilă de biotopul ei. 

Rezolvare: b, d. 


De rezolvat: 

2. Când producţia individuală utilă tinde spre zero şi antrenează şi 
scăderea producţiei la ha? 

a) Când are loc diminuarea producţiei individuale; 

b) Dacă populaţia creşte numeric; 

c) Influenţa factorilor climatici; 

d) Influenţa factorilor edafici; 

e) Dacă populaţia este ca număr mică. 
Rezolvare 


4.2. Factorii perturbatori ai funcţionării agroecosistemului 
pomicol şi măsuri de ameliorare a mediului 


Ecologia reprezintă o reţea de raporturi între organismele vii, şi constă 
în interacțiunea dintre acestea şi mediul înconjurător. 

Prin activitatea din agricultură, omul exercită o influenţă asupra acestei 
interacțiuni, cu multiple implicaţii şi folosind o diversitate de mijloace. 
Pomicultura este una din principalele sectoare ale horticulturii, în care pentru 
obținerea unor producţii din ce în ce mai ridicate, s-au elaborat tehnologii 
performante, dar care au un impact deosebit asupra mediului. 

Privită ca un sistem energetic, pomicultura ca agroecosistem intensiv 
zonal, se bazează în activitatea sa atât pe resursele ecologice aflate în teritoriul 
dat, mai ales ca resurse de sol, apă, căldură, lumină, fiecare cu un anumit 
caracter de durabilitate şi de reînnoire, cât şi pe resurse „adăugate“, ca 
mijloace de muncă, forță de muncă, produse energetice, fertilizanţi, pesticide, 
etc. Resursele edafice, sunt în mod convenţional resurse energetice epuizabile 
în cazul în care nu se realizează o compensare a ceea ce se extrage din sol prin 
nutriția plantelor. Energia radiantă, luminoasă şi hidrică, sunt considerate 
resurse energetice neepuizabile, dar ele se manifestă destul de neuniform în 
timp şi spaţiu. 

Criticile aduse industrializării agriculturii se bazează pe statisticile 
alarmante referitoare la degradarea solului pe arii extinse. Pagubele cauzate de 
managementul intensiv al solului, prin metode chimice, sunt următoarele: 

e Creşterea eroziunii solului, este cauzată în principal de factorii 
economici, care descurajează măsurile de conservare, cum ar fi: terasări, 
înierbarea solului, etc. 

e Extinderea poluării la suprafaţă şi în pânza de apa freatică. Poluarea 
apei este cauzată de nitrații şi fosfaţii conţinuţi de îngrăşăminte, precum şi de 
pesticidele şi erbicidele aplicate. 

e Pierderea de zone întinse din terenul agricol productiv. Suprafeţe 
întinse de teren nu mai sunt adecvate agriculturii, datorită practicării unor 
metode neadecvate de irigare sau lucrare a solului. 

e Creşterea compactării solului, pierderea stratului arabil şi reducerea 
activităţii biologice. Folosirea unor utilaje grele şi substanţe chimice care 
distrug viaţa microbiologică din sol, cauzează aceste probleme. 

e Folosirea unor cantităţi mari de fertilizanţi şi pesticide. În multe 
cazuri, folosirea excesivă a fertilizanților şi pesticidelor pe bază de petrol, a 
dus la distrugerea fertilității biologice a solului, astfel încât agricultorii 
folosesc cantități tot mai mari din aceste materiale pentru asigurarea recoltelor 
mari. 

Starea de stabilitate a unui ecosistem agricol, este dată de echilibrul său 
intern instaurat prin mijlocirea omului, care, prin intervențiile sale reglatoare 

trebuie să asigure o producție maximă prin folosirea optimă a factorilor 
naturali în condiţiile conservării calității mediului înconjurător. 

O plantație pomicolă reprezintă un ecosistem creat de om. 

Agroecosistemul pomicol este mai puţin stabil decât cel natural, mai 
sensibil la acţiunea unor factori negativi (atacuri masive de dăunători, boli, 
buruieni, etc.) şi ca urmare poate fi menţinut numai prin lucrări culturale, 
datorate intervențiilor omului. Fiecare agroecosistem pomicol reprezintă o 
biocenoză ce include omul, planta, animalele, insectele şi microorganismele, 
în strânsă interrelaţie cu factorii cosmoatmosferici, de relief şi sol. 

Pomicultura, prin mecanizare şi chimizare, a dobândit tot mai mult 
caracterul unei îndeletniciri de factură industrială, îndepărtându-se în mare 
măsură de condiţiile regeneratoare ale biosferei. 

Căile folosite pentru intensivizarea pomiculturii au fost, în general, 
următoarele: 

e Introducerea, adaptarea şi folosirea celor mai perfecţionate tehnologii 
de cultură pentru a obţine producţii mari şi constante an de an: 

- sortimente cu potenţial genetic mare în ceea ce priveăte 
productivitatea, precocitatea şi adaptarea la mediu, 

- sisteme de cultură de mare desime, 

- dotarea plantațiilor cu utilităţi tehnice pentru o exploatare eficientă 
(drumuri, lucrări antierozionale, lucrări de aducțiune a apei, etc.). 

e Folosirea integrală a solului şi mijloacelor de protecţie: 

- folosirea terenurilor cu mare randament, 

- consumuri de îngrăşăminte, pesticide, etc. pentru maximizarea 
producţiilor, 

- utilizarea tractoarelor şi utilajelor agricole, 

- folosirea raţională a sistemelor de irigaţii, a construcţiilor, etc. 

e Promovarea progresului tehnic. 

Agroecosistemele pomicole au urmat o direcție ascendentă de 
intensivizare, amplificându-se cele 3 fluxuri fundamentale caracteristice 
oricărui ecosistem: 

- energetic, prin introducerea în agroecosistem a energiei furnizate de 
combustibili fosili, suplimentară faţă de energia solară şi cea de origine 
animală şi umană; 

- de substanţe, prin atragerea în circuitele biogeochimice a 
fertilizatorilor şi pesticidelor; 

- informaţional, prin modificarea fondului de informaţii în care se află 
concentrate progresele ştiinţei şi tehnologiei. 

În procesul de intensivizare a pomiculturii s-au manifestat şi unele 
aspecte negative, toate derivând din abaterea tehnologiilor de cultură de la 
legile ce trebuie să guverneze raporturile armonioase dintre om şi natură: 
degradarea capacităţii de autoconservare activă a solului, prin exploatarea lui 
după criterii agrochimice intensive; perturbarea echilibrului biocenotic în 
plantațiile pomicole, mai ales prin producerea unor riscante perturbări la 
nivelele trofice, cum sunt componentele fitofage şi zoofage, precum şi cele ale 

descompunătorilor; creşterea continuă a consumului de energie tehnologică la 
unitatea de suprafaţă, etc. 

Papacostea (1982) arăta că „o tehnologie care aduce o creştere rapidă şi 
importantă a producţiei vegetale dar se soldează, în timp, pe de o parte, cu 
alterarea solului, iar pe de altă parte cu creşterea morbidităţii în rândul 
consumatorilor, este o tehnologie care măreşte dezordinea biosferei şi care 
aduce cu sine o plată scumpă a avantajelor de scurtă durată pe care le 
procură“. 

Astfel, scăderea diversităţii ecologice din plantațiile pomicole până la 
nivel de monocultură îşi găseşte reflectarea în perturbarea echilibrului 
biocenotic, constând în slăbirea capacităţii de autoapărare şi autorefacere ale 
naturii. Degradarea capacităţii de autoreglare activă a agroecosistemului 
pomilor a făcut necesară intervenţia omului, de cele mai multe ori prin măsuri 
tehnologice dezechilibrante ecologic, cu consecinţe directe asupra degradării 
mediului (lucrări de întreţinere a solului, protecţiei fitosanitare chimice, etc.). 

Măsuri de ameliorare a mediului în agroecosistemele pomicole 

S-a constatat că sistemele de cultură intensive măresc riscul producerii 
de perturbații în echilibrul ecologic al ecosistemelor. De aceea, este necesară 
remodelarea ecologică a actualului tip de progres în pomicultură, care să 
asigure protecţia mediului înconjurător. Aceasta nu trebuie să însemne sisteme 
tradiționale de cultură, ci dimpotrivă, practicarea unor tehnologii moderne, 
bazate în mai mare măsură pe randamentele proceselor biologice, pe virtuțile 
fenomenului de fotosinteză şi utilizarea cu randament crescut a energiei solare, 
pe calitatea fenomenului de descompunere şi humificare, pe fertilizarea 
preponderent organică şi cultura de plante asociate de acoperire 
pedoameliorative în livezi, pe sisteme integrate de prevenire şi combatere, 
preponderent biologice, pe aplicarea prin alte metode a mecanizării şi irigării, 
în final, pe integrarea pomiculturii în agroecosisteme intensive zonale durabile 
şi competitive. 

Pentru aceasta se impune extinderea cultivării soiurilor cu rezistență la 
atacul agenţilor patogeni, la condiţiile de stres, soiuri care cultivate în zone 
ecologice diferite să permită exprimarea la maxim a potențialului genetic cu 
care este înzestrat soiul, în special din punct de vedere productiv. 

Fertilizarea în pomicultura ecologică trebuie să se bazeze pe 
îngrăşămintele organice, cu limitarea folosirii îngrăşămintelor minerale numai 
pentru echilibrarea nutriţiei minerale în funcție de cerinţele speciilor şi bilanţul 
elementelor minerale din sol. 

Fertilizarea trebuie să se bazeze pe urmărirea permanentă a însuşirilor 
agrotehnice ale solurilor, corelarea nivelului de aprovizionare a solului cu 
cerinţele pomilor, stabilirea diferențiată a sistemului de îngrăşare sub raportul 
felului, dozelor şi epocilor de administrare a îngrăşămintelor. Sistemul de 
fertilizare trebuie diferențiat şi în funcţie de specie, soi, portaltoi. 

În ceea ce priveşte fertilizarea, Godeanu şi colab. (2003), consideră 
necesară amplificarea cercetărilor în următoarele direcţii: 

- monitorizarea stării de aprovizionare a solului şi a stării de nutriție a 
pomilor, în vederea stabilirii valorilor optime şi aplicarea fertilizărilor 
diferenţiate, 

- elaborarea unor noi scheme de fertilizare cu îngrăşăminte organice şi 
organo-minerale pentru a creşte conţinutul în humus şi a menţine o intensă 
activitate a biocenozei edafice, 

- utilizarea îngrăşămintelor verzi cu leguminoase în plantațiile tinere, 

- înlocuirea îngrăşămintelor chimice de sinteză cu substanţe 
considerate „biologice“ (Reglementările UE-2092/91), 

- generalizarea utilizării fertilizării extraradiculare prin care se 
îmbunătăţeşte starea de nutriţie a pomilor în perioadele critice, cu impact 
minim asupra mediului. 

Intervenţiile asupra solului în plantațiile pomicole sunt destul de 
numeroase. Acestea implică întreţinerea solului, dar şi un număr destul de 
mare de treceri a agregatelor, pentru efectuarea lucrărilor de fertilizare, 
combaterea agenţilor patogeni. Pentru a preveni aceste fenomene negative, se 
impune separarea în plantațiile pomicole a unor alei de trafic destinate numai 
trecerilor agregatelor, astfel încât numărul de intervenţii mecanice asupra 
solului să fie minim. 

Prin aplicarea combaterii integrate, prin îmbinarea raţională a 
mijloacelor chimice cu cele biologice, folosirea metodelor fizico-mecanice şi 
agrotehnice, permit reducerea poluării mediului. 

Ținând cont de toate acestea, tot mai mulţi oameni de ştiinţă consideră 
necesară elaborarea unor noi concepte pentru alternative la dezvoltarea 
tehnologiilor de cultură, menite să ducă la remodelarea actualului tip de 
progres, în conformitate cu cerinţele ce stau la baza armonizării acestora cu 
legile naturii. 


TEST DE EVALUARE 


1. Ce reprezintă ecologia? 

Răspuns: 
Reprezintă o rețea de raporturi între organismele vii, şi constă în 
interacțiunea dintre acestea şi mediul înconjurător. 


2. Pe ce se bazează pomicultura ca agroecosistem intensiv zonal? 
Răspuns: 


Exerciţii. 

Exemplu rezolvat: 

1. De cine este cauzată creşterea eroziunii solului în principal? 
a) Factorii umani; 

b) Factorii climatici; 

c) Factorii economici; 

d) Plantaţiile clasice; 
e) Plantaţiile intensive. 
Rezolvare: c. 


De rezolvat: 

2. Cine influenţează negativ creşterea compactării solului, 
pierderea stratului arabil şi reducerea activităţii biologice? 

a) Folosirea unor utilaje grele; 

b) Folosirea unor substanţe chimice; 

c) Folosirea îngrăşămintelor minerale; 

d) Influenţa factorilor edafici; 

e) Mediul climatic. 

Rezolvare: 


4.3. Degradarea mediului în agroecosistemele pomicole 


În context, principalele probleme ce cresc riscul degradării mediului în 
agoecosistemele pomicole, sunt: 

1. Cultura unui număr restrâns de soiuri de înaltă productivitate, uneori 
slab rezistente la agenţii patogeni, dăunători şi la condiţiile de stress. 

Soiul, ca principal factor de producţie, a avut şi are un rol deosebit în 
obţinerea producţiilor mari şi de calitate, atunci când este amplasat în zone ce 
corespund cerinţelor sale biologice. Amplasând soiurile în afara arealelor de 
maxima favorabilitate, producţii mari şi de calitate se pot obține numai prin 
tehnologii moderne, cu consum excesiv de resurse energetice şi materiale, cu 
impact asupra mediului. 

Energointensivizarea tehnologiilor de cultură are consecinţe negative 
asupra mediului, care se manifestă prin: 

- creşterea vulnerabilităţii genetice mai ales patologice a soiurilor; 

- sporirea consumurilor tehnologice energomateriale, adesea poluante; 

- creşterea consumului suplimentar de energie biologică 
neagroproductivă în reacțiile compensatoare pentru depăşirea stresurilor 
datorate condiţiilor fluctuante ale mediului şi degradării solului; 

- reducerea arealelor geografice de cultură. 

2. Monocultura. Pomii ocupă acelaşi loc o perioadă destul de lungă de 
timp şi preiau din sol un număr mare de elemente minerale. Ştiut fiind faptul 
că fertilitatea unui sol, însuşirile fizico-chimice şi biologice, influenţează în 
mare parte producţiile ce se obţin, cultura pomilor pe aceeaşi suprafaţă de 
teren timp îndelungat, are drept consecinţe negative următoarele : 

- oboseala solului sub toate formele ei de manifestare; 

- scurtarea duratei de funcţionare economică a livezilor; 

- incapacitatea mecanismelor biosferei de a asigura neutralizarea în 
timp util a gradului înalt de încărcătură cu factori antropogeni de aceiaşi natură 


şi tip. 

3. Mobilizarea şi tasarea (compactarea secundară) exagerată a solului 
prin trecerea repetată a agregatelor mecanice în timpul vegetației pe fiecare 
interval dintre rândurile de pomi. Greutatea acestora, ce ajunge uneori la 2-3 t, 
supune suprafaţa solului la presiuni mari, repetate şi de obicei pe aceleaşi 
urme. În pomicultură, o serie de secvenţe tehnologice sunt mecanizate integral 
sau parţial: lucrările solului, combaterea bolilor şi dăunătorilor, fertilizările, 
activitățile de transport. Creşterea gradului de mecanizare a imprimat 
pomiculturii un caracter de înaltă tehnicitate. Intrările agregatelor pe sol în 
timpul unui an pot depăşi în livezile intensive 20-40 de treceri, treceri necesare 
aplicării lucrărilor solului, tratamentelor fitosanitare, fertilizărilor, etc. 

De aici rezultă o creştere a densităţii aparente şi a rezistenţei la 
penetrare, micşorarea conductivității hidraulice şi a porozităţii solului, în 
special a celei de aeraţie. 

Modificările pot apare fie la suprafaţa terenului, fie în adâncime, până 
la 30-35 cm, de obicei în zone mai compacte sub urma roţilor. În plantațiile 
pomicole, fenomenele de compactare secundară se instalează cu atât mai rapid 
şi afectează adâncimi mai mari de sol, cu cât traficul agregatelor mecanice este 
mai intens, se desfăşoară în condiţii de umiditate excesivă a terenului şi pe 
aceleaşi urme, pe soluri cu textură mijlocie şi sărace în materie organică, cu 
sistem de întreţinere ogor lucrat şi distanţe mici între rândurile de pomi. 

Suprafaţa solului, în aceste condiţii este supusă la presiuni 
considerabile prin care se micşorează porozitatea stingherind circulația 
normală a apei şi aerului, limitând în acelaşi timp dezvoltarea normală a 
rădăcinilor pe solurile argilo-lutoase, luto-argiloase şi lutoase. 

Gradul diferențiat de compactare a solului are influenţă şi asupra 
permeabilităţii solului pentru apă. Umiditatea solului poate varia datorită 
dificultății circulaţiei apei prin difuziune laterală şi apariţiei intercalate a unor 
zone mai tasate. Se impune elaborarea unor tehnologii diferenţiate 
ecopedologic. 

Pentru solurile avizate la compactare secundară, aceste tehnologii 
prevăd prescripţii privind distanţele de plantare, vigoarea portaltoilor folosiţi, 
optimizarea traficului mijloacelor mecanice utilizate, metode adecvate de 
irigație şi norme controlate de udare. 

Ca urmare a necesităţii tot mai mari de protejare a mediului, în 
pomicultură, s-au experimentat şi se practică noi sisteme de cultură a pomilor, 
care să permită reducerea numărului de treceri a agregatelor, precum şi 
obținerea unor producţii calitativ şi cantitativ superioare. O soluţie care să 
răspundă la aceste deziderate este cultura pomilor în benzi cu alei de trafic 
tehnologic. La gruparea pomilor în benzi cu alei de trafic tehnologic, atât 
intervalul dintre rânduri, cât şi aleile respective se înierbează, acestea putând fi 
practicabile în tot timpul anului. 

În concluzie, se produc o serie de efecte negative asupra solului, cum 
ar fi: 

- puternice perturbări fizice, chimice şi biologice în sol; 

- descompunerea rapidă a substanțelor organice cu stânjenirea 
humificării; 

- sărăcirea solului în microfaună; 

- degradarea structurii, urmată de eroziune; 

- creşterea necesităţii de afânare a unui sol fără stabilitate, colmatat 
după fiecare ploaie, ce face crustă ori de câte ori este supus insolaţiei. 

4. Intensificarea folosirii îngrăşămintelor chimice şi a erbicidelor. Prin 
fertilizare se urmăreşte îmbunătăţirea aprovizionării solului cu macro şi 
microelementele necesare unei nutriţii echilibrate. 

Prin intrări din ce în ce mai mari de îngrăşăminte chimice şi erbicide, 
ecosistemele pomicole se menţin în stare de productivitate înaltă, însă s-a 
constatat că folosirea lor pe termen lung prezintă o serie de dezavantaje, cu 
consecinţe negative asupra solului şi mediului, cum ar fi:. 

- pierderi mari de substanţe nutritive, uneori poluante (nitriţi, nitrați); 

- pierderi mari de erbicide (peste 60%) ce nu intră în contact cu 
buruienile; 

- cheltuieli energetice nereciclabile din ce în ce mai mari; 

- stânjenirea proteosintezei maxime, cu dezvoltarea paraziţilor şi 
bolilor, mai ales la fructe în depozitele de păstrare; 

- creşterea riscului de poluare a mediului (solului, apei). 

5. Intensificarea fitoprotecţiei sanitare chimice (15 - 20 tratamente 
anual). 

Condiţiile edafice şi climatice favorabile culturii pomilor fructiferi, 
sunt în acelaşi timp prielnice şi pentru dezvoltarea unui număr mare de boli şi 
dăunători. Bolile şi dăunătorii produc pagube importante culturilor pomicole. 
Metoda folosită frecvent în ecosistemele pomicole pentru eliminarea bolilor şi 
dăunătorilor a fost cea chimică. Ea constă în introducerea în ecosistem a unui 
număr din ce în ce mai mare de pesticide, care sunt generatoare de puternice 
dezechilibre biocenotice, atât în sol, cât şi în mediu. 

Prin trecerea de la agricultura extensivă la cea intensivă, ştiinţa şi 
tehnica au descoperit şi aplicat diferite substanţe pentru sporirea fertilităţii 
solului, pentru combaterea bolilor, dăunătorilor şi buruienilor. Poluarea în sol 
acţionează pe cale chimică, fizică, biologică şi radioactivă, ceea ce face foarte 
dificilă combaterea ei imediată. 

Cu toate progresele făcute în agricultură prin folosirea acestor 
substanţe chimice, acestea prezintă capacitatea de a primejdui achilbrul 
biologic al solului, de a polua şi a distruge viaţa în stratul fertil al solului 
(bacterii, ciuperci, alge, viermi). 

Unele pesticide deşi în cantități infime se pot integra în lanţurile trofice 
naturale, pot pătrunde în plante unde se localizează mai ales în fructe. 
Pericolul deosebit pe care îl prezintă pesticidele constă în faptul că ele se pot 
concentra în lanţurile trofice, odată cu circulaţia substanţei organice şi din 
acestea se acumulează în sol. 

Erbicidele acţionează diferit în funcţie de sol şi climă. În sol o parte din 
substanţa introdusă este preluată de planta dăunătoare, o parte se descompune, 

iar o parte rămâne neatinsă sau intră în combinaţiile chimice ale solului, fapt 
foarte grav. Un rol important în procesul de degradare al erbicidelor se atribuie 
microorganismelor (bacterii şi actinimicete). 

Aportul de fertilizanţi, pe lângă influenţa pozitivă a sporirii recoltelor 
au şi influență negativă, producând poluarea apelor de suprafaţă şi a celor 
freatice. Substanțele nutritive, cuprinse în apele de infiltraţie, influenţează 
foarte mult calitatea apelor de suprafaţă. Astfel din substanţele azotate, cel mai 
nociv se manifestă conţinutul de nitrați. 

Aplicarea unor doze mari de azot, fără o prealabilă analiză chimică a 
solului şi plantei, duce la un dezechilibru între creştere şi fructificare, ce se 
repercutează negativ asupra calităţii fructelor. 

Consecințele negative asupra mediului se referă la: 

- pierderi mari de substanțe pesticide ce merg până la 99%, 
răspândindu-se în mediu ca substanţe biocite; 

- puternice dezechilibre biocenotice mai ales la nivele trofice ce nu 
sunt exploatate direct, cum sunt fitofagii şi zoofagii — indispensabili 
echilibrului în fitoprotecţie, precum şi componentele descompunătorilor — de 
neînlocuit în circuitul materie; 

- sporirea necesităţii tratamentelor ca urmare a creşterii agresivităţii 
agenţilor patogeni; 

- cheltuieli energetice din ce în ce mai mari; 

- creşterea pericolului de poluare chimică a aerului, solului şi apei. 

6. Degradarea resurselor de sol prin intervenţii tehnogene pentru 
amenajarea terenului destinat înființării de plantaţii pomicole. 

Înfiinţarea plantațiilor pomicole nu se poate concepe fără aplicarea 
prealabilă a lucrărilor de organizare şi amenajare raţională a terenului, care 
trebuie să asigure desfăşurarea normală a procesului de producţie pe toată 
perioada de exploatare. Volumul şi natura lucrărilor de organizare şi 
amenajare a terenului depinde de orografia terenului, de natura solului, 
sistemul de cultură, particularitățile pomilor, etc. 

Aceste lucrări se execută cu ajutorul diferitelor utilaje ce efectuează 
lucrări de defrişare a plantațiilor precedente, lucrări de curăţire, nivelare, 
fertilizare, amendare, desfundare, dezinfectare a solului, etc. Înfiinţarea 
plantațiilor de pomi în zonele colinare, impune măsuri de amenajare 
antierozională, cu scopul protejării terenului împotriva eroziunii. Toate aceste 
măsuri au, uneori, un impact deosebit asupra mediului, cum ar fi: 

- înlăturarea stratului fertil al solului; 

- scoaterea la suprafaţa solului a unor orizonturi nocive pentru plante; 

- înrăutățirea hidrologiei şi a regimurilor de apă, aer, temperatură. 


TEST DE EVALUARE 
1. Amplasând soiurile în afara arealelor de maxima favorabilitate, 


când putem obţine producţii mari şi de calitate? 
Răspuns: 

Se pot obține numai prin tehnologii moderne, cu consum excesiv de 
resurse energetice şi materiale, cu impact asupra mediului. 


2. Ce se urmăreşte prin fertilizare ? 
Răspuns: 


Exerciţii. 

Exemplu rezolvat: 

1. Cum trebuie să fie soiurile pentru a micşora degradarea 
mediului? 

a) Slab productive; 

b) Rezistente la boli; 

c) Rezistente la dăunători; 

d) Slab rezistente la condiţiile de stres; 

e) Rezistente la condiţiile de stres. 

Rezolvare: b, c, e. 


De rezolvat: 

2. Care sunt consecinţele negative ale mediului ? 
a) Cheltuieli energetice mici; 

b) Creşterea pericolului de poluare chimică; 

c) Micşorarea numărului de tratamente; 

d) Sporirea numărului de tratamente; 

e) Pierderi mari de substanţe pesticide. 

Rezolvare: 

REZUMAT TEMEI 


Ecologia se implică tot mai profund în viaţa contemporană şi înţeleasă 
ca ştiinţă a administrării raţionale a mediului, devine evident folositoare şi 
îmbogăţeşte viaţa spirituală a oamenilor. 

Pentru ca aceste lucruri să prindă contururi evidente, apare necesar ca 
toți oamenii să înţeleagă esenţa ecologiei şi să cunoască principiile sale 
primordiale. 

Tehnologiile intensive practicate în pomicultură, constituie o 
intervenţie antropică în ecosistem şi pot duce la deteriorarea echilibrului 
ecosistemic, cu consecinţe asupra productivităţii sale. 

Urmare a aplicării unor tehnologii intensive, în solurile din plantațiile 
intensive de pomi pot apărea efecte nedorite , dintre care cele mai importante 
au fost prezentate în unitatea 4.3. 

Prin activitatea din agricultură, omul exercită o influență asupra acestei 
interacțiuni, cu multiple implicaţii şi folosind o diversitate de mijloace. 
Pomicultura este una din principalele sectoare ale horticulturii, în care pentru 
obținerea unor producţii din ce în ce mai ridicate, s-au elaborat tehnologii 
performante, dar care au un impact deosebit asupra mediului. 

Tema nr. 5 


RELAȚIILE DE INTERDEPENDENŢĂ DINTRE CLIMĂ, SOL ŞI 
PLANTĂ 


Unităţi de învăţare : 
° Comportarea speciilor pomicole față de căldură; 
° Comportarea speciilor pomicole față de lumină şi apă; 
° Comportarea speciilor pomicole față de mediul edafic. 


Obiectivele temei : 
- cerințele speciilor pomicole față de căldură; 
- cerințele speciilor pomicole față de lumină şi apă; 
- cerințele speciilor pomicole față de mediul edafic. 


Timpul alocat temei : 5 ore 


Bibliografie recomandată : 
1. Baciu A., 2005 — Pomicultură generală. Editura Universitaria, 


Craiova. 
2. Botu I., 2003 — Pomicultură modernă şi durabilă. Editura Conphys, 
Rm. Vâlcea. 
3. Cichi M., 2009 — Pomicultură practică. Editura Arves din Craiova. 
4. Cichi M., 2010 — Pomicultura. Manual universitar pentru 


învățământul la distanţă. Editura Universitaria, Craiova. 


62 


5. Popescu M., 1982 — Pomicultură generală şi specială. Editura 
didactică şi pedagogică, Bucureşti. 


5.1. Comportarea speciilor pomicole faţă de căldură 


Pentru fiecare specie şi grup de soiuri din cadrul speciei, este necesară 
o anumită sumă globală a gradelor de temperatură pentru desfăşurarea normală 
a proceselor de creştere şi maturare. 

Creşterea nu se poate realiza decât dacă plantele primesc un minim de 
energie termică. Creşterea temperaturii accelerează procesul de creştere până 
la atingerea unei valori termice optime, apoi creşterea este încetinită până la 
atingerea nivelului maxim, dincolo de care plantele mor. 

Temperatura condiţionează desfăşurarea proceselor de asimilaţie, 
respiraţie şi transpiraţie, parcurgerea diferitelor faze de creştere şi fructificare, 
perioada de viaţă latentă a pomilor în timpul repausului de iarnă, etc. Pentru 
lucrările de zonare a pomiculturii se ia în considerare: 

- temperatura medie anuală a localităţii (izoterma); 

- temperaturile medii lunare şi decadale ale aerului în perioada de 
vegetaţie activă şi anumite perioade critice (înflorit şi fecundare, creşterea şi 
maturarea fructelor, etc.); 

- suma anuală a gradelor de temperatură pozitivă (peste 0°C). 

Necesarul de căldură al pomilor pentru parcurgerea principalelor 
fenofaze se poate determina prin calcularea sumei gradelor de temperatură 
activă. 

Temperatura activă a zilei se poate obţine prin însumarea 
temperaturilor medii zilnice ce depăşesc pragul biologic al speciei, cu formula: 


temp.medie a zilei (°C ) — pragul biologic (°C) = temperatura activă (°C) 


Pornirea în vegetaţie şi creşterea pomilor primăvara, începe când se 
atinge un anumit grad de temperatură, numit „prag biologic“. 

„Pragul biologic“ sau „zero biologic“ reprezintă nivelul de temperatură 
care determină începerea activității metabolice intense din plantă după 
parcurgerea perioadei de repaus. Pragul biologic este caracteristic pentru 
fiecare specie şi chiar pentru grupe de soiuri. La pomi pragul biologic este 
diferit de la o specie la alta, 2- 4 °C la alun, la arbuştii fructiferi de 4-5 °C, 
5-8 °C la prun, cireş, vişin, măr, păr, 8-10 °C la nuc şi castan. 

Mai frecvent se utilizează pentru necesarul de căldură al pomilor suma 
globală a gradelor de temperatură. Suma globală a gradelor de temperatură 
rezultă din însumarea temperaturilor medii zilnice, începând de la pornirea în 
vegetaţie până toamna la încheierea vegetației. Aceasta reprezintă minimul 
fără de care plantele nu pot fi cultivate în regiunea dată (tabelul 5.1.1.) 


Tabelul 5.1.1. 

Suma gradelor de temperatură necesară parcurgerii unor faze ale 
creşterii şi fructificării (peste 0° C), (după M. Popescu şi colab., 1992) 


Specia Soiul Suma gradelor de temperatură (0 C) necesară pentru: 
Umflarea Dez- Începutul | Maturarea | Încheierea 
muguri lor mugurit înfloritului | fructelor ciclului de 

vegetaţie 
Golden 96,7 - 374,6 2891,8 3867 
Măr delicious 
Jonathan 80,2 - 377,8 2866,6 3652 
Prun Tuleu 86,5 179,7 264,5 2109,8 - 
gras 
Cais - - 230,7 293,0 - - 

Cireş - - 182,2 314,8 974,2 - 

Vişin - - 170,8 327,0 1270,0 - 

Zmeur - - 78,7 635,1 1218,4 - 

Coacăz - - 86,9 243,8 1130,6 - 

roşu 


În desfăşurarea proceselor vitale, plantele au un optim de temperatură 
şi un prag superior. Optimul de temperatură variază mult în funcție de specie. 

Optimul caloric nu este acelaşi pe toată durata de viață a plantelor, el 
variind în funcție de fenofaza în care se găseşte planta respectivă. 

În funcţie de latitudine, altitudine, expoziţie, condiţiile de microclimă, 
etc., în fiecare zonă se realizează în cursul perioadei de vegetaţie o anumită 
sumă de temperaturi ce poate fi suficientă pentru unele specii şi soiuri, dar 
insuficientă pentru altele. 

Media anuală a temperaturilor oferă, de asemenea, informaţii 
importante. Se ştie că localităţile cuprinse între izotermele 9 şi 10 °C oferă 
condiţii prielnice majorităţii speciilor fructifere de climat temperat, fiind 
considerate optime (din punct de vedere al temperaturii) pentru măr, păr, 
gutui, prun, cireş, vişin, nuc. 

Zonele cu mai puţină căldură, cuprinse între izotermele 8 şi 9 *C sunt 
favorabile pentru măr, vişin, alun, arbuşti fructiferi, nuc şi soiuri de prun puţin 
pretenţioase faţă de căldură (Gras românesc, Vinete româneşti). Între 
izotermele de 10 - 11,5 *C găsesc condiţii optime speciile migdal, cais şi 
piersic. Cerinţele speciilor pomicole faţă de căldură, modul de comportare faţă 
de gerurile din iarnă şi îngheţurile târzii de primăvară, permit clasificarea în 3 
categorii, de care trebuie să se ţină seama la zonarea culturilor (tabelul 5.1.2.). 

Rezistenţa speciilor pomicole la temperaturile minime absolute care se 
înregistrează în climatul nostru constituie principala cauză de limitare a 
arealului de răspândire a culturilor. 

În tesuturile tuturor plantelor care trec prin temperaturile scăzute în 
timpul toamnei şi la începutul iernii se petrec o serie de procese biochimice 
care sporesc rezistența pomilor la temperaturi scăzute până la limitele 
caracteristice fiecărei specii (fenomenul de călire). 

Din practică s-a observat că limita de rezistenţă la ger este dependentă 
de numeroşi factori, dintre cei mai importanți enumerăm: vârsta plantelor, 

durata perioadei de vegetaţie, faza de vegetaţie în care survin temperaturile 
scăzute, caracterul gerurilor, starea generală a plantelor, nivelul agrotehnic, 
epoca de recoltare a fructelor. 

În general, pomii tineri au o rezistență mai mică la temperaturi scăzute 
decât cei maturi, iar ambele categorii sunt mai rezistente decât pomii care au 
intrat în perioada de declin. 

Speciile care încheie perioada de vegetaţie mai devreme rezistă mai 
bine la temperaturi scăzute decât cele care au vegetaţia prelungită până toamna 
târziu. În perioada de vegetaţie pomii suportă mult mai greu temperaturile 
scăzute decât în perioada de repaus. 

Gerurile care vin treptat sunt mai puţin periculoase decât gerurile 
brusc. 

Oscilaţiile de temperatură influenţează şi ele rezistenţa pomilor la ger. 

Dezgheţurile şi îngheţurile des repetate pot produce degerări la 
temperaturi mult mai puţin scăzute decât rezistă în mod normal specia 
respectivă. 

Tabelul 5.1.2. 


Comportarea speciilor pomicole cultivate în România, faţă de 
căldură (după M. Popescu şi colab., 1992) 


Specia Migdal, cais, Nuc, cireş, păr, Măr, prun (soiuri 
piersic gutui, prun (soiuri | rezistente la ger), vişin, 
nerezistente la ger) alun, agriş, 
coacăz, căpşun 
Cerințe față Cele mai mari Cerințe moderate Cerințe reduse 
de căldură cerințe 
Comportarea Suportă satisfăcător | Suportă iernile de | Suportă foarte bine cele 
în timpul iernile de la noi, dar la noi; în anii cu mai aspre ierni de la noi 
iernii în iernile aspre ierni grele se 
degeră mugurii de produc pagube la 
rod şi o parte din păr şi nuc 
ramuri 
Comportarea Brumele şi Îngheţurile târzii Nu sunt afectate 
în timpul îngheţurile afectează numai de îngheţurile şi 
primăverii târzii de primăvară nucul şi cireşul brumele târzii 
compromit frecvent 
recoltele 
Zonele sau Partea sudică a ţării, | Dealurile cu 350- Dealurile până la 
centrele din în centre cu ierni 500 m altitudine; 700-800 m 
ţară convenabile | dulci şi cu frecvenţa | temperatură medie altitudine, cu 
pentru cultură redusă a brumelor anuală 9-10,5* C; temperatura 
târzii de primăvară | temperatura medie medie 7,5-10* C 
a verii 20-21* C 
Observaţii Îngheţurile şi Miărul (soiurile târzii), 
brumele târzii în - agrişul, coacăzul sunt 
primul rând, apoi stânjenite de căldurile 
iernile aspre mari din timpul verii, 
constituie factorii dacă sunt cultivate în 

limitativi ai culturii zona de câmpie 


Aceasta se datorează faptului că plantele îşi pierd călirea (se petrece 
fenomenul de decălire). Rezistenţa la temperaturi scăzute este determinată de 
starea generală a pomilor şi condiţiile de vegetaţie din anul anterior. Pomii cu 
starea generală bună au o rezistență mai mare. O agrotehnică corespunzătoare 
asigură o rezistență mai bună la temperaturi scăzute. 

O influenţă puternică asupra rezistenţei la ger a pomilor o are şi 
cantitatea recoltei din anii anteriori. S-a dovedit că în anii cu recolte mari, prin 
care se consumă multe substanţe nutritive, pomii rămân slăbiţi, epuizați, nu au 
hrană suficientă pentru coacerea lemnului şi în iernile ce urmează rezistența 
lor la temperaturile scăzute este mult redusă. 

În perioada de repaus, temperaturile foarte scăzute pot provoca moartea 
întregului pom sau numai a acelor părţi care sunt mai sensibile. În mod 
frecvent mai întâi degeră mugurii de rod, care sunt cei mai sensibili, apoi cei 
vegetativi, urmaţi de ramurile anuale, mai ales în partea lor terminală unde 
procesele de maturare nu sunt suficient de avansate. 

Un fenomen frecvent este înnegrirea lemnului, provocată de gerurile 
mari şi bruşte din timpul iernii, când plantele nu sunt complet călite. Gerul 
acţionează asupra razelor medulare, brunificându-le. Gerurile foarte mari şi 
prelungite la 2 - 3 zile duc la apariţia unor crăpături în coajă şi lemn, care pun 
în pericol viaţa pomilor. 

Oscilaţiile mari de temperatură din zilele şi nopţile de la sfârşitul iernii 
(februarie-martie) provoacă arsura scoarţei, vătămarea cambiului care şi-a 
pierdut starea de călire. 

În cursul perioadei de vegetaţie temperaturile mult mai puţin scăzute 
afectează organele florale, a căror rezistență scade pe măsura avansării în 
vegetaţie. Dintre culturile pomicole din ţara noastră suferă de pe urma 
îngheţurilor târzii de primăvară: migdalul, caisul, piersicul, mai rar cireşul şi 
nucul. 


TEST DE EVALUARE 


1. Ce reprezintă suma globală a gradelor de temperatură? 
Răspuns: 


Suma globală a gradelor de temperatură rezultă din însumarea 
temperaturilor medii zilnice, începând de la pornirea în vegetaţie până 
toamna la încheierea vegetației. 


2. Care dintre culturile pomicole din ţara noastră suferă de pe 
urma îngheţurilor târzii de primăvară? 
Răspuns: 

Exerciţii. 

Exemplu rezolvat: 

1. De cine este cauzată înnegrirea lemnului? 
a) De razele solare; 

b) De gerurile mari din iarnă; 

c) De tratamentele aplicate; 

d) Datorită tăierilor severe; 

e) Neaplicarea irigării. 

Rezolvare: b. 


De rezolvat: 

2. Ce organe sunt afectate în cursul perioadei de vegetaţie de către 
temperaturile mult mai scăzute? 

a) Mugurii vegetativi; 

b) Mugurii florali; 

c) Lăstarii; 

d) Zona foliară; 

e) Sistemul radicular. 

Rezolvare: 


5.2. Comportarea speciilor pomicole faţă de lumină şi apă 


În stabilirea zonelor de cultură a diferitelor specii şi soiuri, se 
urmăreşte şi satisfacerea cerinţelor față de factorul lumină. 

Lumina este considerată principala sursă de energie în sintetizarea 
substanţelor organice şi a celorlalte procese vitale, fiind implicată în procesul 
de fotosinteză. Prezenţa luminii în cantităţi suficiente conduce la creşteri 
viguroase, exprimate prin lăstari groşi, cu internoduri normale (scurte), 
apariţia de ramificații numeroase; favorizează chimismul intern şi contribuie la 
instalarea unei stări fitosanitare bune; măreşte rezistenţa le ger, favorizează 
diferențierea mugurilor floriferi, rodirea regulată, obţinerea de recolte mari, 
acumularea de zahăr în fructe, precum şi apariţia aromei şi colorarea mai 
intensă a fructelor. 

La excese de lumină frunzele rămân mici membrana celulelor 
palisadice se îngroaşă, pigmenţii clorofilieni se deplasează spre interiorul 
frunzelor, culoarea devine mai puţin intensă. Fiind însoţită de căldură, lumina 
ridică temperatura mediului, ceea ce explică nevoile mai mari față de apă ale 
plantelor şi recoltele mai timpurii şi mai bogate în zahăr ce se obţin pe 
expoziţiile bine luminate. 

Lumina produce diferenţe de temperatură, între porțiunile luminate şi 
cele umbrite, ale aceluiaşi organ. Frecvent primăvara partea sudică a 
trunchiurilor pomilor ajunge la temperaturi cu 11-24*C mai mari decât latura 
opusă. Insuficienţa luminii sau umbrirea are influență negativă asupra tuturor 

proceselor vitale. Lumina insuficientă diminuează substanţa uscată acumulată 
în frunze şi conduce la creşteri reduse. 

S-a mai constatat că la 1/20 din lumina normală a zilei, părți de pomi 
(şarpante) sau pomi întregi nu au diferențiat deloc muguri de rod şi că există o 
legătură direct proporţională între umbrire şi căderea fiziologică a fructelor. 
Încărcătura a rămas sub normal, iar fructele ajunse la maturitate au avut 
dimensiuni mai mici. 

Umbrirea are efecte negative şi asupra colorării fructelor. Perioada 
critică pentru lumină în privinţa colorării fructelor cuprinde ultimele patru 
săptămâni înainte de cules, iar pragul critic se situează la cca 25% din lumina 
normală. 

Din frunzişul existent, cel situat la exteriorul coroanei primeşte lumină 
mult peste pragul superior al fotosintezei, pe când frunzele din stratele 
inferioare sunt luminate abia puţin peste nivelul punctului de compensație. 
Rezultă că orice modificare în structura coroanei care poate spori cantitatea de 
lumină ajunsă la nivelele inferioare până la limita de 25% din lumina naturală 
contribuie la sporirea randamentului acestor frunze, la obținerea recoltelor 
mari şi de calitate. 

Indicele foliar — este suprafaţa totală a frunzişului unui individ sau a 
unei culturi raportată la unitatea de suprafaţă. Cu cât acest indice este mai 
mare şi ajunge la maximum mai devreme, cu atât planta şi respectiv cultura, va 
profita mai mult de lumina existentă. 

Frunzele luate individual captează lumina direct proporțional cu 
suprafaţa lor. La speciile cu frunze mici lumina pătrunde în coroană cu mai 
multă uşurinţă. La înălțimi mici ale soarelui formele orizontale de coroane, 
desfăşoară o fotosinteză mai intensă decât cele verticale. În privinţa orientării 
rândurilor, în condiţiile noastre de latitudine şi climă cel mai bine luminate 
sunt gardurile fructifere orientate pe direcţia N-S. 

Indicele foliar este mult mai mic la plantele tinere, decât la indivizii 
maturi din aceeaşi specie şi soi. 

Ținând cont de faptul că lumina este un factor important în realizarea 
unor producții cât mai apropiate de nivelul potenţialului biologic al speciilor şi 
soiurilor, se impune amplasarea acestora în bazine în funcţie de cerinţele lor 
faţă de lumină. 

Cunoaşterea cerinţelor speciilor şi soiurilor de pomi faţă de lumină este 
necesară la amplasarea lor pe terenurile în pantă, în raport cu expoziţia 
terenului faţă de punctele cardinale, la stabilirea formei de coroană şi a taliei 
pomilor, iar în funcţie de acestea, a distanțelor de plantare. 

Satisfacerea cerinţelor față de lumină are influenţă favorabilă asupra 
tuturor proceselor vitale ale pomilor. Speciile fructifere cultivate în climatul 
nostru fac parte din grupa plantelor fotofile, fiind pretențioase față de lumină. 
Există însă diferenţe între specii în privința cerinţelor faţă de lumină, ceea ce 
permite clasificarea lor în 3 grupe (tabelul 5.2.1.). 

Tabelul 5.2.1. 

Cerinţele faţă de lumină (după M. Popescu şi colab., 1992) 


Cerinţe față de Specii fructifere în Observaţii 
lumină ordinea 
descrescândă a 
cerințelor 
Cerinţe mari Nucul, piersicul, caisul, - 
cireşul 
Cerinţe mijlocii Părul, mărul, prunul, - 
vişinul 
Cerințe reduse Zmeurul, coacăzul, Pot creşte şi la lumină 
agrişul difuză 


În general, în zonele în care ceilalţi factori climatici sunt favorabili 
pomiculturii, iar lumina constituie factorul limitativ, ea depăşeşte nevoile celor 
mai exigente specii pomicole, existând un „surplus de lumină“ ce nu este 
folosit de plante, surplus ce justifică speranţele de sporire a randamentului la 
hectar printr-o mai bună utilizare a luminii. 

Apa alături de temperatură, este al doilea factor limitativ în zonarea 
producției agricole. Ea are un rol deosebit în viaţa plantelor, fără apă nu se 
poate desfăşura nici un proces fiziologic şi biochimic în plantă. Cerinţele 
speciilor faţă de apă sunt diferite (tabelul 5.2.2.). 

Tabelul 5.2.2. 


Cerinţele faţă de apă (după M. Popescu şi colab., 1992) 


Cerinţe față de Specii fructifere în Zonele convenabile 
lumină ordinea pentru cultură 
descrescândă a cerințelor 
Cerinţe foarte mari Arbuştii fructiferi Zone cu peste 700 mm 
precipitaţii anuale 

Cerinţe mari Gutuiul, mărul (soiuri Zone cu 700 mm 

târzii), prunul precipitaţii anuale 

Cerinţe mijlocii Părul, nucul, cireşul, Zone cu minimum 
Vişinul, mărul (soiuri de 600 mm 

vară) precipitaţii anuale 

Cerinţe reduse Piersicul, caisul, migdalul Zone cu minimum 
500 mm 

precipitaţii anuale 


Lumina, temperatura ridicată şi vânturile măresc transpiraţia şi în 
consecință nevoile de apă ale plantelor. Există faze critice pentru umiditate 
care coincid cu creşterea intensivă a lăstarilor. 

În timpul înfloritului şi coacerii fructelor şi în general spre sfârşitul 
perioadei de vegetaţie, nevoile de apă ale pomilor sunt mai mici. Totuşi apa nu 
constituie factor limitativ, lipsa ei putând fi substituită prin irigare. 

Rezistenta la seceta a unor specii fructifere este diferită şi în funcţie de 
combinaţia soi-portaltoi. Seceta manifestată prin lipsa apei, provoacă scăderea 
recoltei, creşterea insuficientă şi îmbătrânirea prematură. Rezistenţa ridicată la 
secetă este semnalată la soiurile de cais, piersic, păr şi migdal. 

Pomii cu rădăcini superficiale (măr/M9, măr/M26) şi arbuştii fructiferi 
suferă la secetă. Pomii mai viguroşi şi cu înrădăcinare mai profundă sunt mai 
rezistenți la secetă. 

Excesul de apă este şi el dăunător. Timpul ploios şi rece opreşte 
creşterea, micşorează fotosinteza, prelungeşte perioada de vegetaţie, împiedică 
coacerea lemnului. În timpul înfloritului, umiditatea ridicată şi ploaia spală 
polenul, diluează secreția stigmatului, împiedică zborul insectelor. 

Excesul de apă poate duce la asfixierea rădăcinilor. Precipitaţiile sub 
formă de ploaie constituie sursa principală de aprovizionare a solului cu apa. O 
deosebită importanță are repartizarea precipitațiilor în decursul anului. În 
general pentru speciile adaptate la climatul nostru nevoile lor coincid cu 
repartiția cantităţii de precipitaţii. Perioadele cu ploi coincid cu fazele de 
creştere intensă a lăstarilor. 

Umiditatea relativă a aerului, micşorează coeficientul de transpiraţie, 
datorită faptului că aerul este saturat cu vapori de apă. Dimpotrivă, transpirația 
va fi mai puternică, deci coeficientul de transpiraţie şi consumul de apă se vor 
mări, dacă umiditatea relativă a aerului este scăzută. 

Un coeficient (indice) folosit în pomicultură, pentru a pune în vedere 
interacţiunea dintre lumină, temperatură şi precipitaţii, este indicele climatic 
pomicol care exprimă mai larg raportul dintre climă şi plantă pentru intervale 
de timp (fenofaze) şi care se calculează prin formula: 

ICP = Ctx Ci/Cpx 10, în care: 

Ct (coeficient de temperatură) = suma temperaturilor active împărţită la 
numărul de zile din perioada de vegetaţie activă; 

Ci (coeficient de insolaţie) = numărul orelor de strălucire efectivă a 
soarelui împărţit la numărul de zile din perioada de vegetaţie activă; 

Cp (coeficient de precipitații) = media zilnică a precipitațiilor din 
perioada de 
vegetaţie activă. 

Un alt coeficient este cel hidro-heliotermic (I.h), care se poate calcula 
prin formula: 

I.h = Ta x Pr/I x10, în care: 

Ta = suma temperaturilor active de la pragul biologic până la începutul 
sau sfârşitul fenofazei considerate; 

Pr = suma precipitațiilor pe aceeaşi perioadă; 

I = suma orelor de strălucire a soarelui în acelaşi interval de timp 

Valoarea coeficientului hidro-heliotermic oscilează între 10-40 şi se 
măreşte odată cu creşterea sumei precipitațiilor şi sumei temperaturilor active. 

Valorile optime ale acestui coeficient pot fi apreciate a fi între 15 si 30. Valori 
mai mari indică perioade foarte ploioase, iar valori mai mici perioade 
secetoase şi cu insolaţie puternică. 

Se observă că fiecare specie pomicolă are un anumit domeniu de 
favorabilitate în care poate supravieţui şi asigura recolte economic rentabile. 


TEST DE EVALUARE 


1. Ce exprimă indicele climatic pomicol? 
Răspuns: 


Exprimă mai larg raportul dintre climă şi plantă pentru intervale de timp 


(fenofaze). 


2. Ce efecte negative provoacă excesul de apă asupra speciilor 
pomicole? 
Răspuns: 


Exerciţii. 

Exemplu rezolvat: 

1. Perioadele cu ploi din ţara noastră coincid cu una din fenofazele 
următoare. 

a) Creşterea sistemului radicular; 

b) Începutul creşterii lăstarilor; 

c) Creşterea intensă a lăstarilor; 

d) Înfloritul; 

e) Legarea fructelor. 

Rezolvare: c. 


De rezolvat: 

2. Care sunt valorile optime ale coeficientului hidro-heliotermic? 
a) 10-40; 

b) 15-30; 

c) 5-10; 

d) 30-40; 

e) 1-5. 

Rezolvare: 


5.3. Comportarea speciilor pomicole faţă de mediul edafic 


Factorilor edafici (sol, subsol, pânza de apă freatică, etc.) trebuie 
acordata, de asemenea, o atenție speciala. Caracteristicile solurilor adaptate 
culturii pomilor, se reflectă în vigoarea pomilor, durata de viaţă, densitatea 
ramurilor, culoarea frunzelor şi, de asemenea, în cantitatea şi calitatea 
producţiei de fructe obținute an de an. Solul şi subsolul vor fi cercetaţi pentru 

fiecare situaţie în parte (la baza, mijlocul şi vârful versantului, în 
microdepresiuni, în porţiuni colmatate). Caracteristicile solului sunt foarte 
importante pentru creşterea şi dezvoltarea pomilor fructiferi. Caracteristicile 
majore (textura solului, adâncimea, panta, structura, fertilitatea, reacţia, 
drenajul) au o influență semnificativă asupra dezvoltării pomilor şi a 
capacităţii de fructificare. 

Factorii de sol, exprimaţi ca parametrii de caracterizare a relaţiilor sol- 
plantă, sunt numeroşi la plantele pomicole, dar la alegerea terenurilor se 
folosesc numai cei esenţiali. Aceştia se referă la adâncimea de apariţie a 
orizontului cu carbonaţi şi conţinutul de carbonat de calciu (CaCO3) activ în 
grosimea solului explorat de sistemul radicular, grosimea solului şi volumul de 
sol fără schelet şi adâncimea de apariţie a orizonturilor sărăturate inclusiv 
intensitatea salinizării şi alcalizării, condiţiile din sol, reacţia şi oboseala 
solului. 

Textura solului are o mare influenţă asupra reţinerii şi mişcării apei în 
sol. Solurile nisipoase, luto-nisipoase permit infiltrarea şi mişcarea rapidă în 
sol a apei. Aceste soluri au o capacitate scăzută de reţinere a apei şi ca urmare 
sunt supuse secetei şi au un conținut scăzut de materie organică. Solurile 
lutoase au capacitate bună de reţinere a apei, sunt în general fertile şi opun o 
slabă rezistenţă la pătrunderea rădăcinilor. 

Solurile cu subsol luto-nisipos şi luto-pietros sunt excelente pentru 
cultura pomilor. Solurile lutoase sunt un bun indicator pentru drenaj slab. 

Ele opun rezistență considerabilă la creşterea rădăcinilor şi sunt în 
general considerate inferioare pentru cultura pomilor fructiferi. 

Drenajul solului este un element important de care se ţine seama la 
alegerea terenurilor. Pomii fructiferi nu tolerează solurile umede pe parcursul 
perioadei de creştere. Solurile excesiv drenate (nisipurile) nu au capacitate 
bună de păstrare a apei necesară creşterii, dezvoltării şi producției de fructe. 

Piersicul, nectarinul, cireşul şi caisul dau rezultate bune pe solurile 
uşoare; totuşi, irigarea determină obţinerea unor producţii superioare cantitativ 
şi calitativ. Plantarea altor specii pomicole pe terenurile excesiv drenate, 
trebuie însoţită de irigare, pentru reuşită. 

Prezenţa carbonaţilor de calciu asociaţi cu alți carbonaţi, determină 
riscul apariţiei clorozei ferocalcice în viitoarele plantaţii, care odată apărută fie 
sunt necesare costuri suplimentare pentru tratament şi obţinerea de producţii 
reduse, fie se defrişează. 

În funcţie de adâncimea de apariţie a orizonturilor cu carbonaţi şi 
conţinut de carbonat de calciu activ în grosimea solului explorat de rădăcini, 
terenurile avute în vedere pentru înfiinţarea plantațiilor de pomi, se pot grupa 
în 3 categorii: 

- terenuri fără restricţie, 

- terenuri cu restricţie, 

- terenuri excluse pentru folosința pomicolă. 


72 


Adâncimea de apariție a orizonturilor cu carbonaţi şi conţinut de 
carbonat de calciu activ, diferă de la o specie la alta, iar în cadrul speciei în 
funcţie de portaltoiul ce va fi folosit. 

Speciile pomicole cultivate în ţara noastră sunt sensibile la salinizare 
sau alcalinizarea solului, de aceea trebuie evitate terenurile saline sau alcalice. 
În cazul terenurilor cu restricţii se va acorda atenţie adâncimii de apariţie a 
orizonturilor sărăturate şi intensității sărăturării. Când fenomenul de salinizare 
apare la adâncimi mai mici de 100 cm, acestea se exclud. 

Pentru o funcţionare normală a sistemului radicular, pomii au nevoie 
de un volum de sol explorat construit din material fin (diametrul particulelor 
sub 2 mm), afânat şi friabil pe o grosime de minim 100 cm. Prezenţa oricărui 
material în cuprinsul acestei grosimi, ce se comportă ca obstacol mecanic în 
calea pătrunderii rădăcinilor, reduce volumul edafic, devenind factor de 
restricţie. 

Fiecare plantă pomicolă explorează prin sistemul său radicular un 
anumit volum de sol. Dispunerea masei de rădăcini, pentru speciile pomicole, 
are loc la grosimea de 10-100 cm a profilului, iar în plan orizontal, rădăcinile 
depăşesc în extinderea lor de 1,5-2,0 ori proiecția coroanei. Volumul edafic 
explorat este determinat de conţinutul de schelet al solului, de gradul de 
penetrare al sistemului radicular, grosimea tipului de sol, conţinutul în argilă, 
gradul de alterare — fisurare a materialului parental. Dacă se are în vedere 
localizarea părţii active a sistemului radicular pe un anumit interval de 
adâncime din grosimea totală a volumului edafic, atunci avem de-a face cu 
volum edafic activ (VEA). 

Valorile VEA sunt apreciate în funcţie de mărimea acestuia pentru 
diferite tipuri de sol: 

e <20% = volum activ foarte mic 

e 21-60% = volum activ mic 

e 61-80% = volum activ mediu 

e 81-100% = volum activ mare 

La înfiinţarea plantațiilor pomicole se va ţine seama de necesităţile 
speciilor şi de grosimea stratului de sol. Se consideră că pentru nuc, păr 
sălbatec, castan sunt necesare soluri cu adâncimea de până la 3 m; pentru măr 
franc, prun , cais (altoit pe mirobolan) şi cireş sunt necesare soluri cu grosimea 
de până la 2 m; pentru mărul altoit pe portaltoi vegetativi de vigoare redusă şi 
medie, pentru alun, vişin, sunt favorabile solurile cu grosimea de 1-2 m; pentru 
arbuştii fructiferi sunt necesare soluri cu grosimea de 0,6-1 m. 

Reacţia solului este un element important de care trebuie să se ţină 
seama. Cerinţele speciilor pomicole față de acest element sunt diferite. 
Solurile la care pH-ul depăşeşte 8,7 sunt considerate saline sau alcalice, iar la 
care pH scade sub 5,8 sunt considerate acide. 

Înclinarea, uniformitatea şi expoziția versanților, intensitatea 
procesului de eroziune de suprafață şi adâncime, alunecările de teren, sunt de 
asemenea, criterii ce trebuie luate în seamă la alegerea terenurilor. În funcție 
de acestea, se întâlnesc 3 grupe: 

- terenuri fără restricţii — adică versanţii cu panta mai mică de 10% 
pentru măr, păr, prun, cireş, vişin, cais, piersic; 

- terenuri cu restricţii — versanţii cu panta 10-15% pentru măr, păr, 
prun, cireş, vişin; 

- terenuri excluse — versanții cu înclinare peste 15% pentru măr, păr, 
prun, cireş, vişin şi peste 10% pentru cais şi piersic. 

Terenurile sunt afectate de procese de eroziune de suprafață, foarte 
puternică, cu profilul solului erodat până la orizontul B, C, CCa. În acțiunea de 
zonare trebuie avute în vedere şi criteriile de ordin tehnic (alegerea soiurilor şi 
portaltoilor pentru diferite tipuri de plantaţii) şi economic (direcţii de 
producţie, gradul de competivitate, gradul de solicitare, tendinţa de consum). 
La speciile pomicole există o gamă variată de soiuri şi portaltoi ce permit 
înfiinţarea a diferite tipuri de plantaţii, cu desimi diferite (clasice, intensive, 
superintensive) sau direcții de consum diferite (consum proaspăt, 
industrializare, etc.). Sortimentele de soiuri sunt specifice fiecărei specii 
pomicole şi se găsesc într-o continuă dinamică generată de permanenta 
înlocuire a soiurilor mai vechi cu altele noi, considerate mai moderne. Alături 
de toți aceşti factori, principalul indicator de care se ţine seama pentru 
amplasarea unei specii sau soi într-o zonă sau alta, este nivelul producţiilor ce 
se pot realiza, regularitatea lor de la un an la altul şi calitatea fructelor. 
Productivitatea este o însuşire complexă care este determinată genetic de baza 
ereditară a soiului, dar este mult influenţată de interacțiunea dintre genotip 
(soi) şi condiţiile pedoclimatice ale zonei de cultură. De aceea, este necesar ca 
pe baza studiilor să se stabilească într-un anumit loc sau zonă, soiurile ce 
întrunesc optimum de exprimare al potențialului biologic de producţie. 

Calitatea fructelor este influențată, pe lângă factorii de cultură 
(biologici - soiul, portaltoiul şi tehnologici), factorii fiziologici şi factorii de 
recoltare şi păstrare şi de factorii pedologici (relief, sol, lumină, temperatură, 
umiditate). 

La măr, cercetări efectuate în diverse ţări, recomandă ca soiuri 
productive Golden delicious şi clonele sale, Jonagold, Elstar, Gloster, 
Alkmene, Idared, Jonagored, cu producţii între 25-65 t/ha, altoiţi pe portaltoi 
de vigoare redusă (M9, M26) sau mijlocie (MM106) şi cu desime de 1500 
pomi/ha. Există şi soiuri care rodesc mai puţin sau alternant, cum sunt: Granny 
Smith, Parmen auriu, Cox Orange la care productivitatea oscilează între 
3-4 t/ha şi 10-12 t/ha. 

Soiurile de vară la măr dau rezultate bune la câmpie, iar cele de iarnă 
sunt mult mai bine adaptate în zona dealurilor. Sunt soiuri de măr ce dau 
producţii mari, de calitate satisfăcătoare la altitudini de 800-1000 m, ca de 
exemplu soiurile Kalther de Boemia, Wagener premiat şi în mai mică măsură 
Idared şi Delia. La prun, soiurile Agen şi Anna Spath dau rezultate foarte bune 
în zonele colinare şi de câmpie, bine însorite, cu veri calde. Aceleaşi soiuri la 
altitudini de peste 550-600 m dau producţii mici, de calitate inferioară, fructele 
nu ajung uneori la maturitatea deplină. La aceste altitudini, se comportă bine 

soiurile de prun Gras românesc şi Vinete româneşti, mai bine adaptate la 
zonele cu umiditate mare şi căldură moderată. 

Această diferenţiere se datorează faptului că fiecare din ele s-au format 
în anumite condiţii de mediu. În procesul de formare ele s-au adaptat la aceste 
condiţii şi pentru a-şi păstra însuşirile şi caracteristicile specifice au nevoie de 
aceste condiţii. 

Se consideră că nu există „soiuri universale“ valoroase pentru toate 
zonele de cultură ale unei specii. O serie de factori (genetici şi ecologici) puţin 
cunoscuţi sau greu dirijabili, capacitatea de adaptare, producţia şi calitatea 
fructelor unui soi într-o zonă dată, face ca acesta sa fie productiv într-o zonă şi 
slab productiv în alta. Sunt puţine soiuri ce dau rezultate similare, calitativ 
superioare în mai multe zone. În general, fiecare soi dă rezultate optime numai 
într-o anumită zonă, deşi soiurile dispun de complexe de gene ce le asigură 
multe posibilităţi de adaptare. 

Adâncimea apei freatice — constituie un important factor limitativ în 
alegerea terenurilor destinate noilor plantaţii de pomi. În aprecierea acestui 
factor trebuie luat în considerare nivelul maxim pe care-l poate atinge apa 
freatică în cel mai umed sezon al anului sau în timpul altor perioade când 
nivelul apei se poate ridica cel mai mult. 

Nivelul ridicat al apei freatice determină apariţia fenomenului de 
gleizare, orientarea rădăcinilor spre suprafaţă, provoacă asfixia radiculară. 
Nivelul minim, faţă de suprafaţa solului, al apei freatice trebuie stabilit în 
funcție de specia pomicolă şi de portaltoi. Pentru mărul şi părul altoit pe 
portaltoi vegetativi acest nivel trebuie să fie de 1,5 m , iar în cazul altoirii pe 
franc de 2-2,5 m. Pentru cais, piersic, nuc adâncimea apei freatice trebuie să 
depăşească 2,5-3 m. 

TEST DE EVALUARE 


Ce efect negativ provoacă nivelul ridicat al apei freatice? 
Răspuns: 
Nivelul ridicat al apei freatice determină apariţia fenomenului de 
gleizare, orientarea rădăcinilor spre suprafață, provoacă asfixia 
radiculară. 


Cine constituie un important factor limitativ în alegerea 
terenurilor destinate noilor plantații de pomi? 
Răspuns: 


Exerciţii. 

Exemplu rezolvat: 

1. Care sunt criteriile de ordin tehnic în acţiunea de zonare. 
a) Alegerea soiurilor; 

b) Începutul creşterii lăstarilor; 


75 


c) Producţia; 

d) Înfloritul; 

e) Alegerea portaltoilor. 
Rezolvare: a, e. 


De rezolvat: 

2. De care factori mai este influenţată calitatea fructelor, pe lângă 
factorii de cultură? 

a) Factorii fiziologici; 

b) Factorii de recoltare; 

c) Factorii de păstrare; 

d) Factorii umani; 

e) Factorii pedologici. 

Rezolvare 


REZUMATUL TEMEI 


Speciile Şi soiurile de pomi şi arbuşti fructiferi s-au format în anumite 
condiţii de climă şi sol, definindu-şi în decursul timpului cerinţele față de 
factorii de mediu. Creşterea şi dezvoltarea pomilor fiind în strânsă dependenţă 
de caracteristicile climatice, cunoaşterea acestora prezintă o deosebită 
importanţă practică. 

Fiecare specie pomicolă şi soi pretinde de la mediu anumite condiţii de 
viață, potrivite însuşirilor ereditare şi corespunzătoare vârstei, fazei de 
vegetaţie. Acestea influenţează pozitiv sau negativ procesele vitale din plantă. 
Dacă condiţiile de cultură nu sunt cele corespunzătoare, specia sau soiul nu îşi 
poate pune în valoare potențialul productiv, chiar dacă se aplică unele 
tehnologii superioare. Plecând de la aceste considerente, se consideră că 
concordanța dintre cerinţele ereditare ale plantelor şi factorii de mediu 
constituie prima şi cea mai esenţială condiţie a obţinerii unor producţii mari, 
constante şi de calitate, deci a eficienţei economice. 

Studiile şi cunoaşterea aprofundată a condiţiilor de microclimă şi 
macroclimă, trebuie să stea la baza alegerii terenului destinat plantațiilor de 
pomi şi arbuşti fructiferi. Cunoaşterea acestor cerințe este necesară pentru 

stabilirea zonelor favorabile pentru o anumită specie şi soi. Fără cunoaşterea 
acestor cerinţe, nu se pot obţine rezultate eficiente în producţie. 

Zonarea în pomicultură se referă la repartizarea speciilor şi grupelor de 
soiuri pe teritoriul ţării, în funcţie de condiţiile ecologice generale, altitudine, 
poziție geografică şi orografică, etc. Zonarea este un concept complex ce 
defineşte gradul de favorabilitate al unei zone pentru o anumită structură de 
specii şi soiuri care se reflectă în productivitatea, calitatea şi rentabilitatea 
plantațiilor pomicole. 


TEST RECAPITULATIV I 


1. Ce specii fac parte din grupa baciferelor? 
a) Coacăz şi agriş; 
b) Smochinul; 
c) Zmeur şi mur; 
d) Nuc şi alun; 
e) Căpşun. 


2. Cine prezintă un repaus hibernal al mugurilor mai scurt: pomaceele, 
baciferele, nuciferele, sau drupaceele? 
a) Pomaceele; 
b) Baciferele; 
c) Nuciferele; 
d) Drupaceele; 
e) Nici una din grupe. 


3. La ce contribuie prezenţa în sol a substanţelor aleopatice asupra solului 
sau pomului? 

a) La nici un efect; 

b) La creşteri vegetative mici ale pomului; 

c) La apariţia fenomenului de oboseală a solului; 
d) La creşteri vegetative mari ale pomului; 

e) La apariţia mai rapidă a formațiunilor de rod. 


. Cum se numesc mugurii de pe rădăcinile unor specii pomicole? 
a) Muguri adventivi; 

b) Muguri roditori; 

c) Muguri dorminzi; 

d) Muguri axiali; 

e) Muguri stadiali. 


. Cum se numesc lăstarii după căderea frunzelor? 
a) Lăstari anticipaţi; 

b) Ramuri anuale; 

c) Ramuri laterale; 

d) Lăstari lacomi; 

e) Lăstari vegetativi. 


. În ce evoluează mugurii adventivi de pe rădăcini? 
a) Muguri stipelari; 

b) Muguri dorminzi; 

c) Muguri seriali; 

d) Drajoni; 

e) Ramuri florifere. 


. Care sunt condițiile pentru parcurgerea postmaturării? 
a) Temperaturi de -2° C; 

b) Umiditate 30%; 

c) Temperaturi de 1-4° C; 

d) Aerisire; 

e) Condiţii de îngheţ. 


. Care este fenomenul principal ce apare la perioada juvenilă? 
a) Fenomenul de înnoire progresivă; 

b) Scăderea creşterilor; 

c) Se formează noi organe; 

d) Apariţia ramurilor de rod florifere; 

e) Căderea ramurilor. 


. Cum se poate scurta perioada de tinereţe şi se poate grăbi intrarea pe 
rod? 

a) Utilizarea înclinării; 

b) Ramurile ridicate pe verticală; 

c) Utilizarea arcuirii ramurilor; 
d) Reducerea formațiunilor florifere; 
e) Prin tăierea completă a ramurilor. 


10. Care este metoda de cercetare pentru studierea sistemului radicular, 
la care procesul de creştere şi fructificare la exemplarele studiate este 


deranjat? 
a) Metoda profilului; 
b) Metoda scheletului; 
c) Metoda staționară; 
d) Metoda probelor; 
e) Metoda analitică. 


11. La alegerea pomilor pentru studiu în cadrul metodei staţionale se va 


ține seama de? 
a) Vârsta pomului; 
b) Vigoarea; 
c) Portaltoiul şi soiul; 
d) Condiţiile climatice; 
e) Nu sunt criterii speciale. 


12. Când se efectuează măsurători privind creşterile totale, în cadrul 


metodei staţionale? 
a) După încheierea vegetației; 
b) La începutul vegetației; 
c) La înflorit; 
d) La începutul creşterilor vegetative; 
e) La apariţia frutelor. 


13. Care este efectul de suprimare a vârfului lăstarului, 
efectuată la sfârşitul verii? 
a) Au loc creşteri foarte mari; 
b) Vigoarea pomului este mai mică; 
c) Trecerea mugurilor laterali în starea de repaus; 
d) Nu are loc pornirea în vegetaţie a mugurilor laterali; 
e) Nu are chiar un efect. 


14. În ce perioadă are loc inducția antogenă? 
a) În luna martie; 
b) lunie-septembrie la pomacee; 
c) August la piersic; 
d) Are loc în perioada de repaus; 
e) La venirea ploilor. 

suprimare 


15. Când în interiorul cercului sepalelor apar 5 lobi ce corespund 
petalelor, fenomenul portă numele de : 
a) Diferenţierea corolei; 
b) Diferenţierea calciului; 
c) Diferenţierea pistilului; 
d) Diferenţierea staminelor; 
e) Nediferenţiere. 


16. Cum se numeşte fenomenul în care se găsesc pomii iarna? 
a) Stagnarea totală; 
b) Repaus definitiv; 
c) Repaus absolut; 
d) Repaus relativ; 
e) Fenomen de intensificare a proceselor. 


17. Cu ce fenofază se desfăşoară în paralel dezmugurirea şi începutul 
creşterii? 
a) Perioada de repaus; 
b) Creşterea fructelor; 
c) Înflorire; 
d) Legatul fructelor; 
e) Nu prezintă fenofază în paralel. 


18. Cine provoacă creşterea intensă a lăstarilor? 
a) Producerea internodurilor; 
b) Întinderea internodurilor; 
c) Perioada de înflorire. 
d) Căderea fructelor; 
e) Perioada de repaus. 


19. Cine marchează încetarea creşterii lăstarilor? 
a) Perioada de repaus; 
b) Formarea mugurilor laterali; 
c) Lungimea lăstarului; 
d) Formarea mugurelui terminal; 
e) Apariţia lăstarului lacom. 


20. Cine influenţează şi de cine este dependentă fenofaza: înfloritul şi 
legarea fructelor? 
a) Temperatura aerului; 
b) De satisfacerea nevoilor de frig; 
c) Fenofaza anterioară; 
d) Fotosinteza; 
e) Tăierile. 

21. Cui se atribuie un rol important în procesul de degradare al 


erbicidelor? 
a) Temperaturii solului; 
b) Microorganismelor; 
c) Structurii solului; 
d) Rădăcinilor; 
e) Nu există proces de degradare. 


22. În ce perioadă pomii suportă mult mai greu temperaturile scăzute? 


a) În luna august; 

b) Înainte de pornirea în vegetaţie; 

c) Perioada de repaus; 

d) Perioada de vegetaţie; 

e) Suportă foarte bine temperaturile scăzute. 


23. Cine este considerată principala sursă de energie în 
substanţelor organice cu implicaţii în fotosinteză? 
a) Umiditatea aerului; 
b) Apa; 
c) Lumina; 
d) Indicele foliar; 
e) Temperatura scăzută. 


24. Ce factori duc la mărirea procesului de transpiraţie? 
a) Apa în exces; 
b) Vânturile; 
c) Lumina; 
d) Temperatura ridicată; 
e) Tăierile. 

sintetizarea 


Tema nr. 6 


PRODUCEREA MATERIALULUI SĂDITOR POMICOL 
(PEPINIERA DE POMI) 


Unităţi de învăţare : 
° Amplasarea, organizarea sectorului pepinieristic; 
. Obţinerea portaltoilor şi a materialului săditor pe cale generativă; 
e Obţinerea portaltoilor şi a materialului săditor pe cale vegetativă. 


Obiectivele temei : 

- cunoaşterea concretă a modului de amplasare şi organizare a unei 
pepiniere pomicole; 

- cunoaşterea sectoarelor unei pepiniere pomicole; 

- cunoaşterea tehnologiilor de obținere a materialului săditor pe 
rădăcini proprii pe cale generativă; 

- cunoaşterea metodelor de înmulţire vegetativă de obţinere a 
materialului săditor pe rădăcini proprii. 


Timpul alocat temei : 6 ore 


Bibliografie recomandată : 

1. Baciu A., 2005 — Pomicultură generală. Editura Universitaria, 
Craiova. 

2. Baciu A., 2000 — Producerea materialului săditor pomicol. Editura 
Universitaria, Craiova. 

3. Cichi M., 2009 — Pomicultură practică. Editura Arves, Craiova. 

4. Cichi M., 2010 — Pomicultura. Manual universitar pentru 
învățământul la distanţă. Editura Universitaria, Craiova 

5. Popescu M., şi colab. 1982 — Pomicultură generală şi specială. 
Editura Didactică şi Pedagogică, Bucureşti. 


6.1. Amplasarea şi organizarea sectorului pepinieristic 


Pepiniera — este o exploatare horticolă specializată în producerea 
materialului săditor din speciile fructifere: pomi, arbuşti fructiferi, căpşuni. 

Pepinierele se amplasează numai în zonele şi microzonele în care 
temperatura medie anuală este cuprinsă între 8,5 şi 11°C, se amplasează în 
centrul zonelor pomicole pe care le deservesc, lângă un drum principal 
asfaltat. Pepiniera trebuie amplasată acolo unde temperatura medie din 
perioada de vegetaţie este de 17-20*C, temperatura minimă absolută din 
perioada de repaus peste -18...-26*C, fără brume şi înghețuri târzii, cu toamne 
lungi, relativ secetoase, cu precipitaţii anuale cuprinse între 550 şi 700 Im? 

repartizate în special în lunile mai, iunie şi iulie fără grindină şi vânturi 
puternice. 

Terenul trebuie să fie plan sau uşor înclinat (3 — 5%) cu posibilităţi de 
irigare, cu expoziţie sudică, sud-estică sau sud-vestică, cu textură lutoasă sau 
luto-nisipoasă, profunde, structurale, fertile, cu bună permeabilitate pentru apă 
ŞI aer, cu reacţie neutră sau uşor acidă (ph = 6,5 - 7), cu apa freatică sub 1,5 - 
2,0 m adâncime. 

Organizarea interioară a pepinierei cuprinde: 

- parcelarea interioară a pepinierei se face prin marcarea şi bornarea 
sectoarelor, iar în cadrul fiecărui sector a solelor din asolament. Bornarea se 
face prin borne din ţeavă, iar fiecare sector trebuie să fie marcat prin tăblițe 
indicatoare, iar solele din asolament marcate cu cifre romane (sola I, sola II); 

- aşezarea sectoarelor şi solelor trebuie astfel făcută încât să permită pe 
mijloc un drum principal, pietruit, în care să debuşeze aleile dintre sole, late de 
2 - 3 m şi care se menţin înierbate şi cosite repetat; 

- în parcelele mici din şcolile de puieţi se lasă alei de 0,5 - 1,2 m care 
se întreţin ogor lucrat; 

- în şcolile de puieţi sau în marcotieră, cu sola mai mică de 5 ha, 
parcelele interioare se delimitează cu dimensiuni de 25/100 m şi 50/100 m, 
deci în suprafaţă de 2500 m”, respectiv 5000 m;; 

- în câmpurile de altoire şi formare , parcelele au 50/200 m şi 100/200 
m adică suprafaţa de 1 - 2 ha. Parcelele se dispun cap la cap, pentru ca la 
lucrările mecanice să se poată trece dintr-o parcelă în alta. 

Pregătirea terenului în pepiniere: 

Această pregătire a terenului are în vedere un teren fertil, bine mărunţit, 
curat de buruieni şi tratat contra buruienilor, dăunătorilor şi bolilor. Aceste 
deziderate se materializează prin: 

1. Amplasarea pepinierei pe sola culturilor de păioase care părăsesc 
terenul în luna iulie şi nu sunt transmiţătoare de boli virotice şi dăunători; 

2. După recoltarea culturii de păioase urmează administrarea cu gunoi de 
grajd fermentat (30 - 70 t/ha), în funcţie de fertilitatea terenului 300 kg 
superfosfat şi 150 kg sare potasică, dar şi un insecticid. Toate acestea se 
încorporează sub o arătură de vară la adâncimea de cca. 18 cm. 

3. În jurul datei de 1 august începe desfundatul terenului la adâncimea de 
45 - 60 cm pentru: câmpul I, marcotiere, şcoli butaşi, livezi producătoare de 
ramuri altoi şi seminceri şi la 30 - 35 cm pentru şcolile de puieţi; 

4. După desfundat terenul se discuieşte — lucrare ce se repetă, astfel încât 
să se epuizeze toată rezerva seminţelor de buruieni. 

Într-o pepinieră pomicolă complexă activitatea se desfăşoară în 
următoarele sectoare: 

Sectorul plante mamă ce încadrează: 

Plantaţia mamă seminceri, în care sunt plantați pomi din specii 
sălbatice sau chiar soiuri cultivate, din care se recoltează fructe pentru 
seminţele lor necesare producerii puieţilor portaltoi. Plantaţiile seminceri, 

încadrează parcele înguste şi lungi amplasate la marginea pepinierei, 
perpendiculare pe vântul dominant. 

Plantaţia mamă elită, cuprinde pomi din soiurile recent raionate, 
solicitate de cultivatori pentru fructele lor. Din pomii acestora se recoltează 
ramurile altoi. Parcelele vor fi cu dimensiunile unei plantaţii obişnuite de 5 - 
12 ha şi amplasate tot la marginea pepinierei. 

Plantaţia mamă de arbuşti, este plantaţia din care se recoltează butaşi 
şi drajoni. Suprafeţele destinate au dimensiuni de 100 / 50 m şi de obicei se 
amplasează spre exteriorul pepiniere. 

Plantaţia mamă pentru stoloni de căpşun — (stolonieră), încadrează 
suprafeţele uneori separate de pepinieră cu dimensiuni de 50 / 100 m. 

Sectorul de înmulţire cuprinde: 

Sectorul de înmulţire al portaltoilor cu: 

- şcoala de puieţi sau de seminţe în care se obţin puieţi portaltoi din 
seminţe. Dimensiunile parcelelor acestui subsector pot fi de 50 / 50 m în cazul 
când lucrările sunt total manuale sau pot avea 250 m lungime când semănatul 
şi lucrările între rânduri se realizează mecanizat. Suprafaţa unei parcele este de 
0,25 ha şi cuprinde 4 sole pentru realizarea unui asolament de 4 ani; 

- şcoala de marcote din care se obţin marcotele pentru portaltoi 
vegetativi.  Parcelele au dimensiuni de 50 m lungime şi 100 m lățime. 
Marcotiera este organizată în 2 sole pentru asolament; 

- şcoala de butaşi, cuprinde butaşii puşi la înrădăcinare, folosiţi fie 
pentru portaltoi vegetativi, fie chiar pentru înmulţirea arbuștilor, iar astăzi 
chiar a unor soiuri. Este organizată în parcele de 50 / 50 m şi cuprinde 4 sole 
pentru rotația speciilor. 

Sectorul de înmulţire şi formare a pomilor numit şi şcoala de pomi, 
încadrează: 

- câmpul I numit şi câmp de altoire; 

- câmpul II numit şi câmp de creştere al altoiului; 

- câmpul III sau câmp de formare al pomilor (cu totul izolat) când 
pomii se livrează cu coroana formată. 

Dimensiunile parcelelor pentru fiecare câmp sunt de 100 m lăţime şi 50 
m lungime. Parcelele se amplasează capăt la capăt şi sunt despărțite de alei. În 
cadrul acestui sector se rețin 5 sau 8 sole egale ca suprafaţă, pentru asigurarea 
unui asolament de 5 şi respectiv 8 ani. 

Sectorul anexe - cuprinde o suprafaţă restrânsă pe care se amplasează 
şanţurile pentru stratificat pomi, marcote, butaşi, puieţi din seminţe, suprafeţe 
rezervate şoproanelor pentru sortat, depozitat unelte şi chiar suprafeţe 
rezervate drumurilor. 

Stabilirea suprafeţei sectoarelor pepinierei : 

Scopul lucrării este de a calcula pentru orice suprafaţă de pepinieră, 
dimensiunile fiecărui sector component al acesteia. Suprafaţa totală a unei 
pepiniere este dependentă de cantitatea de material săditor ce trebuie s-o 
livreze an de an pepiniera. Pornind de la acest element şi de la numărul 

aproximativ de pomi obţinuţi la ha în câmpul II, (circa 40.000 buc. pomi) se 
stabileşte suprafața câmpului I, suprafaţă ce trebuie înfiinţată anual. 

Considerând că pepiniera livrează anual 400.000 buc. pomi sub formă 
de vergi sau chiar pentru specii repede crescătoare cu coroană, avem: 

- 400.000 buc. pomi : 40.000 pomi / ha, rezultă că suprafaţa câmpului I 
va fi de 10 ha. Aplicând un asolament de 5 ani în care se încadrează şi câmpul 
I şi II, şi încă 3 sole egale ca suprafaţă (10 ha) pentru alte culturi, obţinem 
pentru sectorul de înmulţire şi formare a pomilor suprafaţa de 50 ha. La 
aceasta se adaugă suprafeţele necesare pregătirii materialului pentru şcoala de 
pomi, folosind pentru fiecare ha câmp I următorii indici: 

- 0,5 - 0,7 ha plantație mamă seminceri x 10 ha (pentru exemplul 
precizat), rezultă 5 - 7 ha plantație mamă seminceri; 

- 0,7 - 1 ha - plantație mamă elită cu soiuri raionate x 10 ha = 7 - 10 ha; 

- 0,25 ha pentru obținerea portaltoilor din seminţe, amplificate cu 4 
sole pentru asolament, vom avea 0,25 x 4 sole x 10 ha rezultă 10 ha pentru 
şcoala de puieți; 

- 0,5 ha marcotieră x 2 sole = 1 ha x 10 ha = 10 ha pentru sectorul de 
marcote. 

Pentru sectorul anexe se rezervă 3%. Se obţine din exemplul nostru o 
suprafaţă totală de cca. 90 ha, adică: 

e 50 ha - sector de înmulţire şi formare pomi; 

e5 ha- sector plante mamă seminceri,; 

e 10 ha - sector plante mamă elită; 

e 10 ha - pentru şcoala de puietți; 

e 10 ha - pentru şcoala de marcote; 

e5 ha- pentru sector anexe. 


TEST DE EVALUARE 


1. De cine este dependentă suprafaţa totală a unei pepiniere? 
Răspuns: 
Este dependentă de cantitatea de material săditor ce trebuie s-o livreze an 
de an pepiniera. 


Ce cuprinde sectorul anexe din cadrul unei pepiniere? 
Răspuns: 


Exerciţii. 

Exemplu rezolvat: 

1. Cum se numeşte sectorul de înmulţire şi formare a pomilor? 
a) Şcoala de butaşi; 

b) Şcoala de pomi; 

c) Şcoala de arbuşti; 

d) Școala de marcote; 

e) Şcoala de seminţe. 
Rezolvare : b. 
De rezolvat: 


2. Pentru cine începe desfundatul terenului la adâncimea de 
30 - 35 cm? 

a) Câmpul I; 

b) Stolonieră; 

c) Drajonieră; 

d) Şcolile de puieți; 

e) Şcoala de butaşi. 

Rezolvare: 


6.2. Obţinerea portaltoilor şi a materialului săditor 
pe cale generativă 


Scopul lucrării - este de cunoaştere a modului de obţinere a 
portaltoilor generativi. 

Soiurile speciilor pomicole prezintă caracteristica de a nu-şi transmite 
prin seminţe calitățile lor. Această însuşire este determinată de polenizarea şi 
respectiv legarea fructelor cu polen străin, încât plantele rezultate din 
seminţele lor nu se aseamănă cu soiul matern şi polenizat, iar uneori nici cu cel 
patern polenizator. 

Pentru menţinerea caracterului fidel al unui soi, se utilizează altoirea 
care impune prezența portaltoiului şi altoiului. 

Portaltoiul - porţiunea subterană a unei plante pomicole, se obţine fie 
prin seminţe - generativ, fie pe cale vegetativă. Deşi portaltoii generativi 
prezintă câteva dezavantaje comparativ cu cei vegetativi, ei încă sunt utilizați 
la măr pentru măr franc, păr franc, prun franc, cireş, vişin franc, corcoduş, 
migdal, nuc dat fiind posibilitatea de obţinere a seminţelor şi soiurilor mai 
uşor. 

Obţinerea prin seminţe - generativ, impune numeroase lucrări între 
care: recoltarea fructelor, extragerea seminţelor, uscarea, condiţionarea, 
analiza calităţii lor, urmând stratificarea şi semănatul în şcoala de seminţe. 

Stratificarea semintelor şi sâmburilor: 

Semințele speciilor pomicole nu sunt apte pentru germinare imediat ce 
sunt extrase din fruct. Ele trebuie să parcurgă o perioadă de pregătire pentru 
germinare, numită postmaturaţie. 

Perioada de postmaturaţie este diferită cu specia, şi ea trebuie a fi 
parcursă în anumite condiţii de temperatură, umiditate, aeraţie. Aceste condiţii 
sunt realizate prin stratificarea seminţelor. Durata stratificării este dependentă 
de postmaturaţie. 

Scopul lucrării: însuşirea tehnică de stratificare prin care seminţele şi 
sâmburii parcurg perioada de postmaturare. Pentru parcurgerea postmaturaţiei, 

temperatura este necesar a fi de 1 - 7°C, umiditatea de 28 - 30% şi o aeraţie 
foarte bună. 

Aceste condiţii pot fi realizate în nisip reavăn, turbă măruntă, perlit. 

Stratificarea se poate realiza şi în amestecul materialelor amintite cu 
zăpadă sau gheaţă, în care caz durata de stratificare se reduce la jumătate. 

Epoca şi durata de stratificare este dependentă de durata de 
postmaturaţie, de momentul de semănat, de specie. Sâmburii stratificaţi 
imediat după uscare, condiţionare pot fi semănați din toamnă în şcoala de 
seminţe. În acest caz ei parcurg perioada de postmaturaţie în continuare la 
locul de semănat. Semințele se seamănă primăvara, parcurg perioada de 
postmaturare în întregime la stratificare, încât epoca sau momentul de 
stratificare este diferit. Înainte de stratificare seminţele şi sâmburii se 
dezinfectează cu Topsin 0,1%. 

Tehnica stratificării - Stratificarea se realizează cu nisip sau perlit sau 
turbă dezinfectată cu sulf, în şanţuri sau gropi pentru cantităţi mari sau în lăzi, 
aşezate în bazine special construite sau lăzile sunt aşezate în depozite 
frigorifice. În cazul stratificării în câmp, se sapă şanţuri la locul ales cu 
adâncimea de 0,7 m, late de 0,8 m şi lung după necesar sau gropi de 1/1/0,8 m 
în funcţie de cantitatea de stratificat. 

La adâncimea precizată în şanţ sau groapă se pune un strat de nisip sau 
turbă de 4 - 5 cm bine umectat, apoi un strat de 40 cm amestec o parte seminţe 
şi 3 părți nisip. 

Sâmburii se aşează în straturi alternative de nisip şi sâmburi adică peste 
4 - 5 cm nisip un rând de sâmburi apoi 4 cm nisip reavăn, realizând astfel 
înălțimea de 40 cm. Se adaugă în şanţ sau în groapă până la suprafaţă nisip 
reavăn dezinfectat cu 1% sulf. 

La suprafață se efectuează un bilon de 30 - 40 cm. În jurul șanțului sau 
a gropii se realizează o rigolă pentru scurgerea apei în cazul precipitațiilor în 
exces. Pentru cantităţi mici, stratificarea poate fi realizată în ghivece sau lădiţe 
trecute apoi în gropi sau în pivnițe. 

Indiferent de cantitatea de sămânță sau sâmburi stratificaţi, pe toată 
durata, aceştia se verifică periodic. La început de două ori pe lună apoi la 
fiecare 5 zile asigurând umiditatea şi temperatura optimă. Când sesizăm că 5% 
din seminţe au încolțit, se desface bilonul şi se adaugă un strat de zăpadă sau 
gheaţă. Se izolează cu paie apoi se pune nisip pentru a evita creşterea colţului. 

În vederea semănatului şi apoi a obţinerii portaltoilor, seminţele şi 
sâmburii se scot de la stratificare cu 1 - 2 zile mai devreme, se trec în încăperi 
la temperatura de 18 - 20°C în strat subţire pentru aerisire. Când se constată 
deshidratarea se stropesc cu apă. 

Înainte de semănat, sâmburii se separă de nisip prin cernere. Se 
introduc într-o soluţie de NaCl - 2% şi se agită. Când sunt sâmburi seci afectaţi 
de Rhynchites sp. acestea se ridică la suprafaţa solului şi se separă. O bună 
stratificare se consideră că a fost când 50 % din seminţe sau sâmburi sunt doar 
crăpaţi. Se tratează seminţele şi sâmburii înainte de semănat cu Topsin M 70 
(lg la 1 kg sămânță) sau cu Benlate 50 - 1 g la 1 kg seminţe sau sâmburi. 

Semănatul în şcoala de puieţi sau de seminţe : 


Scopul lucrării - este de cunoaştere concretă a lucrării de semănat în 
pepinieră a seminţelor şi sâmburilor destinaţi obţinerii portaltoilor generativi. 

Suprafaţa de teren din cadrul pepinierei destinată obţinerii portaltoilor 
generativi, înainte de semănat se îngraşă la planta premărgătoare cu 20 t 
îngrășământ organic. Înainte de arat se aplică 60 kg/ha POs plus 50 kg/ha 
K20. Concomitent se aplică 80 kg/ha Hexacloran pentru dezinfectare. 

Se ară la 40 - 50 cm imediat după îngrăşare şi dezinfectare. Înainte de 
semănat terenul se mărunţeşte foarte bine prin discuiri repetate. 

Epoca de semănat este dependentă de specie, de condiţiile climatice, de 
sol. În general drupaceele se seamănă toamna între 1-15 octombrie, iar 
pomaceele primăvara între 1-15 III. În zonele unde toamnele sunt secetoase şi 
gerurile survin timpuriu se seamănă primăvara chiar şi drupaceaele. Pe soluri 
grele semănatul se realizează de asemeni primăvara. 

Semănatul se poate efectua mecanizat, semimecanizat sau manual. 

a) Semănatul mecanizat se efectuează cu maşina de cereale pentru 
pomaceae, cu semănătoarea de porumb pentru: prun, zarzăr, cais, piersic, 
migdal, cu semănătoarea cu linguriţe pentru: cireş, vişin, mahaleb, corcoduş. 
Maşinile se reglează înainte de semănat pentru distanţa de semănat specifică 
50 cm sau 15 / 70 cm şi pentru cantitatea de seminţe necesară la ha. 

b) Semănatul semimecanizat constă în trasarea la distanța de semănat 
stabilită (50 cm sau 15 - 70 cm) a unor rigole, folosind cultivatorul tras de 
tractor. 

Pe rigole se seamănă apoi manual. 

c) Semănatul manual se utilizează fecvent pentru suprafeţe mici sau 
chiar pe suprafeţe mari, când seminţele sau sâmburii prezintă radicela vizibil 
mărită primăvara după scoatere de la stratificat. 

Modul de semănat manual - Suprafaţa bine pregătită se marchează cu 
picheţi pentru fiecare parcelă şi anume: pe capătul acesteia se însemnează din 
40 în 40 cm când semănatul se realizează în rânduri simple sau la 15 / 70 cm 
când semănatul se efectuează în benzi de 2 rânduri. 

La distanţa stabilită şi marcată se întind cabluri sau sârme. În lungul lor 
cu săpăliga se realizează rigole paralele late de 5 - 6 cm şi la adâncimea de 
3 - 9 cm dependent de specie. 

Se distribuie cu mâna sămânța sau sâmburii pe rigole pe rând la 
distanța de 1,5 cm cu excepţia nucului şi castanului ce se seamănă la 5 - 6 cm 
pe rând. 

Adâncimea de semănat este de 3 - 3,5 cm pentru pomaceae, 4 - 6 cm 
pentru drupaceae şi 6 - 9 cm pentru nucifere. Imediat după distribuirea pe rând 
a seminţelor, rigolele se acoperă cu pământ reavăn şi bine mărunţit sau chiar 
cu mraniță în amestec cu pământ reavăn. 

La semănatul din toamnă rândurile se bilonează cu un strat de sol de 
6 - 10 cm pentru a proteja seminţele de eventualele temperaturi scăzute în 
principal pe soluri fără zăpadă. Primăvara foarte timpuriu se înlătură bilonul 
pentru a favoriza răsărirea. 

Întrucât puieţii de obicei răsar după apariţia buruienilor, se recomandă 
ca pe rigole odată cu sâmburii sau seminţele să se semene foarte rar şi plante 
indicatoare: salată care precizează direcţia rândurilor uşurând aplicarea primei 
praşile numită praşilă oarbă. În continuare prima toamnă se aplică praşile, 
udat, îngrăşare suplimentară, rărit la 4 - 5 cm sau 9 - 12 cm. Lucrările sunt 
specifice obţinerii unor puieți STAS care scoşi toamna sunt folosiți la 
înfiinţrea câmpului |. 

Astăzi se practică şi semănatul sâmburilor şi seminţelor direct în 
câmpul I la distanţa de 80 - 90 cm între rânduri, iar pe rând distanţa de 
5 - 6 cm urmând ca după răsărire primăvara puieţii să se distanţeze la 
15 - 20 cm pe rând. 

Semănatul în câmpul I, poate fi realizat şi primăvara cu seminţe de la 
stratificare. În acest scop la distanța de 80 cm se întind cabluri marcate la 
15 - 20 cm. În dreptul semnelor se efectuează gropiţe în care se seamănă 
3 - 4 seminţe. Se acoperă cu pământ bine mărunțit şi reavăn. După răsărire se 
reţine un singur portaltoi la fiecare semn. Se aplică în continuare lucrările 
caracteristice câmpului I pentru ca în august să ajungă puieţii la dimensiunile 
de altoire. 

Rezultate bune se obţin la piersic, cais, prun, cireş, vişin. Se elimină în 
acest caz şcoala de puieţi şi se scurtează timpul de obţinere a pomilor cu un an. 

Puieţii portaltoi necesari înființării câmpului I pot fi obţinuţi şi la 
ghivece. Pentru semănat la ghivece, seminţele şi sâmburii se scot de la 
stratificare, în februarie se separă de nisip şi se trec în camere la întuneric sau 
lumină difuză cu temperatură de 12 - 18° C pentru grăbirea încolţirii. Când au 
încolțit, se seamănă la ghivece care sunt fie cutii de plastic, fie ghivece 
nutritive. În acestea se pune un amestec de pământ, mraniță şi nisip în părți 
egale. În amestec la 2 cm adâncime se pun câte 2 seminţe încolţite, iar 
deasupra lor se pun 2 cm nisip umed. 

Epoca de semănat este 1 - 20 februarie în sere sau 20 februarie - 
10 martie pentru solar. După semănat, ghivecele sunt trecute în spaţiile 
protejate precizate, sere sau solarii. Până la răsărire se asigură o temperatură de 
18 - 20* C, iar după răsărire în spaţiile precizate se menţine temperatura de 
12 - 16° C. În cadrul fiecărui ghiveci se înlătură repetat buruienile, se udă, iar 
dacă puieţii cresc încet se fertilizează extraradicular de 2 - 3 ori prin 
pulverizare foarte fină. Soluţia utilizată conţine: 100 g sulfat de magneziu, 
4 g bor, 4 g sulfat de Cu, 4 g sulfat de mangan la 100 1 apă. 

Când puieţii realizează 4 - 5 frunze începe călirea adică aerisirea 
prelungită, irigare moderată, iar cu 5 - 6 zile înainte de plantare se descoperă 
total. 


Epoca de plantare în câmpul I a puieţilor portaltoi obţinuţi la ghivece 
este în luna mai început de iunie. Plantarea se efectuează cu ajutorul sârmelor 
marcate la 15 - 20 cm în gropiţe realizate cu plantatorul tip I C P. În gropiţe se 
pune fie ghiveciul nutritiv cu puietul, fie se răstoarnă cu grijă ghiveciul de 
plastic şi se plantează cu pământul din acesta. Se tasează pământul în jurul 
puietului, se udă, se bilonează uşor. Se aplică până în august lucrări 

corespunzătoare - irigare, praşile, iar când au 25 cm se muşuroiesc pe 
12 - 15 cm. În august se desface bilonul şi se altoiesc. Prin acest procedeu pe 
lângă scurtarea timpului de obţinere a materialului săditor se economiseşte 
sămânţa. 

Recoltarea, Sortarea şi Stratificarea puietilor portaltoi: 

Lucrarea are ca scop - cunoaşterea modului de scoatere, sortare şi 
stratificare a puieţilor portaltoi. 

Epoca de recoltare sau scosul puieţilor este toamna după căderea 
frunzelor - sfârşitul lunii octombrie prima decadă din noiembrie. Când 
frunzele persistă, puieţii se stropesc cu clorat de magneziu 0,25% sau Ethrel 
15% + SO4Cu 1% sau clorat de potasiu 0,35%. 

Puieţii se scot mecanizat sau manual. 

Pentru scosul mecanizat se folosesc pluguri speciale fără cormană dar 
cu brăzdar sub formă de U. Tractorul trece cu brăzdarul la 28 - 30 cm 
adâncime pe rândul de puieţi şi îi dislocă. Muncitorii smulg puieţii dislocaţi, îi 
scutură de pământ, îi stratifică provizoriu, apoi îi sortează, fasonează, îi leagă 
în pachete de 50 cm ca imediat să-i stratifice. 

Scosul manual constă în dislocarea cu cazmaua a unor brazde 
împreună cu puieţii având grijă ca pivotul să aibă minim 22 cm. Puieţii pot fi 
Scoşi şi prin realizarea unui şanţ în lungul rândului, adânc de 25 - 28 cm şi 
distanțat la 5 - 6 cm de rând. În partea opusă rândului se înfige o cazma 
vertical, înclinând-o apoi spre rând şi şanţ. Puieţii se smulg, se prestratifică şi 
se sortează. 

Sortarea puieţilor se realizează pe calităţi în câmp, pe timp noros sau în 
adăposturi neîncălzite pe timp cu soare. 

Puieţii de calitatea I-a sunt cei autentici, sănătoşi, lipsiţi de boli şi 
dăunători cu rădăcina principală dreaptă de minim 22 - 25 cm fără răni 
mecanice sau fiziologice. Tulpina de minim 15 cm, să nu prezinte ramificații 
sau vătămări de la colet până la 10 cm înălţime. Grosimea tulpinii la colet este 
de: 4 - 6 mm la mahaleb; de 5 - 6 mm la cireş, migdal, piersic, corcoduş; 
6 - 9 mm păr, măr; 9 - 10 mm nuc, castan. Sortarea după grosimea la colet se 
realizează folosind calibratoare. Acest material este utilizat pentru înființarea 
câmpului I. 

Puieţii de calitatea a I-a sunt cei ce depăşesc grosimea la colet 
precizată, dar menţin celelalte caracteristici. 

Ei sunt utilizaţi pentru altoirea la masă în vederea completării golurilor 
din câmpul I. Puieţii ce nu prezintă însuşirile amintite sunt înlăturați. 

Fasonarea puieţilor se realizează imediat după calibrarea la colet. Ea 
constă în scurtarea rădăcinii principale la 22 - 25 cm şi a celor secundare la 
0,5 - 1 cm. Pe tulpină se suprimă de la inel ramificaţiile laterale. Puieţii 
fasonaţi se leagă în pachete de 50 buc., se etichetează şi se trec imediat la 
stratificare. Pe etichete se precizează unitatea producătoare şi denumirea 
portaltoiului. 

Stratificarea puieţilor se efectuează pe locuri drenate unde se 
realizează şanţuri adânci de 40 - 50 cm, late de 60 - 70 cm şi lungi după 
necesar. La stratificare se utilizează pământ bine mărunţit, reavăn sau nisip. 

În ultimul timp se foloseşte nisipul care intră mai bine printre rădăcini. 

Pe fundul șanțului se pun 3 - 4 cm de nisip sau pământ mărunţit, se 
aşează pachetele vertical sau oblic în şanţ în rânduri paralele. 

După fiecare rând, se acoperă întreg sistemul radicular plus 12 - 15 cm 
din tulpină cu nisip sau pământ. Între pachete şi după fiecare rând se verifică şi 
se are grijă a nu rămâne goluri între rădăcini, care determină deshidratarea sau 
instalarea mucegaiurilor. După stratificare se udă. 

Pentru cantități mici de puieţi stratificarea poate fi realizată şi în 
subsoluri, unde temperatura nu depăşeşte 5°C. Puieţii în acest caz se stratifică 
numai în nisip reavăn. La ha se obţin 300 - 400 mii buc. portaltoi. 


TEST DE EVALUARE 


1. De cine este dependentă epoca şi durata de stratificare? 
Răspuns: 
Epoca şi durata de stratificare este dependentă de durata de postmaturaţie, 
de momentul de semănat, de specie. 


2. Când are loc recoltarea puieţilor portaltoi? 
Răspuns: 


Exerciţii. 

Exemplu rezolvat: 

1. De cine este dependentă epoca şi durata stratificării? 
a) De durata de postmaturaţie; 

b) De condiţiile climatice; 

c) De cantitatea seminţelor şi sâmburilor; 

d) De specie; 

e) De momentul de semănat. 

Rezolvare : a, d şi e. 


De rezolvat: 

2. Care sunt factorii importanți pentru parcurgerea 
postmaturației? 

a) Temperatura; 

b) Umiditatea; 

c) Aeraţia; 

d) Starea semințelor; 

e) Calitatea sâmburilor. 

Rezolvare 


6.3. Obţinerea portaltoilor şi a materialului săditor 

pe cale vegetativă 


Tehnologia înmulțirii prin marcotaj. Marcotajul se face în mai multe 


feluri: orizontal, vertical, chinezesc, şerpuitor. În practica pepinieristică se 
folosesc primele două feluri de marcotaj. 

Obţinerea portaltoilor prin marcotaj orizontal 

Scopul lucrării constă în însuşirea tehnologiei de înmulţire a 
portaltoilor sau arbuştilor pe cale vegetativă, utilizând procedeul marcotaj 
orizontal. 

Acest mod de înmulţire este posibil pentru portaltoii vegetativi ai 
mărului tip M, MM, PAGEAM 1, 2; dar şi pentru gutui sau pentru portaltoii 
vegetativi ai drupaceaelor şi chiar pentru arbuşti. 

Marcotajul orizontal permite obţinerea de indivizi uniformi ca vigoare 
şi înrădăcinare încât este frecvent folosit în pepiniere în ultima perioadă. 
Obţinerea marcotelor are loc în şcoala de marcote. Terenul destinat se 
fertilizează cu 20 - 30 t/ha K»0O. În august se desfundă la 60 cm iar înainte de 
plantare se mărunţeşte prin 2 - 3 discuiri. 

Epoca de înfiinţare a marcotierei poate fi toamna 1 - 15 noiembrie sau 
primăvara în martie - aprilie. Materialul pentru plantat - marcote sau butaşi 
înrădăcinaţi, se pregăteşte prin scurtarea rădăcinilor la 0,5 - 1 cm lucrare 
numită fasonare, apoi acestea se mocirlesc. 

Modul de lucru 

În cadrul parcelelor pe latura lungă - capătul parcelei - se însemnează 
cu picheţi, distanţa între rânduri fiind de 1,5 m. Se întind cabluri marcate la 
0,4 - 0,5 m paralele cu latura scurtă pe direcţia rândului. În dreptul semnelor 
de pe cablu se efectuează gropiţe adânci de 22 - 25 cm, folosind plantatorul tip 
T. În gropiţe se plantează marcotele repartizate după mocirlire. Indiferent de 
porțiunea înrădăcinată a lor, ele se plantează pe adâncimea de 20 cm fie drept, 
fie uşor oblic pe rând. 

Plantatorul se introduce apoi oblic lângă marcotă încât vârful lui să fie 
sub vârful marcotei. Se aduce apoi plantatorul în poziţie verticală încât 
pământul se strânge foarte bine lângă marcotă. După plantare se udă. Tulpina 
se scurtează la 45 - 50 cm. În continuare primăvara şi vara se aplică lucrări de 
întreţinere a solului 5 - 6 praşile, 2 - 3 udări, tratamente specifice. 

Toamna (octombrie) se înlătură lăstarii laterali formaţi pe tulpină şi 
plantele se apleacă apoi pe direcția rândului, într-un mic şanţ unde se prind cu 
cârlige. Orizontalizarea este necesar a fi perfectă. Se bilonează apoi pe 
20 - 25 cm cu pământ reavăn. Primăvara anului II se desface bilonul lăsând 
2 - 3 cm pământ deasupra plantei mamă, (fig. 6.3.1). 

În aprilie când lăstarii de pe planta mamă au 8 - 10 cm, începe 
bilonarea lor. Se repetă de 2 - 3 ori lucrarea, până când bilonul are 30 cm 
înălţime, concomitent cu bilonarea se înlătură buruienile. La realizarea 
bilonului se utilizează pluguri speciale finisând apoi bilonul. 

În aceeaşi perioadă vara se udă când este necesar, se îngraşă 
suplimentar aplicând 70 - 80 kg/ha azot ş.a. şi se combat bolile şi dăunătorii 
caracteristici. 

Scopul bilonării este de a asigura condiţii optime (temperatură, 
umiditate, aerisire) pentru formarea pe lăstari a rădăcinilor. 

Recoltarea marcotelor începe după căderea frunzelor, sfârşit de 
octombrie început de noiembrie. Dacă vegetaţia întârzie şi frunzele nu cad, se 
tratează cu clorat de potasiu 0,1 - 0,2%. La 20 zile după tratament frunzele 
cad. Dacă în perioada recoltării este secetă marcotiera se udă. 

Modul de lucru. Cu prăşitoarea mecanic se trece între rânduri şi se 
micşorează bilonul. Desfacerea totală a bilonului se realizează cu sape. După 
dezvelire, fiecare tulpină înrădăcinată sau nu, se taie de la punctul de inserţie 
de pe planta mamă - tulpina orizontală. 


Fig. 6.3.1. Marcotajul orizontal (Ceauşescu I. şi colab., 1978) 
a- plantarea marcotelor primăvara ; b — fasonarea marcotelor înainte de 
aplecare ; c — orizontalizarea marcotelor ; d — muşuroitul de toamnă; 
e — desfacerea muşuroiului primăvara ; 


Tulpinile detaşate înrădăcinate poartă denumirea de marcote şi imediat 
sunt acoperite cu pământ provizoriu. După recoltare tulpina orizontală - planta 
mamă - se bilonează din nou pe 20 - 25 cm cu pământ reavăn pentru ca în 
primăvara anului III procesul de formare a marcotelor să reînceapă ca şi în 
anul II. Se exploatează astfel 12 -15 ani. 

Sortarea marcotelor se efectuează după recoltare la umbră dependent 
de grosimea tulpinii şi de porţiunea înrădăcinată. Marcote STAS - 1289/62 
sunt cele care prezintă la mijlocul lor o grosime de 6 - 10 mm şi o porţiune 
înrădăcinată de minim 5 cm. Aceeaşi marcotă prezintă tulpina sănătoasă, 
lignificată, tipică portaltoiului cu lungimea medie de 45 - 50 cm. Aceste 
marcote se fasonează imediat prin scurtarea rădăcinilor adventive la 
0,5 - 1 cm. 

Se leagă în pachete de 50 buc., se etichetează cu denumirea 
portaltoiului şi se trec la șanțul de stratificare. Pachetele în şanţ se acoperă cu 
pământ sau nisip pe 35 - 40 cm înălțime. 

Marcotele ce nu prezintă caracteristicile STAS, fie că prezintă 
grosimea sub 6 mm, fie că sunt neînrădăcinate, sunt separate la sortare şi sunt 
trecute pe o suprafață de teren pentru un an în vederea fortificării sau 
înrădăcinării în şcoala de butaşi. 

Înmulțirea prin butaşi lignificaţi 

Înmulțirea prin butaşi este utilizată în principal pentru arbuştii fructiferi 
dar şi pentru portaltoii vegetativi ai mărului cu vigoare mică, pentru portaltoii 
de prun: Brompton, Saint Julien; cireş : Coltt, C 12 ş.a. 

Lucrarea are ca scop cunoaşterea modului de obţinere a noi plante din 
porţiuni anuale de tulpină sau din ramuri anuale, care detaşate de planta mamă 
şi puse în condiţii favorabile redau o nouă plantă. 

Tulpinile anuale din cadrul arbuştilor sau ramurile anuale pentru pomii 
propriu-zişi, necesari obţinerii butaşilor, se recoltează toamna după căderea 
frunzelor. Grosimea lor este de 6 - 8 mm. După recoltare, se scurtează la 
lungimea totală de 18 -20 cm, secţionând la 5 - 6 mm deasupra unui mugure şi 
5 - 8 mm sub ultimul mugure, aşa cum se observă în figura 6.3.2. 

Pentru obținerea butaşilor la ghivece sau pe platforme, lungimea lor 
este de 7 - 10 cm. 

Aceste porțiuni cu denumirea de butaşi se leagă în pachete de 50 buc. 
şi se etichetează cu specia şi data recoltării. 

Pachetele se introduc cu baza într-o soluţie de acid beta indolil butiric 
conc. 2000 mg/l timp de 5 secunde. 

Când nu dispunem de substanţe stimulatoare, butaşii se mocirlesc pe 
4 - 6 cm la bază. Astfel pregătiţi se trec la stratificat şi se acoperă total cu nisip 
reavăn în şanţuri, în gropi sau în beciuri unde temperatura este de 5 - 7°C. Se 
păstrează astfel până primăvara în nisip reavăn. 


a HA b 
Fig. 6.3.2. Butaşi lignificați: 
a — simpli; 
b — cu călcâi; 
c — cu cârlig; 

Plantarea butaşilor în şcoala de butaşi, se efectuează în luna martie- 
aprilie pe un teren pregătit ca şi pentru şcoala de puieţi. Distanţa de plantare 
este de 80 - 90 cm între rânduri şi 5 - 10 cm pe rând funcţie de modul de 
creştere al puietului. 

Pe direcţia rândurilor se întind cabluri şi se efectuează biloane înalte de 
20 cm. Se taie bilonul pe jumătate şi se aşează vertical butaşii la 5 - 10 cm 
după care se reface bilonul menţinând 1 - 2 muguri ai butaşului deasupra 
acestuia. După plantare se udă. În timpul vegetației se aplică lucrări de 
întreținere, 5 - 6 praşile între rânduri, plivit pe rândul de buruieni, udări în 
perioada de secetă şi tratamente. Până toamna butaşii formează rădăcini. 
Toamna după căderea frunzelor se scot, se fasonează, se sortează, se leagă în 
pachete de 50 buc. şi sunt etichetaţi cu denumirea speciei soiului sau a 
portaltoiului, se stratifică asemănător puieților din şcoala de seminţe. Când 
butaşii au fost obţinuţi pentru arbuşti, ei se utilizează la înfiinţarea chiar a 
plantațiilor cu arbuşti. Când sunt portaltoi, se folosesc la înființarea câmpului 
I. Arbuştii fructiferi dar şi portaltoii se pot obţine şi din butaşi verzi. 

Tehnologia înmulțirii prin drajoni 

În practica pepinieristică înmulţirea prin drajoni se practică la zmeur. 
Drajonii de zmeur se pot recolta din plantațiile de producţie, în care caz durata 
acestora este de 4- 5 ani, cu o producţie de drajoni de 40-50 mii buc/ha. 

În primul an se înfiinţează drajoniera prin deschiderea cu rarița de 
şanţuri adânci de 20-25 cm, la distanţa între rânduri de 1,50 m. 

Drajonii se plantează la 70 cm pe rând. După plantare tulpinile se 
scurtează la 15-16 cm. 

Lucrările de întreţinere care se aplică sunt: 

- menţinerea terenului afânat şi curat de buruieni; 

- irigare, îngrăşarea suplimentară; 

- combaterea bolilor şi dăunătorilor la avertizare. 

Toamna în anul II, scosul se face cu plugul, drajonii se sortează şi se 
leagă în pachete de 25 buc. După care se stratifică. 

Producţia de drajoni STAS este de 200-250 mii buc./ha. 

Înmulțirea prin micropropagare "in vitro" 

Metoda se bazează pe proprietatea unei celule sau grup de celule 
(meristeme), de 0,1-0,5 mm, prelevate din vârfuri de lăstari, de a reproduce 
vegetativ planta inițială. 

Altoirea pomilor 

Altoirea este înmulțirea vegetativă ce constă în îmbinarea unei plante 
pe rădăcini proprii - portaltoi - cu o porțiune de plantă sau mugure numit - 
altoi - care în urma suprapunerii secţiunilor - îmbinării şi legării lor concresc şi 
formează un singur individ, pomul altoit. 

Se cunosc numeroase metode de altoire grupate în trei sisteme: 

A). - cu mugure detaşat; B). - cu o ramură detaşată; C). - prin alipire. 


TEST DE EVALUARE 

Ce este altoirea pomilor? 
Răspuns: 


Altoirea este înmulţirea vegetativă ce constă în îmbinarea unei 
plante pe rădăcini proprii - portaltoi - cu o porţiune de plantă sau mugure 
numit - altoi - care în urma suprapunerii secţiunilor - îmbinării şi legării 
lor concresc şi formează un singur individ, pomul altoit. 


2. În ce constă metoda de înmulţire in vitro? 
Răspuns: 


Exerciţii. 

Exemplu rezolvat: 

1. La ce specie se practică înmulţirea prin drajoni? 
a) La măr; 

b) La piersic; 

c) La gutui; 

d) La cireş; 

e) La zmeur. 

Rezolvare: e. 


De rezolvat: 

2. Care este distanţa de plantare a butaşilor între rânduri şi pe 
rând în şcoala de butaşi? 

a) 80-90 cm între rânduri; 

b) 5-10 cm pe rând; 

c) 10-20 cm între rânduri; 

d) 20-25 cm între rânduri;; 

e) 0,5-1,0 cm pe rând. 

Rezolvare: 

REZUMATUL TEMEI 


Având în vedere problemele dificile cu care se confruntă pomicultura, 
restructurările inerente care se impun, solicitările pieţelor, etc., toate aceste 
probleme nu-şi pot găsi soluţiile fără cunoaşterea şi folosirea corectă a 
înmulţiri pomicole. De aceea am expus în această temă majoritatea 
problemelor legate de modul de organizare a unei pepiniere pomicole, bazele 
biologice ale înmulțirii şi problemele tehnologice specifice fiecărei verigi. 

Sunt prezentate cunoştinţe referitoare la ce trebuie să înmulțim, în 
conformitate cu legislaţia în vigoare. 

Materialul  săditor pomicol necesar extinderii şi modernizării 
pomiculturii trebuie să fie de înaltă valoare biologică, sănătos, liber de boli 
virotice, garantat din punct de vedere al autenticităţii soiurilor cît şi 
portaltoilor. Aceste deziderate nu pot fi realizate decât în unităţi specializate 
denumite pepiniere pomicole. 

Tema nr. 7 
ÎNFIINŢAREA PLANTAȚIILOR POMICOLE 


Unităţi de învăţare : 
e Tipuri de plantaţii (livezi), sisteme de cultură, alegerea şi 
organizarea terenului pentru plantare ; 
e Pregătirea terenului pentru plantarea pomilor; 
e  Plantarea pomilor. 


Obiectivele temei : 

- prezentarea concretă a sistemelor de cultură; 

- cunoaşterea tipurilor de plantaţii pomicole; 

- cunoaşterea modului de alegere şi pregătire a unui teren înaintea 
plantării; 

- cunoaşterea metodelor de plantare şi a epocilor de execuţie a 
plantării. 


Timpul alocat temei : 6 ore 


Bibliografie recomandată : 
1. Baciu A., 2005 — Pomicultură generală. Editura Universitaria, 


Craiova. 

2. Botu [., 2003 - Pomicultură modernă şi durabilă. Editura Conphys, 
Rm. Vâlcea. 

3.  Cichi M., 2009 — Pomicultură practică. Editura Arves, Craiova. 

4. Cichi M., 2010 — Pomicultura. Manual universitar pentru 


învățământul la distanţă. Editura Universitaria, Craiova 
5. Popescu M., şi colab. 1982 — Pomicultură generală şi specială. 
Editura Didactică şi Pedagogică, Bucureşti. 


7.1. Tipuri de plantaţii (livezi), sisteme de cultură, 
alegerea şi organizarea terenului pentru plantare 


Acţiunea de înființare a unei plantaţii pomicole (livezi) este de 
importanță majoră, deoarece ea angrenează capitalul iniţial ce se investeşte şi 
lucrările ce se execută într-o perioadă mai scurtă sau mai lungă de timp. Se 
finalizează cu plantarea pomilor la locul definitiv. 

Se deosebesc anumite tipuri de plantaţii pomicole (livezi) după 
particularitățile de producţie, destinaţia, volumul fructelor şi suprafaţa 
cultivată cu pomi ce trebuie luată în considerare la proiectarea unei plantaţii 
sau livezi: 

- plantaţii comerciale — industriale în ferme cu suprafeţe economic 
viabile care asigură producţii mari de fructe pentru consum proaspăt şi pentru 
industrializare; plantațiile sunt specializate pe specii şi soiuri, fiind situate în 
zona colinară şi de şes; sunt dotate cu sisteme de maşini, depozite pentru 
păstrarea fructelor, adăpost pentru sortarea fructelor (fig. 7.1.1.); 


Fig. 7.1.1. Plantaţii pomicole industriale 


- plantaţii familiale, înfiinţate în toate zonele ecologice în ferme mici 
şi mijlocii ce produc fructe pentru comercializare într-un sortiment larg de 
specii şi soiuri; au o înzestrare tehnică redusă, iar păstrarea fructelor se face în 
localuri simple amenajate provizoriu; 

- plantaţii în grădina familială, în asociaţie cu alte culturi horticole, 
cu suprafețe mici, cu diferite specii şi soiuri pentru a realiza un consum 
eşalonat de fructe în tot timpul anului sau pentru agrement; 

- plantaţii experimentale destinate cercetării ştiinţifice şi cuprinde 
colecţii de specii şi soiuri de pomi şi arbuşti fructiferi, bănci de germoplasmă, 
material deosebit de valoros pentru ameliorare şi genetică; ele sunt organizate 
în staţiunile de cercetare; 

- plantaţii didactice existente în liceele şi facultăţile de horticultură 
destinate studiului şi practicii elevilor şi studenţilor. 

Sistemele şi tipurile de plantație, s-au perfecţionat şi au putut fi 
încadrate în criterii precise de evaluare. 

Ele sunt elaborate şi perfecționate în funcție de o serie de criterii: 
specia, soiul, portaltoiul, vigoarea pomilor, intrarea pe rod, suprafața de 
nutriție, gradul de mecanizare al lucrărilor, tipul de coroană, precum şi 
eşalonarea recoltărilor în ciclul biologic. 

Dintre toate metodele de cultură, TENDINTA MODERNĂ este că cele 
mai bune rezultate de producţie o dau livezile intensive şi superintensive 

datorită în principal, intrării rapide pe rod, duratei scurte de recuperare a 
investiţiei şi rentabilităţii ridicate. 

Metodele şi sistemele de cultură pomicolă au evoluat spre noi aspecte 
de modernizare şi eficienţă economic, putând da ca exemplu plantaţia cu pomi 
pitici. 

În funcţie de criteriile de mai sus specialiştii au stabilit, în mare, 
următoarea clasificare, (tabelul 7.1.1.). 


Tabelul 7.1.1. 


Caracterizarea metodelor de cultură la pomi 
(după Negrilă Aurel — 1975) 


Metodele şi sistemele Caracteristici agroeconomice 
de cultură 


Extensivă la toate  |Producţia — 10 t/ha; fructe extra — 50%, calitatea I-a, 
speciile de pomi [35% , calitatea a Il-a 15%; număr pomi la ha — până 
la 350; portaltoi generativi de vigoare mare; pomi 
viguroşi cu coroana globuloasă; înălțimea 5-12 m; 
distanțe mari de plantare 7x7, 8x8 m; mecanizare 
medie; intrarea pe rod la 8-10 ani; rodire economică! 
până la 30-35 ani; consum muncă manuală 810 ore- 
om; productivitatea muncii — 88 ore/t. 
Intensivă la toate  |Producţia — 20 t/ha; fructe extra — 70%, calitatea I- 
speciile de pomi [25% ; calitatea a II-a, 5%; număr de pomi la ha, 700- 
(garduri pomicole sau|1650; portaltoi vegetativi de vigoare mijloci; pomi cul 
fructifere) coroana aplatizată sau globuloasă; înălțime medie, 3- 
4 m; distanță medie de plantare 4x5m; mecanizare 
bună; intrarea pe rod la 4-6 ani; rodire economică 
până la 15-20 ani; consum muncă manuală — 916 ore- 
om; productivitatea muncii — 37 ore/t. 
Superintensivă la  |Producţia — 30t/ha; fructe extra — 80%, calitatea I al 
speciile măr, păr, |15%; calitatea a Il-a 5%; număr pomi la ha 1900- 
piersic, vişin 8000; portaltoi vegetativi, vigoare slabă; pomi 
(cu pomi pitici)  |vigoare slabă, coroane globuloase şi aplatizate; 
mecanizare bună; intrarea pe rod la 2-3 ani; rodire 
economică 12-15 ani; distanțe de plantare mici; 
productivitatea muncii — 24 ore/t; consum forță de 
muncă — 900 ore-om/ha. 


Alegerea terenului pentru plantație: 


In concepţia modernă, plantațiile mari (în ferme specializate) se extind 
în bazine şi centre cu tradiţie, urmându-se concentrarea şi specializarea 
producţiei pomicole. 

La alegerea locului pentru livadă se au în vedere o serie de factori de 
favorabilitate şi anume: climatic, relief, sol şi social-economici. 

Condiţiile de climă sunt analizate pentru a stabili în ce măsură 
corespund culturii fiecărei specii pomicole. 

În acest sens, factorii limitativi sunt: temperatura, radiaţia solară, 
precipitaţiile, vântul (tabelul 7.1.2.). 


Tabelul 7.1.2. 


Gruparea speciilor fructifere de climat temperat în funcţie de cerinţele 
faţă de lumină, căldură şi apă: 


Cerinţe mijlocii Nuc, cireş, păr, gutui, prun, (soiuri nerezistente 
la ger) 


Măr, prun (soiuri rezistente la ger), vişin, agriş, 
coacăz, căpşun 


Cerinţe mijlocii Părul, nucul, cireşul, vişinul, mărul (soiuri de 
vară) 


Cerinţe mici Piersic, cais şi migdal 


Pentru speciile pomicole a fost stabilită izoterma optimă precum şi 
temperaturile extreme la care se poate face o cultură economică. 

Relieful. Din punct de vedere al reliefului, cele mai bune terenuri 
pentru livezi sunt cele situate la altitudinea mică şi mijlocie, cu expoziţie S, S- 
V şi S-E, cu pante uniforme până la 24% în zona colinară. 

Pentru sistemele cu pomi pitici şi garduri pomicole se recomandă 
versanţii cu pante sub 15% în zona colinară şi terenurile plane în zona de 
câmpie. 

Solul. La alegerea solului se are în vedere că o plantație de pomi ocupă 
terenul o perioadă lungă de timp, precum şi faptul că fiecare specie sărăceşte 
unilateral solul. 

Din acest motiv, la înființarea plantațiilor de pomi se analizează tipul 
de sol şi însuşirile sale, nivelul fertilității, al pânzei de apă freatică şi subsolul 
pentru fiecare specie şi combinaţie soi-portaltoi în parte. 

Pentru livezile intensive şi superintensive se recomandă solurile cu 
textura mijlocie şi uşoară, permeabile, fertile, profunde, bine drenate cu reacţie 
slab acidă până la neutră. 

Speciile fructifere cultivate în climatul nostru fac parte din grupa 
fotofile, fiind pretenţioase faţă de lumină. 


Organizarea si amenajarea terenului pentru plantare: 
Lucrările ce se execută pentru organizarea teritorului, se pot grupa în 


2 categorii: 

- Lucrări de organizare interioară a terenului ce se aplică în toate 
plantațiile. 

- Lucrări de amenajare a terenului ce privesc terenurile în pantă. 

În cadrul lucrărilor de organizare interioară a teritorului plantației, 
trebuie rezolvate probleme privind parcelarea, trasarea şi amenajarea 
drumurilor, amplasarea centrului administrativ şi a dotărilor tehnice, stabilirea 
speciilor şi soiurilor şi amplasarea lor pe teren, etc. 

Înfiinţarea plantațiilor de pomi în zonele colinare, impune măsuri 
corespunzătoare de combatere a eroziunii solului, de asigurare a condiţiilor 
optime de dezvoltare a pomilor şi de exploatare raţională a plantaţiei. Lucrările 
de amenajare a terenului şi pregătire a solului trebuie să asigure conservarea, 
ameliorarea şi utilizarea cât mai judicioasă a fondului funciar. Documentaţia 
se sprijină pe informaţia ştiinţifică şi constă în adoptarea de soluţii diferențiate 
în funcţie de tipul de plantație, direcţia de producţie, sistemul de cultură, etc. 

Amenajarea terenului. Terasele sunt principalele amenajări 
antierozionale şi se construiesc pe pante uniforme cu înclinare mai mare de 
15-18%. Pe lângă combaterea eroziunii, ele asigură condiții pentru 
mecanizarea lucrărilor. Lățimea teraselor este invers proporțională cu panta 
terenului şi variază între 6 şi 12 m. Pe aceste pante, în funcție de specie, se pot 
planta 2-3 rânduri de pomi. 

Parcelarea terenului. 

Parcela reprezintă unitatea teritorială de bază în cadrul unei livezi. Pe 
terenurile în pantă, mărimea parcelei variază aproape exclusiv în funcție de 
mărimea pantei şi gradul de frământare a terenului. În general, se admit şi 
cazuri în care o parcelă are o suprafaţă de până la 2 ha. Pentru plantațiile cu 
pomi pitici, mărimea unei parcele poate fi până la 5 ha. Cea mai bună formă a 
parcelelor este forma dreptunghiulară. Acolo unde configurația terenului 
obligă, parcelele pot avea şi altă formă. 

Parcelele se orientează cu latura lungă pe direcţia curbei de nivel. 

Fiecare parcelă trebuie să îndeplinească în mod obligatoriu condiţia de 
a asigura acelaşi sistem de întreţinere şi de executare a lucrărilor, cu aceleaşi 
mijloace mecanizate pe toată suprafaţa sa. 

Reţeaua de drumuri. Aceasta este o lucrare foarte importantă pentru 
ambele categorii de plantaţii, deoarece, atât la înfiinţarea lor cât şi după aceea, 
sunt necesare multe transporturi de materiale (îngrăşăminte, tutori, pomi, apă, 
fructe etc.). De aceea plantaţia trebuie prevăzută cu o reţea de drumuri bine 
stabilită. 

Executarea propriu-zisă a drumurilor poate fi amânată până după 
pichetare, dar este important ca acestea să fie trasate cu multă precizie înainte 
de pichetarea terenului. Dacă nu se procedează astfel se creează greutăţi la 
orientarea rândurilor şi la delimitarea zonelor de întoarcere. Lăţimea zonelor 
de întoarcere variază în raport cu gabaritul tractorului şi al maşinilor pe care le 
acţionează. În cazul tractoarelor U-650 lăţimea acestei zone va fi de 10 m. În 
cazul tractoarelor mai mici sunt necesari circa 6 m. 

Amplasarea reţelei de irigație. Important este ca această lucrare să fie 
prevăzută în planul de organizare, ea fiind materializată pe teren înainte de 
pichetare, indiferent dacă reţeaua va fi din canale deschise sau conducte 
îngropate. 

În livezile cu pomi pitici şi unde precipitaţiile sunt în medie sub 
400 - 500 mm pe an, este absolut necesară existenţa sistemului de irigație. 


TEST DE EVALUARE 


1. Ce este o plantație comercială industrială? 
Răspuns: 

Sunt plantațiile viabile care asigură producții mari de fructe pentru 
consum proaspăt şi pentru industrializare; sunt specializate pe specii şi 
soiuri, fiind situate în zona colinară şi de şes; sunt dotate cu sisteme de 
maşini, depozite pentru păstrarea fructelor, adăpost pentru sortarea 
fructelor. 


2. Ce caracteristici prezintă o plantație familială? 
Răspuns: 


Exerciţii. 

Exemplu rezolvat: 

1. Care este cea mai bună formă a parcelelor ? 
a) Dreptunghiulară; 

b) Pătrat; 

c) Triunghi; 

d) Şah; 

e) Paralelogram. 

Rezolvare: a. 


De rezolvat: 
2. Care sunt speciile cu cerinţe foarte mari faţă de apă? 
a) Piersic; 


103 


b) Cais; 

c) Nuc; 

d) Arbuştii fructiferi; 
e) Mărul. 
Rezolvare: 


7.2. Pregătirea terenului pentru plantarea pomilor 


Pentru a se realiza o livadă încheiată se impune ca înainte de plantare 
terenul să fie pregătit în cele mai bune condiţii, şi să înceapă cu cel puţin 
3 - 4 luni înainte de efectuarea acestei lucrări - plantarea. În acest scop se cer 
executate, în prealabil, o serie de lucrări: 

Defrişarea, curăţarea şi nivelarea terenului. În vederea unei bune 
amenajări a terenului este necesar ca mai înainte să se defrişeze toţi pomii şi 
mărăcinişurile. Scoaterea se va face cu rădăcini cu tot, fie manual sau mecanic. 
Apoi se face curăţarea terenului, cu care ocazie se strâng şi pietrele de pe 
teren. 

După defrişare şi curăţare se execută nivelarea manual sau mecanizat, 
cu buldozerul sau grederul. În grădină se foloseşte motocultorul sau grebla. 

Fertilizarea de aprovizionare se face cu doze mari de îngrăşăminte. 
Astfel, la 1 hectar se dau 40 - 60 t gunoi de grajd, repartizat uniform pe teren. 
Totodată se administrează îngrăşăminte minerale cu fosfor şi potasiu în 
cantități corespunzătoare sistemului de cultură. Dozele orientative 
recomandate sunt de 600 - 10000 kg superfosfat şi 300 - 400 sare potasica la 
ha. Solurile pronunţat acide sunt neutralizate prin aplicarea a 2 - 8 t/ha 
amendamente calcaroase care se aplică înainte de desfundare. 

Arătura de desfundare. Solurile cu orizont gleizat sau carbonic sunt 
desfundate numai până la nivelul acestor orizonturi, iar în adâncime se face 
afânarea prin scarificare. 

Distanţa de plantare. Asigurarea unei dezvoltări normale şi rodiri 
abundente a pomilor, precum şi folosirea condiţiilor optime de aplicare a 
lucrărilor de îngrijire se realizează prin plantarea pomilor la distanţe diferite. 
Respectarea distanțelor de plantare este obligatorie, deoarece ele determină 
suprafaţa de nutriţie a fiecărui pom şi prin aceasta se evită concurenţa între 
plante, umbrirea reciprocă şi se creează condiţii optime pentru pătrunderea 
luminii solare în coroana pomului. Distanţele de plantare a pomilor se 
stabilesc în funcție de specie, portaltoi şi soi în livezile intensive şi 
superintensive. 

Alegerea şi repartizarea soiurilor. Repartizarea pe teren ţine seama de 
condiţiile de sol, precipitaţii, expoziţia terenului, frecvenţa vântului dominant, 
panta terenului, talia pomilor. 

Pichetarea terenului 

Este lucrarea ce precede plantarea pomilor şi constă în marcarea cu 
picheţi a locului de plantare pentru fiecare pom. 

Epoca de efectuare este după pregătirea terenului pentru plantat. 
Pregătirea terenului, constă în îndepărtarea vegetației lemnoase, nivelarea 
solului, îngrăşare specifică şi desfundat la 65 - 75 cm. Terenul se pichetează, 
adică locul de plantare a pomului se însemnează cu 2 - 3 săptămâni înainte de 
săpatul gropilor. Lucrarea începe, după stabilirea distanțelor între rânduri şi pe 
rând şi după precizarea sistemului de pichetaj. 

Sistemul de pichetaj este dat de figura geometrică ce o formează 
4 pomi din două rânduri alăturate. El poate fi: în pătrat când distanţa dintre 
rânduri şi pe rând este egală, în dreptunghi când distanţa dintre rânduri este 
mai mare decât pe rând, sau în triunghi echilateral, când distanţa între rânduri 
este egală cu distanța pe rând ori 0,866 sau în triunghi isoscel când distanţa 
între rânduri este mai mare decât pe rând,dar pomii din rândul doi sunt plantați 
la mijlocul distanţei rândului unu. 

Lucrarea de pichetaj necesită aparatură topografică şi anume: teodolit, 
pantometrul pentru terenuri plane, stadii (mire), panglică sau sârme gradate, 
jaloane, picheţi. 

Suprafaţa de plantat se împarte în parcele a căror mărime este 
proporțională cu panta şi orografia terenului. Forma parcelei de dorit a fi 
dreptunghiulară sau pătrată şi numai pentru limite obligate alte forme. 
Parcelele se orientează cu latura lungă, paralelă cu curbele de nivel şi ele sunt 
delimitate de drumuri şi zone de întoarcere. 

Datorită tehnologiilor moderne existente astăzi, pichetajul se poate 
efectua cu ajutorul unui dispozitiv laser cu care se poate picheta 1,6 km de 
teren, cu condiţia ca în ziua respectivă să nu existe ceaţă. Alături de acest 
dispozitiv care se montează pe un trepied în momentul pichetării, mai sunt 
necesare: un receptor, o lunetă, tablou comandă laser. 

Pichetarea pe terenurile plane 

În cadrul parcelei după stabilirea distanțelor de plantare şi a sistemului 
de pichetaj se procedează la: 

- încadrarea suprafeţei parcelei; 

- ridicarea perpendicularelor ajutătoare; 

- pichetajul propriu-zis. 

Pentru încadrarea pe latura lungă a parcelei se vizează şi apoi se 
marchează cu picheţi o linie dreaptă - AB. Lungimea liniei AB este multiplul 
distanţei între pomi pe rând, iar depărtarea ei de marginea parcelei este de 1/2 
din intervalul dintre rânduri. 

Din capetele ei adică din punctul A dar şi din B, se ridică folosind 
teodolitul sau pantometrul, perpendicularele AC şi BD. Aceste perpendiculare 
sunt egale ca lungime şi reprezintă multiplul distanţei între rânduri. 

Se cunoaşte lungimea liniei AB sau se măsoară din nou. Cu această 
lungime din punctul C marcat cu pichet, se măsoară o distanță egală cu AB. 
Când această distanță nu închide poligonul în D - marcat şi el cu pichet - 
însemnează că cele două perpendiculare AC şi BD nu au fost bine trasate şi 
lucrarea se reia. Când distanţa AB a închis capetele CD perfect înseamnă că s- 
a lucrat corect şi lucrarea continuă. Pe laturile scurte AC şi BD se însemnează 

cu picheţi vopsiți capetele de rânduri care rămân pe loc până la plantarea 
întregii parcele. 

Linia de bază AB constituie rândul unu dar el poate fi mult mai lung 
decât lungimea panglicii încât pentru marcarea locului de plantare a pomilor 
din rândul 2, 3... se ridică perpendiculare ajutătoare din 50 în 50 m. Pe linia 
AB la 50 m se ridică perpendiculare însemnate cu picheţi vopsiți sau văruiţi ca 
şi pe liniile AC şi BD la distanţa între rânduri. 

Perpendicularele notate cu AC” şi AC” formează suprafeţe închise, de 
dreptunghi cu latura scurtă de 50 m. În interiorul fiecărei suprafeţe închise se 
poate începe pichetajul propriu-zis folosindu-ne de panglică, jaloane, picheţi. 

Primul rând este pe linia AB la 1/2 din distanţa între rânduri de 
marginea parcelei. Celelalte rânduri se marchează la distanţa corespunzătoare 
dintre rânduri. Se întinde panglica între picheţii capete de rânduri şi liniile 
ajutătoare iar la distanţa stabilită pe rând se însemnează locul de plantare cu 
picheţi. 

Presupunând că distanţa de plantare este de 5 m între rânduri şi 4 m pe 
rând, primul rând este la 2,5 m de marginea parcelei, iar următoarele la 5; 5 m. 
Pentru distanța pe rând primul pom este pe perpendiculara AC care este 
marcată la 1/2 din distanţa între pomi pe rând, de marginea parcelei, adică la 
2 m,apoi se continuă cu 4; 4 m. 

Lucrarea se continuă prin deplasarea panglicii la rândul 2, apoi 3 
ş.a.m.d. până se pichetează ultimul rând. 

Săpatul gropilor pentru plantarea pomilor 

Pentru realizarea unor condiţii optime de prindere şi de creştere a 
pomului, la locul de plantare se realizează gropi cu dimensiuni ce depăşesc 
sistemul radicular. 

Scopul lucrării: însuşirea modului de realizare a gropilor. 

Epoca efectuării gropilor este cu cca. două luni înainte de plantare 
pentru terenurile nedesfundate şi cu 1 - 2 săptămâni înainte pe terenurile 
desfundate, uneori chiar în aceeaşi zi. 

Pentru săpatul gropilor sunt necesare cazmale, lopeţi, picheţi şi 
scândură de repichetaj, în principal pe terenuri în pantă. 

Dimensiunile gropilor vor fi de 1,5 / 1,5 / 0,8 m pe terenuri grele 
nedesfundate şi nelucrate; 1 / 1 / 0,8 m pe terenuri mijlocii şi lucrate printr-o 
arătură la 25 - 30 cm şi pot fi de 0,6 / 0,6 / 0,8 m pe terenuri desfundate, (fig. 
7.2.1). 

Fig. 7.2.1. Teren desfundat 


În cazul plantațiilor superintensive pe terenuri desfundate, la 
70 - 75 cm se recomandă chiar deschiderea de rigole cu pluguri speciale, 
şanţuri în care se plantează pomii. 

Tehnologia de plantare pe rigole se aplică pe terenurile mobilizate pe 
adâncimea de 35 - 55 cm. 

Săpatul propriu-zis al gropilor începe prin a schiţa cu lama de la cazma 
în jurul pichetului ce marchează locul de plantare, dimensiunile gropii pe care 
dorim să o realizăm. Lucrarea se desfăşoară prin dislocarea primului strat de 
sol cu cazmaua până la 40 cm şi aşezarea lui între rânduri sub formă de 
muşuroi. Se continuă cu săpatul solului până la 80 cm, dar pământul rezultat se 
aşează în cealaltă parte a rândului tot ca muşuroi. 

Pe terenurile plane, gropile din capetele de rânduri şi de pe liniile 
ajutătoare se realizează după repichetare. Se păstrează în acest caz picheţii 
capete de rânduri ce ajută la repichetaj şi cei de pe liniile ajutătoare, fără a fi 
dislocaţi şi fără a efectua gropi. 

Pe terenurile în pantă pentru săpatul gropilor se foloseşte scândura de 
repichetaj. Aceasta are lungimea de 1,6 — 1,8 m, lată de 10 — 12 cm, groasă de 
2 cm şi prezintă o crestătură la mijloc şi câte o crestătură la fiecare capăt, (fig. 
2.2.2). 


Fig. 7.2.2. Scândură de repichetaj 
(după Popescu M., şi colab., 1992) 


Pentru efectuat groapa se aşează scândura cu crestătura din mijloc pe 
pichetul ce precizează locul de plantare. În dreptul crestăturilor de la capetele 
scândurilor se fixează câte un pichet. Aceşti picheți marginali se bat foarte 
bine pentru că rămân în teren, până după plantare. 

Se ridică scândura şi se schițează — ca şi la terenurile plane — în jurul 
pichetului central un pătrat cu dimensiunile gropii. Se scoate pichetul central şi 
se începe săpatul gropii. Primul strat dislocat sub formă de brazde se aşează în 
aval. 

Se sapă în adâncime încă o cazma 28 — 30 cm şi solul se aşează în 
amonte. 

Se continuă cu săpatul pe o adâncime de o cazma dar pământul nu se 
mai scoate ci se aşează în aval de groapă, aducând fundul gropii la orizontală. 

Pentru plantat, se aşează pământul obţinut la a doua cazma pe toată 
dimensiunea gropii şi chiar mai mult în aval formând un taluz. 

Se aşează brazdele cu iarbă pe taluzul format, urmând apoi plantarea cu 
sol fertil. 


TEST DE EVALUARE 


Ce reprezintă pichetarea terenului? 
Răspuns: 
Este lucrarea ce precede plantarea pomilor şi constă în marcarea 
cu picheți a locului de plantare pentru fiecare pom. 


2. Care sunt etapele care se aplică după stabilirea distanțelor de 
plantare şi a sistemului de pichetaj? 
Răspuns: 


Exerciţii. 

Exemplu rezolvat: 

1. Care sunt sistemele de pichetaj care se utilizează în 
pomicultură? 

a) Dreptunghi; 

b) Pătrat; 

c) Triunghi echilateral; 

d) Cerc; 

e) Triunghi isoscel. 

Rezolvare: a,b, c şi e. 


De rezolvat: 

2. Când începe lucrarea de pichetaj? 

a) După stabilirea distanțelor între rânduri ; 
b) După stabilirea distanțelor pe rând; 

c) După pregătirea terenului pentru plantat; 
d) După trecerea gerurilor mari; 

e) După precizarea sistemului de pichetaj. 
Rezolvare: 

7.3. Plantarea pomilor 


Scopul lucrării este de cunoaştere concretă a modului de plantare şi de 
pregătire a pomului pentru plantat. 

Repichetarea şi umplerea parțială a gropii cu pământ 

Cu 2 — 3 săptămâni înainte de plantat sau uneori chiar în ziua plantării, 
în gropile efectuate se trage pământ fertil de la suprafaţă pe 2/3 din groapă. În 
zonele frecventate de curenţi se amplasează concomitent şi tutorii. Ei au 
lungimea de 1,5 — 2 m, grosimea de 6 — 8 cm. Pe adâncimea gropii (80 cm) şi 
o porțiune de 20 — 30 cm ce se introduce în groapă, aceştia se ung cu ulei ars 
sau se tratează cu SO4Cu 5 %. 

Tutorii au rolul de a preciza locul de plantare şi a favoriza în zonele 
frecventate de curenţi crestarea verticală a pomilor. În acest sens muncitorii 
repartizează tutori la fiecare groapă înainte de tras pământ în acestea. 

Repichetajul adică restabilirea locului de plantare se realizează fie cu 
scândura de repichetaj, fie cu panglica sau sârme gradate respectiv cabluri, 
prin vizare. 

Repichetajul cu scândura de repichetaj constă în aşezarea scândurii cu 
crestăturile din capătul ei pe picheţii din marginile gropii, menţinând scândura 
în aceeaşi poziţie avută înainte de săpatul gropilor. În dreptul crestăturii 
centrale, unde pichetul lipseşte se amplasează tutorele ce marchează locul de 
plantare. 

Pentru suprafeţe mici şi unde curenţii lipsesc, astăzi nu se amplasează 
tutorele şi în crestătura centrală se aşează chiar pomul pentru plantat. 

Repichetajul cu panglica sau cabluri marcate este utilizat pe terenurile 
plane şi în principal pentru plantaţii intensive sau superintensive. Pentru acest 
repichetaj se utilizează picheţii din capetele rândurilor care au rămas 
neschimbaţi. Între aceşti picheţi se întinde panglica sau cablul gradat şi la 
distanţa de plantare pe rând se amplasează în fiecare groapă realizată, fie 
tutore, fie un pichet mai lung de obicei de 80 — 100 cm sau chiar pomul. 

Gropile marginale cele de pe capetele de rânduri şi chiar cele de pe 
perpendicularele ajutătoare, inclusiv repichetajul lor se realizează după 
terminarea plantării din interiorul parcelelor mici. Picheţii capete de rânduri 
reţinuţi sunt un permanent punct de verificare a direcţiei, rândurilor plantate. 

Umplerea parţială a gropii cu pământ are ca scop, favorizarea 
prinderii pomilor, grăbirea intrării pe rod. 

Epoca de realizare este cu 2 — 3 săptămâni înainte de plantare pentru 
solurile nedesfundate sau chiar în ziua plantării pentru cele desfundate sau 
pentru plantarea pe şanţuri concomitent cu tutoratul sau repichetatul. 

În cazul solurilor neîngrășate la desfundare sau în cazul nisipurilor, în 
cadrul fiecărei gropi se administrează 25 — 30 kg îngrăşământ organic la 
adâncimea gropii adică 80 — 100 cm. El se amestecă cu pământ din fundul 
gropii. 

Lucrarea continuă cu tragerea de pământ de la suprafaţa gropii adică 
pământ fertil. Pământul aruncat în groapă se nivelează uniform şi dacă nu este 

umed chiar se tasează uşor, se trage pământ pe % şi chiar 2/3 din groapă. Când 
pământul rezultat de la fundul gropii este pietros, sărac, el nu se utilizează la 
umplerea gropii, urmând a se folosi la plantare numai pământ de la suprafaţa 
solului. 

Epoca optimă a lucrării este toamna după căderea frunzelor — început 
de noiembrie — până la apariţia îngheţurilor. Când există cazuri excepţionale şi 
anume — neprocurarea materialului săditor, apariţia gerurilor foarte devreme — 
plantarea va avea loc primăvara foarte timpuriu, înainte de dezmugurire. În 
acest ultim caz, pomii pornesc mai târziu în vegetaţie şi realizează uneori 
neprindere, deci goluri în livadă. Se poate planta şi în ferestrele iernii dacă 
solul permite şi dacă temperatura este de peste 10*C. 

Înainte de plantat la fiecare groapă se aduc 10 — 15 kg mraniţă. Pomii 
pentru plantat se aduc de la locul de stratificare la capătul parcelei şi se 
pregătesc pentru plantare prin fasonarea şi mocirlirea sistemului radicular. 

Fasonarea rădăcinilor constă în: 

- îndepărtarea rădăcinilor uscate, eventual rănite la scoaterea din 
pepinieră; 

- scurtarea rădăcinilor principale groase doar deasupra rănilor efectuate 
cu ocazia scoaterii din pepinieră, când această ultimă lucrare nu a fost 
efectuată la scoaterea din pepinieră, (fig. 7.3.1.). 

- scurtarea rădăcinilor subţiri de 1 — 3 mm la 8 — 10 cm. 

Când plantarea se realizează primăvara, iar rădăcinile au fost fasonate 
la stratificare dar rănile nu s-au cicatrizat, rădăcinile principale se scurtează 
foarte aproape de prima secţiune. Imediat după fasonare sistemul radicular se 
mocirleşte. 


Fig. 7.3.1. Fasonarea rădăcinilor pomilor înainte de plantare 
r — rău; b — bine 


Mocirlirea rădăcinilor este lucrarea prin care întreg sistemul radicular 
până la colet, se introduce într-un amestec de pământ galben, îngrăşământ 
organic proaspăt de bovine şi apă — amestec semilichid. 

Mocirla pe rădăcini, favorizează cicatrizarea rănilor, contactul solului 
cu sistemul radicular şi în consecință favorizează prinderea pomilor. După 
mocirlire un muncitor repartizează pomii la groapă. Este foarte important ca 
cei care fasonează, mocirlesc şi repartizează pomii la groapă să păstreze 
evidenţa soiurilor şi să nu efectueze amestec. Cel care repartizează trebuie să 

cunoască schema de plantare şi aceasta trebuie să fie respectată întocmai 
pentru asigurarea polenizării şi a uniformităţii numeroaselor lucrări din livadă. 

Pentru ca pomii să fie plantați înainte ca mocirla de pe rădăcini să se 
usuce, ei se aşează în groapă în partea umbrită a acesteia şi se acoperă 
rădăcinile uşor cu pământ protejându-le până se plantează definitiv. 

Lângă tutore sau în dreptul semnului de plantare - de pe cablu - când 
tutorii lipsesc, se efectuează în groapă un muşuroi din pământ reavăn, 
amestecat cu mraniţă, (10 - 15 kg). 

La aşezarea pomului în groapă, pe muşuroiul efectuat se stabileşte 
foarte bine adâncimea de plantare. Nivelul coletului este necesar a fi pe toată 
durata plantaţiei la nivelul solului, deci pomul să prezinte în livadă aceeaşi 
adâncime ca în pepinieră. Pentru că solul nu este aşezat pe terenuri plane, 
coletul se menţine mai sus de nivelul solului cu 2 - 3 cm. Când plantarea se 
efectuează pe pantă sau portaltoiul este vegetativ sau zona este secetoasă, 
coletul se menţine cu 3 - 4 cm sub nivelul solului față de cum a fost în 
pepinieră. 

Pe nisipurile din sudul Olteniei, coletul pomului la plantare se menţine 
la 25 - 30 cm adâncime dar pe toată durata plantaţiei,groapa rămâne deschisă 
până la colet. 

Pentru stabilirea corectă a adâncimii de plantare se foloseşte o şipcă 
plasată peste marginile gropii lângă tutore. Se aşează apoi pomul în partea de 
nord a tutorelui sau în dreptul semnului de pe cablu pe muşuroiul realizat 
menţinând coletul mai sus cu 2 - 3 cm dacă suntem pe sol desfundat, neaşezat 
sau mai jos cu 3 - 4 cm funcţie de cele precizate mai sus. 

Odată fixată adâncimea şi locul de plantare, se trage pământ fertil de la 
suprafaţa solului, bine mărunţit peste rădăcini. Muncitorul ce ţine pomul, 
scutură uşor pomul după primul strat de sol, pentru ca pământul să pătrundă 
printre rădăcini. Când rădăcinile au fost acoperite cu 4 - 5 cm de pământ, se 
completează cu pământ reavăn până la marginile gropii, obţinând un strat 
orizontal. Acest prim strat se calcă începând de la marginea gropii, iar 
încălțămintea celui care calcă solul este bine să fie cu talpă moale pentru a nu 
răni rădăcinile, (fig. 7.3.2.). 


Fig. 7.3.2. Plantarea pomilor 


Se trage pământ şi se umple groapa total tot cu pământ mărunţit de la 
suprafaţă şi din nou se tasează de la marginea gropii. Se acoperă apoi cu un 

strat foarte subțire de sol ce nu se tasează, (fig. 7.3.3.). După plantare, imediat 
pomul se udă cu 20 - 30 l apă dacă solul este uscat, iar când este reavăn cu 10 - 
15 l apă la fiecare pom. În general primăvara se udă obligatoriu considerând că 
apar perioade de secetă. 


Fig. 7.3.3. Plantaţie încheiată 

Imediat - toamna - după înfiltrarea apei în jurul trunchiului se 
realizează un muşuroi înalt de 30 - 40 cm cu pământul de la fundul gropii, sau 
chiar din arătură pentru a feri sistemul radicular de îngheţ. 

Dacă plantaţia nu este împrejmuită, în aceeaşi zi se protejează 
împotriva iepurilor cu tulpini de floarea soarelui, de cânepă sau chiar cârpe. 

Când plantarea se efectuează primăvara, în jurul pomilor se efectuează 
o copcă, se udă şi pe suprafaţa respectivă imediat se aşează un strat de mulci 
(paie, pleavă de 3 - 4 cm grosime). 

Legarea pomilor de tutore se realizează la 10 - 12 zile de la plantare, 
utilizând materiale rezistente (folie de material plastic). Legarea se realizează 
în opt culcat, pentru a feri pomul de eventuale răni efectuate de tutore şi de 
curenţi puternici. Când tutorele depăşeşte prima ramură din coroană, el se 
scurtează cu ferăstrăul sub aceasta, iar capătul lui se netezeşte. 

În cazul plantațiilor prevăzute cu şpalier, acesta se instalează în primul 
an după plantare. 


TEST DE EVALUARE 


1. Care este rolul tutorelui? 
Răspuns: 
Tutorii au rolul de a preciza locul de plantare şi a favoriza în zonele 
frecventate de curenţi crestarea verticală a pomilor. 


2. Ce reprezintă mocirlirea rădăcinilor pomilor? 
Răspuns: 


Exerciţii. 

Exemplu rezolvat: 

1. Care sunt epocile de plantare? 
a) Toamna; 

b) Primăvara; 

c) În ferestrele iernii; 

d) Vara; 

e) Când solul este îngheţat. 
Rezolvare: a,b, c. 


De rezolvat: 

2. Care este cea mai bună epocă de plantare ? 
a) Toamna după căderea frunzelor; 

b) Primăvara cât mai timpuriu; 

c) Când solul este dezgheţat; 

d) După trecerea gerurilor mari; 

e) Primăvara cât mai târziu. 

Rezolvare: 


REZUMATUL TEMEI 


Plantaţiile pomicole se înființează numai pe baza de proiecte tehnico- 
economice. Locul destinat unei plantaţii pomicole trebuie sa corespunda din 
toate punctele de vedere: sol, umiditate, lumina, mişcări de aer, temperaturi, 
relief, etc. 

Înfiinţarea plantațiilor pomicole nu se poate concepe fără aplicarea 
prealabila a lucrărilor de organizare si amenajare rațională a terenului. 
Volumul si natura lucrărilor de organizare si amenajare a terenului destinat 
înființării plantațiilor pomicole, depind în mare parte de orografia terenului, 
natura solului, sistemul de cultura, particularităţile biologice ale pomilor, etc. 

Relieful, natura solului si factorul apa condiționează orientarea 
parcelelor, a drumurilor de exploatare si a rândurilor de pomi, a modului de 
amenajare antierozională a terenului, a reţelei de evacuare a apelor, etc. În 
funcţie de modul de repartizare a factorilor climatici în teren, se vor alege 
soiurile. 

Tema nr. 8 


IRIGAREA, ÎNTREȚINEREA PLANTAȚIILOR, INFLUENȚA 
TEHNOLOGIILOR INTENSIVE 


Unităţi de învăţare : 
° Irigarea plantațiilor de pomi şi arbuşti fructiferi; 
° Sisteme de întreținere şi lucrare a solului; 
e Evoluţia solurilor sub influența tehnologiilor intensive. 


Obiectivele temei : 

. Cunoaşterea metodelor de irigare, avantajele şi dezavantajele; 

° Cunoaşterea metodelor pentru determinarea stării de 
aprovizionare hidrică a plantelor; 

° Cunoaşterea sistemelor de întreținere şi lucrare a solului; 

° Cunoaşterea avantajelor şi dezavantajelor aplicării sistemelor de 
întreținere respective; 

. Cunoaşterea efectelor negative ce apar în soluri, datorită 
tehnologiilor intensive. 


Timpul alocat temei : 6 ore 


Bibliografie recomandată : 

1. Baciu A., 2005 — Pomicultură generală. Editura Universitaria, 


Craiova. 
2. Cichi M., 2009 — Pomicultură practică. Editura Arves, Craiova. 
3. Cichi M., 2010 — Pomicultura. Manual universitar pentru 


învățământul la distanță. Editura Universitaria, Craiova 

4. Popescu M., şi colab. 1982 — Pomicultură generală şi specială. 
Editura Didactică şi Pedagogică, Bucureşti. 

5. Sina Cosmulescu 2005 — Protecţia mediului în ecosistemele 
pomicole. Editura Sitech, Craiova. 


8.1. Irigarea plantațiilor de pomi şi arbuşti fructiferi 


Dintre cele mai folosite metode, menţionăm : 
- udarea pe brazde; 
- irigarea prin aspersiune ; 
irigarea prin picurare ; 
irigarea prin conducte perforate ; 

a. Udarea pe brazde 

Apa este condusă pe brazde deschise distanţate la 0,8 - 1,0 m una de 
alta şi la 1,5 m faţă de rândul de pomi, adânci de 16 - 20 cm cu lăţimea la bază 
de 30 - 50 cm, (fig. 8.1.1.). Udarea este adoptată pe solurile cu textură 
mijlocie, terenuri cu pante reduse şi uniforme precum şi pe pante mai mari 
(15 - 20%) orientând brazdele pe curbele de nivel cu o înclinare de 1 - 1,5%. 

Avantaje: 

- diminuarea investiţiei în faza iniţială şi a costurilor de exploatare 
ulterioare; 

- permite asocierea cu fertilizarea fazială suplimentară; 

- previne formarea crustei şi a degradării stării structurale a solului. 

Dezavantaje: 

- nu se poate folosi pe toate formele de relief; 

- consumul de apă este ridicat datorită pierderilor mari prin infiltrare şi 
evaporare; 

- este necesară amânarea unor lucrări agrofitotehnice până la zvântarea 
solului; 

- peste aceste limite se pot declanşa procese de eroziune cu efecte 
nefavorabile. 


Fig. 8.1.1. Udarea pe brazde 


b. Irigarea prin aspersiune 

Sistemul realizează o economie de apă evaluată la 25 - 30% prin 
evitarea scurgerilor din brazde. Nu stânjeneşte efectuarea lucrărilor între 
rânduri şi nu strică structura solului. 

Poate fi practicată şi sub coroana pomului şi nu spală soluţiile 
fungicide şi poate fi practicată în zonele cu curenţi de aer. 

Aspersoarele folosite în ţara noastră sunt de tip ASJ-1-M cu unghi de 
înclinare a jetului de 30°, prevăzut cu 4 dopuri interschimbabile cu diametrul 
de 5-6-7 şi 7,5 mm. Agregatul de pompare este APT 50/6 — pompă centrifugă 
monoetajată, furnizând un debit de 50 l/sec la o presiune de 6 atmosfere, 
(fig. 8.1.2.). 

Avantaje: 

- poate fi efectuată cu sisteme mobile sau fixe; 

- se practică atât pe terenuri plane, cât şi pe cele cu microrelief 
frământat sau neamenajate antierozional, cu pante de până la 25 %, pe soluri 
uşoare, mijlocii şi grele, amplasate pe substrat permeabil situat la mică 
adâncime; 

- combate atât seceta atmosferică, cât şi pe cea pedologică; 

Dezavantaje: 

- cheltuieli ridicate pentru dotare; 

- consum mare de energie. 


Fig. 8.1.2. Irigarea prin aspersiune 


c. Irigarea prin picurare 

Constă în distribuirea apei de udare pe direcţia rândului de pomi sub 
formă de picături, în ritm relativ constant, cu ajutorul unei conducte de 
material plastic sau de cauciuc cu G=1,8 - 2 cm prevăzute cu 4 dispozitive de 
picurare pentru fiecare pom, instalate pe rândurile de pomi direct pe sol sau se 
fixează pe mijloacele de susţinere la înălțimea de 20 - 30 cm de la sol. Debitul 
mediu pe fiecare picurător este de 1 - 10 Vh. 

Presiunea apei în conducte este de 0,6 - 1 atm., având în vedere 
diametrele mici de picurare care pot fi inundate uşor cu impurități, este 
necesară filtrarea apei la intrarea în conductă, folosind filtre cu minim 
30 orificii /cm?. 

Avantaje: 

- poate fi practicată pe teren denivelat, pe sol uşor sau greu; 

- realizează economie de forță de muncă. 

d. Irigarea prin conducte perforate 

Constă în distribuirea apei de udare pe direcția rândului cu ajutorul 
unor conducte de distribuţie din plastic perforate cu un diametru de cca. 
1,6 - 2,5 mm din material plastic fixate pe spalierul de susţinere la înălțimea de 
30 - 40 cm prevăzute cu orificii protejate cu manşoane canelate din care apa 
se scurge sub formă de şuviţe continue sau întrerupte, cu un debit de 
0,02 Vsec, (fig. 8.1.3.). 

Este o variantă mai economică a sistemului de irigare prin picurare. 
Având în vedere pierderea de presiune pe traseul conductei, diametrele 
orificiilor vor fi crescânde de-a lungul celor 200 m cât măsoară conducta, în 
limitele de 1,6-2,5 mm. 

Pornind de la o presiune în capătul amonte al conductei de 1,5 atm. şi 
ajungând în aval la 0,3 atm. Se realizează debite de 0,02 l/sec. 


Fig. 8.1.3. Irigarea prin conducte perforate 

e. Irigarea prin conducte subterane 

Constă în dirijarea apei de udare în zona de răspândire maximă a 
rădăcinilor active cu ajutorul unei reţele de distribuţie formate din conducte 
perforate de material plastic. Metoda permite optimizarea umidității solului 
chiar în zona rădăcinilor active şi prin asociere cu un regim raţional de 
fertilizare şi de aerare a solului poate asigura obţinerea de rezultate superioare 
față de celelalte metode de udare localizată. Tuburile din ceramică sau material 
plastic sunt plasate la adâncimea de 50-60cm. 

Avantaje: 

- se poate aplica în condiţii orografice şi de sol foarte variate; 

- asigură distribuirea îndestulătoare şi uniformă a apei; 

- odată cu irigarea se poate face şi fertilizarea suplimentară; 

- se realizează economie de apă de până la 30-40%; 

- nu împiedică accesul maşinilor pentru efectuarea lucrărilor; 

- nu favorizează atacul bolilor criptogamice; 

- reduce consumul de muncă manuală. 

Dezavantaje: 

- investiţia specifică mare pe hectar amenajat; 

- pericolul de înfundare a orificiilor cu suspensii mecanice, depuneri de 
carbonaţi sau datorită activităţii microorganismelor în interiorul conductelor. 

Pentru a evita înfundarea trebuie folosite conducte de plastic şi 
utilizarea unor mijloace perfecţionate de filtrare a apei, fără ca particulele de 
sol să aibă acces din exterior la orificiile perforate. 

Se pot aplica şi tratamente chimice cu hipoclorură în concentraţie de 
1mg/l pentru dizolvarea carbonaţilor. 


Metode pentru determinarea stării de aprovizionare 
hidrică a plantelor 


a. Determinarea stării de aprovizionare hidrică cu ajutorul 
camerei de presiune - eşantionul vegetal (frunză) se introduce într-o cameră 
de presiune, o parte a peţiolului sau a pedunculului rămânând la exterior. O 
butelie de azot lichefiat permite creşterea presiunii în cameră. La un moment 
dat se realizează un reflux al sevei şi o picătură de sevă apare la nivelul 
secţiunii. Presiunea care există în interiorul camerei la acel moment 
amplificată cu valoarea potenţialului osmotic a sevei eliminate ne dau valoarea 
potenţialului hidric al organului respectiv, (fig. 8.1.4.). 


A. B. 


Fig. 8.1.4. Cameră de presiune 


b. Determinarea vitezei de circulaţie a sevei — cu echipamente care 
se bazează pe metoda pulsului de căldură, (fig. 8.1.5). 


c. Monitorizarea schimbului de gaze între pomi şi atmosferă se 
realizează cu echipamente care determină modificarea stării hidrice şi a 
temperaturii foliare datorită închiderii sau deschiderii stomatelor ca urmare a 
creşterii sau scăderii intensității schimbului de CO2 cu atmosfera, (fig. 8.1.6). 

Fig. 8.1.6. 


TEST DE EVALUARE 


În ce constă irigarea prin conducte subterane? 

Răspuns: 
Constă în dirijarea apei de udare în zona de răspândire maximă a 
rădăcinilor active cu ajutorul unei reţele de distribuţie formate din 
conducte perforate de material plastic. 


2. Care sunt dezavantajele irigării prin conducte subterane? 
Răspuns: 


Exerciţii. 

Exemplu rezolvat: 

1. Care metodă de udare impune un consum mare de apă? 
a) Udarea prin conducte perforate; 

b) Udarea prin picurare; 

c) Udarea pe brazdă; 

d) Udarea cu aspersorul; 

e) Udarea prin conducte subterane. 

Rezolvare : c. 


De rezolvat: 

2. Care sunt avantajele irigării prin picurare? 

a) Poate fi practicată pe teren denivelat; 

b) Poate fi practicată pe sol greu sau uşor; 

c) Diametrele mici de picurare pot fi înfundate cu impurități; 
d) Filtrarea apei la intrarea în conductă; 

e) Realizează economie de forță de muncă. 

Rezolvare: 


8.2. Sisteme de întreţinere şi lucrare a solului 


În funcţie de vârsta pomilor, tipul de plantație, zona pedoclimatică în 
care este amplasată livada, panta şi expoziţia terenului, agrotehnica aplicată, 
solul din livadă trebuie să fie lucrat şi întreţinut în mod diferențiat. 

În actualele plantaţii pomicole se recomandă folosirea şi lucrarea 
solului după următoarele sisteme: ogorul lucrat, erbicidat, combinat, culturi 
intercalate, culturi pentru îngrăşăminte verzi, înierbarea permanentă sau 
temporară şi mulcirea solului. 

a. Ogorul lucrat — se realizează prin executarea unei arături de toamnă 
pe intervale, iar în primăvară şi în cursul verii se fac 3 - 4 discuiri şi cultivări 
alternativ. Arătura de toamnă trebuie executată cu cca. 2 săptămâni înainte de 
căderea frunzelor. 

Avantaj: se înlătură concurența pentru hrană dintre pomi şi buruieni. 

Dezavantaj: favorizează procesul de eroziune a solului, se produce 
rănirea sau tăierea rădăcinilor. 

Pe rândul de pomi solul se mobilizează manual sau mecanizat. Arătura 
se face pe solurile uşoare la 18 - 20 cm când portaltoiul utilizat are o 
înrădăcinare profundă şi la 10 - 12 cm în cazul portaltoilor cu înrădăcinare 
superficială. Pe soluri miljocii la 20 - 25cm la speciile altoite pe portaltoi cu 
înrădăcinare profundă şi la 10 - 14cm la portaltoii cu înrădăcinare superficială. 

b. Ogorul combinat cu erbicide — acest sistem se poate aplica în 
2 variante : 

- După efectuarea arăturii de toamnă se execută o erbicidare 
preemergentă pe toată suprafaţa, iar în cursul perioadei de vegetaţie se mai fac 
1 - 2 lucrări de discuire pentru menţinerea solului curat de buruieni. Pe rândul 
de pomi se erbicidează postemergent (când buruienile sunt în faza de rozetă 
sau au înălțimea de10 - 20cm). 

- Aplicarea erbicidelor se face pe o bandă cu lățimea de 0,8 - 1,0 m pe 
rândul de pomi în cazul gardurilor fructifere şi 2 - 3 m în plantațiile cu coroană 
globuloasă. 

Avantaj : reduce numărul de lucrări mecanice şi manuale. 

Erbicidele utilizate în plantațiile pomicole se stabilesc în funcție de 
modul de acţiune asupra buruienilor anuale şi perene, durata de eficacitate (cel 
puţin pt. un ciclu de vegetaţie) şi spectrul de acţiune. 

Erbicidele de contact au remanenţă redusă, se aplică de 2-3 ori pe an 
când buruienile au înălțimea 10-20 cm. 

Ele acţionează numai asupra organelor verzi cu care vin în contact, 
buruienile se usucă în câteva zile. 

Erbicide de contact: Gramoxone, Reglone, Fusilade, Tiuran, Paraquat, 
Diquat. 

Erbicide sistemice: Caragard, Simazin, Supersin, Livezin, Ustinex, 
Pitezin-B, Roundup, Venzar, Prefix, Betanol. 

Mărul şi părul suportă mai bine erbicidele comparativ cu sâmburoasele 
şi în special prunul şi caisul, mai ales în plantațiile tinere cu sistemul radicular 
mai la suprafaţă. 

Unele erbicide au efect fitotoxic: Pitezin în cultura piersicului pe 
solurile nisipoase în condiţii de irigare; Argezin (Atrazin) la plantațiile de măr 
tinere de 5 - 6 ani şi drupaceae, precum şi Pitezinul 75 PU în combinaţie cu 
Icedin 24-LS la sâmburoase. 

c. Culturile intercalate: se practică în primii ani după înfiinţarea lor 
când pomii acoperă o mică suprafaţă, iar pe intervalele dintre rânduri se 
cultivă plante anuale sau perene de la care se obţine o producţie suplimentară. 

Avantaje: asigură o utilizare mai eficientă a terenului, până la intrarea 
pe rod a plantaţiei; 

- reduce procesul de eroziune şi oscilaţiile termice ale solului ; 

- se reduc cheltuielile cu întreţinerea plantaţiei şi se îndepărtează 
excesul de umiditate. 

Dezavantaje: concurează în anumite perioade pomii în apă şi elemente 
nutritive ; 

- stânțeneşte aplicarea tratamentelor fitosanitare şi a lucrărilor de 
întreţinere ; 

- sporeşte consumul de forță de muncă la unitatea de suprafaţă datorită 
cultivării intervalelor. 

Culturile intercalate cu plante agroalimentare nu influenţează negativ 
creşterea şi dezvoltarea pomilor tineri, dacă distanța dintre rânduri este mai 
mare de 4 m. 

Culturile intercalate sunt recomandate numai în zonele cu pp mai mari 
de 600 - 700 mm anual sau în plantaţii irigate unde nu apare concurenţa pentru 
apă între pomi şi cultura intercalată, iar dozele de îngrăşăminte chimice se 
măresc în funcţie de cerinţele culturii intercalate. 

La alegerea speciilor cultivate în plantațiile tinere de pomi se are în 
vedere să nu se cultive specii cu talie înaltă, nici cu înrădăcinare profundă sau 
de la care se consumă partea care vine în contact cu substanţele utilizate la 
tratamentele fitosanitare. 

Pentru culturi intercalate se recomandă : 

a) leguminoase pentru boabe (soia, fasole, mazăre) — acestea nu 
favorizează dezvoltarea buruienilor; îmbogăţesc solul în azot şi substanţe 
minerale; sporesc conţinutul solului în materie organică; contribuie la 
structurarea lui; boabele nu vin în contact cu insectofungicidele; 

b) legumele (ceapa, usturoi, varză, dovlecei, pepeni, cartofi timpurii); 

c) rădăcinoasele (sfecla pentru zahăr, sfecla furajeră, morcovul); 

d) culturi de căpşuni anuale şi multianuale (2 - 3 ani); 

e) culturi furajere cu condiţia să fie cosite în luna mai. 

Nu se vor cultiva cereale prăşitoare (porumb, sorg) deoarece au talie 
mare şi înrădăcinare profundă, iar consumul lor maxim de azot şi apă coincide 
cu fenofaza de creştere intensă a lăstarilor, când nevoile de apă şi hrană ale 
pomilor sunt mari. 

d. Ogorul cu îngrăşăminte verzi — este recomandat pentru zone cu 
precipitaţii peste 700 mm anual. În intervalul când pomii au nevoi mari de apă 
şi elemente nutritive (creşterea intensă a lăstarilor şi creşterea fructelor) solul 
se întreţine ca ogor lucrat, iar în restul timpului este ocupat de culturi pentru 
îngrăşăminte verzi. 

Pot fi: 

- culturi de toamnă: se seamănă din luna august până la sfârşitul lunii 
septembrie, iar încorporarea lor în sol se face primăvara următoare înainte de 
înfloritul pomilor. Sunt formate din: 

- cereale de toamnă (orz de toamnă, secară) ; 

- borceaguri de toamnă alcătuite din amestecuri de cereale şi 
leguminoase (secară şi măzăriche de toamnă, orz de toamnă şi măzăriche de 
toamnă); 

- rapiță sau muştar. 

- culturi de primăvară - se practică în zone cu exces de umiditate sau în 
plantaţii irigate. Semănatul plantelor are loc primăvara, iar încorporarea lor în 
sol se face la înflorire. Se utilizează: trifoiul, hrişca, borceagul de primăvară, 
lupinul, bobul. La înflorire cultura se tăvălugeşte, se toacă şi se încorporează 
în sol prin discuire. 

- cultura de vară — poate fi formată din: lupin galben sau albastru, care 
se seamănă în prima jumătate a verii şi se încorporează în sol toamna. 

Avantaje : măreşte conţinutul solului în materie organică ; reduce 
procesul de eroziune ; înlătură excesul de umiditate. 

Dezavantaje : pot concura pomii în consumul de apă şi hrană ; costul 
de producţie pe tona de fructe este mai ridicat. 

e. Înierbarea solului — constă în cultivarea terenului din plantaţii cu 
diferite ierburi perene. Înierbarea poate fi făcută pe toată suprafaţa sau numai 
pe intervalele dintre rândurile de pomi, iar pe rândurile de pomi o bandă de 
1 - 2 m se întreţine ca ogor lucrat, (fig. 8.2.1.). 

Înierbarea poate fi : 

- permanentă — când înierbarea are aceeaşi durată de existenţă cu 
plantaţia ; 


Fig. 8.2.1. 


- temporară — când după 2 - 4 ani de la înfiinţare se desţeleneşte şi se 
încorporează în sol, urmând ca o perioadă similară de timp să se întreţină ca 
ogor lucrat. 

Înierbarea poate fi făcută cu graminee perene ca: Lolium perene, 
Dactilys glomerata, Festuca rubra sau cu amestecuri de graminee şi 
leguminoase: trifoi roşu şi ghizdei. 

Semănatul se face primăvara devreme sau în august. După înţelenire 
iarba se coseşte anual de cca. 4-5 ori, când are înălţimea de 15 - 20 cm şi se 
lasă pe sol sub formă de mulci. 

Avantaje: măreşte conţinutul solului în materie organică; reduce 
procesul de eroziune; înlătură excesul de umiditate. 

Dezavantaje: apare antagonismul dintre rădăcinile pomilor şi ale 
ierburilor; în perioadele secetoase sistemul lor radicular compact împiedică 
pătrunderea apei; carenţa în azot este mai mare. 

Înierbarea temporară, alternativă a intervalelor sub formă de benzi şi 
cosirea repetată a ierbii nu influenţează negativ creşterea şi fructificarea 
pomilor. 

f. Mulcirea solului — poate fi naturală sau artificială. 

Mulciul natural — poate fi obţinut din plantație, prin cosire repetată a 
ierburilor de pe intervale sau din resturi vegetale (paie, coceni, frunze, fân de 
slabă calitate) care întregi sau tocate acoperă solul într-un strat cu grosimea de 
10 - 15cm. 

Mulciul cel mai ieftin este cel obţinut din cosirea ierburilor din livadă, 
dar acesta nu satisface nevoile din punct de vedere cantitativ. Mulcirea poate fi 
făcută sub formă de benzi pe rândul de pomi sau pe toată suprafața. 

Mulciul artificial — poate utiliza folia de polietilenă albă sau neagră 
sub formă de bandă pe o lăţime de 1,5 - 2,0 m ca şi la căpşun. 

Avantaje: menţine umiditatea din sol; împiedică creşterea buruienilor; 
împidică procesul de eroziune; reduce oscilațiile de temperatură cu 3 - 6°C 
vara şi ridică cu 2 - 3 *C temperatura solului iarna. 

Dezavantaje: sporirea consumului de forță de muncă şi a cheltuielilor 
materiale prin procurarea şi aplicarea mulciului, ceea ce conduce la ridicarea 
costului de producţie al fructelor; stimulează dezvoltarea sistemului radicular 
al pomilor mai la suprafață; nu combate buruienile perene, dacă grosimea 
stratului de mulci nu este mai mare de 20 cm. 

La unitatea de suprafaţă pentru mulcire sunt necesare cca. 30 - 40 t 
materiale organice. 


TEST DE EVALUARE 


1. Cum se stabilesc erbicidele utilizate în plantațiile pomicole? 
Răspuns: 
Erbicidele utilizate în plantațiile pomicole se stabilesc în funcţie de 
modul de acţiune asupra buruienilor anuale şi perene, durata de eficacitate 
(cel puţin pt. un ciclu de vegetaţie) şi spectrul de acțiune. 


2. Care sunt dezavantajele mulciului artificial? 
Răspuns: 


Exerciţii. 

Exemplu rezolvat: 

1. Sub ce formă poate fi utilizat mulciul natural? 
a) Sub formă de benzi pe rândul de pomi; 

b) Pe toată suprafaţa; 

c) Nu poate fi utilizat; 

d) Sub formă de fâşii; 
e) Sub formă de pătrat. 
Rezolvare : a, b, d. 


De rezolvat: 

2. Ce specii pomicole suportă mai bine erbicidele? 
a) Mărul; 

b) Părul; 

c) Prunul; 

d) Caisul; 

e) Piersicul. 

Rezolvare 


8.3. Evoluţia solurilor sub influenţa tehnologiilor intensive 


Ca urmare a tehnologiilor intensive de cultură, în solurile din 
plantațiile pomicole pot apare efecte nedorite ce pot fi considerate fenomene 
de degradare antropică. Dintre acestea mai importante s-au dovedit: 
compactarea solului, accelerarea procesului de eroziune şi activarea 
alunecărilor de teren. 


Compactarea secundară a terenurilor - Compactarea solului reduce 
mărimea porilor şi scade abilitatea solului de păstrare a aerului şi apei. 

Rădăcinile nu se dezvoltă bine decât într-un mediu aerisit 
corespunzător. 

Aeraţia este un factor fundamental al creşterii şi a bunei funcţionări a 
rădăcinilor. Solul intervine în creşterea rădăcinilor prin conţinutul său de gaz 
carbonic, oxigen şi produse de descompunere anaerobă, ca hidrogen sulfurat, 
metan, etc. Speciile pomicole sunt diferit sensibile la conţinuturi reduse de 
oxigen. Creşterea rădăcinilor nu începe decât peste un conţinut minim în 
oxigen al amestecului de aeraţie, apoi creşte treptat cu concentraţia de oxigen. 
Infiltrarea apei poate fi redusă cu o treime în zona tasată. 

De asemenea, compactarea deteriorează proprietățile fizice ale solului, 
deranjează rădăcinile pomilor, produce un drenaj slab şi duce la pierderi de 
nutrienți. 

Tipuri de compactare: 

e Crusta de suprafaţă ce restricționează infiltrarea apei, fiind cauzată de 
impactul picăturilor de apă din ploi şi irigaţii asupra solului. Solurile înierbate 
sunt mai puţin supuse formării crustei. 

e Compactarea de suprafaţă apare pe porțiunile lucrate, de la suprafaţă 
către adâncime. Stratul compactat poate fi redus prin lucrări normale, prin 
creşterea rădăcinilor şi prin activitate biologică. 

e Compactarea adânca apare sub acţiunea greutăţii utilajelor şi 
afectează semnificativ subsolul. Aceasta este greu de controlat şi modifică în 
permanenţă structura solului. 

e Hardpanul se poate forma pe unele tipuri de sol datorită variaţiei 
dimensiunilor particulelor de sol, consolidării particulelor sub acţiunea ploii, şi 
factorilor organo-chimici. Aceste straturi sunt agravate prin lucrări şi traficul 
din livezi. 

Compactarea solului (tasarea), cu sau fără formarea hardpanului, se 
datorează traficului intens al agregatelor tractor, maşină, necesitat de 
executarea lucrărilor din plantaţii. Greutatea acestora, ce ajunge uneori la 
2 - 3 t, supune suprafaţa solului la presiuni mari, repetate şi de obicei pe 
aceleaşi urme. De aici rezultă o creştere a densităţii aparente şi a rezistenţei la 
penetrare, micşorarea conductivității hidraulice şi a porozităţii solului, în 
special a celei de aerație. Modificările pot apare fie la suprafaţa terenului, fie 
în adâncime, până la 30 - 35 cm, de obicei în zone mai compacte sub urma 
roţilor. 

În plantațiile pomicole, fenomenele de compactare secundară se 
instalează cu atât mai rapid şi afectează adâncimi mai mari de sol, cu cât 
traficul agregatelor mecanice este mai intens, se desfăşoară în condiţii de 
umiditate excesivă a terenului şi pe aceleaşi urme, pe soluri cu textură mijlocie 
şi sărace în materie organică, cu sistem de întreţinere ogor negru şi distanţe 
mici între rândurile de pomi. 

Suprafaţa solului, în aceste condiţii, este supusă la presiuni 
considerabile prin care se micşorează porozitatea stingherind circulația 
normală a apei şi aerului, limitând în acelaşi timp dezvoltarea normală a 
rădăcinilor în direcţia intervalelor dintre rânduri. 

Efectele tasării sunt mai puternice pe solurile argilo-lutoase, luto- 
argiloase şi lutoase. Pe solurile podzolice, în condiţii de precipitaţii abundente, 
s-a constatat o puternică tasare a solului, ce s-a manifestat pe o adâncime de 
30 - 40 cm, reducând în mare măsură infiltraţia apei, precum şi extinderea 
laterală a rădăcinilor în cazul tuturor portaltoilor vegetativi şi generativi la 
măr. În astfel de condiţii, se formează un hardpan mai mult sau mai puţin 
continuu, la 10 - 15 cm şi o grosime de 20 - 30 cm. 

Prezenţa lui perturbă mişcarea apei şi îngrăşămintelor aplicate, 
imprimă o dezvoltare anormală a sistemului radicular al pomilor şi produce 
dereglări de nutriție cu consecinţe directe asupra producţiei de fructe. 

Prezenţa harpanului la adâncimi diferite (20 - 50 cm), obligă sistemul 
radicular al pomilor la o repartiție defectuoasă şi se constată că masa de 
rădăcini principale se deplasează către straturile mai profunde ale solului, cu 
un regim aerohidric defectuos şi rezerve reduse de elemente minerale în forme 
uşor asimilabile. Sistemul radicular nu poate valorifica nici elementele 
minerale introduse în sol ca îngrăşământ, acestea neputând fi încorporate la 
adâncimi mari. 

Gradul diferențiat de compactare a solului are influenţă şi asupra 
permeabilităţii solului pentru apă. Umiditatea solului poate varia datorită 
dificultății circulației apei prin difuziune laterală şi apariţiei intercalate a unor 
zone mai tasate. 

În general, compactarea este o problemă ce apare în stratul de 60 cm de 
la suprafaţă. Semnele compactării sunt următoarele: 

- creşterea slabă a plantelor; 

- scurgeri de apă excesive; 

- dificultăţi de penetrare a solului; 

- creşterea laterală a rădăcinilor cu penetrare mică a rădăcinilor în 
straturile compacte; 

- straturi plate, compacte, dense, masive. 

Accelerarea proceselor de eroziune - Accelerarea proceselor de 
eroziune se datorează ploilor torențiale de intensitate mare pe versanţii cu 
pante mari. În pomicultură, accelerarea proceselor de eroziune poate avea loc 
şi pe versanţii cu pante mai mici în special pe soluri friabile, prin aplicarea 
unor metode neadecvate de irigație, norme necontrolate de udare, în plantațiile 
cu sistem de întreţinere a solului ogor negru. 

Eroziunea duce la scăderea productivităţii livezilor, deoarece 
îndepărtează nutrienţii, solul şi materia organică, scade capacitatea solului de 
reţinere a căldurii şi aerului. Următorii factori pot fi luaţi în considerare la 
evaluarea solurilor succeptibile eroziunii: 

e Textura solului. Solurile cu textură fină sunt mai susceptibile la 
eroziune. 

e Topografia: 

- panta - cu cât este mai mare, cu atât creşte riscul apariției eroziunii; 

- lungimea pantei — eroziunea creşte odată cu creşterea lungimii pantei. 

- orientarea rândurilor - plantarea rândurilor de sus în jos pe terenurile 
în pantă, duce la creşterea eroziunii. 

e Intensitatea ploilor — prin durată, intensitate. 

e Condiţiile de sol — solurile compacte sunt mai supuse fenomenului de 
eroziune. 

În plantațiile pomicole, prin utilizarea unor tehnologii nediferenţiate 
ecopedologic, se constată o accelerare a proceselor de eroziune de suprafaţă şi 
în adâncime. Accelerarea acestor procese se datorează mai multor factori. 
Unul dintre aceştia este utilizarea irigației prin aspersiune şi folosirea unor 
norme excesive de udare ce provoacă uneori scurgeri de apă la suprafaţă pe 
linia de mare pantă. 

Uneori, datorită neîntreţinerii corespunzătoare a instalaţiei de irigare, 
apar pierderi de apă la hidranţi şi conducte, ce participă şi ele la degradarea 
solului. Aceste procese de eroziune au efecte negative atât asupra pomilor, cât 
şi asupra solului. Fertilitatea solurilor supuse eroziunii scade treptat pe măsura 
ce acest proces avansează şi determină o pierdere a orizontului cu humus, 
bogat în substanţe nutritive, cu regim aerohidric favorabil şi cu o activitate 
microbiologică intensă. Studii efectuate asupra pierderilor de elemente 
minerale odată cu solul erodat, pe soluri slab protejate antierozional, au arătat 
o sărăcire semnificativă şi anume: 98 kg azot, 57 kg calciu, 39 kg magneziu, 
29 kg fosfor şi potasiu, reprezentând pierderi la hectar. 

Prin antrenarea unei părți din orizonturile superioare, pentru a 
supravieţui, pomii sunt obligaţi să exploreze prin sistemul radicular, orizonturi 
din ce în ce mai profunde, orizonturi al căror conţinut de carbonat de calciu 
creşte. Un alt fenomen este dezgolirea rădăcinilor, în partea superioară, ce 
duce la pieirea atât a rădăcinilor active din orizonturile superioare cât şi a celor 
din orizonturi mai profunde, datorită uscării treptate a rădăcinilor groase. O 
altă consecinţă este formarea hardpanului ca o consecinţă a pătrunderii în sol a 
unei cantități mari de apă, cât şi apariţia fenomenului de cloroză în cazul apei 
în exces prin mărirea vitezei de difuziune a CO2 din carbonatul de calciu. 

Pentru a preîntâmpina aceste efecte, se impune luarea unor măsuri şi 
anume: 

- proiectarea şi executarea unor lucrări de oprire a eroziunii accelerate 
de suprafaţă şi în adâncime; 

- modernizarea şi verificarea tehnică a sistemului de irigație, 

- introducerea irigaţiei prin picurare pe versanţi; 

- introducerea sistemului de întreţinere a solului prin înierbare şi 
mulcire; 

- aplicarea îngrăşămintelor organice bine fermentate; 

- optimizarea traficului mijloacelor mecanizate. 

Sistemul de întreţinere a solului are influenţă asupra eroziunii, mai ales 
pe terenurile în pantă (tabelul 8.3.1). 


Tabelul 8.3.1. 


Influenta sistemului de întreţinere a solului asupra stării 
de aprovizionare în humus şi a eroziunii pe terenurile în pantă 


Sistemul de Producţia de masă | Humus | Cantitatea de sol 
întreţinere verde (t/ha) (%) erodat (t/ha) 
Ogor lucrat - 1,48 46,2 

Ogor lucrat parțial 

(0,8 - 1,5 m sub 2,7 1,52 28,4 


proiecția coroanei) 


Secară benzi pentru 


îngrăşământ verde 10,2 1,54 14,4 
Înierbare permanentă 
cu erbicidare pe rând 19,2 2,42 1,2 


Cantitatea de sol erodat (t/ha) a înregistrat valori mari la sistemul de 
întreținere a solului „ogor lucrat“ (46,2 t/ha), urmat de sistemul „ogor lucrat 
parțial“ (28,4 t/ha) şi sistemul „secară benzi pentru îngrăşământ verde“ 
(14,4 t/ha) şi valori reduse (1,2 t/ha) la sistemul „înierbare permanentă cu 
erbicidare pe rând“. Rezultatele prezentate au fost obţinute într-o plantație 
intensiv de măr (5 x 4 m) pe un sol podzolic argilo-iluvial pseudogleizat, cu un 
conţinut în humus de 1,5%, amplasată pe un teren cu o pantă de 6 - 10%. 

Activarea fenomenului de alunecare - Practicarea pomiculturii 
intensive pe terenuri cu potenţial de alunecare, impune executarea unor lucrări 
de amenajare cu mişcări mari de pământ, grad înalt de echipare a terenului 
(construcţii, staţii de alimentare cu apă, etc.) şi trafic intens al mijloacelor 
mecanizate. Toate aceste condiţii constituie factori de destabilizare a 
versanților. Dacă s-ar admite proiectarea şi execuţia unor lucrări mecanice şi 
hidrotehnice de consolidare (colectarea şi dirijarea apelor de suprafaţă, de 
infiltraţie şi subterane, consolidarea bazei versantului, modelarea terenului), 
costul lor ar fi neamortizabil de cele mai multe ori. 

Prin tradiţie, însă, aceste terenuri sunt folosite pentru pomicultură, dar 
pomicultura tradițională nu impunea mişcări mari de pământ şi mobilizarea 
adâncă a solurilor. Pentru întreţinere nu erau folosite mijloace mecanizate, iar 
sistemul de cultură folosit era „pomi în fâneaţă”, unde producţiile mici de 
fructe erau compensate de obținerea fânului. 

Pentru a putea fi folosite în pomicultură, se impune elaborarea pe baza 
sistemului „pomi în fâneață“ a unui sistem modern de pomicultură specifică 
terenurilor cu potențial de alunecare, vor fi folosite numai acele terenuri cu 
panta maximă 15%, adâncimea maximă a planului de alunecare 2-3 m, iar 
suprafaţa afectată de instabilitate să nu depăşească 10-15% din suprafaţa unei 
ferme pomicole (100-150 ha). 

Amenajarea terenurilor trebuie să se rezume la împădurirea liniilor de 
desprindere, lucrări superficiale de modelare, intercepţia şi captarea izvoarelor 
de coastă. Sortimentul folosit trebuie adecvat acestor terenuri, dominant 
format din nuc, păr, cireş, cu distanţe mari de 8/14 m, restul suprafeţei fiind 
fâneaţa. Aceste specii sunt fixatoare de teren. Sistemul de cultură produce 
fructe, lemn valoros, fân menţinând în acelaşi timp stabilitatea terenului. 

Pentru evitarea alunecărilor de teren se pot lua şi alte măsuri, cum ar fi: 

e Evitarea infiltrării în sol a unor cantități mari de apă, pentru a nu 
ajunge la stratul de alunecare care este de obicei impermeabil; 

e Creşterea gradului de evapotranspiraţie a solului prin menţinerea lui 
acoperit cu plante; 

e Evitarea plantării speciilor de talie mare pe soluri cu stabilitate 
redusă; 

e Evitarea proiectării infrastructurii pe versanţii instabili; 

e Evitarea lucrărilor de adâncime mare pe versanţii cu stabilitate mică, 
pentru a nu favoriza înmagazinarea unor cantități mari de apă şi hidratarea 
straturilor impermeabile. 


TEST DE EVALUARE 


Care sunt efectele nedorite ce pot fi considerate fenomene de 

degradare? 

Răspuns: 

Compactarea solului, accelerarea procesului de eroziune şi 
activarea alunecărilor de teren. 

2. Ce măsuri se pot lua pentru evitarea alunecărilor de teren? 
Răspuns: 


Exerciţii. 

Exemplu rezolvat: 

1. Datorită eroziunii solului fenomenul de dezgolire a rădăcinilor 
are ca efect? 

a) Moartea rădăcinilor din straturile superioare; 

b) Uscarea întregului pom; 

c) Moartea rădăcinilor din straturile profunde; 

d) Uscarea rădăcinilor de schelet; 

e) Uscarea rădăcinilor de absorbţie. 

Rezolvare : a, c. 


De rezolvat: 
2. Ce fenomene accelerează fenomenul de eroziune? 
a) Datorită ploilor torențiale de intensitate mare pe versanţii cu pante 
mari; 
b) Datorită utilajelor ce execută lucrări; 
c) Datorită ploilor torențiale de pe versanţii cu pante mai mici; 
d) Nu apar fenomene de eroziune; 
e) Arşiţa puternică. 
Rezolvare: 
REZUMATUL TEMEI 


Asigurarea factorului apă constituie un element determinant în 
desfăşurarea procesului de creştere şi producţie a pomilor. În funcţie de 
condițiile climatice, edafice şi orografice prezente, de condiţiile economice, va 
fi aleasă o metodă sau alta de irigare, astfel încât factorul apă este determinant 
în procesul de creştere şi rodire. Apa trebuie să fie asigurată la un nivel optim 
dar în limitele unei eficiente maxime, folosind materiale ieftine, economisînd 
forţa de muncă şi combustibilul astfel încât să se obţină recolte cantitativ şi 
calitativ superioare de fructe. 

Aplicarea unui sistem rațional de lucrare a solului conduce, pe de o 
parte, la formarea unui număr cât mai mare de rădăcini active, capabile să 
întreţină absorbţia într-un ritm susţinut, iar pe de altă parte, asigură o rezervă 
permanentă de substanţe nutritive pentru pomi, încât să poată desfăşura în mod 
normal atât creşterea şi dezvoltarea fructelor şi diferenţierea mugurilor 
roditori. 

Problemele ce stau în faţa agriculturii sunt generate de necesitatea 
sporirii continue a producţiei de alimente şi materii prime pentru industrie. O 
cale tradiţională de creştere a producției agricole a constituit-o mult timp 
extinderea suprafeţei agricole. 

De aceea, pe plan mondial, dar şi în ţara noastră a devenit evident 
faptul că principala cale pentru ridicarea producţiei agricole rezidă în sporirea 
productivităţii  agroecosistemelor deja existente prin masive adaosuri 
tehnologice. Tehnologiile intensive practicate în pomicultură, constituie o 
intervenţie antropică în ecosistem şi pot duce la deteriorarea echilibrului 
ecosistemic, cu consecinţe asupra productivităţii sale. 

Se constată, deci, că actualul tip de progres tehnologic în pomicultură 
se bazează pe un consum energo-intensiv şi chimic excesiv cu consecinţe 
nefaste asupra mediului. 


Tema nr. 9 


FORME DE COROANĂ ȘI TIPURI DE TĂIERI APLICATE 
ACESTORA 


Unităţi de învăţare : 


° Forme de coroană cu volum mare şi ax, cu volum mic şi ax, 
globuloase fără ax, aplatizate cu ax; 
. Forme de coroană aplatizate fără ax, artistice palisate; 


° Tăieri de întreținere, tăieri de corectare şi tăieri de regenerare. 


Obiectivele temei : 

° Cunoaşterea caracteristicilor coroanelor cu volum mare şi mic; 

. Cunoaşterea caracteristicilor coroanelor globuloase şi aplatizate; 

° Cunoaşterea speciilor unde pot fi folosite coroanele cu volum 
mare şi mic, coroanele globuloase şi aplatizate; 

° Cunoaşterea intervențiilor de întreținere şi corectare aplicate 
coroanelor pomilor; 

e Cunoaşterea tăierilor de reîntinerire aplicate coroanelor în 
perioada de mare producţie. 


Timpul alocat temei : 5 ore 


Bibliografie recomandată : 
1. Baciu A., 2005 — Pomicultură generală. Editura Universitaria, 


Craiova. 

2. Botu I., 2003 - Pomicultură modernă şi durabilă. Editura Conphys, 
Rm. Vâlcea. 

3. Cichi M., 2009 — Pomicultură practică. Editura Arves, Craiova. 

4. Cichi M., 2010 — Pomicultura. Manual universitar pentru 


învățământul la distanță. Editura Universitaria, Craiova 
5. Popescu M., şi colab. 1982 — Pomicultură generală şi specială. 
Editura Didactică şi Pedagogică, Bucureşti. 


9.1. Forme de coroană cu volum mare şi ax, cu volum 
mic şi ax, globuloase fără ax, aplatizate cu ax 


După forma generală pe care o formează proiecția coroanelor pe sol se 
împart în: 

- coroane globuloase care realizează pe sol un cerc; 

- coroane aplatizate care formează pe sol o elipsă. 

Coroanele globuloase 

După volumul lor şi prezenţa axului se împart în: 

- coroane cu volum mare şi ax; 

- coroane cu volum mic şi ax; 

- coroane fără ax. 

Coroanele aplatizate pot fi: 

- cu ax vertical; 

- cu ax înclinat; 

- cu ax arcuit; 

- fără ax. 


Forme de coroane cu volum mare şi ax 

Piramida etajată rărită 

Se foloseşte frecvent pentru sistemul clasic de cultură sau pomi izolaţi 
în grădini familiale, în cadrul speciilor cu tendință accentuată de creştere 
etajat: păr, cireş, unele soiuri de prun, măr, vişin. 

Caracteristici: forma de coroană este formată dintr-un trunchi de 80 cm 
continuat cu un ax, pe care se realizează 2 - 3 etaje, distanţate la 80 - 120 cm, 
funcţie de soi. Etajul este format din 3 - 4 ramuri distanţate la 7 - 15 cm. Pe 

fiecare şarpantă se rețin 3 - 4 subşarpante bilateral altern. Prima subşarpantă 
este la minim 40 cm de baza şarpantei, apoi altern pe şarpantă la 40 - 60 cm. 

Fiecare subşarpantă este garnisită cu ramuri de semischelet şi de rod. 

Piramida neetajată (Leader) 

Este folosită pentru speciile cu creştere viguroasă, fără a forma etaje - 
măr, păr, unele soiuri de prun, de vişin. 

Se caracterizează prin trunchi de 60 - 80 cm continuat cu un ax, pe care 
se prind 5 - 7 şarpante în spirală distanţate la 30 - 45 cm. Pe fiecare şarpantă 
sunt prezente 3 - 4 subşarpante distanţate la 30 - 40 cm de la inserţia 
şarpantelor de pe ax, amplasate bilateral altern. 

Datorită numărului mare de şarpante şi a înălțimii pomului, această 
formă s-a îmbunătăţit şi înlocuit cu: 

Piramida neetajată modificată (Leader modificat) sau piramida 
neetajată întreruptă 

Se caracterizează prin pomi cu trunchi de 60 - 70 cm continuat cu un 
ax, pe care se rețin 4 - 5 ramuri în spirală distanţate la 25 - 40 cm. Fiecare 
şarpantă are 3 - 4 subşarpante dispuse bilateral altern exterior şi distanţate la 
30 - 40 cm de ax şi între ele. După a 4-a sau a 5-a şarpantă axul se suprimă. 

Întreg scheletul pomului este garnisit cu formaţiuni de rod şi ramuri 
semischelet. 

Înălţimea pomului în acest caz ajunge la 3 - 3,5 m iar interiorul 
coroanei este mai bine luminat. Când rămâne la 4 ramuri în spirală poartă 
denumirea şi de vas întârziat. Se foloseşte în plantaţii intensive de: măr, păr, 
prun, cais, cireş, vişin, migdal şi chiar nuc. 

Piramida mixtă 

Este utilizată pentru sistemul clasic de cultură a pomilor sau pentru 
pomi izolaţi cu vigoare mijlocie sau mare. Se poate folosi pentru: prun, cireş, 
vişin, unele soiuri de măr, păr. 

Caracteristici: 

Pomii prezintă un trunchi de 80 - 85 cm la înălțimea căruia se găseşte 
un etaj din trei ramuri distanţate la 7 - 15 cm, egal repartizate în plan orizontal. 
Deasupra acestui etaj la 60 - 70 cm se reţine o ramură şi apoi încă două în 
spirală, distanţate la 30 - 35 cm una de alta. 

După consolidarea celei de-a treia ramură în spirală, axul se suprimă. 
Pe fiecare ramură de ordinul I se formează 2 - 3 subşarpante distanţate la 
30 - 40 cm şi amplasate bilateral exterior. 

Şarpantele şi subşarpantele sunt garnisite cu formaţiuni de rod şi 
ramuri de semischelet. 


Forme de coroană cu volum mic şi ax 
Fusul tufă - SPINDELBUSCH 


Forma de coroană fus tufă iniţiată în Germania, se poate folosi pentru 
plantaţii intensive sau superintensive în cadrul speciilor: măr, păr cu portaltoi 
ŞI soiuri de vigoare mică. 

Se caracterizează printr-un trunchi de 40 - 50 cm continuat cu un ax pe 
care se prind în spirală 10 - 14 şarpante distanţate la 12 - 30 cm şi conduse la 

un unghi ce creşte de la 60° pentru primele şarpante şi la 85 - 90° pentru 
ultimele. 

Şarpantele nu prezintă subşarpante, ele sunt garnisite direct cu 
formaţiuni de rod şi ramuri semischelet. Înălțimea pomilor 2,5 - 3 m. 

Forma de coroană Pillar 

Pomii pentru această formă prezintă un trunchi de 30 - 35 cm şi se 
continuă cu un ax, pe care se prind direct ramuri de semischelet şi de rod 
aduse la orizontală cu agrafe. 

Înălțimea pomului este de 2,5 - 3 m. Se poate utiliza pentru soiurile de 
măr şi păr cu vigoare mică şi altoite pe portaltoi vegetativi, cu aceeaşi vigoare 
- mică - şi chiar pentru piersic în sistem superintensiv. 

Forme de coroană globuloase fără ax 

Formele de coroană fără ax permit o bună luminare a interiorului 
coroanei, încât se utilizează cu precădere la speciile cu cerinţe mari faţă de 
lumină, în plantaţii intensive pe suprafeţe mari, dar şi în grădini familiale pe 
suprafeţe mici. 

În cadrul acestor forme a fost utilizat în primul rând: 

Vasul clasic 

Acesta se caracterizează printr-un trunchi de 40 - 60 cm la nivelul 
căruia se găsesc trei sau patru ramuri schelet. Pe fiecare şarpantă se formează 
două subşarpante prin sistemul de bifurcare, (fig. 9.1.1.). 

Distanţa mică dintre punctele de inserție a şarpantelor determină 
dezbinarea uşoară a acestora şi în consecinţă s-a renunţat la utilizarea sa şi 
înlocuit cu vasul ameliorat. 


Fig. 9.1.1. Vasul classic (după Negrilă A., 1971) 


Vasul ameliorat se poate utiliza la: cais, piersic, migdal, nuc, gutui dar 
şi la unele soiuri de prun, măr, vişin şi chiar unele soiuri de cireş. 

Pomii se caracterizează printr-un trunchi de 40 - 60 cm la înălțimea 
căruia pe un ax scurt se rețin trei ramuri distanţate la 10 - 15 cm. Ramurile 
împart planul orizontal în părți egale şi sunt conduse la 45°. Fiecare ramură 
(şarpantă) este garnisită cu 3 - 4 subşarpante dispuse după sistemul bilateral 
altern şi conduse la un unghi de 50 - 60° cu verticala. 


Forme de coroană aplatizate cu ax 


Palmetă etajată cu braţe oblice (Baldassari) 

A fost iniţiată în Italia de către Baldassari şi utilizată în prima parte în 
livezile de măr, păr, piersic. Astăzi se foloseşte în cadrul plantațiilor de măr, 
păr, piersic, prun, cais, cireş, vişin. 

Se caracterizează prin pomi cu trunchiul de 40 - 60 cm continuat cu un 
ax, pe care se prind 3 maxim 4 etaje. Fiecare etaj are 2 ramuri de ordinul I - 
şarpante - opuse cu direcţia pe rând. Distanţa dintre etaje este de 60 - 120 cm 
funcţie de vigoarea portaltoiului şi vigoarea soiului, iar distanța dintre 
şarpantele aceluiaşi etaj este de 8 - 12 cm. Unghiul de ramificare a etajului I 
este de 45° şi creşte cu 5° pentru fiecare etaj superior. 

Fiecare şarpantă este garnisită cu 2 ramuri de ordinul II amplasate 
bilateral altern. Înălțimea pomului 3 - 3,5 m. Pentru realizare este necesar 
şpalier cu 3 sârme. 

Palmetă neetajată cu braţe oblice 

Acest sistem de coroană este folosit în plantațiile de măr şi păr, de 
vigoare mică şi mijlocie dar şi la piersic. 

Trunchiul are 40 cm şi se continuă cu un ax pe care sunt inserate 8 - 10 
rar 12 şarpante. Distanţa dintre două şarpante vecine este de 25 - 30 cm, iar 
dintre două şarpante de pe aceeaşi parte a pomului, 50 - 60 cm. Unghiul de 
ramificare ale şarpantelor este de 50 - 60°. Şarpantele sunt garnisite cu ramuri 
de semischelet şi de rod. 

Palmeta simplă 

Acest sistem de coroană se utilizează pentru plantațiile de piersic şi nu 
necesită mijloc de susţinere. 

Trunchiul are 40 cm, iar coroana este formată din două şarpante 
orientate pe direcţia rândului şi dintr-un ax uşor oblic. Aceste trei elemente de 
schelet sunt garnisite cu ramuri de semischelet şi ramuri de rod. 

Palmeta etajată cu braţe orizontale (Palmeta Haag) 

Această formă de coroană este folosită pentru soiurile de vigoare mică 
şi mijlocie de măr şi păr. 

Trunchiul are 40 cm. El se continuă cu un ax pe care sunt inserate 5 - 6 
etaje de şarpante, orizontale, aflate la 50 - 60 cm unul de altul. Acestea sunt 
garnisite cu ramuri de rod. Înălţimea pomului format este de 2,5 - 3,0 m, iar 
lățimea lui la baza coroanei de 0,9 - 1,2 m. Pentru formarea acestui sistem, 
este necesar un şpalier cu 5 - 6 rânduri de sârme. 

Palmeta liberă 

Acest tip de palmetă este specific plantațiilor de cireş, vişin, prun, cais, 
piersic, realizate din pomi cu vigoare mică şi mijlocie. 

Pomii conduşi sub formă liber aplatizată, au un trunchi de 40 - 50 cm 
înălțime, continuat cu un ax pe care se găsesc 8 - 10 şarpante, aşezate fie în 
etaj, fie la distanţe şi unghiuri de ramificare diferite. Orientarea tuturor acestor 
şarpante este însă pe direcţia rândului. 

Elementele de schelet sunt garnisite cu ramuri de semischelet şi cu 
ramuri de rod. 

Pomii au la sfârşitul tăierilor de formare înălțimea de 2,5 - 3,5 cm şi 
grosimea la baza coroanei de 1,5 - 1,7 m, grosime ce scade către vârful 
coroanei. 


TEST DE EVALUARE 


1. În ce sistem de cultură se poate utiliza piramida etajată rărită şi 
la ce specii? 
Răspuns: 
Se foloseşte frecvent pentru sistemul clasic de cultură sau pomi 
izolați în grădini familiale, în cadrul speciilor cu tendinţă accentuată de 
creştere etajat: păr, cireş, unele soiuri de prun, măr, vişin. 


Care sunt caracteristicile formei de coroană piramida mixtă? 
Răspuns: 


Exerciţii. 

Exemplu rezolvat: 

1. La ce specii este utilizată palmeta neetajată cu braţe oblice? 
a) Măr; 

b) Păr; 

c) Piersic; 

d) Nuc; 

e) Zmeur. 

Rezolvare : a, b, c. 


De rezolvat: 

2. Câte etaje prezintă palmeta etajată cu brațe oblice? 
a) 1 - 2 etaje; 

b) 3 - 4 etaje; 

c) 7 - 8 etaje; 

d) 4 - 7 etaje; 

e) Nu prezintă etaje. 

Rezolvare: 


9.2. Forme de coroană aplatizate fără ax, artistice palisate 


Forme de coroană aplatizate fără ax 


Tripla încrucişare (Tricroissillon Delbard) 

Tripla încrucişare poate fi utilizată la pomii de vigoare diferită, întrucât 
prin modificarea unghiului de înclinare a şarpantelor şi subşarpantelor, se 
reglează vigoarea şi înălțimea. 

Trunchiul are 30 cm. Coroana nu are ax central şi este formată din 
două şarpante, orientate opus, pe direcţia rândului. Ele sunt înclinate în funcție 
de vigoarea soiului şi portaltoiului sub unghiuri între 21 - 49 faţă de verticală. 
Pe partea superioară a fiecărei şarpante la 60 - 80 cm de la bază, se formează 
câte o subşarpantă. Cele două subşarpante se orientează astfel încât fiecare 
dintre ele este paralelă cu şarpanta vecină. În acest fel fiecare şarpantă se 
încrucişează cu alte trei ramuri de schelet. Pentru realizarea acestui sistem de 
coroană este necesară prezenţa şpalierului şi a şipcilor de dirijare a şarpantelor. 
Ramurile de schelet sunt garnisite cu ramuri de semischelet şi de rod. 

Înălţimea pomilor formaţi este de 2,5 - 3 m, iar lăţimea la baza 
coroanei este de 0,6 - 0,8 m. 

Sistemul Tatura Trellis 

Acest sistem de conducere a pomilor este relativ nou şi a fost promovat 
şi exploatat pentru prima dată în Australia. Este utilizat pentru conducerea 
coroanelor la măr, păr, cireş, prun, piersic, de vigoare mijlocie şi mică. 

Pomii formaţi în acest sistem au un trunchi de 40 - 60 cm înălţime, din 
care pornesc două şarpante, orientate perpendicular pe direcția rândului. 
Acestea împreună cu trunchiul au formă de Ypsilon transversal. Unghiurile de 
ramificare sunt de 30%, dar ele sunt variabile în funcţie de vigoarea pomului. 
Şarpantele sunt garnisite cu ramuri de semischelet şi ramuri de rod. Formarea 
acestui sistem necesită şpalier cu 5 - 6 sârme. Înălțimea pomilor după formare 
este de 3 - 3,5 m. Acest sistem se poate întreţine prin tăieri mecanizate. 

Vasul întârziat aplatizat 

Acest sistem de coroană este folosit în livezile intensive de prun, cais şi 
vişin. 

Vasul întârziat aplatizat are 4 şarpante. Ele fac cu direcţia rândului 
unghiuri de câte 35 - 45°. 

Distanţa dintre şarpante pe ax, este de 25 - 30 cm. Fiecare şarpantă are 
3 - 4 subşarpante dispuse după principiul bilateral altern extern, la 40 - 60 cm 
una de alta. 

Ramurile de schelet sunt garnisite cu ramuri de semischelet şi ramuri 
de rod, (fig. 9.2.1). 


Fig. 9.2.1. Vasul întârziat aplatizat 
(după Cociu V., 1993) 

Forme de coroană artistice palisate 


Înfrumuseţarea oricărei grădini familiale poate fi realizată şi prin specii 
pomicole sub formă de coroane artistice palisate. 

Se pretează, în special sub această formă de dirijare, soiurile de măr şi 
păr. 

Formele artistice palisate ce pot fi date pomilor sunt numeroase, dar se 
utilizează în principal: cordonul vertical, oblic, orizontal, forma de "U" simplu, 
de "U" dublu, palmeta Verrier, palmeta candelabru, sistemul Cossonet ş.a. 

Cordonul vertical 

Se utilizează nu numai pentru aspectul ornamental datorită locurilor de 
trecere, dar chiar şi în plantaţii superintensive cu măr, păr, piersic. 

Caracteristic prezintă un trunchi de 35 - 40 cm, continuat cu un ax pe 
care sunt prinse ramuri de rod şi ramuri de semischelet, a căror lungime nu 
depăşeşte 40 cm. Înălţimea totală a pomilor este de 2,5 m. 

Distanţa de plantare pe rând a pomilor este 0,8 - 1 m. 

Cordonul oblic 

Se caracterizează prin trunchi vertical de 30 - 35 cm continuat cu un ax 
adus pe rând la 45* cu verticala. Lateral prezintă ramuri de rod şi ramuri de 
semischelet scurte. 

Înălţimea pomilor este de 2,25 - 2,5 m. Axul este garnisit cu formaţiuni 
de rod şi ramuri de semischelet de 25 - 35 cm. Se utilizează fie paralel cu alei 
de trecere, fie pentru mascarea unor clădiri, ziduri ş.a. Distanţa pe rând a 
pomilor este de 0,8-1m. 

Cordonul orizontal 

Acesta poate fi simplu sau dublu. 

Se poate folosi în grădini familiale paralel cu alei de trecere, în cadrul speciei 
măr, păr cu soiuri tip spur. 

Caracteristic prezintă trunchi vertical de 30 - 35 cm la nivelul căruia se 
formează un braţ sau două opuse cu direcţia pe rând aduse paralel cu solul. 

Forma de "U" simplu se caracterizează prin trunchi de 30 - 35 cm, la 
nivelul căruia sunt reţinute două braţe opuse, aduse la orizontală pe distanţa de 
30 cm fiecare şi apoi vârful dirijat spre verticală. 

Distanţa între braţe este de 60 cm. Ele sunt menținute egale ca înălțime. 
Fiecare braţ este garnisit cu formaţiuni de rod şi ramuri de semischelet scurte. 

Înălţimea totală a pomilor 2,25 - 2,5 m. Distanţa de plantare a pomilor 
pe rând este de 1,2 m. Se utilizează la înfrumusețarea locului de trecere. 

Forma de "U" dublu 

Se utilizează în acelaşi scop de ornament şi înfrumusețare a locului de 
trecere. 

Caracteristic prezintă trunchi de 30 - 35 cm şi 4 braţe egale, distanţate 
la 50 cm şi egale ca înălțime. Nu prezintă ax. Fiecare braţ este garnisit cu 
formaţiuni de rod şi ramuri de semischelet scurte, (fig. 9.2.2). Înălţimea 
pomului este de 2,25 - 2,5 m. 

Distanţa de plantare a pomilor pe rând este de 2,5 m. 

Fig. 9.2.2. Forma de U dublu 


Palmeta Verrier 

Se caracterizează prin trunchi de 30 - 35 cm, continuat cu un ax scurt. 
La înălțimea trunchiului prezintă două braţe opuse orizontalizate fiecare pe 
75 cm şi apoi aduse spre verticală. Pe ax la aproximativ 50 cm de primele 
braţe se formează un nou etaj cu două braţe opuse din muguri succesivi şi cu 
direcţie pe rând. Braţele de pe ax se rețin în anul II vara. 

În primăvara anului III braţele reţinute pe ax se aduc la orizontală pe 
25 cm fiecare, dirijate pe a II-a sârmă a şpalierului, iar vârful lor este adus spre 
verticală. 

An de an se intervine pentru echilibrarea braţelor iar pe fiecare braţ, se 
rețin formaţiuni de rod scurte distanţate la 12 - 15 cm şi ramuri de semischelet 
distanțate la 15 - 20 cm. Acestea din urmă prezintă poziţie oblică sau 
orizontală şi nu depăşesc 35 cm. 

Forma aceasta este utilizată la soiuri de măr, păr tip spur. 

Palmeta candelabru cu braţe verticale simplă 

Caracteristic prezintă trunchi de 35 - 40 cm la nivelul căruia sunt 
prezente două braţe opuse dirijate orizontal pe 45 cm, iar apoi vârful fiecăruia 
adus spre verticală, (fig. 9.2.3). 

Pe partea superioară a fiecărui braţ orizontal se reţine câte un braţ vertical 
distanțat de trunchi la 15 cm revenind între braţele verticale distanţa de 30 cm. 


Fig. 9.2.3. Palmeta candelabru cu patru braţe verticale 


Numărul braţelor verticale poate fi 4 când forma se numeşte palmetă 
candelabru simplă, dar braţele pot fi 6 - 8 şi chiar 16. 

Se menţine între braţele verticale distanţa de 30 cm şi o înălțime egală 
a lor de 1,5 - 2 m. Fiecare braţ este garnisit cu formaţiuni de rod şi ramuri de 
semischelet reținute scurt şi fără a depăşi 4 ani. 

Braţele verticale se aleg anul II vara. Se poate folosi la măr, păr, dar 
chiar şi la alte specii. 

Sistemul Cossonet 

Este un gard pomicol format din palmetă cu braţe orizontale, ce 
alternează cu palmeta cu braţe oblice, (fig. 9.2.4). 


Fig. 9.2.4. Sistemul Cossonet (după Ghena N., 1977) 


Atât palmeta cu braţe orizontale cât şi cea cu braţe oblice, au un trunchi 
de 30 cm continuat cu un ax. Pe ax pentru fiecare pom sunt prezente 4 perechi 
de braţe opuse, cu direcţie pe rând şi distanţate perechile la 50 cm. Etajul are 
2 braţe opuse formate din muguri succesivi. Fiecare braț este garnisit cu 
formaţiuni de rod şi ramuri de semischelet reţinute scurt. 

Palmeta cu braţe orizontale ocupă spaţiul de sub braţele palmetei 
oblice. Prin acest sistem pe lângă aspectul estetic, se utilizează economic 
spaţiul de plantare rezervat pomilor pe rând care poate fi de 2,5 m. 

Se recomandă pentru măr, păr, portaltoi cu talie joasă şi soiuri spur. 


TEST DE EVALUARE 


1. Prin ce se caracterizează palmeta candelabru cu patru braţe 
verticale? 
Răspuns: 
Caracteristic prezintă trunchi de 35 - 40 cm la nivelul căruia sunt 
prezente două braţe opuse dirijate orizontal pe 45 cm, iar apoi vârful 
fiecăruia adus spre vertical. 


Care sunt caracteristicile formei de coroană palmeta verrier? 
Răspuns: 


Exerciţii. 

Exemplu rezolvat: 

1. La ce specii este utilizată forma de coroană vas întârziat 
aplatizat? 

a) Măr; 

b) Păr; 

c) Prun; 

d) Cais; 

e) Vişin. 

Rezolvare : c, d, e. 


De rezolvat: 

2. La ce formă de coroană se reglează vigoarea şi înălţimea prin 
modificarea unghiului de înclinare a şarpantelor şi subşarpantelor? 

a) Tripla încrucişare Delbard; 

b) Palmeta verierr; 

c) Cordonul orizontal; 

d) Forma de U simplu; 

e) La nici o formă. 

Rezolvare 


9.3. Tăieri de întreţinere, tăieri de regenerare şi tăieri de corectare 


Tăieri de întreţinere 

Tăierile de întreţinere — sunt tăierile care se aplică ramurilor de schelet 
după intrarea pomului în perioada de rodire. 

Momentul optim de aplicare a tăierilor de întreținere — aceste tăieri se 
aplică în toată perioada de repaus vegetativ simultan cu tăierile de rodire. Dacă 
volumul lucrării este mic şi dispunem de forță de muncă suficientă, este bine 
ca tăierile să se facă la sfârşitul perioadei de repaus adică după trecerea 
gerurilor mari până la pornirea în vegetaţie, (după Godeanu I., 1981). Se fac 
mai întâi tăierile de întreţinere, adică se taie mai întâi ramurile de schelet iar 
apoi se fac tăierile de rodire sporind asupra ramurilor de semischelet şi a celor 
de rod. 

Mod de lucru: 

Analizăm fiecare şarpantă în parte şi se stabileşte: 

- locul şi unghiul de inserţie al şarpantei şi a subşarpantelor de pe ax; 

- lungimea ei comparativ cu distanța de plantare şi a celorlalte 
şarpante; 

- modul de garnisire cu ramuri de semischelet şi de rod; 

- lungimea creşterilor anuale. 

Tăierile de întreţinere au ca scop asigurarea unei bune luminări şi 
aerisiri a coroanei prin menţinerea elementelor structurale ale coroanei la 
caracteristicile formate şi realizarea unei desimi şi lungimi corespunzătoare a 
ramurilor semischelet şi de rod. Tăierile de întreţinere se fac necesare dat fiind 


140 


alungirea şi ramificarea continuă a fiecărei ramuri din coroană ceea ce 
determină îndesirea sa. 

Pe de altă parte, pe parcursul anilor sub greutatea crescândă a rodului, 
ramurile de schelet sau semischelet se apleacă, iar la punctele de curbură apar 
de obicei noi ramuri. Acestea concură pe cele principale îndesind şi umbrind 
ramurile de semischelet, conducând chiar la uscarea lor. De aceea tăierile de 
întreţinere se concretizează prin: 

- reechilibrarea şarpantelor, cu verificarea direcţiei de creştere şi 
lungimii lor, intervenind când este necesar cu scurtări deasupra unor ramuri 
subterminale sau redresarea ramurilor inferioare pentru stimularea creşterii 
acestora sau înclinarea celor superioare; 

- rărirea ramurilor când acestea îndesesc şi umbresc interiorul. Operația 
constă în reducţia şi chiar suprimarea ramurilor de semischelet cu vârstă de 
peste 3 ani - epuizate. Se vor reţine spre bază ramuri semischelet mai 
viguroase; 

- substituirea axului ce creşte foarte viguros în detrimentul ramurilor 
laterale cu o ramură subterminală de vigoare slabă se face necesară la unele 
soiuri cu creştere accentuată (U. Hardy) sau la obţinerea unor forme joase; 

- limitarea înălțimii coroanei se impune tot mai mult în vederea unei 
eficacități maxime a tratamentelor, a posibilității efectuării cu uşurinţă a 
recoltării fructelor ş.a. Lucrarea constă în suprimarea unor ramuri cu poziţie 
relativ verticală, deasupra unor ramuri cu direcţie oblică şi înafară. În cazul 
formelor cu ax se vor suprima ramurile viguroase dinspre vârful axului fără a 
înlătura pe cele necesare. Când la vârful axului sunt numeroase creşteri anuale, 
se suprimă circa jumătate, iar cele reţinute se lasă întregi, intervenind în anul 
următor deasupra unor ramuri laterale în lemn de 2 ani. Nu se îndepărtează 
toate ramurile pentru a nu favoriza noi creşteri lacome. 

În general prin tăierile de întreţinere vor fi suprimate ramurile arcuite, 
cele viguroase ce îndesesc coroana, aflate sub sau deasupra şarpantelor, sau 
chiar între etaje, se suprimă ramurile care sub greutatea fructelor s-au aplecat 
şi împiedică deplasarea agregatelor, se suprimă ramurile lacome când nu sunt 
reţinute pentru completarea unui gol. 

Tăieri de corectare 

Momentul optim de aplicare a tăierilor de corectare 

Tăierile de corectare se aplică în timpul perioadei de repaus, iar în 
zonele geroase se recomandă efectuarea acestor tăieri de corectare, după 
trecerea gerurilor mari adică la sfârşitul perioadei de repaus (februarie — 
martie). 

Tăierile de corecție urmăresc aducerea unui pom netăiat într-o formă 
raţională sau refacerea coroanei unui pom distrus datorită grindinii, zăpezii, 
supraproducţiei sau unor tăieri necorespunzătoare. Acestea se aplică atât în 
cazul coroanelor prea rare cât şi a celor dese. În mod practic se procedează la 
analiza coroanei existente comparându-se cu o formă raţională în care ar putea 
fi transformată coroana dată în urma intervenţiei omului. 

La coroanele dese se procedează în felul următor: se aleg de exemplu, 
pentru formarea unei piramide rărite 3 - 4 ramuri pentru primul etaj, 
respectându-se distanţele de inserție şi apoi distanţele de ramificare pe 
şarpante cunoscute de la tăierile de formare. Restul ramurilor din primul etaj 
se scot la inel, se trece apoi la alegerea ramurilor pentru etajul II şi III 
respectând cerinţele de la tăierile de formare. Toate ramurile cu diametrul sub 
2 cm se orizontalizează sau se scurtează în vederea garnisirii acestora cu 
formaţiuni de rod. Suprimarea ramurilor în plus se poate face până la grosimea 
de 8 cm pentru speciile sămânţoase şi de 6 cm pentru speciile sâmburoase. În 
cazul când ramurile depăşesc grosimile amintite acestea nu se vor suprima, ele 
se vor scurta deasupra unor ramuri laterale unde au grosimea precizată. În 
urma tăierilor de corectare pomul rămâne în funcţie de forma coroanei cu cca. 
6 - 9 ramuri schelet plus ramificaţiile de ordine superioară, în funcție de 
distanța şi numărul maxim posibil de ramuri roditoare. După alegerea 
ramurilor se execută obligatoriu refacerea echilibrului vertical, adică 
subordonarea şi supraordonarea ramurilor şi a axului după criteriile descrise la 
formarea coroanei. 

Tăierile de corectare se aplică pomilor tineri dar şi pomilor bătrâni. 

Tăieri de corectare asupra pomilor tineri: Se stabileşte forma reală a 
coroanei în funcție de sistemul de cultură, specie, soi. Se aleg şarpantele şi 
subşarpantele corespunzător formei respective de coroană astfel: 

- se aleg şarpantele care corespund ca poziţie formei respective de 
coroană ; 

- şarpantele suplimentare se elimină de la inel ; 

- se aleg pe fiecare şarpantă subşarpantele după sistemul bilateral altern 
extern ; 

- subşarpantele să fie distanţate între ele la distanţa de 40-80 cm ; 

- se taie de la inel ramurile plasate pe 10 cm deasupra şi sub punctul de 
inserţie a subşarpantelor. 

Ramurile de schelet, de semischelet şi de rod se taie astfel : 

- ramurile anuale care au peste 60 cm se taie complet, indiferent de 
locul lor de inserţie, cu excepţia celor care asigură prelungirea scheletului ; 

- ramurile anuale de vigoare mijlocie de 40-60 cm, se taie complet 
numai dacă sunt inserate la partea superioară a şarpantelor şi subşarpantelor ; 

- ramurile anuale de vigoare mijlocie de 40-60 cm inserate lateral, se 
răresc la 15-20 cm ; 

- ramurile anuale de vigoare mică de 10-40 cm, se răresc la 7-15 cm ; 

- ramurile de semischelet se răresc la 20-25 cm şi se suprimă cele slabe 
şi epuizate ; 

- ramurile de schelet şi semischelet care rămân, dacă sunt insuficient 
garnisite, se scurtează cu 1/2 sau 1/3 deasupra unor formaţiuni mai tinere ; 

- ramurile de rod se răresc la 5-10 cm dacă sunt prea dese. 

Diametrul maxim al rănilor nu trebuie să fie mai mare de 6-8 cm la 
sămânţoase şi 5-6 cm la sâmburoase, pentru ca rănile ce s-au format prin tăieri 
să se cicatrizeze în 3-4 ani. 

Tăieri de corectare asupra pomilor bătrâni: În cazul acestor pomi se 
face rărirea subşarpantelor, a ramurilor de semischelet cât şi a ramurilor de 
rod. Dacă prelungirile ramurilor de schelet şi semischelet sunt scurte (10-15 
cm) concomitent cu tăierile de corectare se fac tăieri de reducţie în lemn de 5-6 
ani. Efectuarea acestor tăieri dure, au rolul de a stimula apariția de noi ramuri 
tinere care să le înlocuiască pe cele bătrâne, care nu mai au potenţial de 
producţie. 

La scurtarea şarpantelor şi subşarpantelor se urmăreşte echilibrarea pe 
verticală a ramurilor de schelet, atât la pomii tineri cât şi la cei bătrâni. Pentru 
aceasta la formele etajate, prelungirile şarpantelor din acelaţi etaj se aduc la 
acelaşi nivel, iar între ele etajele se subordonează faţă de prelungirea axului cu 
20-25 cm pentru fiecare etaj. La formele neetajate, prelungirile şarpantelor se 
subordonează la 20-25 cm faţă de ax în ordinea formării lor. 

Tăieri de regenerare 

Datorită diferenţierii unui număr foarte mare de ramuri de rod, lăstarii 
au creşteri mici de 1- 5 cm. Indiferent de forma coroanei, tăierile de regenerare 
se aplică ramurilor de schelet şi semischelet la pomii intraţi în a doua perioadă 
de maximă producţie. 

Scopul acestor tăieri este de a stimula creşterile vegetative, astfel încât 
ramurile anuale de prelungire la ramurile de schelet şi semischelet să fie de 40 
cm. De asemenea aceste tăieri au rolul de a menţine ramurile de rod cât mai 
aproape de ramurile de schelet pentru a fi mai bine hrănite. Se urmăreşte şi 
reducerea înălțimii pomilor şi a diametrului coroanei, astfel uşurându-se 
lucrările de întreţinere şi de combatere a bolilor şi dăunătorilor. 

Momentul optim de tăiere — tăierile de regenerare se pot aplica în 
perioada de repaus după trecerea gerurilor mari (februarie - martie). Dacă nu 
dispunem de volumul necesar de muncă şi există şi geruri mai slabe, atunci 
putem aplica aceste tăieri chiar din toamnă după căderea frunzelor. 

Intensitatea reducţiei se stabileşte în funcţie de: 

- vârsta pomului şi starea generală a pomului ; 

- volumul coroanei, de lungimea creşterilor anuale ; 

- mărimea zonei de garnisire a ramurilor de schelet. 

Tăierile de reducţie se aplică în felul următor: 

- dacă creşterile anuale sunt de 1-12 cm, ramurile de schelet se taie în 
lemn de 3-4 ani; 

- dacă creşterile sunt mai mici atunci ramurile de schelet se taie în lemn 
de 5-6 ani; 

- şarpantele şi subşarpantele se scurtează deasupra unor ramuri 
laterale ; 

- ramura asupra căreia se face scurtarea nu trebuie să formeze cu 
ramura mamă un unghi mai mare de 55°, iar diametrul ei să nu fie mai mic de 
1/2 din diametrul ramurii mamă. 

Pentru a avea o cicatrizare rapidă a rănilor, acestea nu trebuie să fie 
mai mari de 5-6 cm la sâmburoase şi de 6-8 cm la sămânţoase. Tăieturile mai 
mari de 1 cm pot fi netezite cu briceagul şi unse cu vopsea sau ceară de altoit. 


143 


Prin aplicarea acestor tăieri de regenerare se urmăreşte echilibrarea 
şarpantelor şi subşarpantelor, care se face în acelaşi mod ca la tăierile de 
corectare. Astfel, se stabileşte de unde se face scurtarea pentru fiecare 
şarpantă, astfel ca prelungirile ramurilor deasupra cărora se taie să fie în 
acelaşi plan orizontal. 

Se subordonează pe fiecare şarpantă şi subşarpantele, aplicându-se 
tăieri asupra subşarpantelor în funcţie de dimensiunea şi poziţia lor. 

Metoda clasică constă în scurtarea ramificaţiilor coroanei cu 75 - 150 
cm de la periferia coroanei de obicei sub zona activă a acesteia. Pentru scurtare 
se foloseşte o sfoară ce se leagă în cazul coroanelor cu ax la 75 cm sub vârful 
acestuia. Sfoara se roteşte apoi în jurul coroanei sub un unghi de 60° cu axul, 
menţinând de obicei de la periferia coroanei la sfoară 75 cm. 

La nivelul acestei linii ramurile principale sunt tăiate deasupra unei 
ramificații care continuă creşterea. Toate celelalte ramuri sunt subordonate 
prelungirilor oprite. Metoda respectivă deşi determină o reîntinerire a pomilor 
poate determina şi o creştere inegală a lăstarilor, element provocat de vârsta 
diferită a ramurilor scurtate. 

Metoda scurtării ramurilor după aprecierea vârstei acestora, a dat 
în experienţele întreprinse de Cornelia Parnia (1966) cele mai bune rezultate. 
Reîntinerirea coroanei după această metodă constă în scurtarea ramurilor 
principale în lemn de 6 - 8 ani, iar celelalte ramuri ce garnisesc se scurtează pe 
lemn de aceeaşi vârstă. Scurtarea se efectuează deasupra unei ramificații 
laterale şi are rolul asigurării creşterii ramurii scurtate. Când ramificaţiile şi 
ramurile lacome lipsesc, scurtarea se poate efectua şi în zona mugurilor 
dorminzi. Grosimea ramurilor de schelet în punctul de scurtare nu trebuie să 
depăşească 7 - 8 cm pentru sămânţoase şi 5 - 6 cm pentru sâmburoase. 
Efectuând odată cu reîntinerirea părţii şi o reîntinerire a sistemului radicular se 
obţin rezultate din cele mai bune. Lucrarea constă în efectuarea unui şanţ de 
80 cm adâncime şi 60 cm lăţime pe proiecția coroanei şi administrarea a 6 kg 
îngrăşământ organic şi 10 - 12 g s.a. la m° NPK. Tăierile de reîntinerire sunt 
tot mai puţin folosite, menţinerea pomilor fiind neeconomică în această 
perioadă. 


TEST DE EVALUARE 


1. Asupra căror ramuri se aplică tăierile de regenerare? 

Răspuns: 

Indiferent de forma coroanei, tăierile de regenerare se aplică 
ramurilor de schelet şi semischelet la pomii intraţi în a doua perioadă de 
maximă producție. 


În ce constă metoda scurtării ramurilor după aprecierea vârstei? 
Răspuns: 


144 


Exerciţii. 

Exemplu rezolvat: 

1. Care este momentul optim de aplicare a tăierilor de regenerare? 
a) Martie; 

b) Februarie; 

c) În perioada de repaus; 

d) Vara; 

e) Nu se aplică. 

Rezolvare : a, b, c. 


De rezolvat: 

2. În urma aplicării tăierilor de corectare, diametrul maxim al 
rănilor nu trebuie să fie mai mare de? 

a) 5 - 6 cm la sâmburoase; 

b) 6 - 8 cm la sămânţoase; 

c) 10 - 12 cm la sâmburoase; 

d) 0,5 - 1,0 cm la sămânțoase; 

e) 6 — 10 cm la sâmburoase 

Rezolvare 


REZUMATUL TEMEI 


Scopul acestei teme constă în cunoaşterea modului de intervenție a 
omului asupra părții supraterane a pomului, în vederea formării coroanei, 
realizării şi menținerii echilibrului de creştere şi fructificare constantă a 
pomilor. 

Formele de coroană utilizate astăzi în cultura pomilor, pot fi clasificate 
după intervenția omului în: coroane naturale; coroane seminaturale; coroane 
artificiale. 

În cultură frecvent se utilizează formele seminaturale adică cele care 
țin seama de specificul biologic de creştere al pomilor, dar şi de scopul 
cultivatorului. 

Aceste forme de coroană trebuie să se formeze uşor şi în timp scurt de 
la plantare; să asigure producţii mari şi constante; circulație uşoară a 
agregatelor între rânduri şi o înălțime mică a pomilor, pentru facilitarea 
lucrărilor de tăiere, tratamente, recoltare. 

Tăierile de întreţinere, de reînnoire şi de corectare a coroanelor pomilor 
sunt indispensabile deoarece în cea mai mare parte a vieții pomilor are loc o 
amplificare a întregului spaţiu, îndesirea coroanei iar fructificarea sporeşte. 

Tema nr. 10 


TĂIERI DE ÎNTREȚINERE ȘI FRUCTIFICARE APLICATE 
SPECIILOR POMICOLE. RĂRIREA ȘI RECOLTAREA FRUCTELOR 


Unităţi de învăţare : 
° Tăieri de întreținere şi fructificare la măr, păr, gutui, prun şi cais; 
e Tăieri de întreţinere şi fructificare la piersic, cireş, vişin, nuc, 
migdal, semiarbuşti şi arbuşti; 
° Rărirea şi recoltarea fructelor. 


Obiectivele temei : 

. Cunoaşterea tăierilor de întreţinere caracteristice fiecărei specii 
pomicole; 

° Cunoaşterea tăierilor de fructificare caracteristice fiecărei specii 
pomicole; 

. Cunoaşterea metodelor de rărire a pomilor supraîncărcaţi de rod; 

° Cunoaşterea momentului şi a metodelor de recoltare; 

Timpul alocat temei : 5 ore 


Bibliografie recomandată : 
1. Baciu A., 2005 — Pomicultură generală. Editura Universitaria, 


Craiova. 

2. Botu I., 2003 - Pomicultură modernă şi durabilă. Editura Conphys, 
Rm. Vâlcea. 

3. Cichi M., 2009 — Pomicultură practică. Editura Arves, Craiova. 

4. Cichi M., 2010 — Pomicultura. Manual universitar pentru 


învățământul la distanță. Editura Universitaria, Craiova 
5. Popescu M., şi colab. 1982 — Pomicultură generală şi specială. 

10.1. Tăieri de întreţinere şi fructificare la măr, 
păr, gutui, prun şi cais 


Tăieri de întreţinere şi fructificare la măr 


După formarea scheletului coroanele trebuie menținute la dimensiunile 
şi forma caracteristică prin tăieri de întreţinere. În acest caz este necesară 
echilibrarea etajelor, şarpantelor şi subşarpantelor realizând totodată o rărire a 
coroanelor îndesite. Vor fi eliminate ramurile cu tendinţă verticală cele 
crescute viguros între etaje, cele uscate sau atârnânde. Concomitent cu tăierile 
de întreţinere se efectuează tăierile de fructificare. 

Tăierile de fructificare se efectuează diferențiat cu vârsta pomului, cu 
soiul, cu încărcătura de rod. 

La pomii tineri până la intrarea pe rod obiectivul principal este 
obținerea unui amplasament al ramurilor roditoare şi un număr optim de 
formaţiuni de rod. Ca atare operaţia predominantă este suprimarea şi mai puţin 
scurtarea. Utilizarea acestei lucrări de suprimare fără scurtare şi chiar arcuirea 
unor ramuri anuale în cadrul unor soiuri cu intrare tărzie pe rod şi creştere 
viguroasă (Starking delicious) conduce la grăbirea intrării pe rod a acestor 
soiuri, (Negrilă A.,1965). 

La soiurile precoce (Wagener premiat, Starkrimson) ce formează 
muguri de rod din primii ani chiar pe ramuri anuale, nu este necesară arcuirea, 
dimpotrivă este necesară suprimarea inflorescenţelor de pe ramurile de 
prelungire ale şarpantelor în scopul evitării formării arcadelor. În cadrul 
acestor soiuri din primii ani este necesară rărirea ramurilor de rod şi totodată 
scurtarea ramurilor în scopul stimulării procesului de creştere şi temperării 
procesului de rodire. 

Pentru pomii intraţi în plină rodire până după rodirea maximă, operaţia 
principală este normarea încărcăturii cu rod şi asigurarea totodată a procesului 
de creştere. 

Tăierea de fructificare se efectuează diferențiat de fapt în cadrul 
fiecărei formaţiuni de rod şi fiecărei ramuri din coroană. Pentru că principala 
verigă de rod în cadrul tăierilor respective este ramura de semischelet, aceasta 
se scurtează în aşa fel încât să nu depăşească vârsta de 4 ani. Scurtarea se 
efectuează deasupra a 4 - 5 ramuri de rod situate spre baza acesteia. Pentru a 
avea o creştere şi fructificare uniformă în cadrul coroanei, la baza coroanelor 
se vor reţine ramurile de semischelet cu poziţie oblică mai viguroase şi se vor 
elimina când este necesar, ramurile de semischelet orizontale atârnânde sau 
îmbătrânite. În partea superioară a coroanei vor fi reţinute ramurile de 
semischelet cu poziţie relativ orizontală de vigoare mijlocie, pe care se vor 
reţine un număr mai mare de muguri micşti. 

Formațiunile de rod pinten, ţepuşe nu se scurtează, ele doar se răresc în 
cazul că sunt prea dese la distanţa de 8 - 10 cm. 

Smicelele nu se scurtează chiar când lungimea lor este peste 30 cm. În 
evoluţia lor, ele se garnisesc în anul următor cu pinteni şi ţepuşe devenind 
ramuri de semischelet. Ele se vor scurta numai după această garnisire deasupra 
a 3 - 4 pinteni sau ţepuşe situate la bază. 

Nuieluşele nu se scurtează, doar se răresc la 15 - 18 cm, iar în cazul 
unui număr mare de muguri micşti în coroană se pot şi scurta la 2 - 4 muguri 
vegetativi de la baza lor. 

Când mlădiţele, în afară de mugurul mixt din vârf mai poartă şi 
1 - 2 muguri micşti, acestea se răresc la 15 - 18 cm. Când în afară de mugurul 
mixt din vârf poartă 4 - 5 muguri micşti, mlădiţele se scurtează deasupra a 
2 - 3 muguri micşti. 

Formațiunile - vetre de rod - pot fi scurtate după caz cu condiţia ca pe 
ele să se reţină cel puţin o ramură de rod - ţepuşe, nuieluşe sau un pinten - care 
să asigure continuitatea fructificării, (fig. 10.1.1). 

Este necesară scurtarea repetată a acestor formaţiuni pentru a nu se 
ajunge la vetre complicate cu un număr mare de burse în care circulaţia sevei 
este mai anevoioasă şi pe care se obțin fructe mai mici. 


a 


Fig. 10.1.1. Tăierea vetrelor de rod: 
a — tăierea burselor; 
b — tăierea ramificaţiilor îmbătrânite; 
(după Popescu M., 1982) 

Ramurile anuale vegetative, prezente fie în interiorul coroanei sau la 
periferia acesteia se tratează diferențiat şi anume: 

- ramurile anuale concurente situate deasupra braţelor sau sub acestea 
se suprimă; 

- ramurile anuale necesare pomului, o parte se scurtează cu 1/3 - 1/2 
din lungimea lor, în scopul formării de noi lăstari, iar o parte se lasă nescurtate 
pentru a se garnisi cu formaţiuni de rod; 

- ramurile de prelungire se scurtează în funcție de vigoarea lor: cele 
care au 25-3 cm se scurtează la 1/2, dacă au 50-60 cm, se scurtează cu 1/3, sau 
rămân întregi. Ramurile lacome apărute în coroană, ca urmare fie a unei 
încărcături slabe de rod în anul precedent, fie a unor tăieri cu cioturi mari, se 
tratează de asemenea diferit. 

Când prezintă o poziţie favorabilă completării unui gol, se rețin 
scurtându-se deasupra unei ramuri cu poziţie spre exterior sau chiar deasupra 
unui mugure vegetativ, iar când nu sunt necesare ramurile lacome se suprimă. 

Tăieri de întreținere şi fructificare la păr 

După formarea coroanelor şi intrarea pe rod, se continuă anual cu tăieri 
de întreţinere şi fructificare ce au la bază aceleaşi principii ca şi la măr. Spre 
deosebire însă de acesta volumul tăierilor este mai mic, dat fiind caracteristica 
majorităţii soiurilor de a nu forma coroane dese. 

În cazul când ramurile roditoare lungi (smicele, mlădiţe) se garnisesc 
lateral cu numeroase ţepuşe, iar creşterile vegetative sunt mici, atunci se aplică 
tăieri de reducţie în semischelet pentru a apropia rodul de axul şarpantei şi a 
favoriza procesul de creştere. Se elimină porţiunea descedentă. 

Când formațiunile de rod tipice (ţepuşe, nuieluşe, mlădiţe) sunt 
numeroase, ele se răresc la distanţele 10 - 12 cm. Mlădiţele se scurtează la 2 - 
3 muguri de rod. În același scop al reducerii încărcăturii cu rod în cazul unei 
supraproducţii se poate aplica şi ruperea mugurilor micşti din cadrul a 
jumătate din ţepuşe şi nuieluşe, în faza de umflare a mugurilor. 


Tăieri de întreținere şi fructificare la gutui 


Tăierile de întreţinere sunt asemănătoare cu cele practicate la măr şi 


păr. 

Tăierile de fructificare la gutui se fac îndeosebi în anii când pomii 
sunt garnisiţi supranumeric cu măciulii. Se ţine cont că în general gutuiul are 
tendinţa de a-şi îndesi coroana. 

În primul rând se înlătură ramurile de semischelet amplasate 
necorespunzător, cele uscate sau îmbătrânite. Se răresc măciuliile la 15-20 cm 
una de alta. Rărirea măciuliilor se face prin îndepărtarea celor prea slabe, 
firave şi care se rup sub povara fructelor. Măciuliile păstrate, nu trebuie să fie 
plasate la vârful unor ramuri de semischelet prea slabe, deoarece se produc 
arcuiri puternice şi emit mulți lăstari lacomi. 

Tăieri de întreținere şi fructificare la prun 

Tăierile de întreţinere constau în echilibrarea repetată a şarpantelor şi 
subşarpantelor, în înlăturarea ramurilor concurente pe inelul de creştere, 
suprimarea ramurilor uscate sau a unor ramuri lacome. 

Tăierile de fructificare au ca scop garnisirea uniformă cu formaţiuni de 
rod, normarea încărcăturii cu rod şi reînnoirea formațiunilor ce au fructificat. 
Pentru aceasta trebuie cunoscut modul de fructificare al soiurilor şi evoluţia 
formațiunilor. Prunul fructifică pe ramuri mixte - mijlocii şi pe buchete de 
mai. Ramurile mixte - mijlocii evoluează prin mugurele vegetativ din vârf într- 
o nouă ramură mixtă - mijlocie, iar prin mugurii laterali inițiali - unii 
vegetativi, în buchete sau ramuri mixte - mijlocii. Pentru o bună garnisire cu 
formațiunile respective se recomandă scurtarea creşterilor anuale cu 1/4 din 
lungime. Ramurile mijlocii ce depăşesc 25 - 30 cm se scurtează în acelaşi 
scop, altfel mugurii de la bază rămân dorminzi. Întrucât ramurile de 
semischelet şi cele fructifere îşi reduc capacitatea de rodire în 4 - 5 ani se 
recomandă ca 1/5 din ramuri să fie anual reîntinerite sau înlocuite cu ramuri de 
un an. 

Ramurile mixte mijlocii se menţin cât mai puţin ramificate prin tăieri 
deasupra primelor ramificații de la bază. Distanţa între ramurile roditoare să 
fie de 8 - 12 cm. Cu toate aceste tăieri după mai mulţi ani de rodire prunul 
realizează creşteri mici ce conduc la producţii scăzute. Pentru a evita acest 
neajuns sunt necesare tăieri de reducţie în lemn de 3 - 4 ani. Ele constau în 
scurtarea ramurilor schelet şi semischelet deasupra unor ramuri laterale 
exterioare - chiar lacome - care să facă prelungirea ramurilor scurtate. 

În perioada de început a rodirii, se continuă formarea de noi ramuri de 
schelet şi semischelet. Se suprimă unele ramuri de semischelet supranumerare 
din interiorul coroanei sau plasate pe partea superioară sau inferioară a 
şarpantelor şi subşarpantelor. 

În perioada de rodire maximă se efectuează întinerirea continuă a 
ramurilor de semischelet. Ramurile de semischelet mai bătâne de 3-4 ani se 
scurtează şi simplifică succesiv, menţinând o lungime de 30 -40 cm şi uniform 
repartizate. 

Se elimină porțiunile mai bătrâne şi se menţin creşterile anuale de 2 ani 
pe care se găsesc buchete de mai şi ramuri mijlocii de vigoare mijlocie. 

Spre sfârşitul perioadei de rodire, când creşterile anuale se reduc, 
unele şarpante îşi schimbă poziţia formând arcade, iar altele depăşesc spațiul 
rezervat la plantare. În această perioadă se impun tăieri de corectare şi 
întinerire a scheletului. În acest scop se aleg şarpantele şi subşarpantele plasate 
la distanţa şi poziţia corespunzătoare formei de coroană. Cele supranumerare 
se elimină de la inel sau se scurtează deasupra unei ramuri de semischelet care 
are suficient spaţiu şi lumină. Dacă ramurile de schelet depăşesc spaţiul 
rezervat la plantare, se scurtează în lemn de 3 - 5 ani deasupra unei ramuri 
tinere care să asigure prelungirea. 

În perioada de declin, marcată prin oprirea totală a creşterilor, 
începerea uscării centripete şi apariţia lăstarilor lacomi, perioada de rodire 
poate fi prelungită 4-5 ani prin aplicarea tăierilor de întinerire. Acestea constau 
în reducerea mai puternică a ramurilor de schelet, tăind în lemn de 5 - 7 ani, 
deasupra unei ramuri tinere. 


Tăieri de întreţinere şi fructificare la cais 

După obţinerea uneia din formele de coroană, anual vor fi aplicate 
tăieri de întreţinere şi fructificare. 

Tăierile de întreținere se referă la menţinerea formei, la înlăturarea 
ramurilor uscate, rupte. 

Tăierile de fructificare vor consta în scurtarea unor ramuri anuale ce 
depăşesc 80 - 90 cm cu 1/4 din lungime; reținerea ramurilor mijlocii de 
30 - 60 cm întregi şi rărirea lor la 10 - 15 cm. Se răresc buchetele de mai când 
sunt numeroase. Se reîntineresc ramurile de semischelet în vârstă de 4 - 5 ani 
înlocuindu-le cu noi ramuri anuale, sau se scurtează în lemn de 2 - 3 ani când 
depăşesc 4 ani. 

La cais, mugurii de rod se formează atât pe ramuri lungi, cât şi pe 
buchete aşezate direct pe ax sau pe ramuri de schelet, de regulă pe lemn de 
2 ani. Ramurile de rod nu au o durată mai mare de 3-4 ani. Prin scurtarea şi 
rărirea ramurilor se asigură formarea permanentă a ramurilor de înlocuire. 

Buchetele de mai, se păstrează în general, rărindu-se dacă sunt prea 
dese. Ramurile mixte cu creştere moderată (40-50 cm) se păstrează, eliminând 
pe cele slabe, îndesite şi afectate de ger. Ramurile fructifere care depăşesc 
80 - 90 cm se vor reduce cu 1/3 din lungimea lor. Lăstarii lacomi pot fi folosiţi 
pentru regenerarea scheletului sau se suprimă. Deoarece la cais, adesea 
mugurii de rod sunt distruşi de ger, ca urmare a ieşirii prea devreme din 
repausul obligatoriu, s-a preconizat un nou sistem de tăiere — tăierea de vară, 
pentru a provoca formarea unor muguri de rod cu evoluţie întârziată. Aceasta 
constă în: 

- scurtarea ramurilor de schelet cu intervenţii pe lemn de 3-4 ani în 
prima jumătate a lunii iunie, ce determină evoluţia a noi creşteri a căror 
muguri diferențiindu-se mai târziu, înfloresc în primăvară mai târziu şi scapă 
de brume; 

- înlăturarea ramurilor slabe, degarnisite sau umbrite, în vederea răririi 
coroanelor. 

În perioada de declin, se fac tăieri de reîntinerire în lemn de 5 - 6 ani, 
periodic la 3 - 4 ani, reducând din volumul coroanei până la 25 - 30%. 

Se vor evita rănirile cu leziuni mari, deoarece caisul suportă mai greu 
rănirile, acestea grăbind pieirea prematură a pomilor. 


TEST DE EVALUARE 


1. În ce constau tăierile de întreţinere? 
Răspuns: 
Tăierile de întreținere constau în echilibrarea repetată a 
şarpantelor şi subşarpantelor, în înlăturarea ramurilor concurente pe inelul 
de creştere, suprimarea ramurilor uscate sau a unor ramuri lacome. 


2. Ce tăieri se vor aplica la cais, în perioada de declin? 
Răspuns: 

Exerciţii. 

Exemplu rezolvat: 

1. Care este operaţia principală pentru pomii intrați în plină rodire 
până după rodirea maximă, la specia măr? 

a) Normarea încărcăturii cu rod; 

b) Reducerea lăstarilor lacomi; 

c) Eliminarea drajonilor; 

d) Eliminarea ramurilor uscate; 

e) Asigurarea totodată a procesului de creştere. 

Rezolvare : a, e. 


De rezolvat: 

2. Se vor scurta ramurile mixte la specia cais, dacă depăşesc 80 cm 
şi dacă da cu cât? 

a) Nu se vor scurta; 

b) 1/3 din lungime; 

c) 2/3 din lungime; 

d) 3/3 din lungime; 

e) Până la bază. 

Rezolvare: 


10.2. Tăieri de întreţinere şi fructificare la piersic, cireş, 
vişin, nuc, migdal, semiarbuşti şi arbuşti 


Tăieri de întreţinere şi fructificare la piersic 


Tăierile_de_ întreţinere menţin caracteristica formei de coroană 
prin realizarea an de an a echilibrului orizontal şi vertical al şarpantelor şi 
subşarpantelor. 

Tăierile de fructificare sunt obligatorii anual, ele au ca scop înlocuirea 
ramurilor ce au fructificat cu ramuri de un an formate spre baza ramurilor ce 
au rodit sau, direct din şarpantă şi crearea unor condiţii favorabile formării de 
noi ramuri pentru anul următor. Dintre numeroasele metode de tăiere, mai 
importante sunt: metoda combinată, metoda modernă şi metoda clasică. 

Metoda combinată se bazează pe scurtarea ramurilor mixte şi rărirea 
ramurilor buchete, salbe şi anticipate. 

Ramurile mixte, se scurtează la 50-55 cm şi rămân întregi ramurile ce 
nu depăşesc această lungime. Se răresc ramurile mixte la distanţa de 12-15 cm, 
iar restul ramurilor de rod (buchete, salbe) la 8-10 cm. Ramurile anticipate, ce 
se menţin uneori, sunt tratate ca şi ramurile mixte. 

După fructificare, ramurile mixte ce au rodit, se scurtează deasupra 
primelor 2 ramuri mixte bine formate spre baza celor care au rodit. Cele 
reţinute se tratează ca şi în anul anterior. 

În cazul în care, alături de ramura scurtată ce a rodit, au apărut ramuri 
mixte direct din mugurii adventivi de pe şarpantă, ramura poate fi suprimată 
total. 

Buchetele şi ramurile salbe ce au rodit, se suprimă. Se rețin în locul lor, 
noi buchete şi noi salbe. 

În porțiunile degarnisite, se pot forma cepi de 2-3 muguri, fie din 
ramurile mixte, fie din salbe. 

Metoda modernă, se poate utiliza numai în primii ani de fructificare. 
Aceasta se bazează pe reținerea ramurilor mixte întregi şi rărirea lor la 15-20 
cm. Buchetele, salbele şi ramurile anticipate, se suprimă total. Ramurile mixte, 
după fructificare, se pot suprima dacă prezintă spre baza lor ramuri mixte 
formate din mugurii adventivi, sau se pot scurta pe punctul de curbură, 
deasupra unei ramuri mixte, când acestea s-au aplecat sub greutatea rodului. 

Metoda clasică - Ramurile mixte, indiferent de lungimea lor, se 
scurtează la 10-12 grupe de muguri, fie se formează cepi de 2 muguri. 
Ramurile salbe, buchetele şi ramurile anticipate, se suprimă. 

După rodire, ramurile mixte scurtate în anul precedent la 10-12 grupe 
de muguri, se suprimă deasupra a 2 ramuri mixte formate spre baza lor. Una 
din ramuri (cea de mai jos) se taie în cep de 2 muguri, cealaltă se scurtează la 
10-12 grupe de muguri. În anii viitori, se repetă procesul de înlocuire a 
ramurilor din cepi. 

Această metodă, se utilizează pentru tăierea piersicilor intraţi în declin, 
a unor plantaţii slab întreţinute. 

Tăieri de întreținere şi fructificare la cireş 

După formarea scheletului, cireşul nu necesită tăieri deosebite dat fiind 
numărul suficient de ramuri de rod formate şi în special buchete de mai a căror 
durată de viaţă este de 10 - 12 ani. Se aplică totuşi anual tăieri de întreținere 
corelate cu tăieri de rodire, care constau în menţinerea formei caracteristice 
prin înlăturarea ramurilor supranumeroase, a celor ce se întretaie sau care sunt 
rupte. În acelaşi timp se limitează creşterea exagerată a şarpantelor prin 
transferarea lor pe subşarpante. 

Tăierea de rodire constă în rărirea ramurilor mijlocii dacă sunt prea 
dese la 10 - 12 cm şi reținerea din cele 3 - 5 ramuri crescute de obicei la vârful 
şarpantelor numai a prelungirilor şi a 2 - 3 ramuri laterale cu lungimea de 
30 - 50 cm. 

Când în coroana pomului apar creşteri reduse, de 10 - 15 cm ca urmare 
a înăintării în vârstă, se pot aplica tăieri de reducţie în lemn de 3 - 4 ani, 
asupra tuturor ramurilor schelet şi semischelet corelată cu o îngrăşare 
corespunzătoare care să asigure creşteri anuale de 30 - 40 cm. 

La cireş, se fac puţine intervenţii de tăiere, deoarece ramurile de rod 
(buchetele de mai) trăiesc destul de mult (8-15 ani), ceea ce asigură un ritm 
lent de degarnisire a semischeletului (figura 10.2.1), iar pe rănile provocate de 
tăieri, apar puternice scurgeri gomoase care duc la uscarea unor ramuri. 

Fig. 10.2.1 - Ramură de semischelet la cireş cu buchete de mai, o parte 
din ele sunt pe cale de piere (1,2,3,4,5); tăierea la săgeată poate aduce 
revigorarea lor (după A.Negrilă) 


Tăieri de întreţinere şi fructificare la vişin 


În prima parte tăierile de rod şi la vişin urmăresc garnisirea uniformă 
cu ramuri roditoare şi prezența unor ramuri de semischelet în vârstă de 
3 - 4 ani. Ele constau în rărirea ramurilor plete (la soiurile ce fructifică pe 
aceste formaţiuni) la 10 - 12 cm, scurtarea anuală a 1/4 din totalul pletelor la 
primele ramificații de la bază sau la mugurii vegetativi de pe acestea. Se 
reîntineresc eşalonat ramurile de semischelet cu vârstă de peste 4 ani prin 
reducţii în lemn de 2 - 3 ani. Ramurile anuale de la periferia coroanei nu se 
scurtează dacă nu depăşesc 60 cm. Tăierile ca şi la cireş se efectuează cu puţin 
înainte de umflarea mugurilor. Intervenţiile în verde dau bune rezultate atât în 
plantațiile tinere cât şi pe rod. 

Când pe plete nu sunt puncte vegetative ele se ciupesc în iunie pentru 
ramificare. 

Soiurile ce rodesc pe ramuri mijlocii şi buchete prezintă tăieri de rodire 
ca şi la cireş. Atât la cireş cât şi la vişin, pentru evitarea scurgerilor gomoase, 
se recomandă executarea tăierilor de la sfârşitul verii (august) şi evitarea 
operaţiunilor în uscat. La vişin, tăierea în verde se aplică după recoltarea 
fructelor astfel ca lăstari periferici apăruţi să depăşească lungimea de 
40 - 45 cm. În anul următor, ramurile formate din aceşti lăstari se vor garnisi 
cu numeroase buchete de mai. 

Concomitent cu tăierile de rodire se aplică şi tăierea de întreținere, ce 
constă în menţinerea formei de coroană şi înlăturarea ramurilor rupte şi uscate. 

Tăieri de întreținere la nuc 

În perioada de rodire se vor efectua tăieri de întreținere prin care se 
vor înlătura unele ramuri ce se întrepătrund, ramuri degerate, uscate sau cele 
ce stânjenesc trecerea agregatelor. 

Tăieri de întreținere şi fructificare la miodal 

Tăierile_ de fructificare la migdal nu constau în înlocuirea anuală a 
formațiunilor de rod ca la piersic, ci numai în rărirea (luminarea) coroanei; se 
suprimă ramurile concurente, lacome sau prea dese. Ramurile mixte se 
scurtează numai dacă depăşesc 50 - 60 cm. Ramurile de semischelet care 

depăşesc vârsta de 4 ani se scurtează în lemn de 2 ani în vederea întineririi şi 
stimulării creşterii vegetative deasupra unor ramuri cu poziţie favorabilă şi 
situate spre bază. Când ramurile de schelet se degarnisesc, se efectuează la 
migdal şi tăieri de regenerare în lemn de 2 - 4 ani. Lăstarii lacomi ce apar la 
migdal frecvent, se rețin când înlocuiesc un gol. Se scurtează pentru 
menţinerea echilibrului vertical. 


Tăieri de întreţinere şi fructificare la semiarbuşti şi arbuşti 


Tăierile_la_zmeur_ şi mur (semiarbuşti) sunt concretizate în 
înlăturarea tulpinilor ce au fructificat, reducerea numărului drajonilor 
(tulpinilor) şi scurtarea uneori a tulpinilor reţinute. Primăvara înainte de 
pornirea în vegetaţie se înlătură tulpinile în vârstă de 2 ani, tulpinile ce au rodit 
şi deja sunt uscate. Se răresc tulpinile anuale la 10 - 15 cm prin înlăturarea 
celor cu vigoare slabă; se scurtează cu 10 - 15 cm la unele soiuri tulpinile 
reţinute. Îndepărtarea tulpinilor uscate se poate efectua şi toamna la sfârşitul 
vegetației. 

La arbuşti - coacăz, agriş, afin 

După formarea tufei ce prezintă 14 - 16 tulpini cu vârste diferite se 
aplică tăieri de întreţinere şi fructificare. 

Tăierile de întreținere şi fructificare constau în înlocuirea an de an a 
tulpinilor cu vârstă de 6 - 7 ani - a celor rupte sau slabe - cu un număr 
echivalent de tulpini anuale pornite din colet. Tulpinile anuale nu se scurtează 
întrucât poartă muguri micşti până în vârf. 

Nu se scurtează ramificaţiile anuale ale tulpinilor multianule. 

La aplicarea tăierii coacăzului se va avea în vedere particularităţile lui 
de creştere şi fructificare şi anume: 

- coacăzul negru rodeşte pe lemn de 1 an; creşterile viguroase se obțin 
pe lemn de 2 - 3 ani şi mai reduse pe lemn mai bătrân; se recomandă ca 
tulpinile cu creştere slabă să fie înlocuite cu tulpini tinere de 1 an. 

- coacăzul roşu rodeşte pe ramuri scurte (buchete, aglomerări de 
muguri) plasate pe creşteri anuale la limita dintre 2 valuri de creştere sau sub 
mugurele terminal; rodul se deplasează spre periferie, apare degarnisirea şi 
uscarea formațiunilor de rod. 

Coacăzul se conduce în tufă. Pentru menţinerea aceluiaşi număr de 
tulpini în tufă, în fiecare an se lasă 2-4 tulpini de 1 an crescute din colet. Tufa 
formată trebuie să aibă 16-20 tulpini de vârste diferite. 

Tăierea de întreţinere şi fructificare constă în: 

- eliminarea din tufă a tulpinilor bătrâne de peste 5-7 ani sau epuizate ; 

- eliminarea tulpinilor anuale slab dezvoltate crescute din zona 
coletului ; 

- în locul tulpinilor eliminate se lasă un număr egal de tulpini anuale 
crescute din zona coletului, tulpini ce rămân nescurtate; 

- în general, tulpinile reţinute în tufă se lasă să se dezvolte liber, numai 
când au prea multe ramificații se taie unele din acestea. 

Agrişul este un arbust, partea lui aeriană fiind formată din mai multe 
tulpini arcuite spre pământ şi prevăzute cu ghimpi. O tulpină fructifică bine 
până la 6-7 ani. Tulpina poartă muguri vegetativi şi de rod (micşti). 

La tăierea de întreţinere şi fructificare a agrişului, se procedează astfel : 

- se suprimă de la nivelul solului tulpinile ce depăşesc 6-7 ani ; 

- se aleg tulpinile anuale care se lasă pentru înlocuirea celor 
îmbătrânite ; 

- se elimină tulpinile anuale de prisos de la nivelul solului ; 

- se răresc ramificaţiile prea dese ale tulpinilor multianuale (10-15 cm); 

- tulpinile prea lungi şi cu vârfurile arcuite, se scurtează prin tăierea 
porțiunii terminale pendente a tulpinii, deasupra unei ramificații laterale cu 
direcţie de creştere mai erectă ; 

- prelungirile anuale ale ramificaţiilor tulpinilor se lasă intacte (poartă 
muguri micşti pe toată lungimea lor). 

Afinul, fructifică pe ramuri anuale scurte (6-10 cm) şi pe ramuri anuale 
mijlocii (25-30 cm). O tulpină rodeşte bine până la vârsta de 5 — 6 ani, după 
care trebuie înlocuită cu o alta în vârstă de 1 an. Tăierea de întreţinere şi 
fructificare constă în : 

- suprimarea ramificaţiilor prea slabe, dese sau cu creştere spre 
interiorul tufei ; 

- nu se scurtează creşterile anuale ale tulpinilor deoarece au muguri de 
rod spre vârful lor ; 

- în condiţii favorabile, o parte din lăstarii viguroşi ai afinului formează 
valul al doilea de creştere şi lăstari anticipaţi scurți şi subțiri ce devin în 
totalitate ramuri anuale florifere. În acest caz, se impune scurtarea ramurilor 
anuale lungi cu 1/4 — 1/2 din lungime, deasupra unei ramuri anticipate. 


TEST DE EVALUARE 


1. În ce constau tăierile de întreţinere şi fructificare la arbuşti? 
Răspuns: 
Tăierile de întreţinere şi fructificare constau în înlocuirea an de an 
a tulpinilor cu vârstă de 6 — 7 ani — a celor rupte sau slabe — cu un număr 
echivalent de tulpini anuale pornite din colet. 


2. În ce constau tăierile de fructificare la migdal? 
Răspuns: 


Exerciţii. 

Exemplu rezolvat: 

1. În ce constau tăierile de întreţinere la specia vişin? 
a) Menţinerea formei de coroană; 

b) Înlăturarea ramurilor rupte şi uscate; 

c) Eliminarea drajonilor de la baza trunchiului pomului; 

d) Suprimarea formațiunilor de rod; 
e) Nu se aplică în cazul speciei vişin. 
Rezolvare : a, b şi c. 


De rezolvat: 

2. Care sunt formațiunile pe care fructifică afinul ? 
a) Ramuri anuale scurte; 

b) Ramuri anuale mijlocii; 

c) Pinteni; 

d) Smicele; 

e) Măciulii. 

Rezolvare: 


10.3. Rărirea şi recoltarea fructelor 


Rărirea fructelor 

Există în plantațiile pomicole pomi supraîncărcaţi cu rod la care 
fructele sunt mici şi insuficient colorate, producțiile mari dar gustul fructelor 
este necorespunzător. Rărirea fructelor este necesară unor specii precum 
piersic, măr, păr, cais, prun, specii care nu au însuşirea de a-şi autoregla 
încărcătura de rod. 

Rărirea fructelor se poate face manual, chimic, mecanic. 

Rărirea manuală: se poate efectua după încheierea căderii fiziologice 
când fructele au 0,8 - 1,5 cm. Lucrarea de rărire începe de la exterior spre 
interiorul coroanei şi din partea superioară a coroanei. Distanţele la care se 
lasă fructele pe ramură sunt diferite în funcţie de specie şi soi: 4 - 5 cm la prun 
şi cais; 5 - 8 cm la soiurile timpurii de piersic; 10 - 15 cm, la pere şi la soiurile 
de mere cu fructe mici şi mijlocii dar şi la soiurile mijlocii şi tardive de piersic; 
15 - 20 cm la soiurile de mere cu fructe foarte mari. 

Dacă fructele nu sunt repartizate uniform în coroană se poate reduce în 
unele zone distanţa dintre fructe. În cazul piersicului rărirea trebuie încheiată 
înainte de întărirea endocarpului şi se poate face în două reprize. La măr şi păr 
se vor lăsa 1 - 2 fructe în fiecare inflorescenţă, îndepărtând pe cele deformate 
ŞI mici sau cu o poziţie necorespunzătoare. 

Se vor îndepărta fructele gemene şi se lasă un fruct la nodurile cu 
fructe perechi. Fructele cu peduncul scurt (prun, piersic, cais) se vor detaşa 
prin răsucire iar cele cu peduncul lung (măr, păr) se vor detaşa de punctul de 
inserţie al fructului cu pedunculul. Datorită faptului că această rărire manuală 
necesită un volum mare de muncă manuală, astăzi se utilizează mai mult 
rărirea chimică. 

Rărirea chimică: constă din stropirea pomilor cu diferite substanţe 
chimice. Foarte mulți factori influenţează intensitatea răririi chimice şi anume: 
specia, soiul, fenofaza în care se aplică tratamentul, concentraţia soluţiei, doza 
aplicată, vigoarea pomului, modul de aplicare, factorii climatici în timpul 
aplicării tratamentului. 

În cazul răririi chimice a fructelor şi florilor se utilizează astfel atât pe 
plan naţional cât şi mondial numeroase substanţe, care au un spectru mai larg 
de acţiune la mai multe specii şi soiuri şi anume cele de tip dinitro. Iar altele 
cu un spectru mai puţin larg numai la unele specii. Pentru rărirea fructelor se 
folosesc şi unele substanţe chimice şi anume substanţele de tip hormonal cu 
acţiune selectivă. Se recomandă a se folosi în perioadele mai ploioase şi în 
unele zone unde apar brume târzii. 

În general temperaturile scăzute şi umiditatea ridicată măreşte 
intensitatea răririi şi favorizează o mai bună absorbţie a substanţelor. 

Childers F.N., (1976) a constatat că pentru unele soiuri de măr parțial 
autofertile, se recomandă folosirea unor concentraţii mai mari de 50-100% mai 
mari decât pentru cele autosterile. În general cu astfel de substanţe utilizate la 
rărirea chimică, se obține o rărire egală sau mai mare decât la rărirea manuală. 

Putem obţine o rărire satisfăcătoare dacă stropirile cu substanţe dinitro 
se vor aplica în perioada înfloririi depline sau după 3-4 zile. Unele substanţe 
de tip hormonal se aplică în perioada înfloririi depline până la căderea 
petalelor, iar altele în perioada iniţială de creştere a fructelor, (Godeanu I. 
1981). 

În cadrul stropirilor pentru rărirea chimică se urmăresc următoarele 
aspecte: 

- soluţia să fie cât mai fin pulverizată; 

- fiecărui pom să i se aplice o singură stropire. 

Rărirea mecanică: constă din scuturarea cu mijloace mecanice a unei 
părți din flori sau fructe, putându-se utiliza două metode şi anume: 

- lovirea ramurilor cu prăjini protejate cu cauciuc; 

- scuturarea unei părţi din flori cu ajutorul unui jet de apă sub presiune. 

Pentru rărirea mecanică a fructelor se pot folosi vibratoarele cu braţ 
care prezintă 1500 de vibrații pe minut. Această rărire cu vibratorul trebuie 
făcută după 30-40 zile de la înflorire atunci când fructele au diametrul de 3,0- 
3,5 cm, cu braţul scuturător al vibratorului prinzându-se câte o şarpantă sau 
trunchiul pomului. 

Rărirea florilor trebuie efectuată de la înflorirea corolei până la sfârşitul 
înfloririi depline. În cazul răririi mecanice a florilor se lovesc ramurile cu 
prăjini învelite, până când florile din pom rămân la distanţele de 5-10 cm. În 
urma acestei răriri florile rămase trebuie să fie uniform repartizate pe ramurile 
de rod. 

Recoltarea fructelor 

Recoltarea fructelor, reprezintă una din cele mai importante lucrări din 
cultura pomilor. Se face necesar ca ea să fie foarte bine organizată. 

În sens economic, recoltarea produselor agricole şi horticole reprezintă 
un complex de operaţii succesive, dintre care o parte sunt organizatorice iar o 
parte sunt funcţional-operatoare care se fac în scopul adunării, strângerii şi 
punerii lor în stare de a fi consumate pe o anumită perioadă de timp, fie în 
stare proaspătă, fie divers prelucrate. 

Tehnica recoltării constă în executarea operaţiilor de desprindere de pe 
planta mamă la momentul oportun în aşa fel încât asupra produselor respective 
să se exercite o presiune cât mai mică. Recoltarea se face manual, mecanizat şi 
mixt. 

Recoltarea manuală este operaţia principală pentru aproape toate 
speciile hortiviticole destinate consumului în stare proaspătă. Aceasta cu atât 
mai mult cu cât la export se face caz de integritatea stratului de pruină, 
integritate ce poate fi periclitată dacă recoltarea nu este executată cu atenţia 
cuvenită. 

Recoltarea mixtă sau semimecanizată se face în scopul scurtării 
perioadei de recoltare. Constă în efectuarea recoltării propriu-zise manual dar 
transportul muncitorilor şi ambalajelor se efectuează mecanizat. 

Recoltarea mecanizată realizează detaşarea produselor de pe plantă, 
manipularea şi încărcarea lor cu ajutorul unor dispozitive speciale mai mult 
sau mai puţin complexe. Unele procedee de recoltare mecanizată sunt folosite 
frecvent pentru produsele rezistente la şocuri mecanice şi pentru cele destinate 
mai ales prelucrării industriale. 

După criteriul uniformităţii coacerii se deosebesc două metode de 
recoltare: integrală, folosită când coacerea produselor dintr-o cultură este 
uniformă şi selectivă, realizată în mai multe etape. 

Recoltarea integrală constă în culegerea tuturor produselor dintr-o 
cultură, printr-o singură trecere, acestea având grad de maturare asemănător. 

Recoltarea selectivă constă în culegerea produselor în două-trei reprize 
(uneori mai multe), după cum acestea îndeplinesc condiţiile momentului 
optim. 

Dintre numeroasele acţiuni întreprinse în acest sens, prima este 
estimarea recoltei. 

Scopul estimării este în primul rând, de precizare a forţei de muncă 
necesare recoltării, precizarea utilajelor şi a mijloacelor de transport a 
fructelor. 

Momentul optim de estimare este cu cca. 30 zile înainte de recoltare. 

Modul de lucru: 

În cadrul unei parcele se aleg 10 pomi cu producţia medie a pomilor. 
Se numără fructele pe fiecare pom. Pentru uşurinţă se împarte coroana în 
4 - 6 sectoare. Se numără fructele pe sector, se înmulţeşte cu numărul de 
sectoare şi se află fructele pe pom. Numărul de fructe se amplifică cu greutatea 
medie a unui fruct şi se află producţia pe pom. Aceasta se înmulțește cu 
numărul de pomi la ha şi apoi cu numărul de ha pentru a afla producția totală 
pentru care se planifică forţa de muncă şi utilajele necesare. 

Exemplu: Coroana unui pom la specia măr a fost împărțită în patru 
sectoare. Pe un sector am numărat 30 fructe (în medie) x 4 sectoare = 120 
fructe pe total pom; 

120 fructe x 125 g/fruct = 15000 g : 1000 = 15 kg/pom; 

15 kg/pom x 1250 pomi/ha (pentru dist. de 4/2 m) = 18,75 t/ha fructe = 
19 t/ha; 

19 t/ha x 20 ha = 380 t fructe total. 

Producţia rezultată se împarte la norma de lucru şi se află forţa de 
muncă totală adică 380000 kg : 100 kg/normă = 3800 zile normă. 

Întrucât recoltarea se realizează eşalonat în 20 - 30 zile, se împarte 
numărul de zile normă la numărul de zile planificat,exemplu: 

3800 zile normă : 30 zile planificate = 126 oameni pe zi timp de 30 
zile. Pentru realizarea eficientă a lucrării sunt necesare diferite utilaje şi 
materiale. În cadrul lor amintim: scări şi recipienţi de recoltare. Scările pot fi 
de dimensiuni şi forme diferite. 

Recipienţii sunt reprezentaţi prin: coşuri, lădiţe uşor de mânuit 
prevăzute cu cârlige sau saci prevăzuţi cu bride pentru prins pe umăr. 
Capacitatea lor este diferită, funcție de specie, de la 0,5 kg (căpşun, zmeur) la 
5 - 8 kg sâmburoase şi 10 - 12 kg pentru sămânţoase. 

Pentru mere, pere se utilizează astăzi lăzi „box - palet“ cu capacitatea 
de 250 - 450 kg, manevrate mecanizat. 

Când fructele sunt destinate industrializării, recoltarea se realizează 
folosind vibrator. 

Transportul fructelor din livadă, la sala de sortare se realizează cu 
vehicule prevăzute cu arcuri de obicei remorci de diverse tipuri. De la sala de 
sortare la depozit sau beneficiar, transportul se realizează cu autocamioane sau 
vagoane frigorifice - izoterme. 

Momentul recoltării fructelor este dependent de scopul de valorificare 
al fructelor. 

Fructele destinate consumului în stare proaspătă se recoltează 
diferențiat, funcţie de specie şi anume: 

- la maturarea de consum sau cel mult cu 1 - 2 zile înainte pentru: 
cireşe, vişine, caise, căpşuni; 

- cu 4 - 6 zile înainte de maturarea de consum pentru: piersici, mere şi 
pere de vară; 

- cu 20 - 30 zile înainte de maturarea de consum pentru merele sau 
perele de toamnă; 

- cât mai târziu posibil în octombrie pentru soiurile de mere şi pere de 
iarnă; 

- la maturitatea deplină se recoltează: prunele şi zmeura, murele, 
afinele, coacăzele, agrişele întrucât nu-şi continuă maturarea după recoltare. 

Migdalele, nucile, alunele, castanele se recoltează când mezocarpul 
pentru migdale şi nuci sau învelişul verde pentru alune şi castane s-a desprins 
de fruct. 

Pentru consum în stare proaspătă, momentul recoltării fructelor este 
necesar a fi foarte bine stabilit, întrucât recoltate prea devreme, gustul poate fi 
fad sau taninos chiar fără aromă. Recoltate prea târziu se realizează pierderi de 
recoltă sau se păstrează o perioadă scurtă. 

Momentul de recoltare pentru fructele destinate consumului proaspăt, 
poate fi stabilit, dependent de : 

- mărimea şi coloraţia caracteristică sotului; 

- desprinderea relativ uşoară de ramură deşi nu întotdeauna acest aspect 
este hotărâtor; 

- numărul de zile cunoscut, necesar maturării de la înflorire la 
recoltare; 

- conţinutul sucului în substanță uscată care trebuie să rămână 
constantă câteva zile; 

- înmuierea pulpei dată fiind hidroliza substanţelor pectice, fermitatea 
se stabileşte cu penetrometre. 

Recoltarea fructelor se realizează însă diferențiat în funcţie de 
destinaţia producţiei. 

Tehnica recoltării fructelor 

Fructele destinate consumului proaspăt şi chiar o parte din cele 
destinate industrializării sunt desprinse de plantă cu mâna. Pentru fiecare 
specie, recoltarea este caracteristică. Caisele, vişinele, prunele se apucă de 
peduncul şi se detaşează cu acesta. 

Merele, perele se răsucesc în jurul pedunculului fără a exercita o cât 
mai mică presiune asupra fructelor şi evitând total loviturile. 

Gutuile, piersicile, caisele se recoltează fără peduncul. 

Fructele de zmeur, de mur se recoltează fără receptacul. 

Coacăzele se recoltează cu ciorchine. 

Căpşunile se recoltează cu sepale şi peduncul. 

Nucile, alunele, castanele, migdalele se recoltează prin scuturare. 

Pentru speciile sămânţoase şi sâmburoase, recoltarea fructelor în nici 
un caz nu se realizează cu formațiunile de rod de care sunt prinse, întrucât 
acestea sunt baza rodului anilor următori. 

Fructele recoltate sunt aşezate cu grijă în recipienţi fără a fi aruncate, 
iar trecerea în alte recipiente se efectuează cu multă atenție. 

Recoltarea fructelor începe de la baza pomului şi se continuă spre vârf. 
Lucrarea nu se realizează la temperaturi ridicate. 

Când destinaţia fructelor este pentru industrializare, recoltarea se poate 
efectua şi prin scuturare. În acest caz se utilizează diverse tipuri de 
scuturătoare care au sub ele platforme de colectare pentru fructe, (fig. 10.3.1). 
În acest ultim caz, fructele sunt industrializate imediat. 


Fig. 10.3.1. Platforme pentru recoltare şi tăieri 


TEST DE EVALUARE 

1. Care este scopul estimării recoltei? 
Răspuns: 
Scopul estimării este în primul rând, de precizare a forței de muncă 
necesare recoltării, precizarea utilajelor şi a mijloacelor de transport a 
fructelor. 


2. De cine este dependent momentul recoltării fructelor? 
Răspuns: 


Exerciţii. 

Exemplu rezolvat: 

1. În ce perioadă se face rărirea florilor? 

a) De la înflorirea corolei până la sfârşitul înfloririi depline; 
b) Toamna; 

c) După ce au căzut fructele; 

d) Când s-a încheiat înflorirea; 

e) Nu se aplică. 

Rezolvare : a. 


De rezolvat: 
2. În cazul răririi chimice când se pot folosi substanţele de tip 
hormonal cu acţiune selectivă ? 
a) În perioadele mai ploioase; 
b) Iarna; 
c) Vara; 
d) Primăvara; 
e) În unele zone unde apar brume târzii; 
Rezolvare: 
REZUMATUL TEMEI 


Lucrările de întreţinere a coroanelor se aplică pe cea mai mare parte 
din viaţa pomilor: din ultimii ani ai perioadei de început a rodirii şi până la 
bătrâneţe. Lucrările de întreţinere se aplică în principal ramurilor de schelet. 

Tăierile de  fructificare constituie cea mai importantă verigă 
tehnologică prin intermediul căreia se menţine echilibrul dintre creştere şi 
rodire. Aceste lucrări de întreţinere aplicate ramurilor de semischelet şi de rod, 
se efectuează din tinereţe şi până la defrişarea plantațiilor. 

De asemenea am prezentat în această temă, metode de rărire a 
fructelor, metode prin care se înlătură importante acumulări de substanţe 
hormonale care frânează diferențierea mugurilor de rod, se asigură fructe mai 
mari, se stimulează longevitatea pomilor şi fructele vor prezenta o valoare 
comercială ridicată. 

Recoltarea fructelor este operația ce finalizează complexul de măsuri 
agrotehnice aplicat în livadă care determină evoluţia calităţii produselor, în 

procesul de valorificare. Multitudinea speciilor şi a soiurilor existente în 
cultură fac ca producţia de fructe să se caracterizeze prin coacere şi recoltare 
eşalonată, grade diferite de perisabilitate şi variabilitate în ceea ce priveşte 
mărimea, forma, culoarea, modul de valorificare şi durata de păstrare. 

Datorită acestor particularităţi, recoltarea fructelor devine un proces 
tehnologic complex, ce hotărăşte în final însăşi eficienţa culturii. 

TEST RECAPITULATIV II 


1. De cine este dependentă epoca de semănat în şcoala de puieţi sau de 
seminţe? 
a) De soi; 
b) De condiţiile climatice; 
c) De specie; 
d) De sol; 
e) Nu există factori de condiţionare a epocii de semănat. 


2. Care este adâncimea de semănat pentru pomaceae şi pentru 
drupaceae? 
a) 3-3,5 cm; 
b) 1-2,0 cm; 
c) 4-6,0 cm; 
d) 10-12,0 cm; 
e) 50,0-70,0 cm. 


3. Când începe călirea în cazul puieților la ghivece? 
a) Când au 20 cm înălțime; 
b) Când puicţii au 4-5 frunze; 
c) Când puieţii au 10 frunze; 
d) Cu 5-6 zile înainte de plantare; 
e) Nu este necesară călirea. 


4. Câte sole prezintă şcoala de marcote şi ce dimensiuni au parcelele? 
a) Au 2 sole; 
b) Au 4 sole; 
c) 50 m lungime şi 100 m lăţime; 
d) 1000 m lungime şi 200 m lăţime; 
e) 7 sole cu dimensiuni aleatorii. 


5. Din ce plantație se recoltează ramurile altoi? 
a) Plantaţia mamă de arbuşti; 
b) Plantaţia mamă elită; 
c) Plantaţia mamă pentru stoloni; 
d) Plantaţia mamă de seminceri; 
e) Plantaţia de butași. 


6. Ce reprezintă câmpul II? 
a) Câmpul de altoire; 
b) Câmpul de creştere a altoiului; 
c) Câmpul de formare al pomilor; 
d) Cîmpul de semănat; 
e) Locul de mocirlire a pomilor. 

7. La ce distanţă se plantează pe rând şi între rânduri drajonii? 
a) La 10 cm; 
b) La 70 cm; 
c) La 3,0 m; 
d) La 1,50 m; 
e) La 50 mm. 


8. Când se efectuează recoltarea marcotelor? 
a) Sfârşit de octombrie-început de noiembrie; 
b) După căderea frunzelor; 
c) În martie; 
d) În aprilie; 
e) Marcotele nu se recoltează. 


9. Care este epoca de înfiinţare a marcotierei ? 
a) 1-15 noiembrie; 
b) În iulie; 
c) În martie; 
d) În aprilie; 
e) În perioada înghețului. 


10. Care sunt cele mai utilizate metode de marcotaj? 
a) Marcotajul vertical; 
b) Marcotajul orizontal; 
c) Marcotajul chinezesc; 
d) Marcotajul şerpuitor; 
e) Marcotajul australian. 


11. Care sunt speciile cu cerinţe mari faţă de căldură? 
a) Piersic; 
b) Cais; 
c) Migdal; 
d) Arbuştii fructiferi; 
e) Mărul. 


12. Ce tipuri de plantaţii dau cele mai bune rezultate de producţie? 
a) Clasice; 
b) Intensive; 
c) Superintensive; 
d) Plantaţiile familiale; 
e) Plantaţiile didactice. 


13. La ce adâncime sunt plasate conductele perforate? 
a) 50 cm; 

b) 60 cm; 
c) 10 cm; 
d) 20 cm; 
e) 3,0 m. 


14. Când se face fasonarea rădăcinilor? 
a) Înainte de plantare; 
b) Înainte de mocirlire; 
c) După plantare; 
d) Nu se aplică; 
e) După mocirlire. 


15. Când se poate planta în ferestrele iernii? 
a) Când temperatura este sub 1*C; 
b) Când solul este moale; 
c) Când temperatura este peste 10°C; 
d) Când solul este îngheţat; 
e) Când este ger. 


16. Când se aplică erbicidele de contact şi de câte ori? 
a) De 2-3 ori pe an; 
b) O dată pe an; 
c) Când buruienile au înălțimea de 10-20 cm; 
d) Când buruienile au înălțimea de 50-60 cm; 
e) Nu se aplică. 


17. Când se execută arătura de toamnă? 
a) Primăvara; 
b) Vara; 
c) Cu 2 săptămâni înainte de căderea frunzelor; 
d) Când buruienile au înălţimea de 40-50 cm; 
e) Nu se aplică. 


18. La ce adâncime apare compactarea solului? 
a) În stratul de 60 cm; 
b) La 20 cm; 
c) La 10 cm; 
d) La 1,5 m; 
e) Nu apare acest fenomen. 


19. Ce formă de coroană necesită pentru realizarea formelor respective, 
şpalier? 
a) Vasul clasic; 
b) Palmeta etajată cu braţe oblice; 
c) Palmeta etajată cu braţe orizontale; 

d) Vasul ameliorat; 
e) Vasul suprapus. 


20. Cu ajutorul căror forme de coroane se pot înfrumuseţa grădinile 
familiale? 
a) Formele artistice palisate; 
b) Formele aplatizate fără ax; 
c) Formele globuloase fără ax; 
d) Formele de coroană cu volum mic; 
e) Formele atipice. 


21. Care este rolul aplicării tăierilor de regenerare? 
a) De stimulare a formațiunilor de rod; 
b) De stimulare a creşterilor vegetative; 
c) De reducere a creşterilor vegetative; 
d) De reducere a înălțimii şi diametrului coroanei pomilor; 
e) Nu prezintă un rol special. 


22. Ce rol prezintă lăstarii lacomi, în coroana unui pom? 
a) Rol de suprimare; 
b) Nu prezintă nici un avantaj în coroană; 
c) Pot fi folosiţi pentru regenerarea scheletului; 
d) De reducere a înălțimii pomilor; 
e) De completare a unui gol. 


23. Când se înlătură tulpinile uscate la zmeur şi mur? 
a) Primăvara; 
b) Toamna; 
c) Pot fi folosiţi pentru reîntinerirea tufei; 
d) Nu se înlătură; 
e) Se scurtează. 


24. Ce efecte negative apar în momentul recoltării fructelor mult prea 
târziu? 
a) Nu apar efecte negative; 
b) Pierderi de recoltă; 
c) Sunt sensibile la manipulare; 
d) Fructele se păstrează o perioadă scurtă; 
e) Diametrul fructelor se micşorează. 

